
I. 


SvEčIUOSE PAS MINDAUGĄ 


Nd 


„M baigė kopti pusiaukelėn. 

Buvo antroji 1242-jų sausio savaitė ir trečia diena, kai be atvan- 
gos tirštai vertė sniegą. Žmogų galėjai įžiūrėti tik per kelis žingsnius. 
Miškai už besiplečiančios dykros aplink Vilniaus pilį ir priešpilį, re- 
gis, baigė paskęsti sniego jūroje. Jei ne šakomis pažymėtos eketės, 
ledo sukaustytą Nerį ir Vilnelę sunkiai būtum radęs. 

Atrodė, jog snigo ir snigo nuo pirmos žiemos dienos, o jei aprim- 
davo, apsunkęs dangus remdavosi į žemę ir grasindavo kas akimirką 
plyšti. Saulė pro pilkų debesų skraistę retai rasdavo tarpą nors trum- 
pam žvilgtelti ir, rodos, ilgai nesiruošė grįžti. 

Vakarėjo. Aukštų tvorų suspausta gatvike beveik iki pilvų skęs- 
dami pusnyse sunkiai brovėsi du žirgai. Balnuose siūbavę raiteliai 
stengėsi slėpti veidus, bet snaigės, regis, vis vien lengvai rasdavo kelią 
praslysti pro kailius ir be gailesčio kandžiojo kūnus. 

Atrodė, vyrai pasitikėjo žirgais ir nesivargino, ieškodami kelio, ir 
ne be reikalo - po sunkaus kopimo į kalną baltą sniego maršką paga- 
liau pakeitė irgi kone ištisai sniegu aplipusios medinės pilies sienos. 
Tejuodavo dažnai varstomų vartų keturkampis. Nuo šalčio sustirę 
raiteliai kone išvirto iš balnų ir aukščiau kelių šlumštelėjo į sniegą. 
Vienas iš jų liko prie žirgų, kitas nelankstydamas kojų šiaip ne taip 
nusigavo iki vartų ir pasibeldė. 

— Kas ten dar tokiu oru?! - vartuose girgždėdamas prasivėrė lan- 
gelis ir jame pasirodė nuo speigo raudonas sargybinio veidas. 

— Pirklys Einius. Didžiojo rikio kvietimu. Įleisk, greičiau! — pik: 
tai atkirto raitelis, sunkiai apversdamas liežuvį. 


— A, čia tu, Sartai, - sargybinis subruzdo, atpažinęs karį iš asme- 
ninės Mindaugo kariaunos. 

Vartų langelis užsitrenkė, bet tuoj dejuodami, tempiami kelių 
sargybinių, prasivėrė nedideli varteliai, kol atsirado plyšelis raiteliui ir 
žirgui prasmukti. Vos abu vyrai prasispraudė vidun, kariai įsisprendę 
užstūmė vartelius, po to vienas, paėmęs už pavadžių, abu žirgus nu- 
vedė į arklides, o Sartas palydėjo pirklį į pilį. 

Nors kieme dar buvo gana tamsu, viduje jau spragsėjo deglai ir 
ant sienų šokinėjo keisčiausi šešėliai. Einius užsižiūrėjo į juos ir nepa- 
stebėjo, kaip, regis, iš niekur atsirado rūmininkas. Sartus be žodžių 
jam nusilenkė, parodydamas, jog savo užduotį įvykdė, ir pasišalino, o 
rūmininkas kreipėsi į Einių: 

— Didysis rikis prašė palaukti. Pas jį žygūnas. Turėsite palaukti. 

Pasakė ir, nuvedęs pirklį į nedidelę menę, paliko vieną laukti, kol 
Mindaugas ras jam laiko. Einius, nužvelgęs kailiais ir ginklais nuka- 
binėtas sienas, pastebėjo židinį, žengė prie jo ir sustojo kone prie pat 
ugnies, godžiai ištiesęs rankas. Kelias akimirkas stypsojo sustingęs ir 
užsimerkęs, jausdamas, kaip nuo šilumos pagaliau pradedam jausti 
rankų pirštus, kol įstengė nusiplėšti pirštines ir nusimesti nuo pečių į 
kaulą suragėjusius kalinius. Paskui perbraukė pirštais per ilgus plau- 
kus ir nukratė iškrapštytus ledu pavirtusius sniego gabaliukus į ugnį, 
o tada vėl sustingo ištiesęs virš liepsnos rankas. 

Pirklys labai norėjo leisti sau atsipalaiduoti kūną maloniai apėmus 
šilumai, bet negalėjo. Jis pirmą kartą buvo svečiuose pas Mindaugą. 
Ne taip, kaip jo vyresnis brolis, Ventės rikis Uvis. Tiesa, tų jo apsilan- 
kymų buvo vos keli, bet po kiekvieno broliai apsipykdavo. Mat Einiaus 
širdis niekaip nelinko prie didžiojo rikio. Jam nepatiko, kad Mindau- 
go valdos nesiliovė augusios ir artėjusios prie Žemaitijos. Maža to, di- 
džiajam rikiui nusilenkė ir rytinių žemaičių rikis Erdvilas. 

Nepatiko, o ir širdis nelipo, nors Einius, išmaišęs daugybę že- 
mių, suvokė, jog kitaip nevalia. Turi būti vienas didysis rikis, kad vi- 
sos žemės būtų kaip vienas kumštis, nes pavojingiausi priešai — tie, 
kurie stiprūs ne savo gausa, o vienybe. Tačiau Einius niekaip nega- 
lėjo susitaikyti, kad tas vienintelis buvo Mindaugas. Juk tai buvo 


Mindaugo tėvo Ringaudo palikimas, turėjęs tekti vyresniajam sū- 
nui Dausprungui, o po to — Dausprungo sūnui Tautvilui. Pirkliui 
vis nedavė ramybės mintis, kad gal tie, jo akimis žiūrint, būtų geriau 
susitvarkę, nei Mindaugas. 

Bet apie tai —- patiko ar ne — geriau patylėti, ir Einius džiaugė- 
si, kad metai ir patirtis darė savo — jis suvokė, kad yra kaip yra, ir ne- 
priešgyniavo, kai netikėtai į jo namus pasibeldęs nepažįstamas ka- 
rys perdavė Mindaugo kvietimą ateiti į pilį. Argi gali prieštarauti, kai 
šaukia didysis rikis, kurio vardas saugo kelionėse. Einius rengėsi ir 
sekė paskui Mindaugo karį tokiu oru, kokiu geras šeimininkas šuns 
laukan nevaro, nieko neklausinėdamas, nors krūtinėje nerimo ne kir- 
minėlis, visas jų kamuolys — ko Mindaugas iš jo nori? Net susirūpino, 
gal bus patyręs apie jo nemeilę, bet tuoj save suniekino. Juk su niekuo 
be brolio apie tai nekalbėjo. O jei ir būtų sužinojęs, tai nežaistų katės 
ir pelės — atsiųstų kelis karius, ir kalba baigta: uždarytų į pilies rūsį, 
iš kur kelio atgal ko gero nebebūtų. 

Einių iš susimąstymo pažadino karštis. Kūnas jau nebetvėrė jo ir 
pirklys kiek atsitraukė nuo nebepakenčiamos židinio liepsnos, o tada 
susigriebė, jog vis dar į ugnį atstatyti pirštai pernelyg virpa ir paliepė 
sau nurimti. Nederėjo drąsiais žygiais daugelyje žemių pagarsėjusio 
žemaičio rikio Žybarto sūnui net ir didžiojo rikio baimintis. 

Žybarto! Skausmas akimoju pervėrė krūtinę. Einiui labai trūko 
tėvo. Norstas ir raukėsi, kad jauniausias sūnus nuėjo į pirklius, Einius 
visada žinojo: reikės — Ventės pilyje ras ir užuovėją, ir tėvo patarimą, 
ir paramą. Juolab kad tėvas, nors pats kažkada išleido sūnų su karai- 
mų pirkliu Anapu ben Erachu į kelionę, vis vylėsi, jog tai laikinas jau- 
nylio sumanymas, ateis diena, kai Einius sugrįš ir pasakys: „užtenka, 
ir kelionių, ir iš jų atsivežto aukso“, ir kad ves kokio rikio dukrą ir gy- 
vens kaip dera rikiui, pamiršęs savo sapaliones, jog negali dėl kojos. 
Kas ta koja, ji tik kiek silpnesnė nei kita. Juk rikiui svarbiausia — gal 
va, o tokios kaip Einiaus paieškoti reikia. Ne vienas kaimynas tokio 
sūnaus pavydėjo Žybartui, o turėję dukras mielai jį būtų savo žentu 
matę. Ypač kai Einius iš kelionių pradėjo vežti ne ką mažiau (o nere- 
tai ir daugiau) turto, nei vyrai iš karo žygių atsinešdavo. 


Žinia, būryje rikiai garsiai pakalbėdavo, kad toks gyvenimas ne- 
labai tinka rikio sūnui, bet tik dėl akių. Turtas lieka turtu. Ypač kai 
jo kuo toliau, tuo labiau reikia. Mat ir tą nenuoramą Mindaugą remk, 
ir vyrus į jo žygius leisk, ir dar kuo geriau apginkluocus. Juk tie vokie- 
čiai — tikri geležies kalnai, jų bet kokiu kalaviju nepaimsi, bet kokia 
strėle neperšausi. Be to, dar reikia ir pilis stiprinti, o grobio vis sun- 
kiau parsinešti. Jei ir pavyksta, tai, žiūrėk, net ir nepajunti, kaip per 
visus rūpesčius iš rankų išslysta. 

Gali sau dūsauti, atsiminęs senelių laikus, kai kiekvienas rikis 
pats sau vienas buvo, kai iki priešo žemės dienų dienas tekdavo joti. 
Gali, bet gyventi reikia šiandien, kai ne vieno kaimyno tėvonija pa- 
virto priešo žeme ir joje dygsta ne bet kokios, o akmeninės pilys. To- 
kių taip paprastai ugnimi neišdeginsi. Reikia sidabro ir aukso — ka- 
riams ir ginklams. 

Reikia. Ir rikiai dairėsi į Žybarto pilį, bene Einius jau nutarė grįž- 
ti ir namų su šeimininke pasidairyti. Ypač po Žybarto žūties ir Dau- 
barui prapuolus kažkur Prūsijoje. Dar jų viltis pakaitino ir Uvio ve- 
dybos. Juk jis dabar — pilies šeimininkas, ir Einiui ten nebėra vietos. 
Juolab kad seniai suaugęs, pats laikas namus susirasti, o ne po sveti- 
mas žemes blaškytis ir atsivežtus turtus pas brolį krauti. 

Bet juo labiau kaimynai laukė, tuo labiau, regis, nenustygo vie- 
toje Einius. Vis ilgiau ir ilgiau prapuldavo svetimose žemėse. Jis kaip 
gimtos Ventės apylinkes žinojo kelius į Rydą ir Revalį, buvo pasie- 
kęs Saaremą ir žuvėdų žemes, išvaikščiojęs prūsų, lenkų ir mozūrų 
žemes, buvo net ir iki vokiečių žemių nusigavęs, kur aplankė ne vie- 
ną Hanzos miestą. 

Daug kur buvo, bet nesvarbu, kur nuklysdavo, niekad nepamirš- 
davo nedidelės pilies Žemaitijoje. Vis skubėdavo į ją grįžti, bet pasie- 
kęs veikiai pajusdavo, jog ne į namus pateko — svečiuosna. Pilis buvo 
tokia, kokia ir visados, kiek jis atminė. Jos išorėje nesimatė jokių žen- 
klesnių pokyčių, bet sykiu galėjai pajusti, jog nebe ta. Nebe senojo ri- 
kio Žybarto ir jo žmonos Medeinos, bet Uvio, jo žmonos Karilės ir jų 
vaikų Ventė. Vieta, kur Einių sutikdavo kaip kiekvieną mielą, laukia- 
mą svečią. Kur mandagiai išklausydavo, ką sako, kai kada padaryda- 


vo, kaip jis sakydavo, bet dažniausiai — ne. Mat jie čia gyvena ir geriau 
žino, ko reikia. Tik motina ir vienas kitas likęs tėvo kariaunos karys 
primindavo Einiui senus laikus, tačiau tai dar skaudžiau žeidė — vis- 
kas pasikeitė ir dabar čia šeimininkas Uvis. 

Patekus į Ventę pirmas kelias dienas Einiui būdavo smagu pa- 
žaisti su brolio vaikais - penkiamečiu Žybartu ir trijų metų Sareika. 
Šie kaip vėjas jį puldavo, susirūpinę, ką neregėto šįkart jiems atvežė, 
o paskui, išpūtę akis, ypač Žybartas, klausydavosi dėdės pasakojimų 
apie tolimas šalis ir jų stebuklus. Tačiau veikiai Einių, bežiūrint į bro- 
lio vaikus ir Uvį, užplūsdavo keistas jausmas. 

Tiesa, jis puikiai suprato, kas tai, ir tekdavo pavargti, kol nuo sa- 
vęs ir kitų paslėpdavo, jog pavydi vyresniajam broliui. Kaip ir norą 
būti jo vietoje, kariaunos priekyje joti į priešų žemes ir su jais šnekė- 
tis ginklo, o ne meilikavimo kalba. Sunku būdavo įveikti ir lyg ban- 
ga užplūsdavusį pyktį, kad gimė su ta nelemta gyvenimą apkartinu- 
sia koja ir kad niekad, kad ir kaip stengtųsi bei norėtų, neprilygs bro- 
liams kario garbe. 

Oi, kiek jėgų kainuodavo tokio pykčio užgniaužimas. Kitąsyk 
gelbėdavo tylus pasiguodimas, kad jei reikėtų, tai galėtų. Ne kar- 
tą buvo girdėjęs pasakojimus apie likimo nuskriaustus svečių šalių 
valdovų vaikus, kuriems likdavo tėvo sostas ir kuriems tekdavo vesti 
savo karius į žygius, kur pasiekdavo ne vieną garsią pergalę. 

Bet tas pasiguodimas ir likdavo tylus bei menkas. Juk jis — jau- 
nesnysis sūnus. Žybarto pilis - Uvio, čia viskas brolio. Iškentęs Ven- 
tėje porą savaičių, pirklys Einius sukrusdavo ruoštis naujai kelionei — 
leisdavosi po aplinkines pilis, pardavinėdamas atsivežtas prekes bei 
kaupdamas naujų atsargas. Kai pririnkdavo pakankamai, kad galėtų 
leistis į tolimą kelionę, negaišdamas palikdavo Ventę. 

Juo toliau, tuo dažniau Einius stengdavosi negrįžti į Ventę. Ypač 
kai pasistatė namus Vilniuje. Taip patogiau, pasiteisino motinai. Mat 
Vilniuje susikerta prekybiniai keliai iš pietų į šiaurę ir iš rytų į vaka- 
rus, tad kasmet vis daugiau pirklių užsuka į jį ir iš čia daug patogiau 
leistis į naują kelionę sausuma ar vandeniu, sulaukus, kol susirinks di- 


desnis pirklių būrys. 


Medeina pykdavo, kad jaunesnysis sūnus retai beužsuka į ištuš- 
tėjusius gimtuosius namus, kur iš jos vaikų tik Uvis liko, ir kad trum- 
pai pabūna. Lyg svečias — išdalina lauktuves, pažaidina brolvaikius, 
pasėdi su motina, pakalba su Uviu, bet labai nesisieloja, jei tas per 
savo rūpesčius nelabai randa laisvą minutę, ir iškeliauja. Tačiau nieko 
negalėjo padaryti. Tiesa, šią žiemą Einius, iš anksto susitaikęs su mo- 
tinos skundais, ketino pilyje visą mėnesį viešėti. Grįžęs iš Rygos ru- 
deniui baigiantis, žiemą niekur nesiruošė, o prekes vasarai manė su- 
rinksiąs žiemos pabaigoje ir pavasarį. Tiesa, dar nebuvo nutaręs, kur 
pasuks. Labai jau neramu buvo aplinkinėse žemėse, ir Einius tikėjo- 
si, jog iki vasaros sumaištis aprims, o jis iki tol apsispręs, kur keliau- 
ti. Tačiau, vos praslinkus porai pirmųjų jo viešnagės Ventėje savaičių, 
pilyje pasirodė nelauktas svečias. 

Tikrai, ko jau ko, bet po dingimo prie Maskvos pamatyti Ven- 
tės kieme seną savo pažįstamą karaimų pirklį Anapą ben Erachą bro- 
liai Zybartaičiai mažiausiai tikėjosi! Bet, kai susitikimo džiaugsmas 
atslūgo, Einius susimąstė, ko ben Erachas, girdi, jo ieškodamas, tokį 
kelią iš Vilniaus trenkėsi. Juk jo padėjėjas Gaubas, kurį Einius buvo 
palikęs prižiūrėti namus Vilniuje, anot paties Anapo, sakė jam, jog 
Einius greitai grįš, ir siūlė karaimui palaukti Vilniuje. 

Dar labiau Einius sukluso, kai su svečiais grįžo iš Ventės į Vilnių 
ir Gaubas papasakojo, jog, išgirdę, kad Einiaus reikia ieškoti Žemai- 
tijoje, labiau nei Anapas nudžiugo du jo padėjėjai. Žemaičiui tie ka- 
las, kitas, Jusufas, — iš jau keletą metų mongolų valdomo garsaus Bu- 
charos miesto. Jie abu retai burnas praverdavo, ypač Saitu. Šis galėjo 
dienų dienas tylėti ir nieko neveikti, juolab kad, kaip veikiai pastebė- 
jo Žybartaitis, Anapas jam niekad neduodavo jokio darbo, tad Saitu 
tik dairėsi, primerkęs savo ir taip siauras, įkypas akis, ir Einiui kartais 
pasivaidendavo, jog Anapas vengia mongolo, gal net baiminasi. 

Dar Einių jaudino, kad labai įdomiai Anapas į Žemaitiją kelia- 
vo: gerą savaitę, ne tiesiu keliu, o vingiais ir ne vienoje pilyje pabuvo- 
jo. Sakė, jog negalėjo atsispirti savo pomėgiui kuo daugiau pamaty- 
ti, bet Žybartaitis nelabai tikėjo. Jeigu Anapas ir toliau taip sukio- 

sis, tai Novgorodo, kur sakė keliaująs ir sugundė Einių prisidėti, iki 
vasaros nepasieks. Be to, stebino ir gausiai brangenybėmis apkarsty- 
ti karaimo aprėdai, ir tai, kad jis, toks išsipustęs bei su trimis prekių 
pilnomis rogėmis, nebijo keliauti tik su dviem padėjėjais. Žvelgiant 
į tokį ben Eracho puošnumą sunku buvo patikėti senu Jundos pasa- 
kojimu, kad ji, keliaudama gelbėti į rusų nelaisvę patekusio savo su- 
žadėtinio Gauslio, rado Anapą vieno rusų miesto turguje kone basą 
puodus pardavinėjantį ir kartu pasiėmė, bet karaimas prapuolė prie 
Maskvos, kur Jundos vesta jotis susigrūmė su Batu-chano vedamais 
mongolais. Šis prasitarė, kad per tą sumaištį pateko į mongolų ran- 
kas, bet, kai Einius bandydavo smalsauti, kaip jam pas juos sekėsi, 
vis kalbą nusukdavo kitur. Bet kur, tik, vėlgi Einių stebindamas, Jun- 
dos niekad neužkabindavo, o kai Zybartaitis pats neiškentęs išklojo, 
jog ji su vyru ir sūnumi dabar gyvena Kretingos pilyje, vien manda- 
giai palinksėjo, nerodydamas jokio didesnio susidomėjimo, ir vėl apie 
kažką kitą užvedė šneką. 

Nors Einius jau nemažai metų pažinojo ben Erachą, bet vis ne- 
paliovė žavėtis jo apsukrumu. Gaubą — dviejų dešimčių sulaukusį 
tvirtą Vilniaus puodžiaus trečiąjį sūnų - Einius į padėjėjus paėmė 
pirmiausia dėl mokėjimo prikąsti liežuvį. Tėvas su džiaugsmu atida- 
vė, nes dirbtuvė turėjo likti vyriausiam sūnui, o didelės Gaubo ran- 
kos, kad ir kiek mėgino, jokio prakriško amato neįstengė įveikti, atro- 
dė, net metalas, į jas patekęs, ne ten linko, kur reikėjo. 

Ėmė, atmindamas, jog pirkliui reikia ne tik turėti gerai parištą 
liežuvį, bet jis privalo mokėti laiku jį už dantų nulaikyti, bet Gaubos 
net nepajuto, kaip viską, ko jam reikėjo, karaimas iš jo ištraukė: ir apie 
Einių, ir apie jo planus, o apie save tiek tekalbėjo, kiek pats norėjo. 
Gaubas tik Anapui iškeliavus į Žemaitiją suprato, kad tas jį apmovė. 

Ne tik Gaubui, ir pačiam Einiui buvo nelengva su senu drau- 
gu. Žybartaičiui niekaip nesisekė išpešti, ko Anapas ūmai susiruo- 
šė į Novgorodą, kai šis su vokiečiais kariauja, ir kodėl jį kviečia kar- 
tu keliauti. Nors Einius buvo ne vienoje rusų žemėje, kad ir kaip no- 
rėjo, Novgorode iki tol nesilankė. O karaimas ne tik buvo rusų že- 
mes kiaurai išilgai išmaišęs, bet ir Novgorodą matęs. Tiesa, ta kelio- 

nė jam nelabai nusisekė — visas prekes prarado, tik to nenorėjo prisi- 
minti, mieliau pasvajodavo, kad šiuokart su kaupu atsiims. Ne, gerai 
pagalvojus, Einiui reikėtų Anapo pagalbos susiruošus į Novgorodą, o 
ne atvirkščiai, ir apskritai keista, kad tokiu neramiu metu susiruošė 
į tokią tolimą kelionę. Klausydamasis seno draugo, Einius vis svars- 
tė, ar kailiai, kurių puikumiu ir brangumu karaimas teisino savo žygį, 
buvo verti tokios rizikos. 


( 


Kad ir kaip Einius buvo paskendęs savo mintyse, vis vien akimoju ar- 
sisuko, išgirdęs už nugaros atsiveriant duris. 

— Didysis rikis laukia, - tarpdury sustojęs jį pilyje pasitikęs rū- 
mininkas pasitraukė į šoną, rankos mostu kviesdamas sekti paskui, 
ir pirklys, pasitvarkęs rūbus bei pasitaisęs kalaviją, žengė pro duris ir 
nusekė paskui rūmininką. 

Erdvioje menėje ant sienų irgi traškėjo deglai, o stalas buvo nusta- 
tytas žvakėmis. Jų liepsnų šviesa šokinėjo ant mūšiuose paimtų kalavi- 
juočių, rusų, mozūrų ar kitų priešų kalavijų, skydų ir vėliavų, kabojusių 
ant sienų. Įžengus Einiui, menėje už stalo sėdėjo Mindaugas ir jo arti- 
miausias patarėjas Parvus, šalia stovėjo keli tarnai, dengę stalą. 

— Sveikas, Žybarto sūnau, - Mindaugas mostu pakvietė svečią 
prie stalo. - Sėsk, ko gero išalkai laukdamas. Mes irgi per netikėtus 
svečius neturėjome kada užvalgyti. 

Tarnai, padėję ant stalo lėkštes su maistu, ąsočius su gėrimais ir 
taures, iškart pasišalino. 

— Vaišinkis, - paskutiniam iš jų uždarius duris didysis rikis pa- 
ragino Einių ir pirmas paėmė iš lėkštės keptą tetervino šlaunį, o Ei- 
nius su Parvumi pasekė jo pavyzdžiu. 

Kurį laiką trijulė tylėdama užkandžiavo: tesigirdėjo godus čepsė- 
jimas ir laužiamų paukščių kaulų traškesys. Einius irgi uoliai kimšo, 
bet sykiu visą laiką viduje gaužėsi, jausdamas priešais jį sėdėjusio ne- 
diduko, apkūnaus Parvaus žvilgsnį. 

Pirklys buvo daug girdėjęs apie šio, regis, niekuo į akis nekren- 
rančio didžiojo rikio padėjėjo apsukrumą. Vieni kalbėjo, kad jis buvo 
Mindaugo arklininko sūnus, kiti - kad pats arkliams uodegas šuka- 
vo, tačiau niekas tiksliai nežinojo nei jo kilmės, nei kaip atsirado ša- 
lia Mindaugo. Lyg iš žemės išdygo ir juo toliau, tuo svarbesnis darėsi. 
Sklido gandai, kad didysis rikis su juo nepasitaręs nieko nedaro, nors 
pats Parvus to niekad nerodė. Einius buvo kelis sykius jį matęs, bet iš 
tolo ir apsuptą Mindaugo palydos, o taip arti sėdint vienas prieš vie- 
ną - pirmąsyk, ir lyg visu kūnu juto iš šio, regis, nediduko, kiek pa- 
ritus, tiek pastačius, ketvirtą dešimtmetį įpusėjusio vyriškio spindu- 
liuojančią jėgą. 

Mindaugas kaip pradėjo, taip ir baigė valgyti pirmas. Jis atstūmė 
lėkštę, prisitraukė taurę, gurkštelėjęs iš jos pastatė atgal, skaniai atsi- 
rūgo ir, atžaria ranka nusišluostęs lūpas, atsisuko į Einių: 

— "Tai kas girdėti žemaičių žemėse? 

— Brolis pasakojo, kol kas tylu, - atsiliepė pirklys. - Sako, ordi- 
nas stiprina pilis, o jose tiek karių, kiek reikia gynybai. Aš pats Rygo- 
je girdėjau — vicemagistras Andreas fon Velvenas daug karių išsivedė 
į Saaremą malšinti igaunių, o landmeisteris Ditrichas fon Griunin- 
genas laiko didelę kariauną Rygoje. Arba tavęs, didysis riki, bijo, arba 
mongolų, o gal bandys atgauti savo valdas Kurše. 

— Greičiausiai bijo mongolų. Vien nuo jų vardo visi dreba, bet jei- 
Parvus, kruopščiai aplaižęs taukuotus pirštus. — Tu, pirkly, gal jau 
keliaudamas girdėjai, kad kitais metais, po to, kai ordinas pralaimė- 
jo prie Saulės, didžiojo krikščionių krivio Romoje pasiuntinys Rygoje 
Madenos vyskupas Vilhelmas sujungė kalavijuočių ir kryžiuočių or- 
dinus, tik vargu ar žinai, kad vyskupas taip pat nubrėžė naujas Livo- 
nijos vyskupijos sienas. Ir taip, kad į Kuršo ir Žiemgalos vyskupijų ri- 
bas pateko ir dalis Mindaugo žemių, o kad iki jų nusigautų, ordinas 
pirmiausia turi susigrąžinti visas kuršių žemes. Be to, jų jam reikia ir 
norint sausumoje susijungti su kryžiuočių žemėmis Prūsuose. Griu- 
ningenas eis prieš kuršius, o paskui gal ir prieš Mindaugą, tik prieš tai 
nori sulaukti Velveno grįžtant, ar ne, Einiau? 

- Gal ir taip, — linktelėjo Žybartaitis ir, sumetęs, kad jį pakvie- 
tė dėl kelionės į Rygą, paskubomis rinko žodžius, stengdamasis kuo 
tiksliau nusakyti, ką ten patyrė. — Rygoje vietiniai pirkliai nelabai pa- 
tenkinti tuo, kas dedasi. Vyrus ordino kariaunai duok, krapštyk pi- 
niginę, taikos keliai į rusų žemes nesaugūs. Apskritai, Rygos pirklių 
santykiai su ordinu ir vyskupu prasti. Seniai prasti. Jau dvidešimt. 
metų praėjo nuo tada, kai vyskupas Albertas buvo priverstas leisti 
jiems patiems miestą valdyti, bet tai nei Albertą pakeitusiems vysku- 
pams, nei ordinui ne prie širdies. Ypač ordinui. Riteriai vis taikosi už- 
dėti leteną ant miesto, o pirkliai piestu stojasi, ir ordinas kaišo jiems į 
ratus pagalius. Jeigu kuris pirklys drįsta į rusų žemes keliauti sausu- 
ma, tą neretai apiplėšia ordino knechtai. Dabar saugiau vykti jūra ar 
per Lietuvą ir Polocką, bet tai - didelis lankas. O jeigu ordinas pra- 
dės karą su Lietuva, ir šito kelio neliks. Ordinas taip nebepaiso sutar- 
čių, jog dažnai nežiūri, pirklys - vokietis, ar ne. Svarbu, kad su mu- 
mis, nekrikštais, arba su rusais, kaip jie sako, klaidatikiais, prekiau- 
ja. Tiems pirkliams, kurie patenka į ordino nagus, reikia tik džiaug- 
tis, kad pasisekė gyviems ištrūkti. Rygos pirkliams daug mielesnė nei 
karas su tavimi, didysis riki, būtų taikos sutartis tarp ordino ir tavęs, 
kur būtų įrašyta teisė Rygos ir vokiečių pirkliams keliauti Lietuvos 
keliais ir prekiauti be mokesčių ir muitų, o mums būtų gerai, jeigu ir 
mes tokias pat teises Livonijoje turėtume. 

Mindaugas, iki tol atidžiai klausęsis Einiaus, pajutęs jo žodžiuo- 
se priekaištą, ūmai piktai kirto kumščiu į stalą, net indai šoktelėjo: 

— Bus laikas - turėsite. Kai dar sykį ordino jaučiams kaip reikiant 
ragus aplaužysiu. Suklydau po Saulės, maniau, tai gyvatei išroviau ge- 
luonį, šitiek jų galvas padėjo. Ne - atsigavo. Daug kas jiems padėjo. Kai 
Livonijos pasiuntiniai paverkė pas imperatorių Fridrichą, tas iškart 
davė jiems keturis šimtus sidabro markių ir pažadėjo atsiųsti tiek rite- 
rių, kiek žuvo prie Saulės. Ir atsiuntė - magistras Hermanas Balkas at- 
sivedė į Rygą keturiasdešimt riterių. O kur dar gausi palyda... Atsigavo 
ordinas, kaip žolė pavasarį, lietaus palaistyta. Tiek sustiprėjo, kad Vil- 
helmas Rygoje ne tik naujas sienas nustatinėjo, bet ir nutarė, kad ordi- 
nas kartu su danais ir žuvėdais puls Pskovą ir Novgorodą. 


14 


— Tik, matyt, iki galo nesusitarė, - įsiterpė Parvus, patogiai prisi- 
traukęs taurę. Einiui jis pasirodė panašus į storą, sotų katiną, kuris pa- 
tenkintas murkia, bet kartu kiekvieną akimirką pasiruošęs išleisti aš- 
trius nagus. — Pirmieji prieš dvejus metus pajudėjo žuvėdai, bet Nov. 
gorodo kniazius Aleksandras lengvai juos nugalėjo. Paskui ordinas iš- 
siruošė — kai baigė iš pilių rinkti knechtus, sulaukė iš Revalio dviejų 
danų karaliaus sūnų atvestos kariaunos ir pasiėmė iš Pskovo atbėgusius 
bojarinus ir kniazius. Beje, vienas jų, atbėgęs iš Pskovo su motina, pa- 
dovanojo Derpto vyskupui Pskovo „karalystę. Nebloga dovanėlė! Vi- 
sus juos Veldenas nusivedė prieš rusus ir ten dabar jau metus, paėmęs 
Pskovą, terioja Novgorodo žemes, tik prie miesto neina — gal bijo, kad 
per toli, nespės grįžti, jeigu užpuls į Vakarus nuėję mongolai. 

— Mongolai sugrįš, jiems nelabai ten sekasi, - didysis rikis susi- 
mąstęs pasirėmė ranka smakrą. - Matyt, šiuokart mūsų neužkabins. 
Nebe tokie stiprūs kaip pirma, bet ir tada Skirmantas sugebėjo juos 
atmušti ir neįleisti į mano žemes!. O mongolų nusiaubtos rusų žemės 
jų sugrįžimo bijo kaip ugnies. Jau anksčiau buvo atskubėję rusų knia- 
zių žygūnai - pagalbos prašė. Pasiunčiau į kelias jų pilis savo vyrus, o 
dabar daugiau siųsiu, į dar tolimesnes žemes. 

— Betgi kitų rusų žemių kniaziai ramiai į tai nežiūrės, nors mon- 
golai ir nuniokojo jų žemes. Taip jau buvo su Smolensku. Taip tu, 
didysis riki, įsivelsi į dar vieną karą. Ar ne geriau būtų smogti ordi- 
nui ir visai susigrąžinti kuršių, žiemgalių ir kitas žemes? — įsikarš- 
čiavo Einius. 

— Matai, didysis riki, koks karingas mūsų pirklys, - gudriai šyp- 
telėjo Parvus, gurkštelėjęs iš taurės ir su malonumu čepsėdamas. Ei- 
niui vėl pasivaideno, jog prieš jį sotus, murkiantis katinas. — Gal tu 
teisus, o galir ne. Pats matai, kaip būna, kai ordinas pralaimi. Daugy- 
bė vokiečių ir kirų žemių atsiunčia jam į pagalbą savo kariaunas. Jei- 
gu kas nenori siųsti, tą paragina jų didysis krivis. Ir taip bus visada. O 
iš kiek žemių didysis rikis gali surinkti karius? Neilgu suskaičiuoti, 


1 Apie Skirmanto vadovaujamų lietuvių kovas su į Lietuvą besiveržusiais mongolais skaityki- 


te apysakoje „Ilga kelionė namo“. 

be to, prieš kai kuriuos rikius dar reikia lankstytis, kad eitų, ypač že- 
maičių žemėse. Ne, jie, matai, geriau kaip nors patys susitvarkys, vie- 
ni. O kaip vieni? Ordinas kaip tik rikius po vieną smagiai laužo. Kar- 
tu reikia laikytis, vieno rikio saujoje, bet ne — sėdi, savo pilių įsitvėrę, 
ir toliau nosies nieko nemato. 

Parvus neminėjo vardų, bet Žybartaitis lengvai atspėjo, ką jis tu- 
rėjo omenyje, ir, pyktelėjęs ant savęs, kad nespėjo bent jau apsimes- 
ti abejingu, ir Mindaugo patarėjas pagavo jo veide nepritarimo šešėlį, 
pasiskubino paslėpti akis. 

Jis taip ir sėdėjo. Kitąsyk dar užsidengdavo veidą pakelta taure, 
bet siurbteldavo tik menką gurkšnelį ir jau stengėsi nežiūrėti į Min- 
daugą, kai tas pertarė Parvų: 

— Gerai sakai! — didysis rikis spjaute išspjovė ir kažko susierzinęs 
atstūmė krėslą, pašoko ir ėmė plačiais žingsniais matuoti menę, sykiu 
be perstojo mojuodamas dešine ranka, lyg kapodamas iš burnos be- 
siliejančius sakinius: 

— Rusai nėra blogi kariai, ir jų ginklai geri. Jie turi gerų meistrų. 
Tie jų meistrai ne tik kala gerus ginklus, jie daro įtaisus griauti mū- 
rinėms pilims. O kuo daugiau rusų žemių turėsiu, tuo didesnę ka- 
riauną galėsiu surinkti prieš ordiną. Ir ne svetimas imu. Ten, rytuo- 
se, yra žemės, kurios buvo mano protėvių tėvonija. Ten ir dabar pa- 
lei Smolenską, Tvėrę, Tulą, Minską, Polocką ir kitus miestus gyve- 
na lietuvių gentys. Tau, matyt, brolis Daubaras sakė, jog palei Mas- 
kvą yra rusų apsupta golindų žemė. Va kai visas šias žemes surink- 
siu, tada ordiną kaip kačiuką jūroje paskandinsiu, jokie Romos kri- 
vių krivaičiai neišgelbės. 

Be paliovos žingsniuodamas ir kalbėdamas Mindaugas visą lai- 
ką žvelgė prieš save ir lyg matė tą galybę, kurią vieną dieną turės. Ei- 
nius klausydamasis vis labiau savyje gūžėsi, jam vis neleido susikaup- 
ti Parvus, kuris, tebesišypsodamas kaip sotus katinas, nesiliovė jo ste- 
bėjęs ir įsitempęs pirklys nepajuto, kaip staiga nebeiškentė: 

— Atleisk man, didysis riki, kad aš vėl apie tą patį, bet rusų 
kniaziai nesėdės rankų sudėję, kai tu rinksi jų kaimynų žemes. 
Juk jų Vladimiro didysis kniazius Jaroslavas, kad ir mongolai šalia 

buvo, puolė, kai tu į Smolenską pasiuntei Eidivydą. O ir jo karingas 
sūnus, Novgorodo kunigaikštis Aleksandras, ramiai nežiūrės, juk 
jo Novgorodas šalia. 

Didysis rikis išgirdęs akimirkai sustingo, tarsi į nematomą sieną 
atsitrenkęs, bet tuoj atsisuko į Einių, tačiau Parvus aplenkė jį: 

— Tačiau Aleksandrui ordinas kaip akmuo po kaklu, - storulio 
lūpose tebežaidė Einių iš kantrybės vedanti šypsena. 

— Ber taip nebus visada. Arba tas akmuo paskandins Aleksan- 
drą, arba jis jį, — pirklys irgi prisivertė šyprelti. 

— O kaip tu galvoji: kuris kurį? - pasmalsavo prie savo krėslo grį- 
žęs ir į jį atsisėdęs Mindaugas. 

Einius kiek nulenkė galvą: 

- Jūs — kariai. Jums geriau matyti, o aš — tik vargšas pirklys. 

— Aš daug girdėjau, koks tu, Einiau, vargšas, - nusikvatojo Min- 
daugas, o Parvaus neprapuolanti šypsena dar labiau išplatėjo. 

— Gerai, — didysis rikis pirmas surimtėjo ir trinktelėjo delnais 
per ranktūrius: - Kniazius Aleksandras paskandins tą akmenį. Da- 
bar ordinas negali prieš jį pasiųsti didelės jėgos, o Aleksandras, nors 
ir jaunas, bet gudrus ir jau patyręs vadas. Tokį geriau turėti draugu, 
nei priešu. Bandžiau su juo susidraugauti. Sakiau - suremkim pečius 
ir eikim prieš ordiną. Aš atsiimsiu, kas man priklauso, o tu — žemes, 
kurias ordinas atėmė iš rusų, - Jurjevą ir Kuoknesę. Ne. Nėjo. Per 
daug mūsų bijo, vis prisimena mūsų rikių žygius į rusų žemes. Dar ir 
tavo senelį, Einiau, matyt, puikiai mena. Su ordinu Aleksandras nu- 
ėjo. Paskui - su Polocku. Tenykštis kniazius Briačiaslavas kaip zui- 
kis ir manęs, ir ordino bijojo. Aleksandras sudarė su juo sutartį ir pa- 
sipiršo jo dukrai. Į vestuves susirinko Suzdalės, Smolensko ir Poloc- 
ko kniaziai, o šventė tyčia Toropece, svarbiausioje rusų pilyje prie sie- 
nos su mano žemėmis! O dar vaišindamiesi kniaziai sutarė pastatyti 
įtvirtinimus prieš mane palei Šelonės upę. Tarė ir padarė: kelias nau- 
jas pilis pastatė, ir dabar jos su senosiomis sudaro galingą gynybos li- 
niją. O kur dar pelkės, miškai, užtvaros tarp pilių... 

— Nuo tavęs, didysis riki, atsitvėrė tvirčiausiais šarvais, o nuo 
ordino į minkštą papilvę gavo, — tyliai pertarė Parvus ir jo šypsena 
trumpam tapo ironiška. 

— Gavo, - sutiko Mindaugas, vėl dešine ranka pasiremdamas gal- 
vą. - Tačiau duos atgal, o paskui, jeigu Aleksandro apetitas padidės, ir 
man teks susidurti su juo ir Novgorodu. Štai dėl to tave, Einiau, ir pa- 
sikviečiau. Girdėjau, į Novgorodą išsiruošei. Tu — vyras su galva, aky- 
las, visi tą Žino, tai norėčiau, kad pasidairytum akis išpūtęs, pasiklau- 
sytum ausis pastatęs, kas ten dedasi, ką apie Aleksandrą šneka, pažiū- 
rėtum, kaip jis pats atrodo, jeigu pasiseks, o aš skolingas neliksiu. 

— Žinios, Einiau, kitąsyk už gražiausius kailius ir auksą bran- 
gesnės, ir už jas nereikia šykštėti, - pastebėjo Parvus ir šypsena 
nuo jo veido pagaliau prapuolė, lyg patarėjas būtų supratęs, jog ji 
erzina pirklį. 

— Nereikia man jokio užmokesčio, - papurtė galvą Žybartai- 
tis. - Man svarbiausia, kad taikos keliai būtų laisvi — va geriausias 
užmokestis pirkliui. 

— O kokie tie keliai į Livoniją? - pasmalsavo Mindaugas. 

— Sausuma - nuo Vilniaus per Nemenčinę, Giedraičius, Balnin- 
kus, Užpalius, o paskui - arba Aiviekstės, Eglinos, arba Daugpilio 
kryptimis. Vandeniu - Lėveniu, Nemunėliu, Mūša, Lielupe, Daugu- 
va arba Venta iki jūros, o paskui — krantu iki Rygos. 

— Ateis laikas, ir tais keliais bus taip pat saugu keliauti, kaip po 
šią menę vaikščioti! - Mindaugas atsiminė savo kumštį ir ant stalo 
vėl šoktelėjo indai, bet šįkart jo įkarštis greitai atvėso — didysis rikis 
palinko pirklio pusėn ir tyliai prabilo: 

— Ir dar vienas dalykas, Einiau. Kai ordinas ėjo prieš rusus, prie 
jo prisidėjo keli mūsų rikiai. Mat riteriai nešykštėdami sumokėjo ir 
dar pažadėjo gerą grobį. Visi jau grįžo, tik Daumantas ne. Siunčiau 
pas jį žygūnus, kad grįžtų, tačiau ir tie prapuolė, ir Daumantas ne- 
sirodo. O man jo reikia. Užteks jam bastytis, su riteriais bičiuliautis 
ir prieš Novgorodą kariauti. Ir ordinas, ir Novgorodas man — prie- 
šai. Nėra ko jiems padėti. Geriau du tarpusavyje besipešantys priešai, 
nei vienas. Kad ir kaip riteriams sektųsi, jie nepasigailės Dauman- 
to, siuntinės, kur pavojingiausia, ir jo kariai turės dėti galvas už ordi- 
ną. O man, sakiau, labai reikia Daumanto. Kariauną renku. Į Prū- 
sus siųsiu. Pas mane buvo Pamarės rikio Sviatopolko žygūnas: rikis 

su prūsais ruošia žygį prieš ordiną, kol tas pas juos giliai šaknų nesu- 
leido. Prašo padėti, norėčiau, kad Daumantas vestų mano kariauną, 
bet tai tik jam pasakyk, jeigu sutiksi. 

Einius įdėmiai klausėsi ir krūptelėjo, kai Mindaugas ūmai jam 
panosėn kyštelėjo žiedą: 

— Jis Daumanto žmonos, - paaiškino. - Paimk, o kai sutiksi 
Daumantą, atiduok jam ir pasakyk, kad jo žmona su vaikais nekan- 
triai jo laukia Vilniuje. Labai nekantriai ir labai pasiilgo... 

— Aišku, — viduje pašiurpęs Žybartaitis skubiai nulenkė galvą, 
slėpdamas akis, ir paėmė žiedą. - Būtinai perduosiu. 

— Ir puiku. Neužmiršiu, - Mindaugas patenkintas vėl trinktelė- 
jo delnais per ranktūrius. - Manau, pakankamai tave sugaišinau, pir- 
kly, o tau į kelionę dar, macyrt, reikia ruoštis. Gero tau kelio. 

Einius atsistojęs nusilenkė valdovui ir, lydimas Parvaus, pali- 
ko menę. 

— Sunku didžiajam rikiui, — tarė storasis Mindaugo patarėjas jau 
kieme. - Rikių, galinčių vesti kariaunas, nesunku rasti, bet kad pa- 
dėtų valdyti — oi, kaip nelengva. Ir dar kad būtų ištikimi, į praeitį ne- 
įsikibę ir suprastų, jog visos žemės kaip viena turi būti, jei nenori po 
vokiečių ar rusų padu patekti. Reikia ir protingų, ir mokančių liežuvį 
už dantų laikyti, kad Mindaugas su jais galėtų atvirai kalbėtis, o Žy- 
barto sūnus (visi žino) - kaip tik toks, ir tavo brolis Uvis irgi, — gu- 
driai šyptelėjo Parvus. 

Pilies arklininkas pagaliau atvedė pirklio žirgą. 

— Laimingai, - tarė Parvus. - Lauksim. Manau, grįžęs daug įdo- 
maus papasakosi. 


„ 


Per tą laiką, kurį Einius praleido pilyje, liovėsi snigę. Debesys prasky- 
do ir plačiose properšose lyg daugybė pabertų žarijų spindėjo žvaigž- 
dės, o vienoje kabojo mėnulis. Jam šviečiant Einius nuo pilies kalno 
lyg ant delno matė miestą, kuris palengva ėmė viršų grumtynėse su jį 

supusiu mišku — medžių siena jau buvo gerokai atsitraukusi nuo Vil- 
niaus. Tiesa, lyginant su kitais Einiaus matytais miestais, kad ir Ryga 
ar net Revaliu, Vilnius dar buvo nykštukas, bet skubėjo juos vytis. 
Pirklys, nusileidęs nuo kalno ir praėjęs medžių paslėptą šventyklą ir 
krivių buveinę Šventaragio slėnyje, net tokiu laiku išgirdo ne vieno 
kirvio ar plaktuko garsą — miestiečiai išnaudojo kiekvieną darbui pa- 
lankią akimirką. Daug namų ir tvorų, pro kurias ėjo Einius, atsidavė 
šviežiai pjautu medžiu. 

Kuo labiau didėjo Mindaugo valstybė, tuo sparčiau palei Vilnelę 
ir Nerį plėtėsi ir Vilnius, nors jis priklausė ne Mindaugui, o jo sūnė- 
nui Tautvilui, bet Mindaugas, kaip giminaičio globėjas, dažnai lan- 
kydavo jį Vilniuje ir ilgai užsibūdavo, sykiu ir miestu rūpindamasis. 
Šis rąžėsi lyg sename urve nebeišsitenkantis sparčiai augantis meš- 
kiukas, keldamas Mindaugui vis daugiau rūpesčių — reikėjo galvo- 
ti, kaip apsaugoti miestiečius, ir jo paliepimu miesto pakraštyje buvo 
pradėta statyti medinė siena su vartais. Žinia, ji nebūtų ilgam arlai- 
kiusi rimtai nusiteikusių, su didele jėga atėjusių užpuolikų, bet per tą 
laiką gyventojai būtų spėję pasislėpti pilyje. 

Žvaigždžių ir mėnulio šviesa rodė Einiui kelią namo. Jis nebesėdo 
ant žirgo — vedėsi jį už vadžių, stengdamasis žengti per jau išmintus ar 
kai kurių namų šeimininkų palei savo kiemų vartus nuvalytus takus ir 
nesusidurti su po sniegą siaučiančiais krykštaujančiais vaikais. 

Ėjo, nors šaltis stiprėjo ir po kojomis vis garsiau gurgždėjo snie- 
gas. Einiui norėjosi ramiai pagalvoti apie pokalbį su Mindaugu, o na- 
klys iki tol buvo porą kartų trumpai su Mindaugu šnekėjęs: vieną 
kartą — kaip ėjo su Vilniaus pirklių pasiuntinybę dėl prekybai svar- 
bių dalykų kalbėtis, antrą - kai Mindaugas į vieną iš savo sūnėno gar- 
bei rengiamų puotų buvo pakvietęs ir žymiausius pirklius, tarp kurių 
pateko ir Einius. Bet tai buvo visai kas kita, lyginant su šiuo susitiki- 
mu. Apie Mindaugą buvo kalbama, kad jis nešnekus, tad šiuokart jis 
buvo iškalbus kaip reta ir parodė Einiui didelį pasitikėjimą, bet jam 
tai buvo panašiau į pririšimą trumpa virvute. Sumanęs ją nutraukti, 
gyvas neištrūksi arba turėsi bėgti labai labai toli. 


20 


Einius, eidamas mintyse tarsi ginčijosi su broliu. Žinojo, ką tas 
pasakytų — Mindaugas ir Parvus teisūs: jei norime atsilaikyti, Lie- 
tuva turi būti didelė valstybė. Tačiau jaunesnysis brolis, su tuo su- 
tikdamas, vis purkštavo: bet kodėl Mindaugo valdžioje? Gal Min- 
daugo brolėnas Tautvilas, kuriam iš tiesų priklauso valdžios pirme- 
nybė, būtų geresnis valdovas nei jo dėdė. Gal jis nesivaikytų rusų 
žemių, nes iš jų nieko gero, nebent bus kur siųsti rikius, iš kurių 
Mindaugas atėmė ar dar atims tėvonijas, kaip kad buvo su į Smo- 
lenską pasiųstu Eidivydu, kuris ten padėjo savo galvą. Gal Tautvi- 
las nebūtų ramiai sėdėjęs po mūšio prie Saulės. Juk ordinas kaip 
sutrešęs medis svyravo, būtų užtekę pirštu stumtelti ir būtų traš- 
kėdamas virtęs, o jei patiems tam jėgos neužteko, tai buvo galima 
atkakliau su rusų kniaziais pasiderėti, kol jų žemių nebuvo pradė- 
ję siaubti mongolai, ir surengti didelį žygį prieš ordiną. Išdeginti jo 
pilis, svarbiausiose pasodinti savo įgulas, o rusams atiduoti jų buvu- 
sias žemes. O Mindaugas ką? Per šiuos metus tik žiūrėjo, kaip kuo 
daugiau žemių prijungti, ir gan sėkmingai: visą Lietuvą ir dalį Že- 
maitijos pasiglemžė. O kiek rikių išvijo, kiek išžudė, kad ir Bulevi- 
čius — Edivilą, Spudeiką, Vismantą, pastarojo dar ir žmoną pagro- 
bė. Ordinas kaupė jėgas, o Mindaugas net taikos sutarties su juo 
nesudarė. Bent jau taikos keliai būtų saugūs, nereikėtų dabar jų siū- 
lyti kaip bičių dar nesunešto medaus. 

Žingsniavo Einius, su broliu ginčydamasis, kol atsiminė Dau- 
mantą, ir atsiduso: bus jam rūpesčio. Irgi kietasprandis, bandė prieš 
didįjį rikį eiti, bet, pasirodė, ne jo jėgoms. Susitaikė, tačiau vargu ar 
jam patiks, kai Einius perduos Mindaugo valią grįžti, ypač kai teks 
parodyti žmonos žiedą. Žinia, didžiajam rikiui labai ne prie širdies 
Daumanto nenoras grįžti, ne vien tik dėl žygio į Prūsus šaukia, o tas, 
ko gero, dėl Mindaugo ir nesiskubina. 

Juo toliau, tuo labiau pirklys gailėjosi sutikęs su ben Erachu ke- 
liauti į Novgorodą, juolab kad dar turėjo galvos skausmo dėl pre- 
kių. Viskas, ką paskubomis sukrapštė — šiek tiek gintaro. Gerai, kad 
Anapas, turėjęs tris pilnas roges prekių - šilko, vyno, prieskonių, pa- 
puošalų — dalį paskolino. 

Užsigalvojęs Einius krūptelėjo, žirgui ūmai suprunkštus, ir apsi- 
žiūrėjo, kad stovi ties savo neseniai suręsta sodyba, kuri tebekvepėjo 
sakais ir baltavo, nespėjusios pajuosti, tvoros lentos. Viename mažy- 
čiame trobos lange tebežibėjo šviesa, ir pirklys, sumojęs, jog jo svečiai 
dar nemiega, pagalvojo, kad jeigu tiems rūpės, tai pasakys, jog Min- 
daugas klausinėjo apie Rygą. 

Jis nuvedė į arklidę žirgą, paskui pakilo laiptais į priebutį ir, 
prieš praverdamas duris, dar atsisuko paskutinį kartą pažiūrėti, ar 
kieme viskas tvarkoje. Ne pilis, pats sau pasiteisino, bet vis tiek rū- 
pesčių pakanka, ir pasiskubino atlapoti duris. Norėjo greičiau atsi- 
gulti, nes jau seniai buvo sutarę iškeliauti iš pat ankstyvo ryto, o ke- 
lias laukė ilgas ir sunkus. 


II, 


PsKOVO APYLINKĖSE 


p: trijų rogių pašliūžomis migdančiai gurgždėjo sniegas. Karts 
nuo karto nesibaigiančią jo melodiją sudrumsdavo arklių 
prunkštimas, o tada krūpteldavo knapsintys važnyčiotojai ir du ro- 
ges lydintys raiteliai. No-o00, vienas paskui kitą nuaidėdavo trejetas 
balsų, bet veikiai vyrų galvos vėl nulinkdavo po sunkiomis kailinėmis 
kepurėmis, ypač važnyčiotojų, nes akis vis merkė ir rirmiškas arklių 
uodegų švytravimas prieš nosis. 

Nors ir kaip jie norėjo paskubėti, trijų rogių ir dviejų raitelių vilks- 
tinė sunkiai krutėjo ankstyvų žiemos sutemų semiamu mišku. Ar- 
kliai buvo nuvargę, virš jų nugarų nuolat kabėjo lengvas garų debesis. 

Einius, jo padėjėjas Gaubas ir Anapas ben Erachas su savo dviem 
padėjėjais keliavo jau antrą savaitę. Penkiese leistis į tokį kelią ir dar 
nežinomomis vietomis buvo pavojinga. Paprastai ir taikos metu pir- 
kliai stengdavosi keliauti saugomi karių ir dideliais būriais. Tiesa, iki 
Lietuvos sienos juos palydėjo Einiaus nusamdytas karių dešimtukas. 
Paskui, Polocko žemėje, pirkliams buvo pavykę už nemažus pinigus 
iš vieno rusų kniaziaus gauti karių palydą. Deja, tik iki Pskovo sienos. 
Toliau kniazius savo žmonių nei už ką nesutiko leisti, o pakeleivin- 
gose Pskovo pilyse vietiniai kniaziai ir bojarinai nei į kalbas nesilei- 
do. Atseit vyrų neužtenka pilims saugoti, ir keliautojams teko kliau- 
tis dviejų savo raitelių — Saitu ir Gaubo - palyda, besiguodžiant, kad, 
jei kas norės apiplėšti, jokia apsauga nepadės. Nebent gera kariauna, 
O jei tokios nėra, tai gal vieniems ir saugiau: gerą pirklį veikiau galva 
ir liežuvis gelbės, nei kalavijas. Anapas vis kartojo ir kartojo šiuos žo- 
džius, ir Einius nepaliovė stebėjęsis jo ramybe. 

Kur tik keliautojai sustodavo nakvynės, Žybartaitis mėgindavo 
atsargiai ieškoti Daumanto kariaunos pėdsakų, bet nelabai sėkmingai. 
Aišku, gandas apie su ordinu ėjusius lietuvius buvo plačiai pasklidęs, 
bet niekas negalėjo tiksliai pasakyti, kur jie dabar. Po visų vargų, dėlio- 
damas vieną prie kitos įvairiose vietose susirinktas detales, pirklys su- 
metė, jog rikis turėtų būti kažkur prie Novgorodo žemės sienos. 

— No-o00! - Einius krūptelėjo, išgirdęs pratisą priekines roges 
važnyčiojusio ben Eracho šūksnį ir suragino savo arklį. Šis kiek pa- 
risnojo ir vėl grįžo į alsią žinginę. Aplink lyg siena tebestūksojo miš- 
kas, bet pirkliui pasivaideno, kad jau retesnis, ir krūtinėje sukrebž- 
dėjo viltis, kad tuoj ras vietą nakvynei. Gal vėl pilį, kaip praeitą sykį 
prie Pskovo. 

Į patį miestą pirkliai neužsuko. Kas žino, į kokią kebeknę gali pa- 
taikyti. Tuo labiau, kai keliauji į Novgorodą, su kuriuo Pskovas ka- 
riauja. Žiūrėk, ims ir neišleis, ir dar prekes atims, kad priešui neati- 
tektų. Kam rizikuoti. 

— Gal ilgiau sugaišim, bet kartais tiesiai arčiau, o aplink grei- 
čiau, - guodė Anapas savo bendrakeleivį. 

Tiesa, Žybartaitis neiškentė neįgėlęs, kad tada reikėjo išvis Psko- 
vo žemę lanku apsukti, tai kas, kad gal Novgorodą pasiektų žiburėms 
žydint, bet be rūpesčių. Smagiai karaimas iš jo žodžių juokėsi. Ir Ei- 
nius šypsojosi, bet jam vėl pasirodė, jog ben Eracho kalba apie atsargu- 
mą skambėjo lyg ir nerimtai, tarsi jam tai nebūtų buvę labai svarbu. 

Taip ar ne, tačiau pirklius nuo Pskovo jau skyrė dienos žygis, ir 
Einius apsidžiaugė, kai rogės pagaliau išniro į palaukę. Tolumoje, dar 
nesutirštėjusiose sutemose, sujuodavo pilies kalnas, apjuostas mies- 
telio žiedu. Arkliai, pajutę kelionės pabaigą, sukruto, ir rogės vei- 
kiai pričiuožė prie pirmųjų trobų. Kiek pasisukioję, keliautojai užti- 
ko smuklę įlinkusiu stogu. Išgirdęs šunų lojimą, jų pasitikti iškrypa- 
vo storas smuklininkas. Jam parodžius, pirkliai įstūmė į plačią dar- 
žinę roges ir, palikę jų saugoti Jusufą su Gaubu, ben Erachas, Einius 
ir Saitu nuėjo į smuklę. Erdvus jos kambarys aprūkusiomis lubomis 
buvo beveik tuščias, tik prie stalo, viename kampe, kone įmerkę į bo- 
kalus nosis, už stalo kiūtojo du rusai. 

Pirkliai susėdo už kito stalo, užsisakė gausią vakarienę ir, paliepę 
smuklininkui nunešti valgyti bei gerti prie rogių likusiems vyrams, 
godžiai kirto, nepakeldami galvų, kol prie jų triukšmingai atšlepsė- 
jo vienas rusas. Einius pažvairavo — nedidukas, susivėlęs ir su juodu 
raiščiu ant kairės akies. 

— Gerieji žmonės, pasigailėkit nelai,.. — progiesmiu pragydo vy- 
ras, bet smuklininkas, išsigandęs, kad išbaidys gerus klientus, nelei- 
do baigti: 

— Serafimai, palik svetimšalius ramybėje, - jis išsirito iš už pre- 
kystalio, mojuodamas šlapia pašluoste. 

— Nereikia, - numojo Einius ir parodė vienaakiui sėstis, iš šio 
svyravimo suvokęs, kokio jam reikia gailesčio. - Sėsk, gausi alaus, bet 
ne už ačiū. 

— Viską, ponuli, padarysiu, tik pasakyk, - pasiskubino užtikrin- 
ti vienaakis, taisydamasis ant suolo ir atsargiai šnairuodamas į rūstų 
Saitu veidą, bet tas lyg nematė jo. 

Iš kampo, pamatęs savo draugo sėkmę, atsėlino ir antras ru- 
sas. Šis buvo be rankos, ir Einius, jam taip par parodęs sėstis, pamo- 
jo smuklininkui atnešti dar vieną bokalą, o paskui, toliau valgyda- 
mas, žiūrėjo, kaip rusai godžiai, lyg metus negėrę, sriaubia alų, ir, kaip 
jau buvo pratęs kelionėje, leido Anapui pradėti klausinėti, laukdamas 
sau tinkamo momento pakamantinėti apie Daumantą. Šįkart tuoj 
pat sukluso, nes rusai pasisakė kovęsi prie Izborsko — pirmojo kalavi- 
juočių prieš dvejus metus užpulto rusų miesto. 

— Kai tik Pskove išgirdo, kad ordinas paėmė Izborską, iškart 
kilo baisus triukšmas, - vis užsigerdamas malė liežuviu vienaakis. — 
Miesto vaivada Gavrila Gorislavičius tuojau surinko kariauną — iš 
Pskovo ir iš artimiausių pilių paėmė visus raitelius ir šaulius. Ir mūsų 
kniazius Mstislavas Vladimirovičius visus mus sušlavė, pilį saugoti 
paliko tik menką pulkelį. Vaivada taip liepė. Žinojo, — ordinas eina 
su didele jėga ir prieš ją ne mažesnės reikia, tačiau kai vaivadai pasa- 
kė, jog skubės kuo toliau nuo Pskovo su ordinu susitikti ir nebelauks 
karių iš tolimų pilių, posadninkas, tas šuva Iverdila Ivankovičius, pa- 
siūlė jam pasiimti kone visą Pskovo įgulą ir palikti mieste tik šimti- 

nę karių, tai vaivada nesutiko. Iš atsargumo, Gudrus buvo, ir paty- 
ręs, — žinojo apie ordino jėgą ir eidamas į žygį nesvaičiojo, kad viena 
ranka jį sutrins, kaip kad visokie pienburniai, tokie kaip Jelisiejus, ar 
ne? - vienaakis kumštelėjo nuo bokalo neatsitraukiančiam vienaran- 
kiui ir Einius įsižiūrėjęs, kiek leido žvakių ir deglų šviesa, pamatė, jog 
tas kone dar vaikas, ne daugiau aštuoniolikos sulaukęs, bet įkritę, ap- 
šepę ir skausmo išvagoti skruostai jį labai sendino. 

— Mes buvome vaivados didžiajame kaktos pulke, — vėl skubėjo 
pasakoti vienaakis, siurbtelėjęs iš naujo ben Eracho parūpinto boka- 
lo. - Labai skubėjome ir susitikome su ordinu netoli Izborsko. Mūsų 
ir vokiečių jėga buvo vienoda, ir vaivada nedvejodamas stojo į mūšį. 
Deja... Rideriai! geležiniu kumščiu kaip per sviestą perėjo per mūsų 
pulką. Paskui sutrypė kairės ir dešinės rankos pulkus. Daug vyrų 
žuvo, ir vaivada padėjo galvą. Kam labiau pasisekė, papuolė nelais- 
vėn, o laimingiausi buvo tie, kam pavyko pabėgti. Vaivada iš Pskovo 
išsivedė aštuonias šimtines ir tik nedaugelis išsigelbėjo. Bėgom iki pat 
Pskovo. Jeigu ne Jelisiejus, ir aš būčiau galvą padėjęs, nes rideris man 
akį išmušė, nieko nemačiau, Jelisiejus mane kaip mažą vaiką už ran- 
kos tempė, o ordinas, iš paskos atsekęs, apgulė miestą. Didelis verks- 
mas kilo Pskove nuo mūsų atneštos žinios, bet mes galėjome apgin- 
ti miestą. Ordinas sudegino priešpilį, savaitę laikė miestą apsiautęs, 
bet nebūtų taip paprastai mūsų paėmęs, nes mes kniaziaus Aleksan- 
dro su novgorodiečiais laukėme. Bet tas šuva posadninkas ir jo bojari- 
nai... Su tom savo išdavikiškom šnekom, jog neverta lieti kraujo. Ne 
Novgorodas mūsų draugas, o Ryga. Panašiai kaip buvo prieš keturio- 
lika metų, kai kniazius Jaroslavas, Aleksandro tėvas, kvietė Pskovą 
prieš Rygą, o Pskovas jo vidun nejįsileido ir po to ilgai pykosi su Nov- 
gorodu, kol turėjo nusileisti. Matyt, Tverdila to pažeminimo neuž- 
miršo. Vis suokė, girdi, reikia prašyti vokiečių atokvėpio, kad galėtu- 
me sukaupti jėgas ir suderėjo su vėče, jog ordinui atiduosime įkaitais 
turtingiausių bojarinų bei pirklių vaikus, o paskui su savo bendrais 
atidarė miesto vartus ordinui. 


1 Taip rusai buvo išsivertę žodį „riteris“. 

— O kas buvo toliau? - neiškentė Einius, vienaakiui vėl pasken- 
dus bokale. 

Tačiau tas nebedaug tegalėjo pridėti prie to, ką pirkliai jau buvo 
girdėję kitur. Atseit, kai kas iš miesto gynėjų dar mėgino priešintis, 
kaip kad Jelisiejus, kuris per tas trumpas kirstynes neteko rankos, 
ir dabar jau vienaakis ištraukė jį iš po miesto gatvėmis lėkusių šar. 
vuotų riderių žirgų, o tada abu spruko iš miesto, kol dar galvos ant 
pečių sėdėjo, o Pskovą ir toliau posadninkas Tverdila valdo, bet sy- 
kiu su dviem ordino fogtais, o nemažai bojarinų bei pirklių pabėgo 
į Novgorodą. 

— Ir dar vis bėga, - pastebėjo iš už prekystalio įdėmiai kalbos 
klausęsis smuklininkas. - Šiandien prieš pietus čia buvo Tverdilos 
pusbrolis bojarinas Daniila Michničius su savo kariais. Visus puolė 
kaip vanagai vištas: ar nematėm čia moters ir vaikino? Bojarinas gar- 
siausiai šaukė, vis kojom trypė kaip žaislo negavęs vaikas. Tokiam tik 
per užpakalį smagiau užvažiuok, ir bus ramus, bet niekas negali. Tė- 
vas savo laiku nepliaukštelėjo — žuvo, kai prieš dvi dešimtis metų lie- 
tuviai buvo užėję. Daniila buvo jo vienturtis sūnus, ir visas didžiuu- 
uulis tėvo turtas jam teko. Nuo mažų dienų užtekdavo jam tik pirš- 
tą krustelti, ir viską gaudavo. Net ir nuotaką — iš paties Novgorodo, 
kilmingą ir turtingą, ir kaip gulbę gražią. Tikrai kaip iš pieno plau- 
kiusią bojarino Fiodoro Mitrovičiaus dukrą Olgą, bet taip ir liko vai- 
kas. Kiek jis čia trypė, kiek purslojosi: meluojare, matėte! Buvo čia! 
Slepiat, galvas nukaposiu! Maniau, savo seilėse paskęs, bet taip nie- 
ko ir nepešė, nurūko Novgorodo pusėn, kol dar buvo šviesu. Bijo, kad 
kur nors pakeliui neužlėktų ant Aleksandro žvalgų. Oi, kaip jie da- 
bar Pskove Aleksandro bijo! 

— Tikrai? - susidomėjo karaimas. - O kodėl? 

— Dėl savo galvų, - vienaakis atsigavo, užbaigęs dar vieną boka- 
la. — Mat, kai Aleksandrui nepavyko ateiti mums į pagalbą, jis susipy- 
ko su Novgorodo bojarinais, nes prieš žygį apdėjo juos dideliais mo- 
kesčiais. Bojarinai nesutiko mokėti, ir kniazius su savo dvaru iškeliavo 
pas tėvą, o Novgorodas dėl to greitai pradėjo gailėtis, nes ordinas vis 
artėjo — paėmė Vodės žemę su Koporjės pilimi, o paskui ėmė siaub- 
ti paties Novgorodo žemę. Žmonės iš visur bėgo į miestą, o bojarinai 

nieko nedarė, tai novgorodiečiai vos išprašė kniaziaus Jaroslavo, kad 
grąžintų jiems Aleksandrą, bet tas grįžo piktas. Vėl apdėjo mokesčiais 
bojarinus, bet dabar tie kentė, kur dėsis - karas. O Aleksandras surin- 
ko kariauną ir nuvedė ją į Vodę. Pirma Koporję, o paskui ir visą Vodės 
žemę paėmė, vodžių ir čiudų didžiūnus, kurie ordinui tarnavo, pakorė, 
vienus pagautus vokiečius nusiuntė į Novgorodą, o kitus paleido, kad 
visiems papasakotų apie juos ištikusią bėdą. Na, tie ir pripliauškė. Tai 
dabar Pskove bojarinams iš baimės plaukai šiaušiasi, kaip išdavikai 
Koporjėje ant kaklų virvę jaučia, kad padeda rideriams niokoti Nov- 
gorodo valsčius. Ivedrila su bendrais iš tos baimės dar labiau siautėja, 
nes nebeturi kur trauktis. Turės iki galo su ordinu eiti, tik jokios vil- 
ties, kad vokiečiai laimės. Stiprus dabar kniazius Aleksandras. 

Vienaakio balsas jau linksmai skambėjo. Ir keršto ledokšnius 
jame galėjai išgirsti, bet jėgos apleido rusą, galva vis sviro ir sviro, kol 
pagaliau pasiekė stalo lentas, kur jau seniai ilsėjosi vienarankio ma- 
kaulė. Bet Einiui rūpėjo dar vienas dalykas: 

— O apie lietuvius girdėjai? 

Tačiau vienaakis jau nebeįstengė pakilti nuo stalo, už jį atsiliepė 
smuklininkas: 

— Su ordinu buvo keli pagonių kniaziai. Plėšė kaip visada. Grįž- 
dami namo nusivarė didelį grobį. Tik vienas liko. Sėdi su kariauna 
netoli nuo čia, Ivankojės mieste. Jeigu iš čia tiesiai į Novgorodą ke- 
liausite, būtinai sutiksite. 

Vos baigė, smuklės sienos, regis, sudrebėjo nuo abiejų rusų knar- 
kimo. Pirkliai susižvalgė, o Saitu, su panieka dėbtelėjęs, nei žodžio 
netaręs pirmas pakilo nuo stalo. Einius su ben Erachu irgi nebegai- 
šo — jau buvo vėlu. Jie žengė į smuklininko jiems paskirtus kamba- 
rius, pakeliui klausydami vis stiprėjančio vėjo kauksmo lauke. 

Sniegas vėl monotoniškai girgždėjo po rogėmis ir arklių kanopomis. 
Iškeliavus iš miestelio abipus kelio visą dieną — o ji jau riedėjo į pabai- 
gą — stūksojo tamsi nesibaigianti šimtamečio miško siena. 

Einius snūduriavo vidurinėse rogėse, į kurias pirkliai buvo su- 
krovę daugiausiai maisto atsargas ir savo daiktus, susisupęs kiek tik 
įstengė į kailinius, bet šaltis vis vien lengvai rasdavo kur įkąsti. Pir- 
klys krūpčiojo ir vėl, nežinia kelintą kartą, žadėjo sau daugiau nebe- 
sileisti į kelionę žiemą, na nebent į šiltesnes žemes. Žadėjo ir pats sau 
šypsojosi, žinodamas, jog netesės, o grįžęs šaltį mažiausiai atsimins. 

Kitkas nedavė ramybės — tai, kad vis sunkiau ir sunkiau išsiruoš- 
davo į keliones. Prapuolė ankstesnis džiaugsmas ir nekantrumas, ką 
pamatys naujo ir persiveš neregėto. Karaimas, kai jam užsiminė, atsi- 
liepė, jog geriausia būtų susikrauti kuo didesnį turtą ir tada į keliones 
siuntinėti padėjėjus, o pačiam pajudėti tik jei prispirtų svarbus reika- 
las, iš anksto jaučiant malonumą sugrįžti, žinant, jog namuose lau- 
kia žmona ir vaikai. 

— Trpp! - Žybartaičio nelinksmas mintis išblaškė ben Eracho 
šūksnis. Jo rogės sustojo, ir Einius skubiai įrempė vadeles, stabdyda- 
mas savo arklį, o kai tas prunkšdamas sustingo žemai nunėręs galvą, 
pirklys išsirito iš rogių ir nelinkstančiomis kojomis nukrypavo išsiaiš- 
kinti, kas nutiko. 

— Pažiūrėk, - Anapas ben Erachas mostelėjo, pamatęs jo klau- 
siamą žvilgsnį. 

Einius sykiu su iš paskos atsekusiu Jusufu atsisuko, kur rodė ka- 
raimas ir kur jau buvo ant žirgų nuskrieję Saitu ir Gaubas. Jų žirgai 
krūpčiojo, iš tolo uosdami kone sniegu užnešrą arklio lavoną ir ap- 
verstas roges. Pirkliai sukluso ir apsižvalgė. Nors lyg ir nieko nesigir- 
dėjo, vis tik patogiau pasitaisė kalavijus ir nubrido iš arčiau pasižiū- 
tėti. Arklio šone styrojo kelios strėlės, tačiau daugiau lavonų ar kovos 
ženklų nesimatė. 

— Gal plėšikai? — spėjo Einius. 

— Gal. O gal novgorodiečių žvalgai ką nors užpuolė. Arba tie 
pskoviečiai, apie kuriuos sakė smuklininkas, — gūžtelėjo ben Erachas 
ir paragino. — Keliaujam, nėra ko gaišti. 

Raiteliai pasuko į kelią žirgus, o pirkliai grįžo prie rogių, ir vilks- 
tinė vėl pajudėjo. Vėl iš abiejų pusių bėgo nesibaigianti miško siena, 
dilindama iš atminties matytą vaizdą, ir Einius vėl, siūbuojamas ro- 

gių, pradėjo knapsėti, bet vis tik akies kraštu pagavo kažką sujudant 
cankumyne. Iš pradžių pagalvojo, kad žvėris, ir didelis, gal net meška, 
ir prisitraukė arčiau ietį. Ne kartą nuo kelionės pradžios miške regė- 
jo žvėris, tik jie niekad nebandė pulti dienos metu. Vakare — visai kas 
kita, tačiau, nors iki jo dar toli, atsarga nedaro gėdos. 

Einius, vis bandydamas geriau įžiūrėti žvėrį, jau norėjo para- 
ginti arklį, bet ūmai susigriebė, jog ten žmogus. Ir, regis, ieškan- 
tis pagalbos — atsišliejęs į medį, bandė moti ir lyg šaukė, bet jo bal- 
sas nesiekė kelio. 

— Anapai! - Einius, atsistojęs rogėse, riktelėjo karaimui, o pas- 
kui viena ranka sustabdė arklį, kitoje tebelaikė ietį. Ja nešinas ir iš 
rogių išlipo. 

— Atrodo, kažkas šaukiasi pagalbos, - parodė susirinkusiems 
bendrakeleiviams. 

Pagalbos tai pagalbos, bet ką gali tokiu pavojingu metu žinoti. O 
gal pasala? Todėl Saitu su Gaubu liko ant žirgų pamiškėje, paruošę 
lankus šauti, o kiti trys, tvirtai suspaudę ginklus ir atidžiai dairyda- 
miesi, nubrido prie žmogaus. Tas, pamatęs juos artinantis, susmuko 
ant sniego prie medžio, į kurį iki tol rėmėsi, ir pirkliai brisdami pa- 
stebėjo šalia gulint ir kitą. Išsyk manė, — pasaloje gulintis karys, jau 
buvo besuremi3- nugaras, kad būtų patogiau gintis, jei ir daugiau pa- 
sirodytų, bet veikiai susigriebė klydę, mat žmogus atrodė nebegyvas. 
Bet ben Ercahas dėl viso pikto liepė dar ir Jusufui pasaugoti, o pats 
kartu su Einium nuskubėjo prie nepažįstamojo. 

— Kas jūs? Kas atsitiko? - Žybartaitis mėgino klausti, bet atšlijo, 
išvydęs žmogaus rankose peilį. 

— Kto vy? - sunkiai iškvėpė tas. 

Einius, laikydamasis saugaus atstumo, įsižiūrėjo — bene dvidešim- 
tmetis, vidutinio ūgio ir kresnas. Iš po kalavijo kirčio suaižyto šalmo 
driekėsi balti, sukrešusiu krauju sutepti plaukai. Kraujo dryžiai bjauro- 
jo ir platų, kiek plokščią nedidele barzdele apjuostą vaikino veidą. 

— Mes - pirkliai, keliaujame į Novgorodą, - paaiškino jis, ir ru- 
sas, lengviau atsikvėpęs, atsišliejo į medį. Jo ranka atsigniaužė ir pei- 
lis nukrito į sniegą, o Žybartaitis pakartojo klausimą: 

— Kas jūs? 

— Palauk, vėliau. Matai, vos gyvas, - pastebėjęs, jog vaikinas 
smunka ir jo veidas jau baltas it sniegas, karaimas atstūmė Einių, 
atsargiai nuėmė nuo sužeistos ruso galvos šalmą ir bandė apžiūrėti 
žaizdą, bet tas sustabdė jį, kilstelėjęs ranką: 

— Ne, pirmiau ja pasirūpinkit! 

— Ja? - apstulbę pirkliai palinko prie žmogaus, kurį jie buvo pa- 
laikę mirusiu. 

— Tikrai — mergina! - aiktelėjo Einius, ben Erachui atsargiai 
ant nugaros apvertus žmogų. Iš po kailinės kepurės išslydę ilgi švie- 
sūs plaukai apsupo pailgą veidą. Nuo jo grožio pirkliui net kvapą 
užgniaužė. 

— Leisk, — veik prie jo ausies palinkęs ištarė Anapas, bet Einius 
vos išgirdo, lyg karaimas būtų šaukęs nuo tolimo kalno. - Reikia pa- 
žiūrėti, kaip ji. 

— Arji gyva?! Gyva?! — susirūpinęs subruzdo vaikinas, nesupra- 
tęs, apie ką kalbasi pirkliai, ir sudejavo, pabandęs pasiekti merginą. 

— Ramiau, ramiau, — Einius puolė jį gaudyti ir žagtelėjo iš įstan- 
gos, tam užvirtus visu svoriu. 

— Nesijaudink, nekantruoli, - karaimas pagelbėjo Žybartaičiui 
pasodinti ir atremti į medį vaikiną. - Gyva, tik be sąmonės. Kas jai 
atsitiko? 

— Strėlė pataikė į koją. Ištraukiau, bet... - bandė aiškinti vai- 
kinas, bet suskerdėjusios lūpos sunkiai judėjo, ir ben Erachas per- 
traukė jį: 

— Užteks, pataupyk jėgas. Mes iš pradžių pasirūpinsime jūsų 
žaizdomis, o paskui pažiūrėsime, kuo galim padėti. 

Pirkliai suskato suktis. Jusufas, karaimui paliepus, sukūrė laužą 
ir ištirpdė puodą sniego. Einius ir Gaubas, nukirtę keletą eglišakių, 
užklojo juos kailiniais ir atsargiai paguldė ant jų merginą, o karaimas 
atsinešė maišą su reikalingiausiais daiktais. Kiek Žybartaitis atminė, 
Anapas visur ir visada juos vežiojosi ir tie ne kartą gelbėjo. Saitu, pa- 
sirūpinęs savo žirgu, iš tolo abejingai stebėjo jų triūsą. 


31 


- Tuužsiimk vaikinu, - ben Erachas paliepė Einiui, skubriai ap- 
žiūrėjęs žaizdą ruso galvoje. — Nieko baisaus. Negiliai perkirsta. Nu- 
plauk, apkirpk aplinkui plaukus. Manau, sugebėsi, - ne pirmas kar- 
tas. O paskui aš baigsiu tvarkyti. 

Einius padarė, kas buvo sakyta. Vaikinas muistėsi, kai pirklys 
peiliu apipjaustinėjo jo plaukus ir plėšė tuos, kurie buvo su sukrešu- 
siu krauju prilipę prie odos, bet vis vien stengės pro Žybartaičio petį 
pamatyti, ką Anapas darė merginai. 

Šis darbavosi lyg įgudęs gydytojas. Suradęs žaizdą merginos 
blauzdoje, kurią vaikinas buvo negrabiai perrišęs kiaurai krauju 
permirkusia medžiagos skiaute, Anapas atsargiai nuėmė ją, apiplo- 
vė žaizdą, tada patepė ją kažkokiu tepalu ir kruopščiai perrišo, o po 
to, palikęs taip ir nekrustelėjusią merginą gulėti, vėl užsiėmė vai- 
Kinu. Greitai apsisuko, tačiau sužeistasis neiškentė negrikštelėjęs 
dantimis, kai karaimas tepė jo žaizdą. Ir visą laiką nenuleido akių 
nuo merginos. 

— Ar gyva? — vėl pakartojo, Anapui baigus tvarkyti jo galvą. 

— Gyva, gyva, nusiramink, — paguodė ben Erachas, kraudamas į 
maišą savo daiktus. — Ji neteko daug kraujo ir dabar be sąmonės, bet 
tai nepavojinga, koja sugis, iki vestuvių nei žymės neliks. 

- Jinai ištekėjusi, — blyškus vaikino veidas kaip mat patamsėjo ir 
Einius, nors nutuokė atsakymą, vis vien pasmalsavo: 

— Ji tavo žmona? 

— Ne, - vaikinas papurtė galvą ir dar kažką norėjo pasakyti, bet 
karaimas neleido: 

— Verčiau pataupyk jėgas, - paliepė. - Dovanok, bet be džiovin- 
tos mėsos mes nieko geresnio neturime. Tik medaus su karštu van- 
deniu. Nori ar nenori, bet turi kuo daugiau valgyti, o mes pasirūpin- 
sime tavo ponia. Valgyk! - griežtai pakartojo, pamatęs, kad vaikinas 
suka nosį nuo Jusufo paduoto maisto ir vis neatplėšia akių nuo mer- 
ginos, o pats, išmaišęs medų puodelyje su vandeniu, padavė palaikyti 
Einiui, vėl pasirausė savo paslaptingame maiše, sužvejojo jame žiups- 
nelį baltų miltelių, per jėgą pražiodė merginą ir, subėręs juos į burną, 
supylė iš Einiaus atsiimtą vandenį su medumi. 

— Jai nuo to nebus blogiau? — susirūpinęs vaikinas vėl palinko į 
priekį, kad geriau matytų merginą. 

— Sakiau — valgyk! — pyktelėjo ben Erachas. - Tu jai niekuo... 

- Žiūrėkit! - ruso akys akimoju išsiplėtė ir jis kone pašoko, rody- 
damas į merginą. — Jinai juda! 

Visi kaip vienas atsisuko. Tikrai, mergina, jiems bežiūrint, dar 
kartą sujudėjo. Paskui suvirpėjo akių vokai, jie prasivėrė, iš lūpų ištrū- 
ko aimana ir, kai pamatė palinkusių pirklių veidus — išgąsčio šūksnis, 
bet jis tuoj nutrūko, nes iš už jų nugarų pasirodė vaikino veidas. Mer- 
gina ištiesė rankas, ieškodama jo pagalbos: 

— Kas jie, Andriejau? 

— Nebijok, Olga, tai - svetimšaliai pirkliai. Jie keliauja į Nov- 
gorodą. 

— Novgorodą? — merginos akyse žybtelėjo viltis. — Jie mus nuga- 
bens į Novgorodą? 

Pirkliai susižvalgė. 

— Jums reikia į Novgorodą? — paklausė Anapas. 

— Palauk, Olga, - Andriejus aplaižė sukepusias lūpas. - Tu ver- 
čiau ramiai pagulėk, pailsėk. Tau reikia kaupti jėgas, aš viską paaiš- 
kinsiu ponams pirkliams. 

Jis pats padavė merginai mėsos luitą su duonos kriaukšle ir, kol ta 
smulkiais dantukais mažais kąsneliais triauškė maistą, atsargiai dėjo 
žodį prie žodžio: 

— Suprantate, mes iš Pskovo. Nuo vokiečių pabėgome, norime 
pasiekti Novgorodą, ten gyvena mūsų tėvai. 

— Nejūs pirmi ir, matyt, ne paskutiniai, — tarė Einius, vėl nujaus- 
damas, ką išgirs iš vaikino, ir kad tai jam nelabai patiks. 

Ir neapsiriko: 

— Taip, bet Olga - vieno Pskovo didžiūno žmona, - kiek padve- 
jJojęs išpyškino vaikinas. 

— Bojarino Daniilos Michničiaus? — ir ben Ercahas suprato, ką 
įtarė Zybartaitis. 

— Iš kur žinote? - rusas lyg į kampą užspeistas žvėriukas apsidai- 
rė savo peilio, bet tas gulėjo atokiau sniege, o pirklių ginklai - jiems 
po ranka. 

— Nieko sudėtinga, - Einius šyptelėjo dėl jo išgąsčio. - Miestely- 
je, kur nakvojome, mums pasakojo, kad jį kratę bojarino Daniilos ka- 
riai. Ieškojo dviejų — moters ir vyro. Atrodo, jam pavyko jus pavyti — 
pakeliui matėme apverstas rogės ir nušautą arklį. 

— Taip, jie mus pavijo, — vaikinas nuleido galvą, vėl išgyvendamas 
vakarykščius įvykius. — Sulūžo rogės ir aš daug sugaišau jas taisyda- 
mas. Geriau būtume jas metę. Bet bijojau, kad dar daugiau sugaišime 
dviese jodami ant vieno žirgo. Pagaliau pajudėjome, o jie mus ir pa- 
gavo. Arklį nušovė, tai bandėme pasislėpti miške, bet jie vijosi. Olgą 
strėlė užkabino, laimė, kad ji dar galėjo šlubčioti, tai aš, bandydamas 
ją pridengti, susikibau su pirmuoju mane pasivijusiu Daniilos karei- 
va. Lengvai būčiau jį suraitęs, bet į Olgą dairydamasis pražiopsojau 
smūgį į galvą. Tai gerai, kad akys tik trumpam aptemo. Spėjau pama- 
tyti, kad jis vėl užsimojo - iš paskutiniųjų jam kirtau ir puoliau padė- 
ti Olgai. Mūsų laimė, kad kiti Daniilos kariai buvo toli ir Dievas mus 
išgelbėjo. Dievas, sutemos ir kylanti pūga. Suradau sniege parkritusią 
Olgą, ištraukiau iš jos kojos strėlę, kaip mokėdamas, kuo turėdamas 
kuo greičiau perrišau žaizdą ir, užsivertęs ją ant nugaros, pasistengiau 
ją nutempti kuo giliau į mišką. Tempiau kiek tik galėjau, kol be są- 
monės nukritau. Nežinau, po kiek laiko atsigavau nuo šalčio ir pūgos. 
Gerai, ji mūsų pėdsakus paslėpė, bet ugnies nedrįsau degti. Užtat su- 
radau išvirtusį medį, įsikasiau į sniegą, kad iš vienos pusės kamienas 
saugotų, sniegu užsiverčiau, o pūga pabaigė darbą — nesušalome. Bet 
kai ryte išsikapsčiau iš po sniego, Olga buvo kaip negyva ir aš niekuo 
negalėjau jai padėti. Mirtinai išsigandau. Jau galvojau, lai verčiau mus 
Daniila suranda, bent Olga liks gyva — jis gi nedrįs jos liesti. Nune- 
šiau ją kelio pusėn, bet jūs buvote pirmieji, kuriuos per visą laiką ma- 
čiau prošal važiuojant. 

— O kodėl Daniila nelies Olgos? Juk ji pabėgo, - susidomėjo ben 
Erachas. 

— Dėl tėvo. Jos tėvas, bojarinas Fiodoras Mitrovičius, - artimas 
Novgorodo posadninko Stepano Tverdislavičiaus giminaitis, o šis — 
ištikimas kniaziaus Aleksandro žmogus. Dabar, kai kniazius Alek- 
sandras Vodėje pakorė išdavikus, Olga Daniilai kaip skydas. 

— Tai tuomet ko ji pabėgo? — nesiliovė smalsavęs karaimas. 

— Man nepatinka, kad Daniila susidėjo su vokiečiais, — silpnu 
balsu atsiliepė pati mergina ir dėkingai nusišypsojo vaikinui sujudus: 

— Olga, tu ramiai gulėk, ilsėkis. 

- Viskas gerai, — ji sunkiai, bet atkakliai dėjo žodį prie žodžio. 
Aš jį tiek kartų kalbinau bėgti, bet Daniila vis kartojo, kad Novgoro- 
das jam ne draugas, jis iki galo su vokiečiais eis, o mano tėvas nenori 
tuo patikėti. Jis man rašo laiškus, pasakoja visas Novgorodo naujie- 
nas, kad Daniila suprastų, jog ordinui greitai bus riesta, kad atsikvo- 
šėtų, bet tas viską perpasakoja Tverdilai, o šis —- vokiečiams. Kiek sy- 
kių apie tai rašiau tėvui, o jis vien savo, girdi, negali būti, juk Daniilos 
motina iš garsios Novgorode Onciferovičių giminės, tad Daniila - 
savas žmogus, kitaip nebūčiau tavęs už jo leidęs. O aš negaliu tėvo 
laiškų nuo vyro slėpti, juk žygūnas juos pirmiausia Daniilai atneša ir 
jis, perskaitęs, man parodo, o ne atvirkščiai. Vargšas mano tėtis! 

Olga dar norėjo kažką pasakyti, bet vaikinas, matydamas, kad jė- 
gos baigia apleisti ją, pertarė: 

— Ponai pirkliai, nugabenkite mus į Novgorodą, — puolė maldau- 
ti. - Bojarinas Mitrovičius apipils jus auksu, o ir mano tėvas, pirklys 
Stepanas Ochapka, neliks skolingas. 

— Tai tas garsusis vaško pirklys Ochapka — tavo tėvas? — sukluso 
Einius, kuriam ne kartą teko girdėti šį vardą iš sutiktų rusų pirklių. 

— Taip, tas pats, kito pirklio Ochapkos Novgorode nėra. Jis — 
pačių turtingiausių Novgorode vaško pirklių vyresnysis, — linktelėjo 
Aleksandras, o Einius susidomėjęs tardė toliau: 

— Jeigu tu — Novgorodo pirklio sūnus, tai ką veikei Pskove? 

— Buvau Tverdilos ginklakalio Olieškos padėjėjas, - išpyškino 
vaikinas ir tada susigriebė, kad keistai nuskambėjo, nes pirkliai susi- 
žvalgė ir Einius pasitikslino: 

— Novgorodo pirklio sūnus - Pskovo posadninko ginklakalio 
padėjėjas?! 

— Mano dėdė Sviatoglazas - geras ginklakalys, daug ko mane 


išmokė, bet sakė, jog Olieška — pats geriausias meistras aplinkinėse 

žemėse, dėdė pats pas jį mokėsi, sakė, daug daugiau iš paries Olieš- 
kos sužinosiu, nei iš jo, ir liepė pas jį keliauti, - nevykusiai bandė tei- 
sintis Andriejus. 

— Tuo metu, kai Pskovas kariauja su Novgorodu? — nesiliovė ste- 
bėtis pirkliai, ir rusas mėgino nukreipti šneką: 

— Tai kaip, gerbiamieji pirkliai, ar paimsite mus į Novgorodą? 

— O nebijai, kad pakeliui Daniila užklups? - įgėlė Einius. - Mes 
jo grįžtančio nesutikome. Matyt, į priekį nujojo, tavęs tykoja. Pa- 
gaus — galvą kaip kopūstą nurėš, o žmoną nusigabens namo. 

— O gal mano, kad mes miške žuvome? — nenorėjo pasiduoti gin- 
klakalio padėjėjas. 

— Gal. O gal ir ne. Gal dėl visa pikta nutarė aplinkui pašniukšti- 
nėti. Kas dabar gali pasakyti, o kai pateksime į jo nagus, bus vėlu spė- 
li6ti, — ir karaimas įsiterpė. Jis lyg smaginosi, matydamas sutrikusį 
bėglį. - Einius gerai sako: tau arba galvą nukirs, arba ant kuolo paso- 
dins. Ir visa šneka. Tu gi ne jo žmona, garbingo Novgorodo bojarino 
dukra, o tik pabėgęs Tverdilos ginklakalio padėjėjas. Bet jeigu suži- 
nos, kad tu - garsaus Novgorodo pirklio sūnus... O gal žino? - Ana- 
pas įsmeigė juodas akis į besimuistantį vaikiną ir tol jį žvilgsniu grę- 
žė, kol tas galop iškvėpė: 

— Nežino! Bet man tik Olga rūpi. Jūs negalite čia jos palikti. Die- 
vas jus už tai nubaus! 

— Kuris? - nelinksmai nusijuokė Einius. - Ar tas jūsų ant me- 
džio nukryžiuotas, ar mano Perkūnas? Bijau, kad kol jie išsiaiškins, 
kuris baus, vilkai bus seniai jūsų kaulus ištampę. Gerai, nespirgėk. 
Mums su Anapu reikia pasikalbėti. Tu verčiau padėk bojarinei Olgai 
vandens su medumi atsigerti, iš tavo rankų jai bus geriausi vaistai. 

Andriejus, slėpdamas piktą akių blizgesį, pasilenkė prie kailiais 
apklostytos merginos, paguldė jos galvą sau ant kelių ir, kažką šnabž- 
dėdamas, ėmė atsargiai girdyti ją karštu vandeniu su medumi. Pir- 
kliai paėjėjo į šoną ir, stebėdami rusus, šnekėjosi tyliai, kad tie neiš- 
girstų. Tiesa, Einius daugiau liežuviu malė: 

— Ir taip blogai, ir kitaip negerai, — aiškino trepsėdamas, nes to- 
liau nuo laužo šaltukas ne juokais gnaibė. - Paimti pavojinga. Gal tas 

kupera Daniila tikrai priekyje tyko. Nors, kai pagalvoji, mums kas — 
radome miške, paprašė pavėžėti — paėmėme, nes žadėjo gerai sumo- 
kėti. Koks mūsų reikalas, kas jie tokie. Svarbu, kad mokėtų. O jei- 
gu nepaimsime ir jie patys iki Novgorodo nusigaus, - juk visko gali 
būti, — tai paskui mums gali atsirūgti. Jeigu ne šitą, tai kitą kartą. 
Aš apie jo tėvą ne kartą girdėjau. Vienas turtingiausių ir galingiausių 
Novgorodo pirklių ir, jei jis kada nors sužinos, kad mes nepasirūpino- 
me jo vaiku, mums po to Novgorode geriau niekada nesirodyti. 

— O tu tiki, kad jis Pskove tik ginklakalio mokiniu buvo? - įsi- 
terpė Anapas. 

— Na, jeigu tik mokiniu, tai aš - ordino riteris, - numojo Žy- 
bartaitis. — Ir todėl jo galva dar vertingesnė. Ir dėl merginos man ne 
viskas aišku. Jeigu jos tėvas tikrai nenutuokia, kas per vienas jo žen- 
tas, tai mus už dukrą apipils auksu, kai ta jam atvers akis, o jei ne, tai, 
bijau, galim sulaukti peilio tarpumentėn, kad mūsų burnos amžinai 
užsivertų. Atrodo, senas drauge, ne į bet kokią košę pataikėm. 

— Bet negi pirmas kartas? Ir visada išsikapstydavome, — trumpai 
atšovė karaimas. 

Einius žvilgtelėjo į bendrakeleivį, stebėdamasis jo nekalbumu ir, 
suvokęs, kad tas vėl ilgam nutilo, tęsė: 

— Išsikapstydavome, bet ką dabar sugalvoti, kad Daniilai į akis 
nepatektume? Kito kelio į Novgorodą nežinome ir vėlu ieškoti, o 
klausinėti pavojinga. Nežinai, kas gali pasitaikyti. Baisi kebeknė, kai 
rusas prieš rusą eina. Būtų gerai sutikti tokį džiną, kokie, sakei, pas 
jus būna, kad mus oru į Novgorodą nugabentų arba Daniilą su jo ka- 
riais apakintų, — Žybartaitis užmetė kabliuką ir pasiruošė ilgai bei 
kantriai laukti, kol ben Erachas jį praris, bet tas nesiliovė jo stebinęs: 

— Taip, būtų gerai, ir dar - kad jų tėvai atsilygintų, — numy- 
kė, glostydamas švariai skustus rudus skruostus ir, pašaukęs Jusu- 
fą, paliepė tam: 

— Tu su rusu panašaus ūgio, tik jis stambesnis, bet gal nieko, 
pamėginsime - atnešk jam savo atsarginius rūbus persirengti. Pas- 
kui prirink malkų laužui, čia nakvosime. Bet prieš tai dar sniego 


pritirpdyk. 

— O mums su Gaubu ką daryti? — susirūpino Einius. 

— Padėkit Jusufui rinkti malkas. Naktis bus ilga ir šalta, žiūrėki- 
te, kad iki ryto užtektų. 

Žybartaitis, nutaręs, jog nėra kada stebėtis ir aušinti burną, 
nes, jeigu Anapas užsispirs, tai nei žodžio neišplėši, nuėjo su Gau- 
bu, kur buvo sakyta. Pūkšdami nuo įstangos jie kapojo sausas me- 
džių šakas, tempė ir vertė jas prie laužo, pakeliui žvilgčiodami, kuo 
užsiima karaimas. 

Šis iš pradžių pamatavo rusui Jusufo rūbus. Tie, Andriejui stai- 
giau pasisukus, traškėjo per siūles, bet laikė, ir ben Erachas, prisa- 
kęs nieko nesuprantančiam rusui kuo atsargiau judėti, liepė nebenu- 
sivilkti, kad apsiprastų. Paskui, dar sykį apžiūrėjęs aptvarstytą An- 
driejaus galvą, pasišaukė Jusufą ir liepė tam peiliu patrumpinti ruso 
plaukus. O pars, įsipylęs į dubenėlį karšto vandens, subėrė į jį gerą 
saują šiuokart tamsių miltelių iš savo paslaptingo maišo ir tol maišė, 
kol vanduo liko juodas tarsi akivaras. 

— Klausyk, gražuole, — tarė, atsiklaupęs prie Olgos. - Aš nuda- 
žysiu tavo ir Andriejaus plaukus juodai. Nebijok, po kelių savaičių vėl 
bus balti kaip dabar. 

Mergina klusniai linktelėjo, leisdama ben Erachui daryti, ką nori. 
Buvo nelengva, nes merginai kiekvienas judesys kėlė skausmą, ir Ei- 
nius pagelbėjo karaimui, kol tas dažė Olgos plaukus. Paskui ir An- 
driejus klusniai nulenkė savo jau patrumpintus plaukus. 

Baigęs dažyti Anapas liepė abiem jaunuoliams, kad neperšaltų, 
įsitaisyti kuo arčiau ugnies. 

— Neblogai, bet nemanau, kad Daniila nepažintų savo žmonos 
perdažytais plaukais, - šnibžtelėjo Einius karaimui, kuris patenkin- 
tas grožėjosi savo darbu. 

— Palauk, dar ne viskas, - linksmai atkirto tas ir numojo, Žybar- 
taičiui pabandžius ištardyti, kas dar bus. - Neskubėk. Tam kartui 
užteks. Eime miegoti. Kaip ten rusai sako? Rytas už vakarą protin- 
gesnis? Rytoj prieš aušrą kelsimės. Reikia už šią dieną atsigriebti. Ju- 
sufai, tu pirmas budėsi, paskui mane pakelsi. 

Pirkliai geriausias vietas prie ugnies atidavė rusams. Patys tvir- 
tai pririšo arklius netoli laužo, kad juos siektų liepsnos šviesa, pa- 
metė šieno, paskui, prisikirtę šakų, sudėjo jas ant sniego šalia arklių, 
paklojo kailius, kitais atsigulę užsiklojo, pasidėję po ranka ginklus. 

Einius greitai užmigo. Paskutinis dalykas, kurį atminė prieš 
paskęsdamas miego saldume — prie laužo sukumpęs, į ietį atsirė- 
męs Jusufas. 


* 


Dar tik brėško, kai paskutinis budėjęs Einius susiruošė žadinti karai- 
mą. Tas budriai miegojo: Žybartaitis tik paliepė — iškart atsisėdo su 
apnuogintu kalaviju rankoje. 

— A, čia tu, - pažinęs padėjo ginklą ir plačiai nusižiovavo, paro- 
dydamas didelius baltus dantis. - Ar ramu buvo? 

— Ramu, - linktelėjo Einius. Jam, nuo vaikystės ne vieną bemie- 
gę naktį praleidusiam miške, ši mažai kuo nuo kitų skyrėsi. Baisi ku- 
peta — tik vilkai netoliese stūgavo, bet nedrįso prisiartinti, net jų akių 
žiburiukų tarp medžių nesimatė. 

Pirklių pakeltas Jusufas rūpinosi pusryčiais. Einius su Gaubu pa- 
kinkė arklius, numetė jiems šieno. Kai grįžo prie laužo, Saitu mono- 
toniškai, kaip kas rytą, galando savo kardą, o Anapas vėl dažė An- 
driejų. Pirmiausia veidą tamsiai ruda spalva, o po to, dažų likučiais, 
rankų riešus. 

— Puiku, — pabaigęs karaimas nesitvėrė džiaugsmu, nes Andrie- 
jaus veido spalva tapo tokia, kaip ir Jusufo, o kai rusui ant galvos už- 
maukšlino turbaną, juos galėjai palaikyti broliais, jeigu ne mėlynos 
Andriejaus akys. - Atsimink: dabar tu - Mustafa, mano padėjėjas iš 
tolimojo Bagdado miesto. Rusiškai nemoki ir nesupranti. Važiuosi su 
Jusufu, jis tave išmokys kelių žodžių, tai juos ir kartok, jeigu kas ko 
nors iš tavęs norės, ir į mane rodyk, girdi, mano pono klauskit. 


— O kaip bus su mergina? - nepatikliai pasidomėjo Einius. 


39 


— O mergina kaip žuvis tylės, — nusijuokė karaimas ir vėl įlindo į 
savo stebuklingą maišą. — Ir visi stengsis ją iš tolo apeiti. Pamatysit, — 
radęs ko ieškojo, ben Erachas pasilenkė prie Olgos veido. 

Kitiems buvo smalsu, ką jis dar sugalvojo, bet karaimo nugara 
trukdė pamatyti. Jis tik pabaigęs atsitiesė ir žiūrovai aiktelėję nejučia 
atsitraukė — vietoj gražuolės į juos žvelgė raupų subjaurota nenusako- 
mo amžiaus moteris. 

— Ką, patinka?! - nusikvatojo Anapas. - Pažadu: nieko nei su 
kalaviju prie jos neprivarysi. Tik mes, kvaili svetimšaliai, susigundė- 
me auksu. Mat Afrosija, bojarino iš kažkokios visų užmiršto Psko- 
vo kampo, kuris žuvo prie Izborsko, našlė pasigavo ligą ir sumanė 
savo tėvelių namuose Novgorode numirti. Visus savo turtus atidavė, 
kad nuvežtume. Argi Daniilai bus gaila, kad raupais serganti našlelė į 
Novgorodą išsiruošė? Aš tai nebūčiau jos ėmęs, bet kad tie mano pa- 
dėjėjai, - jau tokie geraširdžiai... Įkalbėjo mane, seną kvailį, savo kai- 
liu rizikuoti. Mustafa su Jusufu, Olgą vešite. Užsiriškite veidus skare- 
lėmis ir jokiu būdu nenusiimkite. Girdi, ligos bijote, o jeigu jau pasi- 
gavote — nenorite kitų apkrėsti. O tu, Olga, tik dejuok ir — nei žodžio. 
Jeigu visiems viskas aišku, keliaukime, ir tesaugo mus mūsų dievai. 

Vyrai nunešę paguldė Olgą į dengtas roges ir apdėjo ją ryšuliais 
su audiniais, kad pašaliniams būtų sunku ją įžiūrėti. Jusufas ir An- 
driejus, kaip buvo liepta, užsirišę veidus atsisėdo rogių priekyje, ben 
Erachas ir Einius sėdo į savąsias, Saitu ir Gaubas - ant savo žirgų, ir 
vilkstinė leidosi į kelią. 

Buvo jau išaušę, kai išvažiavo. Saulė veikiai pakilo virš medžių 
ir lyg įšalo baltame dangaus skliaute. Diena būtų niekuo nesiskyru- 
si nuo ankstesnių, jeigu ne nerimas. Šiuokart - konkretus: bojari- 
nas Daniila Michničius ir jo kariai keliautojams vaidenosi už kiekvie- 
no posūkio, ir kaskart lengviau atsidusdavo, įsitikinę, jog suklydo. Ir 
taip valandų valandas. 

Keliavo nesustodami. Užkandžiavo rogėse. Įdienojo, paskui pra- 
dėjo vakarėti, bet vaizdas nesikeitė. Miškas ir miškas, ir tuščias tar- 
si kalne iškirstas tunelis kelias. Nerimas pamažu ėmė slūgti, nors Ei- 
nius stengėsi neatsipalaiduori. Žinojo — bėda visada užvirsta, kai jos 
mažiausiai lauki. 

Ir tikrai: ilgi šešėliai jau lyg stogas kryžiavosi virš kelio, kai ro- 
gės įveikė eilinį posūkį ir Žybartaitis pro priekyje važiavusias karai- 
mo roges pamatė visą kelią užtvindžiusį raitelių būrį. Jis nusikeikęs 
iškvėpė, instinktyviai prisitraukė ietį, bet tuoj padėjo, pyktelėjęs ant 
savęs — tokioje sumaištyje ginklas greičiau pakenktų, nei pagelbėtų. 
Teliko važiuoti ir tikėtis, kad viskas baigsis gerai. 

— Stokit! — šūktelėjo priekyje šuoliavęs raitelis. Kiti, sekę paskui 
jį, atstatę ietis apsupo roges ir prie jų prisispaudusius Saitu su Gaubu, 
o raitelis nerimo. — Kas jūs tokie?! 

Einius leido karaimui aiškintis, o pats tuo metu apžiūrinėjo rai- 
telį. Tas buvo įpusėjęs trečią dešimtį, papurtusiu veidu, įkritusiomis 
akimis ir turtingai apsirėdęs. Macyt, Daniila, spėjo stebėdamas val- 
dingus raitelio judesius ir klausydamasis kaprizingo, prieštaravimų 
nepakenčiančio balso. Raitelis kibo kone prie kiekvieno Anapo žo- 
džio: kokie dar svetimšaliai pirkliai, tokiu metu, kaip tai į Novgoro- 
dą, kokia ten dabar gali būti prekyba. O kai išgirdo apie pas tėvus ve- 
žamą raupais sergančią našlę, iškart sukluso lyg medžioklinis šuo: 

— Ką čia paistai, senas kvėša! — užriko aukštu balsu ir pavarė žir- 
gą arčiau rogių. - Kokia dar moteris? Kur?! Rodyk greičiau, jeigu tau 
kailis brangus! 

— Tuojau, skubu, maloningas ... eee - kniaziau? - Anapas apsi- 
metė naiviu, nors jau seniai buvo atspėjęs, su kuo turi reikalą. 

Jis skubiai išsirito iš savo rogių ir nubrido per sniegą prie pasku- 
tiniųjų, kur vežė Olgą. Einius irgi iššoko iš savųjų ir atsistojo karai- 
mui už nugaros. Tas ženklu paliepė Jusufui ir Andriejui išlipti, ir Ei- 
nius, prisigretinęs prie ruso, paslapčia uždėjo ranką jam ant riešo, kai 
tas pamėgino siekti peilio: 

— Ivardykis, - sušnibždėjo, stebėdamas, kaip ben Erachas atsar- 
giai praskleidžia rogių uždangą. 

— Nematau! - irzliai riktelėjo raitelis ir pasistiebė kilpose, besi- 
stengdamas geriau įžiūrėti besikaupiančių sutemų bei ryšulių slepia- 
mą veidą. - Liepk jai išlipti! 

— Bet, eee, kniaziau? Tai labai pavojinga. Ji gali mus užkrėsti, 
spyriojosi Anapas, bet Daniila nenusileido, užsispyręs reikalavo, kad 

moteris išliptų, ir dar pamojo savo kariams prisiartinti. Tie grėsmin- 
gai žvangino ginklais, šūkaliojo ant pirklių, bet prie rogių labai nesi- 
veržė, nes Anapas pakankamai garsiai aiškino, kokią pavojingą ligą 
pasigavo moteriškė. 

— Velniai griebtų! - Daniila nebeiškentė ir pirštu bakstelėjo į ke- 
lis karius. — Tu, tu ir tu! Tempkit tą raganą laukan! 

Kariai nenoriai nulipo nuo arklių, ir Einius pajuto, kad jau pats, 
paleidęs Andriejaus ranką, pagavo kalavijo rankeną. Atrodė, tuoj 
tuoj plykstels beviltiškos kirstynės, bet pirklys krūptelėjo, vėl nu- 
stebintas ben Eracho elgesio. Tas, sukryžiavęs ant krūtinės rankas, 
ramiai ir smalsiai apžiūrinėjo bojariną Daniilą Michničių lyg ne- 
matytą vabalą. 

Nespėjo Zybartaitis atsitokėti, kai ūmai už raitelių būrio trenkė 
griausmingas balsas: 

— Na, bojarine, ar pagavai savo gražuolę?! 


III, 


SUSITIKIMAS SU DAUMANTU 


|| o žaibiškai atsisuko — pro rusus brovėsi pagyvenęs, rando 
nuo smilkinio iki smakro subjaurotas kresnas raitelis su keliais 
kariais. Pamačiusio juos Einiaus širdis smarkiau suplazdeno, nes iš- 
kart į akis krito neaukšti, aptakūs karių šalmai, o griausmabalsio šal- 
mas buvo net paauksuotas. Be to, ir vyrų ginklai aiškiai skyrėsi nuo 
rusų. Lietuviai, spėjo Einius, dar atsiminęs ir kresnojo kario akcentą, 
ir metėsi pasitikti jų. 

— Vyrai! - riktelėjo, pagavęs už kamanų kresnojo žirgą. - Mes 
vežame raupais sergančią moterį, o tas kvaiša nori, kad ją iš rogių iš- 
trauktume. Pasakykit jam, kad, jeigu taip nori, tegul pats į ją žiūri, o 
mums gyvenimas brangus. Mes jai maistą ant ieties galo paduodame, 
kad tik neprisiliestume! 

Pirklys šaukė lietuviškai ir iš platėjančių raitelių akių spėjo ne- 
apsirikęs. 

— Kas tu? — pagaliau atsitokėjęs jau lietuviškai sugriaudėjo kres- 
nasis karys, ir Einius skubėjo aiškinti: 

— Aš - Einius, pirklys iš Vilniaus, rikio Žybarto iš Ventės sūnus. 

— ŽZybarto, Žybarto... — pakartojo raitelis, kramtydamas ūsus ir 
stengdamasis kažką atsiminti. - Tai gal tu turi brolį - Daubarą? 

— Taip, - linktelėjo Einius, akies kraštu sekdamas Daniilą, kuris, 
pamiršęs „raupsuotąją, bandė suprasti, apie ką šnekasi pirklys su lie- 
tuvių vyresniuoju. — Klausyk... 

— Ei! - pertraukė jį raitelis ir, atrodė, miškas krūptelėjo nuo jo 
balso. - Aš Vartas, ar tau Daubaras nepasakojo, kaip aš iš jo tikrą 
karį Vilniuje dariau? 

— Atsimenu, pasakojo, - Einius skubėjo sutikti, nesivargindamas 
raustis po atmintį, nors vardas ir atrodė girdėtas. — Tu, Vartai, grei- 
čiau pasakyk tam kvėšai, nes paskui mums visiems gali būti blogai, — 
jis nevengė grubesnių žodžių, nes jautė, jog taip bus įtikinamiau. 

Ir neapsiriko — Vartas pasuko galvą į Daniilą ir šūktelėjo: 

— Klausyk, bojarine! Tu taip nejuokauk. Aš šitą pirklį žinau ir 
jeigu jis sako, kad moteris serga raupais, tai taip ir yra, ir dėl tavo pa- 
bėgusios bobos aš neleisiu tau rizikuoti mano vyrų gyvybėmis. Ma- 
nau, ir tavo vyrams neverta dėl to dėti galvų. Geriau juos prieš Nov- 
gorodą pataupyki, nes, kai Aleksandras pajudės, tau bus brangus kie- 
kvienas karys. 

Vartas pavarė žirgą arčiau Michničiaus, lietuviai susibūrė aplink 
savo vadą, be to, artyn brovėsi dar keliolika jo karių, o rusai tik neryž- 
tingai dairėsi vieni į kitus nenorėdami pyktis su lietuviais dėl sergan- 
čios moters. Bojarinas, tai matydamas, nusikeikęs numojo ranka: 

— Tegul sau Novgorode dvesia! — jis nusispjovė, patvirtindamas 
savo žodžius, ir paliepė. - Jojam! 

Rusai subruzdo raginti ir sukti į kelią žirgus. Jie stengėsi iš tolo 
lenkti Jusufo roges. Lietuviai, gavę Varto ženklą, liko vietoje, tik pasi- 
traukė į kelkraščius ir, suspaudę rankose ginklus, praleido rusus. 

— Ko lauki, Vartai? - Daniila atsisuko, pastebėjęs, jog lietuviai 
nejuda. 

— Mes toliau nebejosime. Užtenka. Rikis liepė palydėti tave, kol 
saulė bus aukštai. Pažiūrėk, jinai seniai leidžiasi, o mums dar reikia 
į Ivankoję grįžti, - linksmai atkirto Vartas. Net per sutemas matėsi, 
kaip paraudo bojarino Daniilos veidas, bet jis nurijo keiksmą, apsu- 
ko žirgą ir paragino jį. 

Lietuviai ir pirkliai akimis palydėjo nujojančius rusus, kol tuos 
prarijo miškas, o tada Vartas subruzdo: 

— Paskubėkime, - kol pasieksime Ivankoję, jau bus naktis, o kai 
mano rikis Daumantas sužinos apie tave, Einiau, manau, norės pasi- 
kalbėti. 

Pirkliai grįžo į savo roges, lietuviai apsupo jas ir padidėjusi vilks- 
tinė skubiai pajudėjo, kol sutemos nepaslėpė kelio. 

Einius, paraginęs arklį, pajuto, kad jo kūnu upeliais žliaugia prakaitas. 
Jis šiek tiek prasegė kailinius, kad atvėstų, ir kalbino šalia jojusį Vartą, 
kad laikas smagiau lėktų ir kad daugiau apie Daumantą patirtų. 

Pasirodo, rikis Ivankojės mieste ir pilyje buvo įsikūręs kaip na- 
muose. Visur budėjo jo vyrai, o vietinis kniazius sėdėjo ausis su- 
skliaudęs, bet jam nuo Daumanto šeimininkavimo dar geriau buvo. 
Sakysim, Tverdila atsiunčia žygūną, reikalaudamas iš kniaziaus ka- 
rių, o rikis už jį atkerta, kad tie jam reikalingi. Novgorodiečiai irgi, 
žinodami, kad čia sėdi lietuviai, Ivankojės neliečia, tik kartais iš tolo 
pasižvalgo, tad kniazius gyvena kaip užpečky. 

Pirklys mėgino iškvosti Vartą, ką Daumantas ketina daryti to- 
liau, bet senasis karys nenorėjo apie tai šnekėti. Jis tik padejavo, kad 
jau beveik dvejus metus, rikio siųstas, su šimtine karių po rusų žemes 
bastosi, namo norisi, tik vargu, ar greitai pamatys. Mar pats Dau- 
mantas tik prieš keletą mėnesių atjojo ir, atrodo, jam čia patinka. Ru- 
sai jį kaip savo kniazių garbina, su bėdomis ateina. Buvo, vokiečiai iš 
poros kaimų išvarė gyvulius, žygūnai atlėkė skųstis, tai Daumantas 
pagavo vokiečius, atėmė grobį ir prigrasė, kad daugiau neplėšikautų 
Ivankojės žemėje, arba jis keliaus namo. Vokiečiai iškart nusiramino. 
Mar Daumantas saugo vieną pagrindinių kelių į Pskovą. Iškeliaus — 
iškart didžiausia skylė. Neturės kuo užlopyti. Išsikvėpė ordino žygis. 
Prieš porą metų surinkta kariauna baigia kaip sniegas pavasarį tirp- 
ti, Pskove vos du fogtai su keliais knechtais sėdi, o iš rusų maža nau- 
dos, tik apie savo kailį galvoja ir kinkas virpina. Vargu ar drįs su knia- 
ziumi Aleksandru susiremti. Vis iš tos baimės - sako, Aleksandras 
Novgorode surinko keliolika tūkstančių karių, ir dar ateina didelė jo 
tėvo Jaroslavo siųsta paspirtis. Ko gera, tik pasirodys prie Pskovo nov- 
gorodiečių šimtinė, iškart vartai atsilapos ir pskoviečiai puls ant ke- 
lių — „pasigailėk, šviesusis kniaziau, mūsų paikų galvų“. 

— Tai, kol mes čia, vokiečiai gali būti ramūs dėl šio kelio, - aiški- 
no Vartas, supdamasis balne, 

— O ką Daumantas darys, jeigu Aleksandras tikrai su didele ka- 
riauna pro Ivankoję į Pskovą parrauks? — pasmalsavo Einius, bet Var- 
tas išsisuko nuo tiesaus atsakymo: 

— Tai rikio reikalas, ne mano. Ką jis pasakys, tą aš ir darysiu. 

Jau buvo naktis, kai vilkstinė pasiekė miesto sieną. 

— Kas ten?! — pasigirdo balsas nuo sienos. 

„— Vartas su vyrais, — atsiliepė šimtininkas, ir vartai tuojau pat 
atsilapojo. 

Po kalbos su Vartu Einiui nebebuvo nuostabu, kad ir prie vartų, 
ir pilyje garsiausiai skambėjo lietuvių kalba. Pirkliui net rumpam pa- 
sivaideno, jog jis grįžo į Vilnių. Na, jei ne į Vilnių, tai pateko į kokią 
pilį netoli Gardino, kur tarp lietuvių ir rusai maišydavosi. 

Nenuostabu - lietuviai rodė pirkliams, kur statyti roges ir į kurią 
arklidę vesti arklius, taip pat lietuviškai virtuvėje buvo liepta pamai- 
tinti atvykėlius. Tiesa, Andriejus užsispyrė neisiąs. Mat pirkliai pasi- 
šnibždėję sutarė, jog Olga turi ir toliau vaidinti ligonę, o raupais, liga, 
kurią visi vadino Juodąja mirtimi, sergančio žmogaus, kas jis bebūtų, 
niekas per slenkstį neįsileistų. 

Vartui paliepus, kariai nustūmė roges su „ligone“ į nuošaliausias 
arklides. Anapas pasakė, jog jie čia visi kuo puikiausiai pernakvos ir 
paprašė atnešti vakarienę. Tik virtuvės cholopai pasirodė su maistu, — 
grįžo Vartas ir išsivedė Einių, kurį panoro pamatyti Daumantas. 

Ir pilies menėje viską srelbė lietuviška šneka. Prie stalo patarna- 
vę cholopai sukosi be žodžių, o vietinis kniazius it svečias sėdėjo stalo 
gale, prapuolęs už puotaujančių Daumanto vyrų nugarų. Pasirodžius 
Einiui, triukšmas tapo kurtinančiu. Visiems rūpėjo ko nors paklaus- 
ti neseniai Vilnių palikusio pirklio. Žybartaitis, pasodintas šalia rikio, 
vos spėjo atsakinėti į vienas paskui kitą besipilančius klausimus. Net 
supluko, tačiau sykiu bent akies kraštu bandė apžiūrinėti Daumantą. 

Atrodė, rikis buvo neseniai įkopęs į trečią dešimtį. Žiūrint į sė- 
dintį, buvo sunku suprasti, kokio jis ūgio, bet Einius spėjo, jog grei- 


čiausiai vidutinio ir — stiprus. Pirklys labiausiai stengėsi nesusidur- 

ti su kiek išsprogusiomis rikio akimis. Iš jų sklido kažkokia grėsmė 
ar jėga, panašiai kaip ir Mindaugo, kai tas apžiūrinėjo Einių, tik gal 
ne tokia stipri. 

— Sakai, Lietuvoje ramu, - pagaliau, ženklu nutildęs vyrus, žemu 
balsu ištarė Daumantas. —- Gerasis Mindaugas savo pavaldiniais ge- 
rai rūpinasi. 

Žybartaitis sukluso. Jam nepatiko, kaip Daumantas išta- 
rė „gerasis ir viduje įsitempė, lyg žengdamas per pirmąjį ledą. 

— Kol kas ramu, - atsakė, pabrėždamas „kol kas, ir nutilo, nuta- 
ręs leisti rikiui klausinėti. 

— Ką, vėl koks giminaitis šiaušia šerį prieš pernelyg gerą Mindau- 
go ranką?! — šyptelėjo Daumantas ir aplink stalą nusirito griausmin- 
ga juoko banga. 

Pirklys puikiai atminė, jog Daumantui teko nusileisti Mindau- 
gui tik dėl to, kad per vėliai susigriebė, pajutęs pavojų, kai didysis ri- 
kis jau buvo palaužęs daugumą rikių ir Daumanto Nalšios žemė ne- 
begalėjo viena eiti prieš visą Lietuvą. Nusileido, priėmė Mindaugo 
siųstą sidabrą ir vadino jį vyresniuoju broliu. 

— Ne, - tarė Einius, kruopščiai rinkdamas žodžius. - Mindau- 
gas telkia kariauną prieš ordiną. Jam reikia tavęs, kad tu ją vestum. 

— Tikrai, jam labai manęs reikia, - kryptelėjo dar skystą ūsą 
Daumantas. - Jau ne vieną žygūną atsiuntė šaukdamas namo. Jam 
nepatinka, kad be jo leidimo išjojau. Vis pamiršta: patinka jam tai ar 
ne, aš dar vis esu Nalšios rikis. 

— O gal Mindaugas dėl tavęs jaudinasi, kad žygūnus siunčia. Juk 
nei vienas negrįžo ir niekas nežino, kaip tau sekasi, — ištarė Einius, 
nujausdamas, kad tai nelabai patiks jo pašnekovui. 

—- Okojam jaudintis?! - jau piktai nusišaipė Daumantas. Pirklys 
pastebėjo, jog rikis vengia ištarti Mindaugo vardą. - Aš ne vaikas. 
Pats žinau, ką ir kada man daryti. Ir aš nekaltas, kad jo žygūnams la- 
biau patinka čia būti, nei dykai pas jį sėdėti, ar ne tiesa, vyrai?! - Dau- 
mantas atsisuko į karius ir tie vienas per kitą ėmė šaukti, jog rusų že- 


mėse tikrai smagiau nei namie rūgti. 

Kol jie erzėjo, Einius susirado kišenėje Mindaugo įduorą Dau- 
mantienės žiedą ir suspaudė jį saujoje. 

— Gal ir smagu, — tarė, atsisukęs į rikį. - Bet, matyt, per die- 
ną kaip reikalas pavargstate. Kada jūs čia miegoti einate? — tyliai pa- 
smalsavo, palinkęs Nalšios rikio pusėn, taip laikydamas ranką, kad 
tik vienas Daumantas matytų žiedą, ir akimis į jį rodydamas. 

Rikis tebesišypsodamas žvilgtelėjo į pirklio saują, ir jo šypsena 
sustingo. Kelias akimirkas Daumantas taip ir sėdėjo, nekrusteldamas 
ir neatplėšdamas nuo žiedo akių, ir Einius, nugara jausdamas, kad, 
pastebėję rikio veido išraišką, kariai grėsmingai rimsta, pasiskubino 
sugniaužti saują. 

Daumantas krūptelėjo, pirklio kumščiui paslėpus žiedo blizgesį. 
Jis vėl lyg niekur nieko šyptelėjo, atsilošė krėsle ir paglostė kiek žen- 
klų pilvą: 

— Na ką, vyrai, neblogai pasistiprinome? Laikas atsipūsti, ar ne. 
Nežinia, kas laukia rytoj. Ilsėkitės, — ištarė rikis, ir kariai pradėjo 
kilti, brazdindami kalavijais. Jie paeiliui lenkėsi Daumantui ir žen- 
gė pro duris. 

— Vartai, - Nalšios rikis pašaukė šimtininką, kuris, išėjus ka- 
riams, dar lūkuriavo, kol atsistos Einius. - Pasirūpink, kad mums su 
pirkliu niekas netrukdytų. 

— Gerai, - Vartas nusilenkė, neparodęs nuostabos, ir sandariai 
užvėrė paskui save sunkias menės duris. 

Žybartaitis lengviau pasijuto likęs vienas su rikiu. Jis nenorė- 
jo perduoti Mindaugo žodžių girdint kariams ir ypač rusų kniaziui. 
Nežinia, kiek tas supranta lietuviškai. Gal nieko, bet ką žinai, ims kas 
nors per kvailą galvą ir išvers jam, ką girdėjo. Vargu, ar tai Daumantui 
patiktų ir ar jis norėtų, kad dar kas nors be jų su Einiumi žinotų. 

— Duok! - rikis ištiesė ranką. Šypsena nuo jo veido prapuolė be 
pėdsako, ir Einius klusniai ištiesė žiedą, o Daumantas paliepė, varty- 
damas jį tarp pirštų ir nepakeldamas akių į pirklį. - Kalbėk. 

— Mindaugas sakė, kad tavo žmona su vaikais Vilniuje nekan- 
triai laukia paties grįžtant, — vienu ypu, lyg eketėn nerdamas, išpyš- 
kino Einius. 

— Kur laukia?! — nalšiečio akys lyg du kalavijai įsmigo į pirklį. Tas 
įsitempė lyg pajutęs metalo vėsą, bet pasistengė kuo ramiau atsakyti: 

— Vilniuje. 

— Kas jiems nutiko? Tu juos matei?! - Daumantas taip ūmai at- 
sistojo, kad krėslas su didžiausiu bildesiu nuvirto ant grindų. 

— Ne, Mindaugas sakė, kad jie jaučiasi gerai, tik labai prašo, kad 
tu kuo greičiau sugrįžtumei, - Einius skubėjo berti žodžius, sykiu 
pasiruošęs akimoju pašokti. 

Ilgai laukti neteko. 

— Mindaugas! — Nalšios rikis kone sprogo riksmu ir jo rankoje 
sublizgo nuogas kalavijas. Einius stryktelėjo, tačiau savo ginklo nesi- 
griebė. Suprato, jog negelbės, kaip ir kelyje. Be to, ne jam galynėtis su 
jaunu, stipriu ir treniruotu kariu. 

Ir neprireikė, - Daumantas atsivedėjęs žiebė per nuvirtusį krės- 
lą, kuriame sėdėjo. Sykį, kitą ir dar, ir šipuliai skriejo iki lubų. Veikiai 
meistriškai padarytas, gražiai išpjaustinėtas krėslas tiko tik pakuroms. 

Kol rikis liejo įrūžį ant niekuo dėto krėslo, Einius nuslinko prie 
lango ir sustingo, ne tiek bandydamas pro jį ką nors pamatyti, kiek 
klausydamasis triukšmo už nugaros. Jis neskubėjo atsisukti net ir nu- 
tilus Daumanto kirčiams. Tylą menėje žeidė tik garsus, trūkčiojantis 
rikio alsavimas, paskui žvangtelėjo ant stalo numestas kalavijas. 

— Einiau, — kad ir kaip, regis, tyliai pašaukė Daumantas, bet pir- 
klys išgirdo. Atsisuko — Nalšios rikis, atsirėmęs rankomis į stalą, kū- 
prinosi virš kalavijo ir žiedo. Dirstelėjęs į Daumantą, Žybartaitis pa- 
galvojo, jog prieš jį visai kitas žmogus — rikis atrodė mažiausiai de- 
šimčia metų pasenęs. 

— Pažinčiau tarp daugybės žiedų, - Daumantas ir toliau kalbė- 
jo tyliai, ir Einiui teko ištempti ausis. - Atsinešiau iš žygio prieš mo- 
zūrus. Dar prieš vedybas. Paskui, per piršlybas, padovanojau savo 
būsimai žmonai. Motina išrinko. Sakė, jokios merginos širdis prieš 
tokį grožį neatsilaikys. Neapsiriko — jis tikrai buvo mėgstamiausias 
žmonos žiedas, visada nešioja. Ką tas išgama jai padarė?! Perkūnas 


jį nutrenks, jeigu nors plaukas nuo jos galvos nukris! — rikio balsas 

vis kilo ir kilo aukštyn, kol galop užlūžo, tada jis viena ranka nušla- 
vė nuo stalo žiedą, kita griebė kalaviją ir sustingo, pasiruošęs kirsti 
nematomam priešui. | 

Einius lengvai atspėjo, kam. Bet kirčio nesulaukė — sutrukdė ūmai 
lauke kilęs triukšmas. Rikis atsisuko į langą, jau buvo bepuoląs prie jo, 
bet tuo metu koridoriuje pasigirdo bildesys. Daumantas jau lėkė prie 
durų, kai jos atsilapojo ir vidun įsiveržė keli uždusę lietuviai. 

— Riki Daumantai! - vienas godžiai gaudė orą, mėgindamas pa- 
aiškinti,kas nutiko. - Ten, kieme, rusai užpuolė pirklius. 

— Pirklius?! - Einius, netikėdamas savo ausimis, puolė, paga- 
vęs kalavijo rankeną, tačiau Daumantas nekantriai numojo ir pirmas 
bloškėsi pro duris, o kiti - paskui jį. 

Vyrai grūsdamiesi išvirto į kelių deglų, pritvirtintų ant sienų ir 
tvoros, apšviestą kiemą ir trumpam sustingo palei priebutį, stengda- 
miesi suvokti, kas dedasi, bet buvo nelengva, nes nemažas viename 
kiemo kampe susigrūdusių karių pulkas užstojo vaizdą. Daumantas, 
jo palyda ir Einius metėsi prie jų, nekantriai sstumdydami karius į šo- 
nus, kol pagaliau prasibrovė į priekį. 

— Baikit! — riktelėjo Daumantas ir, besigrumiantiems iš netikė- 
tumo sustingus, Einius pagaliau galėjo pamatyti, kas nutiko. Ana- 
pas, Jusufas ir Gaubas stovėjo palei arklidės sieną su įremtais į kaklą 
rusų kalavijais, Saitu, kaip šunų rujos apsuptas vilkas, su kardu ran- 
koje stovėjo atokiau, apsuptas kokios dešimties rusų, o sniege, apsipy- 
lę krauju, be gyvybės ženklų gulėjo trys rusų kariai. 

— Kas leido?! - krauju pasruvusiomis akimis Nalšios rikis apsi- 
dairė aplinkui ir nuo Saitu apsupusių rusų atsiskyrė kniazius. 

— Jis - mongolas! — šūktelėjo, kalaviju rodydamas į Saitu. 

— Aš klausiu, kas leido užpulti pirklius?! - pakartojo Dauman- 
tas, žvilgsniu varstydamas kniazių. 

— Nieko sau pirklys! Šaunus karys — vienas prieš tokį būrį laikė- 
si, - Einius už nugaros išgirdo kažkurio lietuvio balsą. 

— Kiek aš turėsiu laukti, kol atsakysi?! - Daumantas neatlyžo, ir 
rusų kniazius, gūžtelėjęs pečiais, nusuko akis į šoną, o rikis, pamatęs 
prie sienos prispaustus pirklius, vėl riktelėjo. —- Paleiskit juos! 

Rusai klusniai nuleido ginklus, o Anapas griebė sau už kaklo ir, 
glostydamas jį, prisiartino prie Daumanto: 

— Nieko sau svetingumas, maloningasis riki, — tarė lietuviškai, ir 
Daumantas blykstelėjo akimis: 

- Kalti bus nubausti, kai tik surasiu, o jeigu padaryti kokie nuos- 
roliai — atlyginsiu! Vartai! - nekantriai šūktelėjo rikis ir, kai tik šim- 
tininkas lyg iš po žemių išdygo šalia jo, ėmė, su viską mačiusių sienų 
sargų pagalba, aiškintis, kas nutiko. 

Pasirodo, Saitu išėjo į kiemą, kur jį pamatęs rusų karys kiek tik 
plaučiai išnešė užriko „mongolai“ ir puolė, išsitraukęs kardą. Išgirdę 
kario balsą ir kiti rusai subėgo, vieni su Saitu susiėmė, o kiti prispau- 
dė prie sienos iš arklidės išpuolusius žiūrėti, kas nutiko, pirklius. 

— Atleisk, Daumantai, - prašė rusų kniazius, rodydamas į vieną 
sniege sustingusį savo karį. — Tai Filimonas. Kai mongolai ėjo į Nov- 
gorodą, išžudė jo šeimą, tai jam pamačius pirklį, matyt, galvoje pasi- 
maišė, o kiti pamanė, jog mongolai tikrai puola. Jie gi kaip vėjas iš nie- 
kur atsiranda, dovanok. 

— Tikrai, maloningasis riki, - Anapas prisiartino prie abiejų 
kunigaikščių. - Neverta kelti triukšmo. Paprastas nesusipratimas. 
Mums gi nieko blogo nenutiko. Mes labai apgailestaujame dėl žuvu- 
siųjų, bet Saitu tik gynėsi. 

— Gerai, - Daumantas apmaudžiai numojo, — matėsi, kad jam 
visai kas kita rūpi, — ir bakstelėjo pirštu rusų kniaziui į krūtinę. - Tu! 
Pasirūpink žuvusiais, o pirkliams atsiųsk geriausio vyno statinaitę iš 
savo rūsio. Einiau, eime. 

Nalšios rikis, daugiau nei žodžio netaręs, lydimas Žybartaičio 
grįžo į pilį, pirkliai pasislėpė arklidėje, prie kurios durų Vartas dėl 
viso pikto pastatė du lietuvių karius, o rusai, piktais žvilgsniais nuly- 
dėję Saitu, ėmėsi savo užmuštų draugų. 

Daumantas, menėje klestelėjęs ant suolo, parodė Einiui sėstis 
priešais, kitoje stalo pusėje. Jis luktelėjo, kol Žybartaitis patogiai, kad 
gerai girdėtų, įsitaisė, ir vėl prabilo tyliai, lyg bijodamas, jog kas išgirs 
už tolimų durų, kaip niekur nieko tęsdamas pertrauktą šneką: 

— Mindaugas teisingai daro, kad nori visas žemes suspausti sau- 
joje. Kitaip mus kaip neapsiplunksnavusius paukščiukus išgnaibys, 
norinčių per akis. Bet aš - Nalšios rikis, ir mano giminė šią žemę nuo 
seno valdo. Kol Mindaugas vien savo žemėje sėdėjo, tol iš pradžių su 
mano tėvu, o vėliau — su manimi meiliai šnekėjosi. Kad ir vyresnis 
būdamas, prašydavo patarimo, šaukdavosi pagalbon, o kai pasijuto 
stiprus — kas tada? Žygūną atsiuntė — „pripažink mano viršų arba su 
visa jėga prieš tave eisiu . Kvailas buvau, pašokau, norėjau rinkti ka- 
riauną. Gerai, žmona atvėsino: kur prieš tokią jėgą, vėlu. Tik galvą 
padėsiu, o kur jai su vaikais dėtis? O jei gyvas liksiu, tai išvarys iš tė- 
vonijos, kaip ne vienam buvo. Dar turėsiu džiaugtis, jeigu išsiųs į ko- 
kią rusų žemę. Nusileidau. 

— Teisingai padarei, riki, — taip pat tyliai pertarė Einius. - O ir 
Mindaugas neamžinas. Visko būna, ypač žygiuose. Kalavijai ir strė- 
lės labai mėgsta rikius. Ir nežinia, kas atsisės į Mindaugo vietą. 

Daumantas smalsiai, tarsi pirmąsyk pamatęs, dirstelėjo į Žybar- 
taitį, bet tuoj, lyg neišgirdęs, tęsė toliau: 

— Nusileidau, o paskui Mindaugas lyg prie sumuštos vietos pri- 
dėjo šaltą geležį - sidabru pasigerino. Ir vėl į žygius kvietė, bet da- 
bar jau nebegalėjau atsisakyti, kad ir būčiau norėjęs. Ir vėl patikėdavo 
vesti kariaunas į svetimas žemes. Tai nieko, bet siųsdavo ir prieš ne- 
norinčius jam nusilenkti rikius. Koktu: sidabru nesuviliojo — eik, pa- 
lenk kalaviju. Jausdavausi kaip neseniai pažabotas žirgas, kuriam la- 
bai norisi nutrenkti žemėn raitelį, bet negali. Kai ordinas atsiuntė žy- 
gūnus prieš rusus kalbindamas, siūlydamas aukso ir žadėdamas teisę 
į visą grobį, aš pats iš pradžių nėjau. Kažko dar tikėjausi, vieną Var- 
tą išleidau. Kiti rikiai po kurio laiko grįžo, ir aš galvojau Vartą atgal 
kviesti, bet kad Mindaugas! Atlėkė ant apsiputojusio žirgo sudulkėjęs 
žygūnas: Vartą — namo, o pats su kariauna — pas Mindaugą! Ir dar 
kaip drįsau be jo žinios išleisti šimtininką! Kaip mažą vaiką barė — 
Žygūnas tyčia prie namiškių persakė Mindaugo žodžius. Nebeišken- 
čiau. Surinkau kariauną ir — pas Vartą. Šiuokart žmona nebeįstengė 
manęs perkalbėti. Žinia, čia aprimau, supratau, — kvailai padariau. 

Pasiunčiau žygūną pas Mindaugą, kad praneštų, jog greitai grįšiu, o 
jis, matai, nerimsta, žygūnus siuntinėja — „tuojau pat!“ Žygūnų jam 
mat nebeužtenka — tave atsiuntė. 

— Gal tavo žygūnas nepasiekė Mindaugo, o jis pats mano, kad jo 
siųsti tavęs nepasiekė, gal jiems kas nors pakeliui nutiko, — tarė Ei- 
nius. - Žinai, kaip mus „mėgsta“ rusai. 

- Žinau, bet jo visi žygūnai sveiki, - apmaudžiai numojo Dau- 
mantas. — Čia sėdi, argal neišleidau. Nelabai protingai padariau, bet 
pamatau naują žygūną, ir vėl kraujas užverda. Be to, iš kur galiu žino- 
ti, ko jam iš tiesų iš manęs reikia. Galatims tėvoniją ir išsiųs į rusų že- 
mes. Kitąsyk pagalvoju, jeigu jis nori mane ištrenkti, tai aš galiu ir čia 
likti. Ši žemė ir taip lyg mano saujoje, tegul tik išleidžia mano šeimą. 
Aš čia ir Pskovą nesunkiai galėčiau paimti, nemanau, kad daug kas 
už Tverdilą dės galvas. Pskoviečiams jis ir jo vokiečiai iki gyvo kaulo 
įkyrėjo. Nelinksmi juokeliai, - vyptelėjo Daumantas. 

— Aba, nespėsi apsidairyti ir pamatysi kniazių Aleksandrą prie 
Pskovo vartų, - Einius irgi nelinksmai šyptelėjo, vartydamas rankoje 
šaukštą ir stengdamasis tik į jį žiūrėti. - Manai, pskoviečiai su tavimi 
eis prieš Novgorodą? Gal taip, o gal, ir greičiausiai, ne. Pats sakei, — 
vokiečiai atsipyko pskoviečiams, o tavo vyrai su ordinu atėjo, miestą 
ėmė. Ar jie gali būti tikti, kad tu geresnis už vokiečius. Kiek su rusais 
kalbėjausi, daugelis laukia Aleksandro. Jis, sako, sutelkė didelę ka- 
riauną. Jau įkrėtė vokiečiams, o dabar trauks į Pskovą. Ir tikriausiai 
pro Ivankoję. Sako, čia tiesiausias kelias, visas smūgis tau teks. Vargu, 
ar iš vokiečių sulauksi pagalbos. Jiems rūpės savo pilis saugoti, ir pir- 
miausia Derptą, nes rusai atsimena, kad tai buvo jų miestas. Mindau- 
gas prašė pasakyti, kad tavo vyrams nedera dėti galvas už ordiną. Lai 
vokiečiai su rusais pjaunasi ir vieni kitiems nuleidinėja kraują, be to, 
nežinia, kas bus ateityje. Šiandien ordinas tave prieš rusus šaukia, o 
rytoj su rusais prieš Lietuvą patrauks. Jie gi krikščionys, o mes — ne. 

Einius pagaliau padėjo šaukštą ir pakėlė akis į Daumantą. Nal- 
šios rikis sėdėjo, delnu parėmęs į šoną pakreiprą galvą, o jo lūpose žai- 


dė liūdna šypsena. 

— Manai, nesuprantu? — iškvėpė atsitiesdamas. — Jau rengiuosi 
kilti į Nalšią, tačiau kaip turėsiu jaustis prieš vyrus, kai jie sužinos, 
kad mano šeima atseit vieši pas Mindaugą ir manęs „nekantriai“ lau- 
kia jo dvare, o ne namie? 

— Baisi kupeta, - gūžtelėjo pečiais Einius, vėl nusigriebęs šaukš- 
rą, ir toliau kalbėjo lyg tesirūpindamas, kaip jo sidabras blyksi žvakių 
šviesoje. - Tavo vyrai mūsų negirdi. O šiaip nežinia, kas gali nutik- 
ti. Gal kol jūs, apsunkę nuo grobio, pasieksite namus, tavo žmona bus 
pakankamai prisisvečiavusi pas Mindaugą ir grįžusi į Uteną, ypač jei- 
gu Mindaugas nugirs, kad tu susiruošei atgal. 

— Hm, o tu nepėsčias, Žybarto sūnau, - Daumantas ūmai ryž- 
tingai atsistojo ir rankomis atsirėmė į stalą. — Ačiū už Žinias ir vargą. 
Eik ilsėtis. Tavęs dar laukia ilgas kelias. 

„ Pirklys irgi pakilo, be žodžių nusilenkė rikiui ir pasuko prie 
durų, iki kurių jį palydėjęs Daumantas liepė koridoriuje tebebudė- 
jusiam Vartui pasiųsti karį palydėti Einiaus, o jam pačiam — užei- 
ti į menę. 

— Sėsk, šimtininke, - rikis parodė šimtininkui suolą, o pats liko 
stovėti, susidėjęs už nugaros rankas. — Vartai, tu daug metų ištiki- 
mai tarnauji mano tėvui ir man, aš tavimi pasitikiu kaip pačiu savi- 
mi. Klausyk: rytoj pradedame ruoštis žygiui į namus, bet tau aš turiu 
dvi užduotis. Pirma, palydėsi pirklius iki Michailovskojės pilies apy- 
linkių. Ten jau Novgorodo žemė, kurioje ne kartą matėme Aleksan- 
dro karius. Jie pasirūpins, kad pirkliai saugiai pasiektų Novgorodą. 
Antras dalykas daug sunkesnis ir apie jį niekas neturi žinoti. Visiems 
pasakysime, kad tu išjojai į Uteną pranešti apie mūsų sugrįžimą, bet 
ten paliksi karius, kurie tave lydės, o pats, kiek neša žirgas, šuoliuo- 
si į Vilnių. Pas Mindaugą. Pas jį mano šeima. Atseit, ten manęs lau- 
kia. Pačiam Mindaugui pasakysi, kad grįžtu. Tai - mano žodis: grįž- 
tu ir labai noriu, kad mano šeima manęs lauktų Utenoje. Ir dar noriu, 
kad, kai aš grįšiu, žmona mūvėtų šį žiedą, - Daumantas padavė Var- 
tui pirklio atgabentą žiedą. Šimtininkas paėmė jį, kažko norėjo pa- 
klausti, bet nutylėjo, pamatęs Nalšios rikio veidą. Jis pakilo, nusilen- 
kė ir sunkiu žingsniu žengė iš menės. 

Daumantas, likęs vienas, užsikniaubė alkūnėmis ant stalo ir ilgai 
ruščiomis akimis žvelgė į sieną prieš save. Niekas nedrįso jam truk- 
dyti, tik deglai aidžiai spragsėjo ant sienų. 


(d 


Daugiau Einius rikio Daumanto Ivankojėje nebematė. 

Pirklius pažadino atėję arklių šerti kariai. Keliautojai papusry- 
čiavo virtuvėje ir atnešė valgyti Olgai bei Andriejui, kuris jokiu būdu 
nesutiko palikti jos vienos. Mergina gulėjo rogėse ir kai arklidėse tė- 
buvo vieni pirkliai, ir kai į jas užklysdavo kariai. 

— Blogai vargšelei? — pasmalsavo atėjęs ir iš tolo į roges žvilgte- 
lėjęs Vartas. 

— Blogai, — atsiduso Einius. — Tokia jauna, ir tokia baisi liga. 

— Nieko, Novgorode pasveiks, namai visas ligas gydo, - linksmai 
mirktelėjo šimtininkas ir, nusisukęs nuo rogių, pasisveikino su pri- 
siartinusiu ben Erachu. - Ką, pirkliai, pasirengę kelionei? Rikis lie- 
pė palydėti jus iki Michailovskojės. Kelias tolimas, o man dar reikės 
grįžti. Gal pasiskubinkime? 

Pirkliai neprieštaravo, jie skubiai susiruošė ir veikiai jų rogės, ap- 
suptos raitelių būrio, paliko miestą, kurį greitai paslėpė miško siena. 

Diena visą kelią buvo apniukusi. Snyguriavo ir karts nuo karto 
įsisukę vėjo gūsiai pakeldavo sniegą bei blokšdavo jį į arklių snukius 
ir žmonių veidus. Kitąsyk pataikydavo ir į neatsargiai pravertas bur- 
nas ir sniegas grikšėdavo tarp dantų. Einiui juos net užgėlė, tačiau 
vis vien persimetė keliais sakiniais su šalia jo rogių jojusiu Vartu. Tas 
persakė jam rikio valią keliauti į Nalšią ir kad kariai tuo labai paten- 
kinti, bet nurylėjo, ką jam rikis dar buvo liepęs. Pasakė ir nusisuko, 
slėpdamas nuo vėjo veidą. 

Taip jie ir keliavo. Mišku ar retomis, bet plačiomis laukų dykynė- 
mis, lyg vaiduokliai išnirdami ir pranykdami sniego sūkuriuose. Apie 
vidurdienį vilkstinė kirto Novgorodo žemės sieną. Varto žodžiais, jie 
buvo netoli Michailovskojės, kai atšuoliavo žvalgai su žinia, jog paste- 
bėjo kažkokius raitelius. 

Vilkstinė sustojo. Šimtininkas, paliepęs kariams paruošti gin- 
klus, prasispraudė į vilkstinės priekį ir įsižiūrėjo. Nors sniegas ir 
trukdė, bet, atrodė, priekyje lanku skleidėsi pusšimtis raitelių. 

— Panašu į rusus, — tarstelėjo Vartas prie jo atskubėjusiems pir- 
kliams. - Ir ko gero novgorodiečiai. Pskoviečių dabar taip toli ir su 
pagaliu nenuvarysi. Ordinas irgi nebelenda. Man su jais neverta į 
mūšį veltis, tik jums bus blogiau. Aš jus čia paliksiu, ar sutinkate? O 
gal norite grįžti? 

— Ne, ačiū, — pirkliai kaip vienas papurtė galvas. — Čia atsisvei- 
kinsime, ačiū, — jie paspaudė šimtininkui ranką ir tas, grįžtelėjęs į ka- 
rius, pavėjui riktelėjo jiems sukti žirgus atgal. 

Einius, atsirėmęs į karaimo roges, žiūrėjo, kaip lietuviai žingine 
slenka prošal, o paskui, pasiekę tuščią kelią, šuoliais leidžiasi miško 
pusėn ir prapuola jo juodumoje. Jis žiūrėjo ir krūptelėjo pajutęs, jog 
pavydi jiems kelionės į Lietuvą. 

Krūptelėjo ir pats save subarė, kad visai sumažėjo. Gal tikrai lai- 
kas daugiau namie sėdėti, tik vėl tarsi peilio dūris - kur tie namai? 
Einius nusipurtė lyg nuo širšių gindamasis ir atsisuko į kitą pusę. 

Rusai artėjo šuoliais. Žybartaitis įsitempė, rengdamasis dar vie- 
nam nelengvam susidūrimui. 


IV, 


Dipysis NovaoRoDAS 


R atstatę ietis, tyčia vos neužlėkė ant prieš roges stovėjusių 
pirklių. Jie tik paskutinę akimirką sulaikė žirgus, pora raitelių 
savuosius net piestu pakėlė, aptėkšdami stovinčiuosius sniegu, ir ap- 
supo roges. Pirkliai net nekrustelėjo ir nebandė siekti ginklų. 

Žybartaitis kelionėse ne sykį žiūrėjo pavojams į akis, bet kad dvi 
dienas iš eilės — jau senokai. Jis jautė, jog vėl drėksta nuo prakaito ir 
vėl, stebėdamasis karaimo ramumu, leido tam atsakinėti į rusų vyres- 
niojo klausimus. Vėl tokius, kaip vakar Daniilos — kas tokie, iš kur 
ir ką veža. 

Rusas, matyt, kaip ir pirklių prieš porą dienų sutiktas girtuoklis, 
buvo kažkada mūšyje praradęs akį. Jis vis stengėsi atsisukti į pirklius 
sveikąja veido puse ir kažkodėl šaukė visa gerkle, lyg pirkliai būtų sto- 
vėję kitame lauko gale. 

Anapas vėl ramiai kartojo tuos pačius atsakymus. Naujas buvo 
tik aiškinimas, kad juos palydėjo lietuviai. Vos tai išgirdusio vienaa- 
kio balsas užlūžo, jis net iki raudonumo užsikosėjo: 

— Lietuviai?! Kur?! - jis šiaip ne taip ištarė, dairydamasis miš- 
ko pusėn, bene tie atlekią išsiskleidę mūšiui, ir jo veidas iškart atga- 
vo normalią spalvą, kai karaimas atsiliepė, jog lietuviai, palydėję juos, 
nujojo atgal į Ivankoję, ir vėl pasipuošė valdingumo išraiška atsiminus 
Anapo paminėtą moteriškę: 

— O kokią sergančią moterį vežatės? Ir kodėl į Novgorodą? 

Ben Erachas nespėjo atsakyti — pro karius prasibrovė Andriejus: 

— Ojjūs kas tokie?! — atsistojo prieš vienaakio žirgą. 

— Tu iš kokios pelkės išlindai, nekrikšte?! Toks juodas, ir dar mū- 
siškai šneki?! - rusams akys ant kaktos iššoko. Keli išsigandę net žir- 
gus atgal timptelėjo. Prastai jų kalba šnekėjęs karaimas raiteliams 
toli gražu nepadarė tokio įspūdžio, kaip rusiškai prabilęs tamsiagy- 
mis „bagdadietis. 

— Aš klausiu, kas-jūs? — neatlyžo Andriejus, ir vienaakis pasida- 
vė, jis, matyt, vis negalėjo iš nuostabos atsikvošėti: 

— Aš — šimtininkas Mikita Odininkas. 

„— Iš Novgorodo, Slavianskojės galo?! - džiaugsmingai riktelėjo 
Andriejus, plėšdamas nuo galvos turbaną. 

— Taa-aip! — atrodė, jog ir antra vienaakio akis pabėgs. Einius 
net nusigando, jog rusas, iš nuostabos atgal besilošdamas, nuo žir- 
go nusiris, o jo bendrai, apimti siaubo, nebesiaiškindami pakels juos 
ant iečių. 

— Aš Andriejus, pirklio Stepano Ochapkos sūnus! - skubėjo šauk- 
ti vaikinas, matyti, irgi išsigandęs raitelių baimės, ir bandė turbanu va- 
lyti nuo veido dažus, o kai pamatė, jog prastai sekasi — puolė trinti 
sniegu, bet tik dar labiau išsipurvino ir dar keli žirgai sužvingo, raitelių 
atgal tempiami. Vienaakis iš paskutiniųjų stengėsi išlikti orus: 

— O kaip tu čia atsiradai, jeigu esi pirklio sūnus? Ir kodėl taip 
atrodai? | 

— Iš Pskovo pabėgau, — atšovė Andriejus, dar labiau supainioda- 
mas raitelį. 

— Juodas kaip nekrikštas, o sakai esąs Novgorodo pirklio sūnus 
ir iš Pskovo?! 

Andriejus, be paliovos graibydamas nuo žemės sniegą, bandė pa- 
sakoti savo nutikimus, sykiu įveldamas ir Olgos istoriją, tačiau Ei- 
nius, pastebėjęs, jog vaikinas savo veidu tik dar labiau raitelius gąsdi- 
na, sumetė, kad iš to nebus nieko gera ir pirmąsyk prasižiojo: 

— Gal, sakau, ponas šimtininke, verčiau keliaukime į Michailovs- 
koję. Naktis ant nosies, o gal dar lietuviai sumanys grįžti. Ką gali 
žinoti, o Michailovskojėje galėsime ramiai viską išsiaiškinti, - tarė, 
timptelėjęs Andriejų už rankovės, kad tas nurimtų ir nekaišiotų rai- 
teliams kryželio, kurį bešnekėdamas išsitraukė iš po rūbų. 

Vienaakiui patiko Einiaus žodžiai: 

— Vyrai, namo! — riktelėjo, iškėlęs ranką, ir mostelėjo. Raiteliai 
suskato sukti žirgus, o pirkliai nuskubėjo prie savo rogių ir jau su 
nauja palyda leidosi į kelią. 

Iki Michailovskojės buvo netoli. Gana greitai po to, kai vilksti- 
nė pajudėjo, ant aukštos, virš ledu surakintos upės iškilusios kalvos, 
pasirodė pilies sienos, o apačioje sujuodavo pabirusios mažo kaime- 
lio trobos. Einiui užteko vieno žvilgsnio atspėti, jog pilis neseniai 
statyta ir, matyt, prieš lietuvius. Tokį jo įtarimą sustiprino ir viena- 
akio smalsumas, kaip jam pilis patinka, bet pirklys apsimetė, jog ta 
išvis jo nedomina, tik žiūri, kur važiuoti, o paskui - kur saugiau pa- 
statyti roges. 

— Nesijaudinkite, — mostelėjo vienaakis, nulipęs nuo žirgo ir pa- 
stebėjęs jo bei karaimo rūpestį. - Mano vyrai pasaugos jūsų roges, kol 
aš išsiaiškinsiu, kas jūs per paukščiai... 

Pasirodė, jog Mikita Odininkas buvo svarbiausias Michailovsko- 
jėje. Jam pakluso net ir pilies vyresnysis — bojarinas Vikentijus Siti- 
čius. Mikita pats troboje tardė keleivius, netgi, pagaliau patikėjęs, jog 
Olga sveika, liepė ją atvesti, bet atsargumo nepamiršo — apstatė ke- 
leivius kariais, kurie nei akimirkos nuo jų nenuleido akių ir laikė at- 
statę ietis. Vienaakiui nereikėjo raginti jų neprarasti budrumo. Ma- 
tyt, karius labiausiai baugino besiplaikstančioje židinio ir deglų švie- 
soje kraupiai atrodantys Andriejaus ir Olgos veidai. 

— Paklausyk, Mikita, - Einius pagavo išgąstingus rusų žvilgs- 
nius ir pasiskubino įsiterpti, kol šimtininkas nepradėjo klausinėti. - 
Mano galva, būtų geriausia tuos du iš pradžių nuprausti, o tada daug 
kas būtų aiškiau. 

— Nuprausti? Kaip nuprausti? Ir tą raupsuotąją?! — nesuprato 
Mikita Odininkas, o jo kariai nevalingai žengtelėjo atgal, nusigandę, 
Jog šimtininkas gali liepti kuriam nors iš jų tai padaryti. 

— Ir tą, - linktelėjo pirklys. - Ją būtinai, bet, manau, mergina 
pati sugebės nusiprausti, tik duokite jai šilto vandens ir, jeigu bijote, 


kad pabėgs, pastatykite prie durų sargybą. 

Šimtininkas, nors ir abejodamas, mostelėjo, ir trys kariai, nenu- 
leidę iečių, išvarė merginą ir vaikiną, patys stengdamiesi nuo jų laiky- 
tis kuo atokiau. Kambaryje likę vyrai apžiūrinėjo vieni kitus ir tylėjo, 
jausdami, jog be išėjusiųjų kalba bus tuščia. 

Tyla jau darėsi nebepakenčiama, kai pagaliau grįžo Andriejus ir 
Olga. Jų veidai dar raudonavo nuo įnirtingo trynimo, o sargybiniai at- 
rodė gerokai sumišę. Ir kambaryje laukusių rusų veidai gerokai ištįso 
juos pamačius ir ilgai tokie liko, nes Andriejus, niekam nedavęs išsi- 
žioti, nėklaustas išpoškino savo ir Olgos pabėgimo iš Pskovo istoriją. 

Pirkliai nesikišo — tylėdami stebėjo, kaip kariai, išgirdę Olgos 
tėvo vardą, suskato atsiprašinėti ir lankstytis merginai. Paskui, kai 
Andriejus, baigęs savo pasakojimą, pasivedėjo atokiau Mikitą ir ėmė 
kažką jam šnibždėti, pirkliai tarpusavyje susižvalgė ir karaimas atsi- 
krenkštė: 

— Gal maloningasis šimtininkas, kai jau viską išsiaiškino, ne- 
prieštaraus, jeigu mes eisime pailsėti? Mat, jeigu jūs nieko prieš, mes 
norėtume rytoj į Novgorodą keliauti. 

Mikita žvilgtelėjo į Andriejų. Tas vos vos Iiakaiėjs galva, bet Ei- 
nius pastebėjo, ir šimtininkas liepė dviem kariams palydėti pirklius, 
padėti jiems pastatyti roges kur tie norės ir rasti kambarį nakvynei. 

— Regis, pagaliau išsikapstėm iš šitos košės, - tarė Andriejus, kai 
pirkliai išėjo į kiemą. 

— Tikėkimės, jog taip, - atsiliepė Žybartaitis. 

Nustebęs Anapas atsisuko į jį, bet Einius nutylėjo, kad jam nepa- 
tiko, jog šimtininkas, prieš atsakydamas karaimui, palaukė Andrie- 
jaus sutikimo. Labai nepatiko — kniaziaus Aleksandro šimtininkas 


klauso Novgorodo pirklio sūnaus ir Pskovo ginklakalio padėjėjo... 

Bojarinas Vikentijus Sitičius irgi jautėsi nereikalingas menėje, kur 
šimtininkas tik su Andriejumi šnekėjosi. Jis pasakė einąs gulti, bet 
tiedu lyg neišgirdo, šnabždėjosi, sukišę nosis, ir bojarinas, apmaudžiai 


60 


gūžtelėjęs pečiais, išslinko į kiemą. Apsimetė, jog nori prieš miegą pa- 
kvėpuoti grynu oru, oiš tiesų, pašnairavęs į šonus, ar niekas nežiūri jo 
pusėn, nuslinko prie arklidžių. Bojarinas iš įsiūčio savo kailyje nesi- 
rvėrė: savo pilyje tarsi vagis turi dairytis, bet ką padarysi, jeigu to cho- 
lopo šimtininko pusėje jėga. 

— Fedorai, — pašaukė, įkišęs nosį ir arklidę, ir nedidukas rusas, 
irgi dairydamasis aplinkui, išslinko laukan. 

— Klausau, bojarine, — jis pagarbiai nusilenkė, purvinais delnais 
braukdamas nuo pilvo šieno šapus. 

— Tai štai, — Sitičius, nepaliaudamas šnairuoti, ėmė kaip žirnius 
berti, kol kas nors neatkreipė į juos dėmesio. - Susirask Vasilijų ir lė- 
kit. Tu pasivysi bojariną Daniilą Michničių. Jis dabar į Pskovą grįž- 
ta, pasakyk jam, jog svetimšaliai pirkliai apgavo jį, ta atseit raupais 
serganti moteris buvo bojarinė Olga, o dar su pirkliais buvo Stepano 
Ochapkos sūnus. Vasilijus tegul lekia į Novgorodą, pas bojariną Fio- 
dorą Mitrovičių, tegul jam pasako, ką tau sakiau. Ir dar - kad boja- 
rinė Olga keliauja į miestą. Greičiau, greičiau, - bojarinas Vikentijus 
sušnypštė, lyg paukščius vaikydamas sumojavo rankomis, ir Fedotas, 
nepaliaudamas lankstytis, ėmė slinkti atgal į arklidę, o Sitičius, susi- 
dėjęs už nugaros striukas rankas, lėtu žingsniu, vaizduodamas abe- 
jingą, patraukė į trobą. 

Praėjo kelios minutės po jų pokalbio ir prie pilies vartų pasirodė 
du cholopai. Vienas iš jų nekantriai apsidairė: 

— Ei, sargyba! Nemiegokit, greičiau išleiskit! 

— A, Fedotas su Vasilijumi. Kur dabar naktį išsiruošėt? — žiovau- 
damas iš bokšto prie vartų nusileido sargybinis. 

— Kaip kur? - išpūtė akis Redotas. - Namo. Į kaimą. Pas bobas. 
Kiek čia žmogus gali šalti. 

— Aišku... — nusiviepė sargybinis, atlapodamas vartuose dureles 
ir išleisdamas pro juos abu cholopus. 

— Gerai jiems, — pavydžiai atsiduso, klausydamas, kaip po tam- 
soje prapuolusių vyrų kojomis girgžda sniegas. Paskui jis užstūmė 
dureles, pasirąžė ir, bandydamas pasikasyti niežtinčią nugarą, pasi- 


slėpė bokšte. 

Kitą rytą pirkliai vėl pajudėjo Novgorodo pusėn. Su jais iškeliavo ir 
bėglių porelė, Šimtininkas Olgai parūpino puošnias bojarino Viken- 
tijaus roges su važnyčiotoju ir dar davė keletą raitelių palydėti vilksti- 
nei. Daugiau iš pagarbos ir dėl šventos ramybės, o ne apsaugai. Mat, 
kaip jis pats sakė, nei ordino būriai, nei lietuviai toliau Michailovsko- 
jės seniai į Novgorodo žemę nebelindo. 

Einius nutylėjo, jog nebereikia bijoti namo besiruošiančių lietu- 
vių. Nežinia, kiek apylinkėse yra kniaziaus Aleksandro būrių. Dar, 
žiūrėk, atsiras kas nors, kas, juos surinkęs, pamėgins pavyti Dauman- 
tą ir bent dalį grobio atmušti. 

Andriejus veržėsi joti, bet Einius atkalbėjo. Girdi, dar anksti, gal- 
vos žaizdos pavojingos, atrodo, nieko rimta, o staiga nei iš šio nei iš 
to ims ir kris. Ir gal nebeatsikels, o tada įbaugintą vaikiną pasisodi- 
no į savo roges. Visoms trims likusioms kelionės iki Novgorodo die- 
noms. Labai panorėję galėjo miestą ir per dvi pasiekti, bet nusprendė 
pataupyti bėglių jėgas. 

Keliavo be nuotykių ir Einius tikėjosi, jog kelio monotonija padės 
atrišti ruso liežuvį. Monotonija ir iš Anapo išviliotas vyno ąsotis. 

— Bus šilčiau, - kartojo pirklys, siūlydamas Andriejui. 

Pats jis tik dėl vaizdo užsiversdavo, lūpas pavilgydamas. Kone 
viskas teko vaikinui, bet tas, ko gero, ir taip būtų noriai į šnekas lei- 
dęsis, nes Žybartaitis taikėsi daugiau klausinėti apie Novgorodą ir 
kniazių Aleksandrą, o tokia šneka, matėsi, rusui buvo prie širdies. Ei- 
nius spėjo, jog dar ir dėl to, kad Andriejaus nori pasipuikuoti ir įbau- 
ginti žemaitį, kurio žemiečiais šiose žemėse motinos gąsdindavo vai- 
kus, šauniu kniaziumi, jo tėvu, didžiuoju Vladimiro-Suzdalės kuni- 
gaikščiu Jaroslavu ir Didžiuoju Novgorodu. 

Pirklys neišsidavė, kad jam juokinga klausytis, jis tik pagarbiai 
kinkavo galvą ir, kai pajusdavo, jog Andriejus ima išsisemti, kokiu 


nors gudriu klausimu pasukdavo šneką jam rūpima linkme, juo- 

lab, kad vaikinui kalbant vis pasitaikydavo girdėtų, bet Zybartai- 
čiui dar nesuprantamų žodžių. Andriejus pasakė, jog, kai Aleksan- 
dro tėvas, kniazius Jaroslavas, didžiojo Vladimiro-Suzdalės knia- 
ziaus Vsevolodo Didžiojo Lizdo sūnus, novgorodiečių kviestas at- 
keliavo iš Perejeslavlio, rai ne taip, kaip kiti kviesti kniaziai, tvirtai 
sėdėjo Novgorode, nes gerai sutarė su posadninku ir tūkstantinin- 
ku, ir Einius sukluso: | 

— O kas tas posadninkas? 

— Posadninkas, - noriai aiškino Andriejus, — tai bojarinas, kurį 
iš žymiausių Novgorodo žmonių sudaryta miestą valdanti ir žiūrin- 
ti, kad kniazius nepažeistų sutarties su miestu, Gerųjų taryba išsi- 
renka savo vyresniuoju. Be to, posadninkas dar veda į karą Novgoro- 
do pulkus, kol kniazius dar mažas, pats vadovauja karo žygiams. Po- 
sadninkas kartu su kniaziumi skiria ir nušalina valdžios vyrus. Jam 
taip pat paklūsta Novgorodo teismai. 

— O tūkstantininkas? — toliau aiškinosi pirklys. 

— O tūkstanrininkas renkamas nuo mažesniųjų žmonių, - atsi- 
liepė Andriejus, noriai gurkšteldamas iš Einiaus paslaugiai pakišto 
indo ir sykiu mesteldamas dar vieną nesuprantamą žodį, tad Žybar. 
taitis nesiliovė kapstęsis: 

— Kas tie mažesnieji? 

— Pirkliai ir amatininkai, visi tie, kurie neturi bojariško kraujo. 
Tu gali mieste turėti kelias sodybas, gali vaikščioti apsirėdęs auksu, 
bet net bekelnis bojarinas savo dukros už tavęs neišleis, - Andrie- 
jaus balse nuskambėjo kartėlis, bet pirklys neklausęs atspėjo, iš kur 
jis. - O dar daug mažesniųjų vadinami juodaisiais žmonėmis, jie — 
skurdžiai. Tūkstantininkas, jeigu kniazius neklusnus, stoja prieš 
miesto laisves, privalo su posadininku nuo jo ginti miestą. Dar tūks- 
tantininkas tvarko sutartis su kitomis žemėmis ir teisia mažesniuo- 
sius. Jeigu teisdamas ką nors nutaria, to negali pakeisti nei kniazius, 
nei posadninkas. 

— A, aišku, — vos spėjo ištarti Einius, o Andriejus jau skubėjo pa- 
sakoti, kaip kniazius Jaroslavas ėjo prieš Toropecko ir Novotoržosko 

valsčius teriojusius lietuvius, kaip paskui iš korelų žemių išstūmė sve- 
dus!, pasiuntęs į ją kariauną ir popus, kad tie korelams skelbtų Dievo 
žodį ir svedai negalėtų nešti katalikybės. 

Ber baigėsi kniaziaus sėkmė, kai jis sumanė eiti prieš Rygą. Mac 
Pskovas neprisidėjo, nes Ryga jam pasiūlė draugystę, o Jaroslavui-nu- 
vykus pasikalbėti su Pskovo bojarinais, tie prieš jį uždarė vartus, pa- 
skleidę žinią, jog kniazius žymiausiems,miesto vyrams veža grandi- 
nes. Teko kniaziui grįžti į Novgorodą ir šaukti vėčę. 

„- O kasta vėčė? - Einius, išgirdęs, vėl įsikirto nežinomą žodį. 

— Aukščiausia Novgorodo valdžia, - atsiliepė Andriejus, visai 
pirkliui susukdamas galvą miesto valdžios raizgalynu. — Į ją renka- 
si visi vyrai. Novgorode kiekviena gatvė turi vėčę, kur renka savo se- 
niūną. Vėčes turi ir visi Novgorodo galai - Narevsko, Slavenskij ir 
Zagorodskij. Čia vyrai renka galų seniūnus ir jiems paklūsta gatvių 
seniūnai. O dar vėčėse vyrai renka šimtininkus. Iš viso mieste jų yra 
dešimt, o iš tų dešimties šimtininkų renkamas tūkstantininkas. Viso 
miesto vėčę sušaukia jos varpas, kai būna koks svarbus reikalas. Tik- 
tai miesto vėčė gali skelbti karą, skirti bausmes labiausiai prasikaltu- 
siems ar išklausyti kniaziaus skundą, kaip Jaroslavo prieš Pskovą. 

Anot Andriejaus, Jaroslavas sakė tik dovanas pskoviečiams ve- 
žęs — brangius audinius ir vaisius, o tie nuplėšę jam garbę. Tačiau vėčė 
neatsakė Jaroslavui, o šis pasiuntė Žygūnus į Vladimirą, pas brolį, di- 
dįjį kniazių Jurijų, ir Novgorode pasirodė Perejaslavlio pulkai, o kai 
taryba paklausė, kam jie, kniazius atkirto, kad eis į Rygą. Bet pulkus 
reikėjo maitinti, mieste iškart pabrango duona, taip pat mėsa ir žuvis, 
o Novgorodas visada gyvena iš to, ką atsiveža iš kaimų. Kniazius įsa- 
kė įvesti duoklę natūra, o kaimai pasipriešino, ir Jaroslavas pasiuntė 
teisėjus į valsčius, taip pažeisdamas Novgorodo įstatymą — „Tiesą. 

To buvo perdaug. O dar pskoviečiai sudarė sutartį su Ryga, ir 
apie tai sužinojusi, Gerųjų taryba pasakė, kad be Pskovo neis prieš 
Rygą. Kniazius turėjo išsiųsti atgal į Perejeslavlį pulkus ir po to su- 
pykęs su žmona išvažiavo į tą patį Perejeslavlį, bet sūnus - Fiodorą ir 


Aleksandrą — paliko Novgorode. 


1 Taip rusai vadino švedus. 

Tada miestui buvo blogi laikai. Novgorodo žemėje lijo ir lijo, nuo 
vasaros vidurio iki žiemos. Supuvo ir šienas, ir derlius. Mieste kilo su- 
maištis. Sukurstyti kniaziaus priešų juodieji žmonės nusiaubė tūks- 
cantininko ir kitų Jaroslavo draugų kiemus. Paskui maištas persime- 
tė į kaimus ir smerdai, išsigandę miestiečių ir vejami nederliaus, ėmė 
bėgti į kitas žemes, o likusieji savo kaimuose atsisakė mokėti duoklę. 
Visa pasaulio tvarka subyrėjo. 

Aukštesnieji žmonės bandė susitarti su žemaisiais. Išrinko nau- 
ją tūkstantininką, nusiuntė žygūnus pas Jaroslavą, prašė grįžti: ateik 
pas mus, panaikink rinkliavas, nebesiuntinėk teisėjų, nes neturi tam 
teisės, laikykis savo priesaikų, arba tu — sau, o mes — sau. Bet knia- 
zius Jaroslavas nesuriko, o jo vaikai pabėgo iš Novgorodo. Kai boja- 
rinai apie tai pranešė vėčėje, ta nutarė, kad, kas turėjo blogų užmačių 
prieš šventą Sofiją, tas ir pabėgo, tegul su jais Dievas ir šventas kry- 
žius, o mes sau naują kniazių gausim. 

Pasakyta, padaryta: vėčė pasikvietė Černigovo kniazių Michai- 
14 Vsevolodovičių. Tas bandė įtikti žemiesiems, tik neįstengė. Nepa- 
tenkintiems sakė, jog dėl visko kalti su Jaroslavu norintys draugau- 
ti bojarinai bei pirkliai. Iš jų už bausmę paėmė didelę duoklę pinigais 
(ir Andriejaus tėvo kapšą patuštino), o pinigus panaudojo statyti tiltą 
per Volchovo upę. Tada ir naują posadnininką - Vnezdą Vadoviką iš 
Slavianskojės galo — išrinko, bet vis vien nebuvo ramybės. Mat Vla- 
dimiras ir Černigovas seniai dėl Novgorodo ir Kijevo varžėsi, todėl 
didysis kniazius Jurijus su savo kniaziais sutarė neatiduoti Novgoro- 
do Černigovui. Jo liepras kniazius Jaroslavas užtvėrė kelius iš Novgo- 
rodo, nebuvo kaip į miestą atgabenti maisto. 

Prieš kniazių Michailą dar ir Dievas buvo, ir jis vieną pavasario 
dieną sudrebino žemę. Aleksiejus, nors buvo mažas, tą dieną įsimi- 
nė visam gyvenimui. Jų šeima pietavo, kai stalas staiga pašoko, lėkštės 
ėmė beprotiškai lakstyti. Ir suolas, ant kurio sėdėjo žmonės, straksė- 
jo kaip eržilas, visi nuo jo kaip nutvilkyti pašoko, bet ant kojų negalė- 
jo pastovėti - žemė tiesiog vaikščiojo. Visi puolė ant kelių ir ilgai mel- 


dėsi, dar ir po to, kai žemė nurimo. 

"Tai buvo baisus Dievo ženklas. O tiems, kas dar ir tada nepati- 
kėjo, Dievas kitą atsiuntė — vieną rytą staiga užtemo saulė. Lyg mė- 
nuliu pavirto, o paskui vėl nušvito. Buvo be galo baisu. Visi išsigan- 
do, galvotrūkčiais puolė į gatves, raudojo, vieni su kitais atsisveikino, 
prašė Dievo atleidimo už nuodėmes. Baisu, bet vis vien tarp žmonių 
nebuvo taikos. Bojarinas Stepanas Iverdislavičius susipyko su posa- 
dninku Vnezdu Vadoviku ir tas, vėčei pritarus, nuniokojo bojarino 
kiemą, o paskui pakėlė miestą prieš su Vladimiro-Suzdalės kniaziais 
draugavusius didžiūnus. Daug tada nusiaubė kiemų. Ir Andriejaus 
tėvo sodybą išplėšė. Šeima vos spėjo pabėgti į kaimą, o paskui paaiš- 
kėjo, kad ne tik nuo kalavijų — nuo mirties išsigelbėjo, nes Dievas už 
nuodėmes atsiuntė Novgorodui baisų badą. Jis tęsėsi net dvejus me- 
tus. Žmonės šimtais mirė, ir nebuvo kam jų laidoti. 

Gal visas miestas būtų ištuštėjęs, jeigu ne bojarinas Iverdislavi- 
čius — jis pakėlė miestiečius ir tie išrinko jį posadninku, ir privertė 
bėgti kniazių Michailą su draugais, jų turtą išdalijo šimtinėms, o pas 
Jaroslavą pasiuntė žygūnus paraginti skubėti užimti Novgorodo sta- 
lą. Tas tuojau atvyko su sūnumis, surinko vėčę ir prisiekė, padėjęs 
ranką ant senųjų didžiojo kniaziaus Jaroslavo raštų, kuriais tas davė 
Novgorodui laisves už pagalbą užimant Kijevo sostą prieš šimtą metų 
ir ant kurių prisiekia kiekvienas kniazius, žadėdamas jas gerbti. 

Pskovas irgi pripažino kniazių, priėmė jo vietininką, tik Jaros- 
lavas neužsibuvo Novgorode — vėl išvažiavo į Perejaslavlį, su savimi 
pasiėmęs kai kuriuos žymius aukštesniuosius žmones, o vietininkais 
mieste liko jo sūnūs Fiodoras ir Aleksandras - tada dar vaikai. Vie- 
nam buvo vienuolika, kitam - dešimt metų. 

Viskas įvyko baisu metu, tebesitęsiant badas. Ochapka neleido 
šeimos į Novgorodą. Jis prekiavo grūdais ir alkani juodieji žmonės su- 
degino jo, kaip ir kitų, grūdais prekiavusių pirklių, sodybą. Ir dvarus 
degino, ieškodami duonos, o neradę ėdė lavonus ir net žmones mais- 
tui žudė, nors tuos, kuriuos pagaudavo taip darant, degino ant laužo, 
korė ar kapojo kalavijais. Kaimynas kaimynui gailėjo duonos, vaikai 


iš bado kaip musės krisdavo, o likę gyvi dieną naktį verkė, maldau- 

dami duonos. Žmonės suvalgė visus arklius, šunis, kates, valgė me- 
džių žievę ir lapus. Gatvėse, turgaus aikštėje, ant Didžiojo tilto vo- 
liojosi lavonai. Duonos kepaliuko kaina šoktelėjo iki vienos grivinos. 
Pasitaikė žmonių, kurie už duoną atiduodavo savo vaikus svetimša- 
liams į vergiją, kad taip juos išgelbėtų nuo mirties. O sykį, kai juodieji 
žmonės padegė kelis kiemus, Novgorode kilo baisus gaisras, nusiau- 
bęs Slavianksojės galą. Ugis taip siautėjo, jog, atrodė, Volchovas degė. 
Laimei, pagaliau vokiečių pirkliai atvežė grūdų ir miltų. Vos vos spė- 
jo, kitaip visas miestas būtų išmiręs. 

Kai tik miestiečiai šiek tiek atsigavo nuo bado, Černigovo knia- 
ziai vėl pamėgino pasodinti Novgorode ir Pskove savo žmones. Juos 
palaikę bojarinai su savo kariaunomis įsiveržė į Pskovą, sučiupo knia- 
ziaus Jaroslavo vietininką, sumušė ir sukaustė jį grandinėmis. Nov- 
gorodiečių skubiai pakviestas Jaroslavas liepė suimti mieste buvusius 
Pskovo bojarinus ir pirklius, o kai Novgorodas nurimo, nusiuntė pas 
pskoviečius žygūną, kad tie išlaisvintų jo vietininką, bet pskoviečiai 
atsisakė. Supykęs Jaroslavas uždraudė Novgorodo pirkliams keliauti 
į Pskovą ir ten iškart pašoko druskos kaina, nes Pskovas neturi savos. 
Pskoviečiai turėjo nusileisti: atsiuntė žygūną, kad pasakytų Jarosla- 
vui - tu mūsų kniazius. 

Taip Jaroslavas be kraujo įveikė Pskovą, o maištavę bajorai pa- 
bėgo į ordino žemę. Bet po metų kniazių aplankė nelaimė: sulaukęs 
trylikos, prieš savo vestuves mirė vyresnysis sūnus Fiodoras. Tada 
Jaroslavas pradėjo ruošti Aleksandrą būti Novgorodo kniaziumi 
ir pasiėmė jį į žygį prieš ordiną. Su didele kariauna — brolis Jurijus 
davė daug savo pulkų — nužygiavo prie Jurjevo, kurį ordinas vadina 
Derptu. Ten paleido karius pasirinkti“, o paskui susirėmė su ordi- 
nu prie Ėmaygos upės. Rusai taip sėkmingai puolė, kad iš novgoro- 
diečių niekas nežuvo, suzdaliečiai neteko tik kelių karių, o vokiečių 
kalnus išmušė, kitus nustūmė ant upės ledo, kur vieni įlūžę nusken- 


do, o likusieji pabėgo. 


2 Taip rusai vadino plėšikavimą priešo žemėje. 

Einius klausydamasis paslapčia šypsojosi, kad Andriejus taip di- 
džiuojasi, nes apie tą žygį buvo kai ką girdėjęs. Taip, prieš ir po mū- 
šio Derpto vyskupo valdos buvo stipriai nuteriotos, bet prie upės ru- 
sai praliejo daug daugiau savo kraujo, nei vaikinas tvirtino. 

Ir dar pirkliui teko pasistengti, kad nenusikvatotų Andriejui pa- 
sakojant, kaip kniazius Jaroslavas sėkmingai gaudė Novgorodo že- 
mėje plėšikavusius lietuvius. Bet prieš šešis metus Jaroslavas tapo di- 
džiuoju Kijevo kniaziumi ir prieš išvykdamas sušaukė vėčę, kur prie 
visų kaip savo vietininko ženklą įteikė sūnui kalaviją, tik neilgai Kije- 
ve sėdėjo — po metų tas pats Černigovo kniazius Michailas Vsevolo- 
dovičius išstūmė Jaroslavą ir pats atsisėdo Kijeve. Tačiau ir Michailas 
trumpai džiaugėsi sėkme — iš stepių atėjo mongolai. Jie nusiaubė Bul- 
gariją prie Volgos ir Riazanės žemę, kur žuvo beveik visa kniaziaus 
Aleksandro motinos giminė. Paskui klajokliai įsiveržė į Suzdalę, pa- 
ėmė Vladimirą, prie Sitės upės apsupo ir sumušė suzdaliečių pulkus. 
Ten galvas padėjo daugybė kniazių, tarp jų ir Jaroslavo brolis, didysis 
Vladimiro-Suzdalės kniazius Jurijus. 

O mongolai ėjo toliau. Viena jų orda įsiveržė į Novgorodo žemę ir 
apsupo Toržoko miestelį. Miestiečiai dvi savaites gynėsi, bet Aleksan- 
dras negalėjo jiems padėti — žinios apie mongolų žiaurumą ir jėgą iš- 
gąsdino Novgorodą. Atrodė, į vėčę susirinko vieni bailiai: jie sutarė už- 
sidaryti mieste, melstis ir laukti, o jeigu jau Dievo valia bus tokia - gin- 
tis. Ir, atrodė, kad teks, nes mongolai paėmė Toržoką, išžudė gyvento- 
jus, o po to patraukė Seligersko keliu į šiaurę. Jie ėjo, nors ir trukdė pa- 
vasario polaidis, o žmonės, išgirdę apie juos, bėgo, kur akys vedė. 

Laimei, šventoji Sofija saugojo Novgorodą — kai iki jo buvo likę 
visai nebedaug, mongolai pasuko atgal. Šventoji Sofija ir auksas. An- 
driejaus tėvas buvo tarp tų trijų pirklių, kurie vežė Batijui daug tur- 
tingiausių miestiečių sudėto aukso. 

Tąkart pavojus praėjo pro šalį. Kniazius Jaroslavas tapo didžiuo- 
ju Vladimiro-Suzdalės kniaziumi, o sūnui Aleksandrui be Novgoro- 
do dar davė valdyti Dimitrovą ir Ivėrę. 

Iš savo pirkliškos patirties Žybartaitis gerai žinojo, kad neretai su 
norima preke tenka paimti ir nereikalingą. Taip buvo ir su neišsemia- 

mom Andriejaus istorijom. Be to, ko nebuvo žinojęs, Einiui teko dar 
sykį išklausyti pasakojimą apie Aleksandro vedybas su Polocko knia- 
ziaus dukra ir prieš Lietuvą pastatytus neįveikiamus įtvirtinimus. 

Didžiausią malonumą Andriejui teikė pasakojimas apie žygį 
prieš svedus, nes pats jame dalyvavo. Kone visą dieną atėmė šio žygio 
smulkmenų dėstymas, nuo pat to momento, kai ižoriečių seniūnas 
Pelgujis, pastebėjęs į Nevos upę arplaukusius svedų laivus, atskubėjo 
pranešti kniaziui Aleksandrui. Tas skubiai surinko kariauną ir, net- 
gi nespėjęs pasiųsti žinios tėvui, galvotrūkčiais išrūko pasitikti sve- 
dus. Juos užtiko nakvojančius prie Nevos, ir kaip vėjas prieš rytą puo- 
lė miegančius. Gausybę jų iškapojo, po mūšio net du laivus lavonų 
prikrovė ir paskandino, o kniazius ir kariauna šlovingai grįžo namo. 
Novgorodas juos pasitiko su varpais ir iškilminga padėkos malda. 

Atrodė, varpai tebeskambėjo Andriejaus ausyse, nors Einius jautė, 
jog rusas kažko iki galo nepasako. Dar vaikinas niekaip nenorėjo išgirsti 
Žybartaičio klausimo, kas dėjosi Novgorode, kai ordinas pakilo į žygį. 
Bet pirklys neatlyžo, kol rusas puse lūpų atsiliepė, jog nelabai žino. Mat, 
kai ordinas įsiveržė į Pskovą, jis jau ten buvo ginklakalio padėjėjas. 

— Visi prieš ordiną, o tu vokiečių bendrui Tverdilai ginklus ka- 
lei? — Einius apsimetė nustebusiu, Ir ne vieną kartą, bet Andriejus ty- 
lėjo kaip užsiūtas arba, Žybartaičiui nerimstant, kažką neaiškiai nu- 
mykdavo, sukdamas kalbą į šoną. 

Ir apie Olgą Andriejus nelabai veržėsi pasakoti, nors Einius jautė, 
jog mergina rusui labai rūpi. Visą kelionę Andriejus stengėsi žvilgs- 
niu vytis priekines karių apsuptas roges. Kai vilkstinė sustodavo po- 
ilsėti, vis bandydavo laikytis šalia Olgos, jai patarnauti ar kartu pasė- 
dėti, pasikalbėti, bet pusbalsiu, kad kiti negirdėtų. 

Einius pažinojo tokį žvilgsnį, bet stengėsi apie tai negalvoti. Jis 
puikiai suprato Andriejų. Olga tikrai buvo graži. Net labai. Pirklys 
ir pats vis pagaudavo save, kad vis nuo merginos nenuleidžia akių, ta- 
čiau iškart imdavo tramdyti save. Jis nusisukdavo į šoną arba ieško- 
davo šnekos su karaimu. Bet kokios, kad tik Olgą iš galvos išmestų. 
Ir nekantravo greičiau pasiekti Novgorodą — atduos tėvui merginą ir 
bus ramu. Prapuls iš akių, dings ir iš širdies. Ne apie tai reikėjo gal- 


voti. Apie Novgorodą. 

O tas artėjo. Vis dažniau pravažiuodavo sniego užverstus kai- 
mus, sveikus, nesudegintus, bei pralenkdavo maistą į miestą gabenu- 
sias gurguoles. | 

Važiavo pro Gorodiščią. Andriejus paaiškino, jog šiame mieste- 
lyje, prie pat Novgorodo, gyvena kniazius Aleksandras su savo dva- 
ru ir asmenine, iš Perejaslavlio atsivesta kariauna. Einius po visų An- 
driejaus pasakojimų apie Novgorodą jau nebesistebėjo, kad dideliame 
mieste neatsirado vietos kniaziui, 

Novgorodą pirmąsyk jie išvydo nuo Gorodiščios aukštumos. 
Miestas gulėjo lygumoje tarsi didelė balta žuvis, apsuptas ilgo py- 
limo, virš kurio kilo stora mūrinė gynybinė siena su daugybę bokš- 
tų. Už jos žiemos saulėje lyg auksiniai svogūnai žibėjo daugybės cer- 
kvių kupolai. 

„ — Oi, nesuskaičiuosi, kiek! - numojo Andriejus prie miesto var- 
tų, Einiaus paklaustas, kiek Novgorode cerkvių. 

Pagaliau jie pravažiavo vartus ir maža vilkstinė be pėdsako pra- 
puolė dideliame mieste, ištirpo tarp kitų be paliovos pro vartus trau- 
kiančių ir siauras gatves užliejančių rogių. Pirkliai, tiek dienų tegir- 
dėję vien sniego girgždesį po rogėmis ir arklių prunkštimą, beveik 
apkurto nuo minios triukšmo, kuris skaudžiu aidu blaškėsi ankštose 
gatvėse, trankėsi į cerkvių mūrus, medines namų sienas ir tvoras. Ar- 
čiau miesto sienos viena prie kitos glaudėsi nedidelės trobelės, kurios 
į pasaulį žiūrėjo žuvų pūslėmis užtrauktais langais. 

— Čia gyvena juodieji žmonės, — paaiškino Andriejus, o paskui, 
kai tarp trobelių pasirodė kitokie, dviaukščiai ir triaukščiai, jau pa- 
puošti kruopščiai išpjaustytais ornamentais, šerkšno išrašytais lan- 
gų stiklais, aptverti aukštomis tvoromis, Andriejus ėmė tarsi žirnius 
berti jų savininkų — bojarinų, pirklių ir amatininkų — vardus. 

Einius net nebandė tos vardų gausos atsiminti. Jis apsižvalgęs 
įsitikino, jog neretai pirklių namai būdavo išvaizdesni nei bojarinų. 
Pasitaikydavo, kad ir juodojo žmogaus troba atrodė geriau nei boja- 
rino. Įsižiūrėjęs pastebėjo, kad išvažinėtu sniegu padengtos gatvės 
buvo grįstos sandariai sutvirtintomis pliauskomis. Andriejus neiš- 
kentė nepasigyręs, jog tų pliauskų po žeme ne vienas, o virš dešim- 
ties sluoksnių. 

Galva sukosi nuo žmonių gausybės ir margumo. Kažkur sku- 
bantys juodieji žmonės vilkėjo trumpaskverniais, kelių nedengian- 
čiais kaftanais, ant galvų buvo užsimaukšlinę medžiagines apvalias 
kepures šviesiais atvartais ir avėjo minkštomis bekulnėmis naginė- 
mis. Daugelio vyrų ausyje puikavosi auskaras. Minioje šmėkščiojo ir 
turtingi miestiečiai, pasirėdę ilgaskverniais kaftanais, pasiūtais iš to- 
limų, svetimų šalių atgabenta brangios medžiagos, Einius iškart at- 
pažino ją įgudusia pirklio akimi. 

Gatvės gagėjo, alėjo, žmonės stumdėsi lyg nevyktų joks karas. 
Vilkstinę lydėjusiems kariams buvo nelengva prasiskinti kelią. Daug 
sugaišo, kol, pervažiavę tiltą per plačią, ledo sukaustytą Volchovo 
upę, pateko į Detincą — medinę siena su daugybe bokštelių apsup- 
tą centrinę miesto dalį. Virš jo sunkų, debesų užtrauktą dangų rėmė 
auksiniai didelės cerkvės bokštai. 

— Sofijos soboras, - paaiškino Andriejus, pastebėjęs Einiaus 
žvilgsnį. 

Detinco gatvėse rikiavosi vieni už kitus puošnesni namai. Atro- 
dė, jų šeimininkai varžėsi tarpusavyje. Pagaliau vilkstinė sustojo prie 
vieno namo, atsitvėrusio nuo gatvės aukšta, išpjaustinėta tvora. An- 
driejus skubiai iššoko ir nubėgo prie Olgos rogių, padėjo merginai iš- 
lipri ir mindžikavo šalia, kol vienas iš karių beldėsi į vartus. Anapas 
prisiartino prie jų, o Einius nesiskubino. Net kai karaimas atsisukęs 
pamojo jam, nepakluso. Kuitėsi po roges, apsimesdamas, jog kažko 
ieško, ir mieliau apžiūrinėjo namą, tad pirmas pastebėjo pro vartų 
plyšį žvilgtelėjusį vyriškį. Tas, matyt, pažino Olgą (Einius spėjo iš jo 
išsipūtusių akių) ir akimoju prapuolė, tačiau veikiai kieme pasigirdo 
balsai. Jų vis daugėjo ir daugėjo, žmonės artėjo ir vis aidžiau girgždė- 
jo sniegas po daugybe kojų. 

Žybartais, instinktyviai pajutęs kažką negera, atsiplėšė nuo ro- 
gių ir prisiartino prie vis neatsišnekančių Olgos bei Andriejaus. Vei- 
kiai atsiverdami sudejavo vartai ir pro plyšį išvirto nemenkas vyrų 
pulkas. Priekyje skubėjo puošniai apsirėdęs vyriškis. Jis buvo aukš- 
tas, pusamžis, su pusiau nužilusia rusva barzda, iš judesių galėjai pa- 
justi nemenką jame slypėjusią jėgą. 

— Tėti! - Olga atsisukusi metėsi prie vyriškio ir pakibo jam ant 
kaklo. 

— Mano mergaitė, — bojarinas švelniai glostė ją, nieko aplink ne- 
pastebėdamas. — Išgąsdinai savo senį, maniau, vilkai seniai tavo kau- 
lelius ištąsė, — bet veikiai atsigodo ir žvilgsniu užkliudė Andriejų: 

— Tu, šunie, kaip drįsai ją pagrobti! 

— Aš?! - nublyško vaikinas, griebdamasis kalavijo. Bojarinas, 
grubiai atstūmęs dukrą, irgi pagavo savąjį. 

Ginklus sužvangino ir bojarino žmonės, ir vilkstinę lydėję kariai, 
ir Einius galvotrūkčiais metėsi tarp bojarino Mitrovičiaus bei An- 
driejaus. 

— Būk pasveikintas, maloningasis bojarine. Mums buvo didelė gar- 
bė palydėti jūsų dukrą kaip ji to prašė, - tarė nusilenkdamas ir steng- 
damasis tarti žodžius kuo netaisyklingiau, bet kartu suprantamai. 

Žybartaitis net susižavėjo, pastebėjęs kaip greitai pasikeitė boja- 
rinas Fiodoras. Jis akimoju paleido ginklo rankeną, atsitiesė, o jo pyk- 
čiu spinduliavusį veidą uždengė nepermatoma šaltos ramybės kaukė. 
Bojarinas iš aukšto nužvelgė Einių ir šalia jo atsistojusį ben Erachą. 

— A, svetimšaliai pirkliai, - Mitrovičiaus balsas skambėjo lyg 
niekur nieko, net galėjai pajusti lengvą panieką. - Berods iš Lietu- 
vos, — ir net nemirktelėjo, karaimui pataisius, jog ne visai. 

— Ačiū, kad palydėjote mano dukrą, - tarė bojarinas Fiodoras ir 
daugiau nei žodžio netaręs apsisuko, apkabino per pečius Olgą ir din- 
go už vartų, apsuptas savo žmonių. 

Einius pažvairavo - Andriejus, nepaleisdamas kalavijo rankenos, 
tebeplieskė raudoniu. Paskui jo ir karaimo žvilgsniai susitiko, ir Ei- 
nius atsiduso, perskaitęs jose nebylų klausimą: 

— Tikrai, iš kur jis žinojo, jog mes iš Lietuvos? Kažkodėl man 
atrodo, kad šitame Didžiajame Novgorode turėsime didelių nema- 
lonumų. 


V. 


DIDELI NEMALONUMAI NovGoRODE 


K“ tau buvo sakyta, avigalvi, a2! Tyliai sėdėti, kalvėje kūju 
= stuksenti, niekur nesikišti, viską stebėti ir man praneši- 
nėti, a?! — pro sienas prasiskverbusius riksmus, regis, galėjai girdė- 
ti visame name. Namiškiai vaikščiojo ant pirštų galų ir stengėsi kuo 
toliau apeiti menę, kur užsidarė pirklys Stepanas Ochapka su sūnu- 
mi Andriejum. 

— Tavęs klausiu, kas buvo sakyta?! — piktas balsas vėl aidžiai at- 
sitrenkė į sienas ir jo savininkas - nedidukas, smulkus, gerokai per 
pusamžio ribą perlipęs pirklys - nepamatęs niekad nepatikėtum, jog 
tokią gerklę turi, užgrūdino tolimose kelionėse, ypač plaukiodamas 
jūromis- atsistojo prieš rankose kepurę maigantį visa galva aukštes- 
nį sūnų. 

Jiedu ką tik buvo išsiskyrę su svetimšaliais pirkliais. Andriejus, 
kai Olgą paliko pas tėvą, įkalbėjo Einių ir Anapą pasinaudoti ne Vo- 
kiečių kiemo, kur paprastai apsistodavo iš įvairių žemių atkeliavę pir- 
kliai, o jo tėvo svetingumu. 

Ochapka suakmenėjo, išvydęs Andriejų, bet jis tvardėsi, kol šalia 
buvo svetimšaliai. Jis plačiai šypsojosi, dėkojo pirkliams, kad pasirū- 
pino jo vėjavaikiu sūnumi, bet nusprendė, kad svečiams bus patogiau 
įsikurti kitoje, Torgovojės pusėje buvusioje sodyboje, kurioje gyveno 
jo brolis - ginklakalys Sviatoglazas. Jis kuo mandagiau atsisveikino 
su svečiais, pažadėjęs kitą dieną atsiųsti Andriejų, kad tas pagelbėtų 
susigaudyti mieste, o kad tądien nepaklystų, vienam cholopui liepė 


palydėti pirklius iki Torgovojės. 


73 


Novgorodietis, stovėdamas kieme, tol mojavo, kol svečių rogės 
išslydo pro vartus, bet, kai atsisuko į sūnų, buvo pavirtęs visai kitu 
žmogumi - akys lyg ugnimi žaižaravo pykčiu, tačiau lauke nepuolė — 
pamojo vaikui sekti menėn. 

— Paskui, dar spėsi savo numylėtiniu pasidžiaugti, - Ochap- 
ka pakeliui trumpai mestelėjo prie sūnaus pripuolusiai motinai ir ta, 
puse galvos už vyrą aukštesnė ir daug stambesnė, tuoj atšlijo prie sie- 
nos. - Nebe mažas. Man reikia vienam su juo pasikalbėti, — ir mo- 
teriškė braukė ašarą, išgąstingu žvilgsniu lydėdama paskui tėvą lyg į 
bausmės vietą sekantį sūnų. 

Neapsigavo Andriejus, spėdamas, jog tėvas neapsidžiaugs juo. 

— Tai kas tau buvo sakyta?! — trečiąsyk pakartojo Ochapka ir net 
treptelėjo iš nekantrumo. 

— Tyliai sėdėti, viską stebėti ir tau pranešinėti, —- pagaliau raudo- 
nuodamas išspaudė Andriejus. 

— Negirdžiu! — sugriaudėjo pirklys ir toliau nerimo, sūnui gar- 
siau pakartojus, jis siūbavo nuo kulnų ant pirštų galų, susidėjęs už 
nugaros rankas. - Taigi sėdėti, stebėti ir pranešinėti, o ne paskui 
Olgą lakstyti. Kiek sykių tau sakiau, avigalvi, kad ją pamirštum. 
Nebe vaikai esate, puikiai žinai, kad negali jos vesti. Viskas, užteks 
vėjus gaudyti. Laikas tave apvesdinti su Anastazija, jau seniai su jos 
tėvu sutarta. 

— Anastazija? Pirklio Ivano Kreivalūpio dukra?! — pasitikslino 
vaikinas, nelaukdamas kito atsakymo, nes daug kartų buvo girdėjęs 
tėvo užuominas, ir, tam linktelėjus, puolė tarsi šlapią skudurą gręžti 
kepurę. — Tėve, pasigailėk, ant jos veido velniai žirnius kūlė! 

— Na, nežinau, kas ten ką kūlė, bet kad jos tėvo skrynios vienos 
pilniausių Novgorode, tą tai puikiai žinau! — pirkliui Ochapkai pa- 
bodo suptis ir jis ėmė žingsniuoti po menę nepaliaudamas šnekėti. — 
O Anastazija — vienintelis Kreivalūpio vaikas nuo tos akimirkos, kai 
jos brolis Savelijus mirė ant tavo rankų po mūšio prie Nevos. Tau rei- 
kėjo būti truputį miklesniam ir pačiam atmušti tą svedo kirtį, o ne 
leisti Savelijui po juo palįsti ir po to užkapoti svedą. Tada, jeigu Save- 

lijus būtų likęs gyvas, galėtum spurdėti, o dabar — viskas. Nėra kito 
kelio. Tu gi geru pirkliu nebūsi, kaip tavo brolis Ivanas. Jam viskas po 
manęs liks. O tu ką, nori tuščiomis kišenėmis švilpauti? Nebent iš ta- 
vęs padorus ginklakalys išeis, jeigu tikėtume Sviatoglazu, duok Die- 
ve... Na, išeis ar ne, bet Anastazijos skrynios tau nepakenks. Neži- 
nau, kelintą kartą sakau, bet paskutinį: pamiršk Olgą! Ir kaip tu ga- 
lėjai taip kvailai pasielgti?! 

— Olga nebegalėjo ilgiau kentėti, - vaikinas nedrįso pakelti gal- 
vos. — Jai atrodė, kad bojarinas Mitrovičius nenori patikėti tuo, ką ji- 
nai jam rašė apie Daniilos draugystę su ordinu. Norėjo pati tėvui pa- 
pasakoti, bet be manęs neturėjo kuo daugiau Pskove pasitikėti, todėl 
paprašė padėti pabėgti. 

— Bet negi tu taip nieko ir neradai, kas ją palydėtų? Tau gi buvo 
sakyta — stebėti, klausytis ir ieškoti įrodymų! —- karščiavosi pirklys, 
sutankindamas smulkius žingsnius. 

— Ber aš juos turėjau! Turėjau bojarino Mitrovičiaus laišką Ol- 
gai, kur jis aprašė, kaip kniaziui sekasi telkti kariauną ir ką jis da- 
rys, aš gi tau sakiau, kad viską, ką rašė bojarinas, Daniila puikiai ži- 
nojo, o kartu ir vokiečiai, - trumpam atgijo Andriejus ir tuoj užge- 
so, tėvui prišokus: 

— Kur jis?! — atrodė, Ochapka tuoj įlįs į sūnaus kišenes. 

- Jis... Jis buvo ... maiše, — tas dar žemiau nusvarino galvą. - Pa- 
mečiau, kai Daniila mus pavijo. 

— "Tai ko tu, avigalvi, jo nepasiėmei?! - Ochapkos balse nuaidė- 
jo neviltis. 

— Kaip? - Andriejus mėgino gintis prislopintu balsu. — Vos gal- 
vas išnešėme, paskui vos nesušalome, o kai mus rado pirkliai, grįž- 
ti buvo pavojinga, aplink šmirinėjo Daniilos kariai. Reikėjo žiūrėti, 
kaip išsigelbėti. 

— Avigalvis! Teliukas! —- pirklys plačiai užsimojęs apmaudžiai 
trenkė kumščiu į kitos rankos delną ir pats iš skausmo aiktelėjo. — 
Teliuk tu nelaimingas! Negi tu nesupranti, kad be to laiško tavo gal- 


va nieko neverta! 

— Ber aš atsimenu, kas ten buvo parašyta! — vaikinas dar bandė 
spyriotis, tačiau pirkliui lyg širšė įgėlė. Jis numojo, lyg nuo jos ginda- 
masis ir vėl puolė smulkiais žingsneliais blaškytis po menę: 

— O kas iš to?! Gali dešimt laiškų mintinai išmokti, bet iš to jo- 
kios naudos! Kniazius gal ir patikėtų, bet Gerųjų taryba —- niekada! 
Sakys, aš primokiau, = niršo Ochapka, kone bėgiodamas aplink te- 
bestypsantį sūnų. Umai jis trumpam sustingo, paskui, nuslinkęs pa- 
sieniu, sunkiai klestelėjo ant suolo ir sukumpo. 

Stepanas Ochapka su bojarinu Fiodoru Mitrovičiumi nesutarė 
nuo kniaziaus Jaroslavo varžytinių su kniazumi Michailu dėl Nov- 
gorodo. Bojarinas buvo tarp tų, kurie palaikė Michailą, tačiau, pabė- 
gus posadninkui Vzdovui Vadovikui, o į jo vietą atsisėdus Stepanui 
Tverdislavičiui, Mitrovičius ilgai kaip pelė po šluota lindėjo. Atsigavo 
tik mongolams pradėjus siaubti rusų žemes. 

Iš pradžių negarsiai, tik tarp sau artimų žmonių, paskui vis drą- 
siau pradėjo aiškinti, jog reikia dėtis prie ordino. Vieni prieš tokį ne- 
krikštų antplūdį neatsilaikys, o vokiečiai juk irgi krikščionys. Be to, 
už jų nugarų visa Romos imperija, o bėdai prispaudus ir popiežius 
parems. Ir mongolai tada pagalvos prieš dar kartą lįsdami. Juk negali 
visą laiką auksu išsipirkinėti, taip skrynios greitai iki dugno ištuštės, 
o kuo daugiau vilką šeri, tuo jis darosi godesnis. 

Pirklys nuo pat pradžių stojo už kniazių Jaroslavą, vėliau - už jo 
sūnų. Jam tiko, kad kniaziai stengėsi aplaužyti ragus bojarinams. Di- 
dysis Novgorodas garsus savo laisvais žmonėmis - pirkliais ir amati- 
ninkais, kurie galva ir rankomis savo gerovę susikuria, o ne iš protė- 
vių paveldi ir, neretai viską pro pirštus išleidę, vis vien puikuojasi kaip 
gaidžiai. Ir dar Didysis Novgorodas ypatingas tuo, kad bėdai ištikus 
prie nieko nesišlieja, o pats kirą paremia, kaip kad kniazių Jaroslavą 
jam kovojant dėl Kijevo sosto. O jeigu Novgorodas su kuo nors su- 
sidės, nebebus Didžiuoju, ypač jeigu su ordinu, kuriam terūpi pasi- 
glemžti svetimas žemes. Tik įleisk vilką avies kailiu į tvartą — visus 
gyvulius pernakt išpjaus. Jau kiek genčių dėl to nagus nudegė. O su 
Pskovu ordinas tik žaidžia, tykodamas riebesnio kąsnio. 

Neverta taip rizikuoti. Tik reikia palaukti. Juk daug klajoklių te- 
riojo rusų žemes — polovcai, pečenegai. Bet ateidavo ir išeidavo. Ir 
mongolai išeis. Jie negali ilgam savo stepių palikti. Tereikia ordinui 
atsispirti, visiems laikytis kaip vienos rankos pirštai. 

Ochapka seniai įtarė, kad bojarinas Mitrovičius ne tik šneka, 
bet ir palaiko ryšius su ordinu. Pirklio cholopai, kuriems buvo liep- 
ta sekti bojarino sodybą, pastebėjo, jog joje pradėjo lankytis vokie- 
čių pirkliai. Tiesa, Mitrovičius to labai ir neslėpė. Atvirkščiai — vis, 
progai pasitaikius, noriai ir garsiai girdavosi sudaręs gerą sandėrį su 
Hanzos pirkliais keliems metams į priekį parduoti savo žemėse su- 
rinktą vašką (dėl to labai raukėsi Novgorodo vaško pirkliai ir pats 
Ochapka, nes Mitrovičius su jais nederino kainos ir taip jiems gadi- 
no prekybą), ir dėl to pirkliui atrodė dar įtartinesnis, nes puikiai at- 
minė, kaip bojarinas visai neseniai iš aukšto žiūrėjo į visus pirklius — 
tiek savus, tiek svetimtaučius. 

Tiesa, prasidėjus karui su ordinu vokiečių pirklių Novgorode su- 
mažėjo, bet Ochapka spėjo, jog bojarinas palaiko ryšius per žentą, 
tad ir išsiuntė sūnų į Pskovą, bene tas ką nors sužinos, o gal - tai būtų 
buvę geriausia — gaus įrodymų ir kartu pranešinės, kas dedasi mieste. 
Manė, vaikas jau pakankamai suaugęs, protingas. Suprato, jog Olga 
ne jam, toks gyvenimas, bet ne, teliukas!!! Kad sugebėjo gauti laiš- 
ką — šaunuolis, bet kad praganė - teliukas! Privalėjo tokį daiktą prie 
kūno paslėpęs laikyti, o ne kaip kokį skudurą į maišą grūsti! Viską 
sugadino! Dabar ir kniazius Aleksandras liko be akių ir ausų Pskove. 
O dar Olga, ką pasakys sužinojęs bojarinas, ir pirklys vėl striktelėjo, 
išgirdęs, kas nutiko prie Mitrovičiaus namų: 

— Jis žinojo! Nežinau iš kur, bet žinojo, kad jūs kartu ir būtų 
tave sukapojęs už dukros „pavogimą , dievaži, jeigu ne svetimšaliai 
pirkliai — tikrai būtų! Kol kas tavo galva dar ant pečių, bet daug 
už ją neduočiau. Žiūrėk, jeigu tau gyvenimas brangus, kuo toliau 
laikykis nuo Mitrovičiaus ir Olgos! Eik, nes tuoj į grindis įaugsi, — 
numojo Ochapka ir Andriejus skubiai iškaukšėjo, kol tėvas neper- 


sigalvojo. 

Iškaukšėjo — tiesiai į savo kambarį, kone tekinas pro motiną pra- 
lėkė, lyg jos nematydamas ir duris už savęs užtrenkė, o tada kaip 
pakirstas krito ant lovos, pats nuo, savęs slėpdamas kaip pupos per 
skruostus besiritančias ašaras. Visai jo gyvenimas susimaišė. Ir vis 
per Olgą. Nei sapnuot nesapnavo, kad taip gali baigtis jų vaikiški žai- 
dimai. Juk puikiai žinojo — ne jam bojarino dukra, nors ir nelengva 
buvo, bet susitvardė, kai Olga tekėjo už bojarino Daniilos Michnovi- 
čiaus. Paskui, laikui bėgant, skausmas iš lengvo mažėjo, atrodė, pasi- 
miršo, bet užteko patekti į Pskovą — vėl viskas iš naujo prasidėjo. Jis 
stengėsi nesusitikti Olgos, bet sykį netyčia susidūrė gatvėje ir abu su- 
stingo kaip žaibo trenkti, gerai, kad sugebėjo greitai atsitokėti ir nie- 
kas nepastebėjo jų nuostabos. 

It nepažįstami prasilenkė, tačiau Olgai neprireikė ilgai vargti, 
kol susirado Andriejų ir šiuokart žvilgsnių bei dūsavimų nebeužte- 
ko. Bojarino Daniilos dažnai nebūdavo namuose - dienų dienas pra- 
puldavo medžioklėje arba žygiuose ir Olgai nebūdavo didelio rūpes- 
čio įsivesti į namus Andriejų pro galines duris, o tada... 

Tada - atsiminus Andriejų išmušė karštis ir jis, nusiritęs nuo lo- 
vos, skaudžiai ir triukšmingai krito ant kelių prieš ikoną kambario ker- 
tėje, kur ilgai bei aistringai meldėsi, bet jo pastangos negelbėjo, su Olga 
praleistų vakarų atsiminimas nenorėjo pasiduoti. Nusidėjau, kartojo 


Andriejus, bet šypsojosi, tebejausdamas merginos lūpų karštį. 


„ 


Einių pažadino cholopų balsai kieme. Pro pūsle uždengtą langą 
smelkėsi saulės spinduliai ir jis šoko iš lovos, išsigandęs, jog pramigo. 
Mat, kai pasiekė Sviatoglazo sodybą, buvo jau sutemę. Pavargę pir 
kliai tik pavakarieniavo ir, atsiprašę nekalbaus Ochapkos brolio, nu- 
skubėjo miegoti. 

Vos Žybartaitis apsirengė, tarpdury pasirodęs cholopas pakvietė 
pusryčių, o kai pavalgė, atėjo Andriejus palydėti pirklių į turgų. 

Šis juos iš tolo pasitiko kurtinančiu klegesiu, nežinodamas galė- 
jai pagalvoti, kad nemenka kariauna šturmuoja pilį. Tiesa, Andrie- 
jus pasiguodė, jog dėl karo turgus toli gražu nebe toks, kaip papras- 
tai, bet vis vien buvo, kur paganyti akis. Minioje, posmais šlovinda- 
mi savo prekę, stumdėsi pyragėlių pardavėjai. Jiems teko negailėti ger 
klių, nes kiekvienas prekeivis iš tolo garbino savo prekes, o jų buvo ne- 
suskaičiuojama gausybė, pasklidusių po kelias ilgas prekyviečių ei- 
les. Vienoje pirkliai prekiavo geležies dirbiniais — dalgiais ir šarvais, 
grąžtais ir šarvuotais marškiniais, dildėm ir kalavijais, o kur dar viso- 
kie mechanizmai: rankiniai malūnėliai, svarstyklės, tekinimo ir audi- 
mo staklės — tik rinkis! Kitoje — smala, degutu, anglimi, pelenais, da- 
žais ir siera, toliau — moliniais indais ir įmantriausiais dubenimis. Iš- 
kart keliose eilėse galėjai rinktis kokius tik širdis užsigeis kailius: be- 
brų, sabalų, šermuonėlių, voverių, žodžiu, visų švelniakailių žvėrelių, 
kokie tik gyvena šiaurės miškuose. Dar viena eilė nuo vieno galo iki 
kito triukšmingai gageno, kudakavo, mūkė ir kriuksėjo. Čia prekiavo 
naminiais ir laukiniais gyvūnais bei paukščiais. 

Anapas ben Erachas su iš toli atgabentomis prekėmis įsitaisė ša- 
lia kitų svetimšalių pirklių, siūliusių pirkėjams graikiškus riešutus ir 
pipirus, vynus ir švelniausius šilkus. 

Einius seniai buvo įpratęs prie tokio turgaus margumyno ir jis tik 
iš mandagumo šypsojosi Andriejui, kai tas atsisukęs iš jo veido bandė 
atspėti, kokį įspūdį pirkliui padarė turgus. Jis mikliai įgudusia akimi 
nustatė, ką vertėtų pirkti ir pasiderėjęs iš pradžių įsigijo keletą puikių 
kailių. Tiesa, užtikęs vietą, kur buvo pardavinėjami kruopštūs kau- 
lo dirbiniai - šachmatų figūrėlės, šaškės, žaisliukai — susižavėjęs 1a- 
bai nesiginčydamas nupirko porą neregėtų žvėrelių figūrėlių. Jie buvo 
panašūs į žuvis su dviem iltimis prie stambaus ūsuoto snukio, ir Ei- 
nius nutarė, kad labai patiks Uvio vaikams. Paskui sumetė, jog ir kitų 
rikių atžalos, pamačiusios tokius žaisliukus, tol neduos tėvams ramy- 
bės, kol tie pakratys kapšus. Ber daugiau pirkti nesiskubino. Stumdė- 
si po minią, vertino prekes ir svarstė, ką dar įsigyti, kad, pardavus Lie- 
tuvoje, ne tik užtektų atsiskaityti su karaimu, bet liktų ir pačiam. 

Ir pirmą dieną, ir kitas, popiet, turgui pradėjus tuštėti, Einius, ly- 
dimas Andriejaus, leisdavosi pasidairyti po miestą. Jam keistai atrodė 
cerkvės, ne tokios, kaip kituose rusų miestuose - didelės ir gremėz- 
diškos tarsi sandėliai. 

— Pirklio sielą gelbsti malda, o iš užjūrio atgabentas prekes nuo 
ugnies geriausiai saugo storos sienos, — noriai paaiškino Andriejus. — 
Visi pirkliai savo prekes laiko cerkvėse. 

Kai ėjo per Volchovą, vaikinas atsiminė seną istoriją: 

:— Žinai, kai kniazius Vladimiras Sviatoslavičius pakrikštijo 
Novgorodą, nuo savo sosto į upę nuverstas Perkūnas priplaukė prie 
Didžiojo tilto, metė ant jo savo skiltuvą ir nuo tada ant tilto prasidėjo 
muštynės. Dažniausiai - tarp juodųjų Žmonių ir aukštųjų. 

Andriejus nenustygo, kol įkalbėjo Žybartaitį užeiti į Sofijos so- 
borą. Girdi, kaip taip - būti Novgorode ir iš arti nepamatyti jos ku- 
polų, galingų netinkuotų sienų ir kitų grožybių. 

Užėjo. Žengė per mozaikines grindis. Paskui užvertė galvas į lu- 
bas, iš kur į juos žvelgė rusų dievas. 

— Seniai seniai buvo toks arkivyskupas Lukas, - Andriejus 
šnibžtelėjo pirkliui į ausį. - Jis atvežė piešikus iš Konstantinopolio 
ir tie nupiešė Dievą su laiminančia ranka. Atėjo kitą rytą —- ranka 
sugniaužta. Lukas liepė perpiešti, bet kitą rytą vėl rado sugniauž- 
tą. Tris dienas tuščiai darbavosi. Kai piešė ketvirtą sykį, pasigirdo 
griausmingas balsas: „Piešėjai piešėjai, o piešėjai! Nepieškit man lai- 
minančios rankos, nupieškit man sugniaužtą ranką, nes šioje ran- 
koje laikau Didįjį Novgorodą, o kai ši mano ranka atsigniauš, tada 
šiam miestui bus galas“. 

Užklydo ir aikštę, kur rinkdavosi vėčė. 

— Matei? - Andriejus, koja pažarstęs sniegą, treptelėjo. - Spėk, 
kuo išgrįsta? — bet, Einiui neįstengus, džiugiai paaiškino, jog karvių 
žandikauliais, tik nesugebėjo atsakyti, kodėl. 

Trečią dieną po klaidžiojimo po miestą Einius su Andriejumi 
grįžo į turgų pasiimti karaimo. Mat pirklys Stepanas Ochapka, norė- 


damas atsidėkoti už sūnaus išgelbėjimą, pakvietė juos vakarienės. 

Atrodė, novgorodietis norėjo pritrenkti svečius vaišingumu. 
Stalai lūžo nuo patiekalų gausybės. Nuolat zujo cholopai, paragau- 
rų valgių vieton kraudami naujus, neregėtus ir pripildydami ištuštė- 
jusias taures. 

Už stalo be svečių ir šeimininko sėdėjo abu jo sūnūs (vyresnysis, 
Ivanas, buvo kaip iš akies trauktas tėvas) ir trys netekėjusios dukros. 
Visos kaip viena ir panašios į motiną: aukštos ir apvalios, apskritavei- 
dės, virtu buroku parausvintais žandais ir kasų virvėmis iki pusiaujo. 
Jos be perstojo malė žandikauliais ir prunkšdamos tarpusavy kažką 
pusbalsiu aptarinėjo, žvairuodamos į svečius. 

Einius mažai paisė jų žvilgsnių strėlių ir stengėsi neįsipainioti į 
Ochapkos kalbą su ben Erachu. Tiedu šnekėjosi lyg vaikščiodami pir- 
mu ledu. Ypač kai šeimininkui magėdavo daugiau patirti apie mongo- 
lus, o svečiui — apie Novgorodo galią ir kniazių Aleksandrą. Geriau- 
siai mezgėsi kalba apie prekybą. 

Žybartaičiui labiausiai rūpėjo jo kaimynas iš dešinės — korelas 
Foma, kuris vos prieš kelias valandas buvo atlydėjęs į Novgorodą 
korelų duoklę miestui ir apsistojęs pas Ochapką. Korelas — šalčio ir 
vėjo išvagotu pusamžiu veidu, tankių raukšlių tinklu apsupromis ge- 
romis akimis, neaukštas, bet plačių pečių — už tokio stalo atrodė lyg 
pagautas, bet kentė ir šypsojosi, Einiaus kalbinamas, visa bėda, kad 
buvo ne iš kalbiųjų. Neretai, pirkliui paklausus, už korelą atsiliep- 
davo Andriejus. 

Rusas neprašytas gyrė korelų žemės grožį ir ypač — švelniakailius 
žvėris. Atseit, gali rasti tokių, kad vienas kailis vertas tiek, kiek tuzi- 
nas kitų. Paskui Andriejus atsiminė Einiaus pirktas hgūrėles, kurias 
tas kasdien užmiršdavo perdėti iš kišenės į krepšį, ir įkalbėjo paro- 
dyti. Foma atsargiai pasidėjo jas ant apšerpėjusio delno ir kažką pa- 
sakė savo kalba. 

— Ką, ką? — duetu paklausė nesupratę Andriejus ir Einius. Kore- 
las šyptelėjęs pamėgino paaiškinti, kad tai žvėris, kuris gyvena šalto- 
je jūroje toli šiaurėje. Didumo sulig karve ir su va tokiomis (Foma iš- 


skėtė rankas) iltimis. 

— O figūrėlės išpjaustytos iš tų ilčių, — pridėjo. — Labai kietas kau- 
las. Ir visą laiką lieka baltas. Bet šitos darytos nelabai gero meistro. 

— Argi? — nusistebėjo Einius, iki tol neatsižavėjęs kruopščiai iš- 
pjaustytomis Agūrėlėmis. Jam buvo sunku įsivaizduoti, kaip galima 
dar geriau padaryti. 

— Taip taip, - palingavo galvą Foma. - Atvažiuok pas mane — 
pamatysi. 

Pasakė, ir Einius plykstelėjo. Iškart puolė klausinėti apie kelius. 
Foma dar plačiau šypsojosi, tačiau vis vien šykščiai atsakinėjo. 

— Nevark, Einiau, - vėl įsiterpė Andriejus. - Vienas ten kaip 
mat paklysi. Ten žmonių mažai, o žemės - plačios. Ir korelų, ir Nov- 
gorodui paklusnių talavų, ir saamių, iki pat Norvegijos. Reikia paly- 
dovo. Va, Foma greitai keliaus namo, tai geresnio vedlio nei su žibu- 
riu nerasi. 

Tik ištarė, ir Einius linktelėjo. 

— Kurjau susiruošei? — kitame stalo gale subruzdo pokalbio pra- 
džios nenugirdęs Anapas. 

— Pas korelus. Į šiaurę. Ten, Andriejus sako, bėgioja sabalai auk- 
siniais kailiais, — nusijuokė Einius. 

— Tikrai? — išpūtė akis karaimas, ir Ochapka, slėpdamas barzdo- 
je šypsnį, linktelėjo. — Tada ir aš keliauju! 

Rusai nusijuokė, pamanę, kad jis juokauja, bet Einius, pernelyg 
gerai pažinojęs ben Erachą, suprato, kad jis šneka rimtai ir pamėgi- 
no atkalbėti: 

— Kur tu? Ir taip nuolat dejuoji, kad šalta, o ten, sako, dar baisiau. 

— Nieko, visą kelią paskui roges bėgsiu, sušilsiu. 

— O kaip bus su prekėmis? 

— Jusufas ir Saitu susitvarkys, - numojo Anapas. — Be to, jau ne- 
mažai ir pardaviau, tai jie, kol grįšim, pabaigs prekiauti. 

Jis net puolė skaičiuoti, kiek reikėtų laiko kelionei ir ką iš jos ga- 
lėtų išlošti. Taip įsiaudrino, jog nepastebėjo, kaip šeimininkas ženklu 
liepė žmonai išvesti dukras, o kai paskui moteris išsekę cholopai už- 
darė duris, Stepanas atsiduso: 

— Dabar ir korelų žemėje neramu. Nebėra tvarkos. Dar mano tė- 
vas iš Fomos giminaičių išsipirko teisę rinkti kailius jų žemėje. Pla- 
ti ta jų žemė. Gal bus kaip pusė Pskovo valdų, o jau kokie ten kai- 
liai... — Ochapka svajingai prisimerkė, bet neleido sau ilgam užsi- 
miršti, apmaudžiai atsikrenkštė ir, siurbtelėjęs iš taurės vyno, pakar- 
tojo. — Nebėra tvarkos. Kad svedai ten landžioja, tai sena istorija. Ko 
norėti — plėšikai, bet kad ir savi... Atsirado toks Timotėjus, iš Psko- 
vo, tikras šašas. Ūsai dar tik pradėjo želti, o jau įžūlus... Ėmė lan- 
džioti po mano žemes. Anksčiau nekreipiau dėmesio. Smulkmė - ki- 
šenės tuščios, palyda menka, viename kampe bandė korelus gąsdin- 
ti, tai prilupo. Po to prapuolė, maniau, daugiau nebelys, bet prieš me- 
tus vėl pasirodė. Ir vėl mano žemėje. Dabar jau siunčia dideles rogių 
vilkstines ir daug ginkluotų vyrų. Korelus gąsdina, kad jam už mažą 
kainą neštų kailius. Mano cholopai bandė geruoju su juo šnekėtis — 
iki kraujo prilupo, ir dar sakė, kitąsyk, jeigu po ranka pasipainios, 
užmuš. Man atrodo, jam vyrus duoda bojarinas Mitrovičius, nori 
mane išstumti iš korelų žemių. Foma pasakojo, Timotėjus reikalauja, 
kad korelai atiduotų jam teisę rinkti kailius, tik tie nesutinka laužy- 
ti mūsų sutarties. Ji baigiasi tik po metų. Paprastai vis pratęsdavome, 
o kaip dabar bus — nežinau. Kol karas, mano rankos surištos: nei ka- 
rių negaliu nusamdyti, nes visus kniazius surinko, nei savo vyrų siųs- 
ti, nes Aleksandras draudžia, girdi, tuoj žygis, o tas šašas kaip plėši- 
kas iš Pskovo per Novgorodo valdas prasmunka pas korelus. 

— Tikrai blogai, - pritardamas palingavo galvą Anapas, o Ei- 
nius sukluso, pastebėjęs, kaip jo senas draugas nuleido žybtelėjusias 
akis. — Tai gal, sakau, maloningasis pirklys mums su Einiumi šį kar- 
tą perleis savo teisę pirkti kailius Fomos korelų žemėse. Mes užmo- 
kėsime, — ir karaimas paminėjo, kiek. 

— Ber, tėvai... - bandė įsiterpti Ochapkos vyresnysis sūnus, ta- 
čiau šeimininkas nekantriai ir piktai parodė jam tylėti. 

— Sutarta, — tarė Stepanas ir ištiesė delną. 

— Puiku, - ben Erachas pasiskubino atkišti savąjį ir abu pirkliai 


smagiai pakratė vienas kitam rankas. 

— Tai kad kelionė gerai pasisektų! - Andriejus pakėlė taurę ir visi 
pasekė juo; paskurinis, vis dar susiraukęs — jo vyresnysis brolis. 

Išgėrė iki dugno, dar pasišnekėjo apie kelionę, tačiau iki galo ne- 
sutarė, kada pajudės. Foma dar turėjo reikalų Novgorode, tai susita- 
rė maždaug po poros dienų vėl pasikalbėti. 

Taip ir išsiskyrė. Ochapka su sūnumis išleido svečius, palydėjo 
iki kiemo, kur laukė rogės, bet vos sulaukė, kol tos iššliaužė iš kiemo, 
Ivanas pagaliau atsisuko į tėvą: 

— Ar nenusipiginai, tėve, už tokią kainą leidęs šitiems nekrikš- 
tams rinkti kailius? 

— Ką aš tau visą laiką kartoju? - pyktelėjo Stepanas Ochapka 
ir pasistiebęs skambiai spragtelėjo vyresnėliui į plačią kaktą. - Ge- 
riau žvirblis saujoje, negu balandis ant stogo. Galėjau užgiedoti dide- 
lg kainą, o kas būtų buvę, jeigu jie būtų atsisakę? Kailius šiemet vargu 
ar paimsime, o dabar liks bent šiokie tokie pinigai. O ar jie tuos kai- 
lius paims, tai dar didelis klausimas, kai tokia sumaištis. Kas žino, gal 
koreluose vėl tas šašas Timotėjus siaučia, o gal svedai plėšikauja. 

Ochapka apsisuko ant kulno ir, susigūžęs nuo šalčio, spruko į 
trobą, o iš paskos nusekė sūnūs. Ivanas vis trynė užgautą kaktą. 

Šaltis spaudė — tvoros tratėjo. 

Sviatoglazo sodyboje Anapas, atsisveikinęs su Einiumi, prieš eidamas 
į savo kambarį, užsuko pas Saitu. Įžengus į vidų iš pirmo žvilgsnio ga- 
lėjo pasirodyti, jog tas deglų šviesoje kuičiasi po kailius, kuriais buvo 
užverstas stalas, bet mongolas, pažinęs karaimą, lengviau atsikvėpė 
ir ėmė krauti kailius į vieną stalo pusę, šalia padėjęs slapčia nugrieb- 
tą durklą. Ben Erachas kruopščiai užsklendė duris ir prisiartino prie 
stalo. Saitu atituštintame plote gulėjo pergamento skiautė su nebaigtu 
piešiniu, tačiau jame jau lengvai galėjai pažinti Novgorodo planą. 

— Bet dar daug ko trūksta, — tarstelėjo Anapas, atidžiai apžiūrė- 
jęs piešinį. 

— Aišku! — pyktelėjo Saitu. - Kada gi Jusufui dirbti ir žvalgytis, 
jeigu turi sėdėti prie tavo prekių. Kad baigtų, jam dar reikia pasidai- 
ryti po miestą, dar daug ko nematėme. 

— Nieko, turėsite pakankamai laiko, - nuramino karaimas. 

— Kodėl? — Saitu nustebęs kilstelėjo galvą. - Sutarėme, kad bū- 
sime savaitę. 

— Ilgiau. Jūs liksite čia, o mes su Einiumi keliausime į korelų 
žemę apsidairyti. 

— O ten ko? - įtariai prisimerkė mongolas. - Girdėjau, ten tik 
upės, ežerai, miškai ir sniegas. 

— Galir taip, - linktelėjo pirklys. - Bet vertėtų žvilgtelti iš arčiau. 
Gal ten ne taip ir blogai. Girdėjau, ten ir rusai spraudžiasi, ir svedai, ir 
ordinas varvina seilę, tai gal yra kas nors verta dėmesio. Manau, kad 
Visatos Užkariautojui! bus neprošal sužinoti ne tik apie patį Novgo- 
rodą, bet ir apie jo valdas. Beje, ką tu pats galvoji apie Novgorodą? 

— Kietas riešutėlis, - susimąstęs nutęsė Saitu. - Bet Visatos Už- 
kariautojas ne tokius traiškė. Yra pora silpnų vietų sienoje, reikės ati- 
džiau jas apžiūrėti. 

— Puiku, - apsidžiaugė Anapas. - Laiko turėsi į valias. Manau, 
kuo daugiau žinių atvešime Visatos Užkariautojui, tuo labiau jį nu- 
džiuginsime. Šiandien užteks, einu miegoti, gerai? - karaimas klau- 
siamai žvilgtelėjo į mongolą. Tas numojo, išleido ben Erachą pro du- 
ris, tada užsklendė jas ir, grįžęs prie stalo, vėl susimąstęs palinko prie 
piešinio. 

Už apšarmojusių nedidelių langelių tamsa slėpė ramiai miegoju- 
sį miestą. 

Einius, sutaręs dėl kelionės į korelų žemę, nemanė, jog taip greitai į ją 
leisis, bet dėl to galėjo tik save kaltinti. 


1 Taip mongolai vadino Batu-chaną. 

Vis per tą vėjavaikį Andriejų, bandė sau teisintis, bet gi tas jo 
netempė paskui save už virvelės prisirišęs, kai kitą dieną po vaišių 
vėl įkalbėjo pasivaikščioti po miestą. Girdi, pažiūrėsime, ko dar ne- 
matei. Pats kaltas — sutiko. Ir greitai atsigodo, kad jų kelias pasuko 
į Detincą ir kad, kaip beeidavo, vis išnerdavo prie bojarino Fiodoro 
Mitrovičiaus namų. 

Nereikėjo ilgai sukti galvos, kodėl jų kelias vis taip keistai vingu- 
riuoja, bet juk galėjo po trečio karto pasakyti Andriejui, jog užteks. 
Vis vien iš tų šiaudų nebus grūdų. Juk vaikinas pats ne kartą rypavo, 
jog bojarinas Olgą kaip kalinę laiko. Nuo par sugrįžimo į Novgorodą 
nei sykio nebuvo iš namų kojos iškėlusi. 

Einius neklausė, iš kur tas žino. Ėjo ir save keiksnojo, kad pa- 
klūsta iš beviltiškos meilės pakvaišusiam vaikinui. Ko gero, tikėjo, 
kad šiuokart tikrai, einant pro bojarino sodybą, atsilapos jos var- 
tai ir pasirodys Olga. Tegul ir ne viena. Lai lydima paties bojarino 
ir cholopų, bet kad tik pasirodytų, nors iš tolo, nors akies krašteliu, 
bet žvilgteltų! 

Matyt norėdamas nukreipti Žybartaičio dėmesį vaikinas be 
perstojo pliauškė apie Novgorodo didžiūnus ir jų nuotykius. Pirklys 
suprato, jog šiaip tokių žinių iš Andriejaus ir su įkaitintomis žny- 
plėmis neišplėštum, tad viską dėjosi atmintin — nežinia, kas ateity- 
je gali praversti. 

Dėjosi ir save niekino, nes ir pats troško žvilgtelti į Olgą. Mat, juo 
labiau stengėsi ją užmiršti, tuo dažniau bojarino dukros veidas iškil- 
davo prieš akis. Ir dažnai pagaudavo save apie ją galvojant. 

Seniai nieko panašaus nebuvo patyręs. Labai seniai, ir labai bijo- 
jo to skausmo, kuris, jautė, ilgai lydės, atsiminus Olgą. 

Tiesa, kai įstengdavo blaiviai pagalvoti, suvokdavo turįs daugiau 
galimybių nei Andriejus. Ypač jeigu kniazius Aleksandras paims vir- 
šų ir paklupdys Pskovą. Tada vargu ar bojarinas Daniila išsaugos gal 
vą. Tik iš to Andriejui nieko gero, o jis, Einius, vis tik rikio sūnus... 

Tik kas iš to, jeigu Olga irgi Andriejų įsižiūrėjusi. Jeigu ir eitų už 


Einiaus, tai jis visą gyvenimą šalia turėtų nelaimingą žmogų. O tai 

buvo ne Einiaus būdui. Jeigu Olgai jis ir tiktų, vėl galvos skausmas — 
ar ją atiduotų artimieji? Nors ir rikio sūnui, bet pirkliui ir svetimša- 
liui, be savo žemės ir namų. 

Temo. Saulė jau buvo užkritusi už namų. Jos blyški šviesa nepa- 
jėgė atsispirti sunkėjančioms sutemoms. Gatvės buvo pilkos kaip ir 
aklinai dangų užtraukę sunkūs, išpurtę debesys. Vis sunkiau buvo 
įžiūrėti praeivius. 

Einius su Andriejumi jau kelintą sykį artėjo prie bojarino namų, 
kai pro prasivėrusius vartelius išslydo trys blyškios higūros ir abiejų 
širdys ūmai suplazdėjo, bet, kai susitiko, pamatė, jog ten vien vyrai. 
Šie stengėsi išlikti neatpažinti — gaužėsi į rūbus, ėjo nuleidę galvas ir 
paslėpę veidus už pakeltų apykaklių. Andriejus, įsitikinęs, jog Olgos 
nėra, iškart prarado susidomėjimą trijule, o Einius įsitempė, nes vie- 
nas — vidurinysis — jam pasirodė pažįstamas, nors kiti du ir stengė- 
si uždengti jį kūnais. Zybartaitis gal sekundės dalį spėjo žvilgtelti į jį 
sudominusio vyriškio veidą, bet ir tiek užteko, kad sunerimtų - kaž- 
kur matytas! Dar mėgino atsiminti, kur matė, bet jau žinojo, jog tai 
nebus malonus atsiminimas. 

— Paskubėkime, darosi šalta, - subruzdo Andriejus. Matyt, pa- 
metęs viltį pamatyti Olgą, vaikinas norėjo keliauti namo ir apsižiū- 
rėjo, jog užsigalvojęs pirklys atsiliko keliais žingsniais. Einius, vis 
dar pusiau atsisukęs į trijulę, linktelėjo, rodydamas, kad girdi, bet, 
užuot pasiskubinęs, ūmai kluptelėjo ir aiktelėjęs išsitiesė ant snie- 
go kiek ilgas. 

— Ko tu dabar, Einiau, lygioje vietoje griuvinėji? — nusijuokė ru- 
sas, padėdamas atsikelti, bet Žybartaitis tik šypsojosi, slėpdamas 
nuostabą, nes pagaliau atsiminė — ordino riteris Hermanas Brandė, 
tas pats, per kurį jis su broliu Uviu prieš kelis metus vos neprarado 
galvų, kaip vėliau Einius Rygoje atsargiai išsiaiškino, vienas artimiau- 
sių ordino magistro žmonių, ir čia — Novgorode! 

Tačiau Einius nespėjo visko sudėlioti - aiktelėjo iš akis užtem- 


džiusio kojos skausmo ir pakibo ant Andriejaus rankų. 

— Užsigavau, - po kelių akimirkų, skausmui kiek atlėgus, pirklys 
prakošė pro dantis, vis dar remdamasis į rusą, ir sunerimo, paslap- 
čia pažvairavęs į trijulę, nes toji stovėjo ir žiūrėjo į juos. Negi ir rite- 
ris jį pažino? — išsigando Einius ir artėjančio pavojaus nuojauta pri- 
vertė jį sukrusti: 

— Rask man kokias roges, - paprašė vaikino. - Greičiau, bijau, 
kad koja lūžo, - pamelavo, kad tik tas pasiskubintų, kol Hermanas 
su savo bendrais nesutarė, ką daryti, juolab, kad iš kažkur išniręs pri- 
sidėjo dar ir ketvirtas. 

— Greičiau, — dar kartą iškvėpė, iš skausmo inkšdamas. 

— Tuojau, tuojau, - subruzdo raminti Andriejus, moda- 
mas prošal slydusioms rogėms sustoti. Vežikas pakluso, Einius 
sų, ruso pagalba įsiropštė į roges ir, parkritęs ant šieno, nepaliovė 
dejuoti — „greičiau, nes matė, jog riteris su vyrais jau skuba jų pu- 
sėn. Tik kai rogėms pajudėjus jie ėmė tolti, pirklys lengviau atsidu- 
so, bet nepamiršo tyliai dejuoti. Iki pat Ochapkos namų, kur buvo 
susitaręs susitikti su Anapu. 

Einius su Andriejaus pagalba nusigavo iki menės, kur Stepanas 
šnekučiavosi su karaimu, ir sunkiai susmuko ant suolo. 

— Paslydau, - paaiškino pripuolusiam ben Erachui. - Kojai kaž- 
kas negerai, labai skauda. 

— Sakė, kad lūžo, - įsiterpė Andriejus. 

— Kad ne, - lengviau atsikvėpė Anapas, numovęs Einiui batą. — 
Tiktai sutrenkta, tuoj palengvės, tik kiek sutins, - spėjo čiupinėda- 
mas koją. 

Žybartaitis, apsimetęs, jog irgi ja rūpinasi, įsitikino, kad abu ru- 
sai neišgirs jo ir šnibžtelėjo karaimui: 

— Padaryk taip, kad Andriejus mus paliktų. Reikia su Ochapka 
pasikalbėti vieniems. 

Ben Erachas nustebęs žvilgrelėjo į Žybartaitį, bet neklausinėda- 
mas akimis parodė, jog suprato, ir labai negudravo: 

— Stepanai, — tarė, tebeklūpėdamas prie Einiaus. - Mes norime 
vieni su tavimi pasikalbėti. Tai svarbu. 

Rusai susižvalgė. Stepanas gūžtelėjo ir parodė sūnui išeiti, tas, 
nei žodžio netaręs, pakluso. 

— Tai kas čia tokio paslaptingo? - Ochapka išpyškino sūnui už- 
darius duris ir jo balse galėjai išgirsti susierzinimą. 

— Manau, kad Einius pasakys, — atsiliepė Anapas, ir abu pirkliai 
atsisuko į Žybartaitį. 

Žemaitis pašnairavo į duris ir, sumetęs, kad, jeigu kas ir klausosi 
už jų, neišgirs, iškart išdrožė svarbiausią dalyką: 

— Aš mačiau, kaip iš bojarino Mitrovičiaus namų išėjo vokietis — 
riteris Hermanas. Man atrodo, kad jis mane pažino. 

— Tikrai? — nedidukas pirklys, tarsi ten būtų slypėjęs jam rūpėjęs 
atsakymas, lyg sakalas puolė prie svečio, priklaupė prieš jį ant vieno 
kelio ir įsispitrino jam į akis. - Rideris? Tikras rideris? 

— Pats tikriausias, — patvirtino tas, ir Ochapkai žadą užgniaužė. 
Jis net pradėjo raudonuoti nuo oro stygiaus, kol pagaliau žioptelėjo, 
pašokęs pliaukštelėjo sau per šlaunis ir ėmė blaškytis po menę: 

— Taip ir žinojau! Taip ir žinojau! Tas išgama susidėjo su vokie- 
čių šunimis, taip ir žinojau! 

— O ką dabar darysi? — ramiai tarė Anapas, ir rusas it į sieną atsi- 
trenkė. Jis piktai pašiaušė savo plaukus, galop net įsikibo į juos: 

— Nieko! O ką aš dabar galiu padaryti?! Jeigu sakai, kad jis tave 
pažino, tai jo pėdos tikrai jau ataušo. 

— O galir ne, - ramiai ištarė Anapas, bet Stepanas nespėjo atsa- 
kyti, jį aplenkė Einius: 

— Ne, Hermanas tikrai nerizikuos čia būti, o jeigu ir liko, Ste- 
panas vis vien nieko negali padaryti. Kad įeitum į tokio bojarino 
kaip Mitrovičius namus, reikia Gerųjų tarybos ir kniaziaus leidi- 
mo, bet argi jie patikės mano žodžiu? Kas aš toks, kad tamsioje ga- 
tvėje pažinčiau ordino riterį, išeinantį iš vieno žymiausio Novgoro- 
do bojarino namų? 

— Teisybę sakai, pirkly, kas patikės nekrikšto ir dar lietuvio liudi- 
jimu, - atsiduso Ochapka ir vėl, kaip buvo pratęs, balsu mąstydamas, 
ėmė žingsniuoti po menę. — Gaila, kad, kaip tu sakai, rideris pažino 

rave. Aš tikras, kad jo ir pėdos jau ataušo. Net jeigu Gerųjų taryba ir 
leistų apžiūrėti bojarino Mitrovičiaus sodybą, nieko nepeštume - jo 
cholopai ir kryžių bučiuos, ir ugnimi kankinami prisieks jokio riderio 
nematę, o bojarinas kartos, kad buvo jo vaško pirkėjas, mums drau- 
giškas Hanzos pirklys. O jeigu dar remčiausi tavo žodžiu, pirkly, bo- 
jarinas greičiausiai imtų šaukti, kad tu — kniaziaus Mindaugo šnipas. 
Paskui prisimins, kad tu padėjai mano sūnui pagrobti jo dukrą, gar- 
bingą Pskovo bojarino žmoną, kuri tam buvo vienintelė paguoda su- 
laikant Tverdilą nuo žygio prieš Novgorodą. Ko verti lietuvio žodžiai, 
kad jis, vos pamatęs, prietemoje pažino riderį. Greičiau atvirkščiai — 
nekrikštas nori mus tarpusavyje supjudyti! Gerai, sakysime, kniazius 
patikės, bet jis negali eiti prieš Gerųjų tarybą. Ten gi užtenka bojarino 
Fiodoro draugų, o Aleksandrui dabar ne metas su ja pyktis. Ne, - sau 
panosėje pakartojo senasis pirklys. Jis trumpam sustingo menės vidu- 
ryje, o paskui atsisuko į svečius. 

— Žinote, — tarė. - Belieka melstis, kad bojarinas pars nesugalvo- 
tų dėl jūsų pasiskųsti, kad pagrobėte jo dukrą. Būtų vargo... 

— O jeigu mūsų nebūtų Novgorode, tai ir vargo nebūtų, - ne- 
linksmai šyptelėjo Einius. 

— Tada gal ir ne, sunku pasakyti, - gūžtelėjo pečiais novgorodie- 
tis, nervingai trindamas rankas. 

— Tai gal mes tada dar šiandien galime keliauti pas korelus? 

— Ne, - akimoju atsiliepė Stepanas, tarsi būtų seniai to laukęs ir 
apgalvojęs. - Naktį negerai. Miesto sargyba už vartų neišleis. Be to, 
man dar reikia Fomą rasti, pasakyti jam, o jums — susiruošti. Va, iš 
pat ryto, dar neprašvitus — tada galėtumėte. 

— Tai sutarta. Taip ir darykime, a? — Einius dirstelėjo į Anapą ir 
tas, kiek paabejojęs, linktelėjo, tačiau po to susirūpino: 

— O kaip tavo koja? 

— Nieko baisaus. Paskaudės kelias dienas ir praeis. Juk rogėmis 
važiuosime, ne pėsti eisime. 

— Tada mums reikia skubėti ruoštis, - tarė Anapas, tiesdamas 
Einiui ranką, kad padėtų atsikelti. 


90) 


— Gerai, būkite namuose. Foma užvažiuos jūsų pasiimti, — palie- 
pė Stepanas Ochapka ir paspaudė ranką Einiui. - Sėkmės. 

Pirkliai atsisveikino, ir Einius, prilaikomas Anapo, iššlubčiojo iš 
menės. Jau kieme, kai įsitaisė Stepano paskolintose rogėse, karaimas 
suabejojo, šilčiau apsiklodamas kailiniais: 

— O gal be reikalo skubame? Gal tas bojarinas nekels triukšmo? 

— Jis gal ir nekels, - tyliai, šnairuodamas į vežiko nugarą, atsilie- 
pė Einius, nors jie ir šnekėjosi lietuviškai. - Bet viena bėda - ne bėda. 
Aš tik dabar atsiminiau, su kuo Hermanas susitiko gatvėje. Man tas 
žmogus pasirodė matytas, bet per tą rūpestį išgaravo iš galvos. 

— Na, ir kas ten buvo? — susidomėjo karaimas ir Žybartaitis pa- 
linko prie jo ausies: 

— Atrodo, kad Daniila. 

— Eik jau? — nepatikėjęs atšlijo Anapas, bet Einius kelis kartus 
linktelėjo galva ir jis susirūpino. — Tai ką tas čia veikia? 

— Gal atkeliavo pasiimti žmonos, o gal dar ko nors, - bandė spė- 
ti Einius ir ūmai pyktelėjo. —- Galų gale, koks mūsų reikalas? Tegul jie 
daro ką nori, bet, mano galva, mums dabar bus daug sveikiau laiky- 
tis kuo toliau nuo jo ir Novgorodo. Greičiau keliaukime ir verčiau pa- 
žiūrėkime, ar tikrai ta korelų žemė tokia turtinga. 

— Gerai sakai, — sutiko Anapas, patogiau įsigauždamas tarp kai- 
lių. Likusį kelią iki Sviatoglazo sodybos pirkliai tylėjo, kiekvienas 
ausdamas savo mintį. 

Gatvės jau buvo ištuštėjusios, tiktai karts nuo karto pasitaiky- 
davo praeivis, ir arklys, genamas ne tiek vežiko, kiek šalčio, sparčiai 


tempė roges. 

Regis, kas po šaltos dienos gali būti geriau — sėdėti atkišus kojas į 
maloniai spragsintį židinį ir gurkšnoti iš už jūrų marių atvežtą vyną. 


Bet tik ne tada, kai viskas, regis, slysta tau iš rankų. Ir vis per tą Ja- 

roslavą ir jo sūnų, visais būdais bandančius paversti Didįjį Novgoro- 
dą savo cholopu ir jame tvarkytis lyg tėvonijoje, kaip kad kiti knia- 
ziai savo žemėse. 

Bojarinas Mitrovičius taip jautėsi nuo to laiko, kai jų, Sla- 
vianskojės galo bojarinų, pasodintą posadninką Vnezdą Vadoviką 
nuvertė sukilę Stepano Tverdislavičiaus sukurstyti juodieji žmo> 
nės. Mitrovičiui pasisekė - buvo kaime ir Novgorodo naujienas 
patyrė iš slėptis atbėgusio tolimo giminaičio bojarino Sviatosla- 
vo Gniezdo lūpų. 

Jo klausydamasis bojarinas Fiodoras tarsi pats matė, kaip įtū- 
žusi minia siaubia jo gerų draugų bojarinų Semiono Borisovičiaus 
ir Ivano Savičiaus sodybas, degina trobas, pakelia ant iečių bojari- 
ną Semioną Borisovičių ir kaip kiti didžiūnai gelbstisi bėgdami kur 
veda akys. Maištininkai sudegino ir bojarino Mitrovičiaus sodybą, 
kurią bojarinas buvo perstatęs tik prieš porą metų ir išpuošęs kaip 
širdis geidė po tėvo mirties. 

Nespėjo jos vietoje atšauti pelenai, o posadninku tapo tas pats 
Jaroslavo pakalikas Stepanas ir nuo to laiko tvirtai laikosi. Vnez- 
dui Vadovikui su savo žmonėmis net teko bėgti į svetimas šalis. 
Vnezdas ten ir mirė, o kiti galėjo sugrįžti tik po ilgų klajonių. 
Bojarinas Fiodoras liko, tikėdamas, kad išgelbės tada dar gyvos 
jo Žmonos giminystė — ji buvo tikra Stepano Iverdislavičiaus se- 
suo. Tačiau Novgorode pasirodė tik iš patikimų žmonių sužino- 
Jęs, jog pavojus praėjo, ir po to keletą metų tyliai ir atsargiai rin- 
ko prieš Jaroslavą, o paskui jo sūnų nusiteikusius bojarinus (ir vis 
tokius, kurių balsai nemažai lėmė Gerųjų taryboje), kurie, kaip 
ir jis, buvo tvirtai nusiteikę, jog Novgorodui kniazius Aleksan- 
dras — prapultis. Jie manė, jog, jei Aleksandras ir toliau darys, kas 
tik jam šaus į galvą, Novgorodas spėriai praras savo sunkiai iš- 
sikovotas laisves, ir sūneliui pasiseks įgyvendinti seną tėvo sva- 
Jonę — prijungti Novgorodą prie didžiosios Vladimiro-Suzdalės 
kunigaikštystės. 

O tai jau tikrai būtų blogai. Tada miestas tikrai sulauktų to pa- 
ties likimo, kaip ir Suzdalės žemė — jį nuniokotų mongolai. Batu- 
chanas tikrai nesėdės sudėjęs rankų, sužinojęs, jog Vladimiras prisi- 
jungė tokią stiprią žemę. 

Ne, Didysis Novgorodas turi likti laisvas ir jo žmonės privalo pa- 
tys spręsti savo likimą, o kniaziaus darbas — vesti kariauną į žygį. O 
jeigu sunku, — reikia ieškoti ne šeimininkų, bet draugų. Ir stiprių, iš 
kurių būtų galima daug ko pasimokyti, kaip iš vokiečių. Kas čia to- 
kio, jei jie Kristų kitaip garbina? Ne tokia jau didelė bėda, bet tokiam 
kietasprandžiui kaip Aleksandras to niekad neįkalsi. Užaugo Pere- 
jaslavlyje, Dievo užmirštame užkampyje, tikroje lokių irštvoje ir pats 
tarsi lokys — pirma kerta, o paskui aiškinasi. Geriau jau kniazius iš 
Černigovo. Nuolaidus ir gerbiantis Novgorodo teises, o jeigu tokio 
nėra, verčiau apsieiti be jokio. 

— Geras vynas, - patenkintas čepsėjimas pažadino bojariną iš 
susimąstymo ir jis susierzinęs pašnairavo į prie stalo kiurksantį pir- 
klį Timotėjų. 

Nepatiko - jaunas ir plėšrus kaip vilkiukas, pasirengęs bet kam 
perkasti gerklę, bet tokio iš pradžių, norint išstumti iš korelų žemės 
seną jo priešą Stepaną Ochapką, ir reikėjo, paskui, po visko, bus galima 
atsikratyti, o dabar teko kęsti tą žemakilmį - „geras ! Ką jis nutuokia 
apie vyną, maukia kaip vandenį ir dar jaučiasi kone šeimininku: 

— Dar nori? — pasiūlė, kilstelėjęs ąsotį, bojarinui Daniilai Mich- 
ničiui, o kai tas be žodžių papurtė galvą, gūžtelėjęs šliūkštelėjo sau 
pilną taurę. 

Mitrovičius skausmingai susiraukė: ir dėl vyno, ir dėl žento. Dar 
vienas rūpestis, nesugebėjo sužiūrėti žmonos, o dabar kaip vagis turi 
slankioti po Novgorodą, ir dar drebėk dėl jo — kas nors atpažins, tai 
kalba bus trumpa kaip Vodės žemėje. 

Kaip vagis — bojarinas net dukrai baiminosi pasakyti apie Da- 
niilą, dar ims ir ką nors iškrės, reikėjo kažkaip gudrumu ją su vyru 


išsiųsti atgal į Pskovą, tik Mitrovičius dabar turėjo svarbesnį rū- 

pestį: riderį Hermaną. Senas, patikimas draugas, nepabijojęs pats 
atkeliauti pasidairyti po Novgorodą, kada gi pajudės Aleksandras, 
ir sykiu pranešti blogų naujienų: jeigu greitai, tai nekas, vokiečiai 
beveik neturi jėgų jį sulaikyti, nebent gintis užsidarę pilyse. Ir dar, 
lyg to būtų buvę maža, tas pagonių pirklys! Hermanas buvo ti- 
kras, kad anas jį pažino, ir vokietis, karštligiškai susiruošęs, iškė- 
liavo. Bojarino žmonės dar spėjo išvesti jį, prieš sargams uždarant 
miesto vartus nakčiai, o Mitrovičiui liko galvos skausmas — jis pa- 
tikėjo Hermano ir dabar nerimavo, kas bus toliau, jei pagonis pa- 
sakys Ochapkai. Ką tas darys - nubėgs pas kniazių? Visa paguo- 
da, kad Aleksandras tik ryte turėjo grįžti iš medžioklės, bet nak- 
tis netruks praeiti, koks čia džiaugsmas — nešildė nei ugnis, nei vy- 
nas. Bojarinas atsikrenkštė, atsistojo ir priėjo prie stalo. Abu sugė- 
rovai įsmeigė į jį akis. 

— Daniila, kur tavo vyrai? 

— Taigi sakiau, tėvai, — tas nustebęs išpūtė akis, bet tuoj atsakė, 
pamatęs pyktį uošvio veide. - Palikau už miesto, saugioje vietoje. 

— Gerai, tada abu dabar keliaukite pas bojariną Goremyką, jis jus 
priglaus nakčiai, o aš rytoj eisiu pas kniazių. Paprašysiu, kad nubaus- 
tų Ochapkos berną už tai, jog pagrobė Olgą ir susidėjo su nekrikštais. 
Reikia tam senam ožiui šiek tiek aplaužyti ragus. 

— Ojeigu jis pasakys apie Hermaną? - susirūpino Daniila. 

— O kas juos patikės? — atrėmė Mitrovičius. - Ir kieno žodžiais 
jis pasirems? Nekrikšto ir dar lietuvio! Tie šunys tik ir žiūri, kaip mus 
sukiršinti, kad lengviau galėtų išplėšti savo kąsnį. 

— Gerai, o kaip bus su Olga? - nerimo Daniila. 

— Vėliau, rytoj apie tai pakalbėsime, jeigu tas šuo nubėgs pas 
Aleksandrą skųstis, kai žinosiu, ką jis jam pasakė, - numojo bojari- 
nas. — O dabar keliaukite, ir atsargiai, žiūrėkite, kad jūsų nepastebė- 
tų kokia bloga akis. Keliaukite, keliaukite, - pamojo abiem rankom, 
lyg baidydamas balandžius, pamatęs, kad Timotėjus apgailestauda- 


mas neatplėšia nuo ąsočio akių. 

Likęs vienas bojarinas Mitrovičius grįžo prie židinio, vėl įsitaisė 
krėsle ir paskendo nelinksmose savo mintyse, klausydamasis garsaus 


malkų traškesio. 


„ 


Aleksandras sėdėjo kruopščiai išraižytame kniaziaus krėsle ir, pasirė- 
męs ranka galvą, žvelgė į plačios menės viduryje stovinčius pirklį Ste- 
paną Ochapką ir bojariną Mitrovičių. Pasieniuose, susėdę ant suolo ir 
grūsdamiesi vieni prie kitų, šnibždėjosi Gerųjų tarybos nariai. 

Iš pažiūros jaunas, dar trumpa, juoda barzda apžėlęs Aleksan- 
dro veidas buvo ramus, bet iš tikrųjų viduje jis kunkuliuote kunku- 
liavo. Pagaliau pasiruošimas žygiui ėjo į pabaigą, galų gale jaunes- 
niojo brolio Andriejaus vedama tiek jo prašyta ir tiek laukta tėvo iš 
Suzdalės siųsta pagalba artėjo prie Novgorodo — dar pora savaičių 
ir bus galima žygiuoti prieš vokiečius, o dabar bojarinas Mitrovi- 
čius su savo skundais! Geriausia būtų aiškintis sugrįžus, bet vienas 
iš žymiausių bojarinų tokį svarbų miesto žmogų, kaip vaško pirklių 
seniūnas Ochapka kaltina tokiais baisiais dalykas! Girdi, to sūnus, 
susidėjęs su pagonių pirkliais, tarp kurių buvo ir lietuviai, ir mongo- 
lai, pagrobė bojarino dukrą Olgą, garbingo Pskovo bojarino Danii- 
los Michničiaus žmoną. Jeigu ne Daniila, tai posadninkas Tverdila 
jau seniai būtų su savo kariauna sunkiu Novgorodui metu jį puolęs, 
vis atkalbėdavo, o dabar, kai jo žmona pagrobta, nežinia, ar Mich- 
ničius pats nesumanys žygiuoti prieš Novgorodą, stengdamasis at- 
siimti Žmoną. 

Kniaziaus iškviestas pirklys Ochapka aiškino tą parį, ką ne kar- 
tą buvo sakęs vienam Aleksandrui - kad bojarinas Fiodoras nuo- 
lat susirašinėja su to šuns Tverdilos bendrais, pranešinėja, kas de- 
dasi Novgorode, o kai Olga bėgo, Daniila norėjo ją nužudyti, ver- 
čiau bojarinas pirkliams dėkotų, kad išgelbėjo jo dukrą, o ne drabs- 
tytų purvais! 

Jiedu užsispyrę kartojo ir kartojo savo tiesas, ir nežinia, kaip 
viskas būtų pasibaigę, jeigu kniaziaus siųsti asmeniniai jo sargai gri- 
dnai nebūtų grįžę su žinia, kad abu pagonių pirkliai iš pat ryto iš- 
keliavo į korelų žemę, ir Mitrovičius nebūtų kaip alkanas šuo į kau- 
14 įsikibęs: pabėgo! Aleksandrui teko liepti atvesti mieste likusius 
du vieno iš pirklių padėjėjus, o tada prasidėjo sumaištis — padėjėjai, 
pamatę gridnus, griebėsi ginklų. Ir grūmėsi kaip tikri kariai, ypač 
mongolas. Kol jį užkapojo, trys gerai išmankštinti ir įgudę gridnai 
krito negyvi, bet ką kiti laimėjo — du padėjėjų lavonus, o kai iškratė 
jų daiktus, rado nebaigtą miesto piešinį. Kniaziui teko kviesti Ge- 
rųjų tarybą. 

Jis labiau tikėjo Ochapka. Tas ne sykį buvo įrodęs savo ištikimy- 
bę ir Aleksandrui, ir jo tėvui Jaroslavui. Bet žodžių neužteko apkal- 
tinti bojarinui Fiodorui. Turėtų nors skiautę jo laiško žentui, tada ki- 
tas reikalas, o dabar - neužkabinsi! Tai kas, kad Gerųjų taryboje ne 
visi palaiko bojariną Fiodorą, tačiau vargu ar kiti didžiūnai ramiai 
žiūrės, kaip baudi bojariną pasiremdamas vien pirklio žodžiais. Išsi- 
gąs — šiandien pirklys prišnekėjo apie vieną, rytoj gali apie mane. 

Kniazius Aleksandras nekentė Novgorodo. Negalėjo pamiršti, 
kaip miestiečiai pasielgė su jo tėvu, kai tas sumanė eiti prieš Rygą. 
Aleksandras tada buvo mažas, bet jau pajėgė suvokti, kad kažkas 
buvo ne taip, kaip jo gimtajame Perejaslavlyje, kur tėvas pasakydavo, 
ir niekas nedrįsdavo prieštarauti, nors jau seniai buvo pametę knia- 
ziaus žygių skaičių. Kuo ne kuo, o karštumu ir ryžtu kniazius Ja- 
roslavas garsėjo nuo mažens, o Novgorode atsitrenkė tarsi kalavijas 
į akmenį. Nepasisekė pakelti miestiečių prieš Rygą ir kniazius, su- 
pykęs su žmona išvažiavo atgal į Perejaslavlį, bet du iš savo keturių 
sūnų — Fiodorą ir Aleksandrą — paliko Novgodore. 

Aleksandras nemėgo atsiminti to laiko, nes, kai pagalvodavo, iš- 
kart pasijusdavo tarsi išgąsdintas zuikis — mieste siautė badas, nakti- 
mis degdavo gerųjų žmonių sodybos, vieną maištą keitė kitas ir mažo 
vaiko galva jau nebegalėjo atrinkti, kas prieš ką eina. Tik įstrigo, jog 


aukštieji žmonės siuntė pas tėvą žygūnus, prašė ateiti, bet kartu kėlė 

ir daugybę sąlygų, grasindami, kad, jei ne, Novgorodas - sau, o knia- 
zius — sau. Bet tėvas nesutiko, maža to, liepė sūnų globėjui kartu su 
jais bėgti į Perejaslavlį. Aleksandras to neužmirš iki mirties: du knia- 
ziaus sūnūs tarsi vagys su keliais palydovais sėlina Gorodoku, kol pa- 
galiau išsigauna už jo sienų, sėda ant iš anksto paslėptų žirgų ir — 
šuoliais, kiek tik tie neša, kol niekas nesusigriebė. Kokia gėda! Re- 
gis, iki par Perejaslavlio raudonavo kaip burokas, užtat gimtojoje pi- 
lyje širdis kiek atsigavo. Vėl grįžo prie užmestų mokslų. Kirto raštą ir 
skaitė tokias knygas, kokias ne kiekvienas mokytas vienuolis sugebė- 
jo įveikti — ir Bibliją, ir Bizantijos kronikas, ir knygą apie savo bendra- 
vardį, didįjį karvedį Aleksandrą, kuris, būdamas jaunas, pusę pasau- 
lio nukariavo, o po to vėl užeidavo ūpas mankštintis su ginklu, mo- 
kytis kario amato arba leistis į medžioklę. 

Novgorodas mažajam kniaziui liko slogiu prisiminimu, kurį 
stengėsi išmesti iš galvos, bet miestas neužmiršo jo tėvo — kai išvi- 
jo Černigovo kniazių Michailą, atsiuntė žygūnus, kviesdami Jarosla- 
vą užimti Novgorodo stalą. Kniazius sutiko ir vėl su sūnumis iškelia- 
vo į Novgorodą, negelbėjo Aleksandro maldavimai palikti jį Perejas- 
lavlyje — juk tėvas žadėjo atėjus laikui šį miestą atiduoti jam, tai kam 
jam keliauti į Novgorodą. Maža to, tėvas, prisiekęs ant senųjų didžio- 
jo kniaziaus Jaroslavo raštų, vėl iškeliavo atgal, pasiėmęs su savimi kai 
kuriuos žymius aukštesniuosius žmones, o sūnūs liko vietininkais. 
Aleksandras vėl pasijuto mažas ir bejėgis, nes mieste tęsėsi badas ir 
neramumai, vėl nakties dangų nušviesdavo gaisrų pašvaistės. 

Siaubingiausia būdavo, kai tekdavo aplankyti miestą. Sargybiniai 
nespėdavo bizūnais vaikyti po arkliais puolančių, duonos prašančių 
žmonių. Kitąsyk būdavo sunku rasti kur pasukti arklį, kad neužliptų 
ant gatves nuklojusių lavonų. Arkivyskupo Spiridono lieptas, jo tar- 
nas Stanila nespėjo dieną naktį vežti lavonų į bendru kapu pavers- 
tą duobę prie Dvylikos apaštalų cerkvės. Jaunasis kniazius ne kartą 
ir ne du pašokdavo naktį, susapnavęs pilną vežimą lavonų, ant kurių 
sėdėdavo liesas vienuolis išsišovusiais skruostais ir ragindavo vos nuo 


bado kojas pavelkantį vėjo perpučiamą arkliuką. 

Aleksandras tada guodėsi, kad tėvas galvojo Novgorode palikti 
Fiodorą, bet tas mirė sulaukęs trylikos ir Jaroslavas pasakė, kad da- 
bar jam reikės ruoštis užimti Novgorodą stalą. Regis, tas buvo tik va- 
kar, o jau kelintus metus Aleksandras, tėvui išvykus užimti Kijevo 
didžiojo kniaziaus sosto, vienas sėdėjo Novgorode ir kasdien įsivaiz- 
duodavo, su kokiu malonumu šarvuota pirštine sugniaužtų visų šitų 
bojarinų ir pirklių, kurie neleidžia jam tvarkytis kaip dera kniaziui, 
gerkles. Tik savo protėvį, didįjį kniazių Jaroslavą, galėjo keiksnoti, 
kad surašė niekur kitur rusų žemėse neregėtus raštus su negirdėto- 
mis laisvėmis. Kur dėsies — teko prisiekti padėjus ant jų ranką. 

Gal kitu metu ir gali taip žaisti, tik ne dabar, kai Batijaus klajo- 
kliai vieną po kito perlaužė rusų žemių stuburus. Maža to, dar ir Ru- 
sios miestų motiną Kijevą nušlavė nuo žemės paviršiaus. Nuėjo tolyn 
į vakarus, o dabar lyg ir grįžta. Ir nežinia, kur pasuks. Ims ir užkabins 
Novgorodą. Anąkart nevaliojo, o kaip dabar bus — Dievas težino, bet 
baisu, atsiminus gandą, kad Batijus nemėgsta stiprių kaimynų. 

Tik koks tu stipruolis, jeigu bojarinai ir pirkliai kabo kaip girnos 
ant rankų. O dar ir ordinas, kuris šalia žvangina ginklais, bei tas pa- 
slaptingas lietuvių kniazius Mindaugas. Sutelkė daugelį lietuvių že- 
mių (o kad jis taip galėtų — sena ne tik tėvo, bet ir paties Aleksandro 
svajonė), kur pasuks visą šitą jėgą. Kniaziui vis nėjo iš galvos Mindau- 
go bandymas Smolenske pasodinti savo rikį. 

Tiek visokiausių priešų, bet pars didžiausias - Novgorodas! Su 
juo visą laiką reikia būti budriam, lyg sėdėtum ant neprajodinėto žir- 
go. Juk pasiekė tokią pergalę, tiek svedų paklojo prie Nevos, Novgo- 
rodas grįžusį pasitiko su varpų skambesiu, miestiečiai, užplūdę ga- 
tves, jį šlovino ir nuo to laiko vadino Nevskiu, o kitą dieną lyg pa- 
miršo. Ir pats Aleksandras trumpam užsimiršo, su kuo turi reikalą, 
nes, išgirdęs, kad vokiečiai apgulė Pskovą, prieš leisdamasis jam į pa- 
galbą, apdėjo didžiūnus duoklėmis. Kitaip negalėjo — reikėjo išlaiky- 
ti kariauną, nes tėvas, ką tik užėmęs žuvusio brolio Jurijaus paliktą 
didžiojo Vladimiro-Suzdalės kniaziaus sostą, negalėjo padėti. Ku- 


nigaikštystė dar nebuvo atsipeikėjusi po mongolų antpuolio, bet di- 

džiūnai stojo piestu — neduosime! O Aleksandras dėl jaunumo plyks- 
telėjo kaip tėvas kažkada, pasiėmė šeimą ir su dvaru iškeliavo į Pere- 
jaslavlį. Pusiaukelėje atsitokėjo, manė, tėvas išbars, bet senas lapinas 
tik pagyrė, girdi, kietai su ta šutve reikia, nesijaudink, patys atšliauš. 

Ir kaip į vandenį Jaroslavas žiūrėjo — vokiečių puolimų išgąsdin- 
ti novgorodiečiai pradėjo siuntinėti žygūnus. Galop pats Novgorodo 
arkivyskupas Spiridonas atkeliavo pas Jaroslavą prašyti, kad atsiųstų 
Aleksandrą, ir tėvas liepė grįžti, prisakęs jokiu būdu nenusileisti, bet 
sūnus iškeliavo piktas ir tas jausmas jo nei akimirkai neapleido. 

Ir kaip kitaip — galva ir taip kone plyšta nuo rūpesčių, o čia dar tie 
šnipai su savo piešiniu! Už tokius dalykus buvo galima bet kam virvę 
ant kaklo užnerti, tik kniazius nei už ką nenorėjo atiduoti Stepano 
Ochapkos ir Andriejaus. Senis Ochapka - vienas ištikimiausių tiek 
jo tėvo, tiek paties Aleksandro pagalbininkų, o sūnus - šaunus ka- 
rys ir medžioklės draugas, tik jo galvelė per silpna būti šnipu. Jei būtų 
kaltinamas Mitrovičius - kitas dalykas, ir kniaziui Aleksandrui rū- 
pėjo, kaip išsukti Ochapkas. Tik kol kas negalėjo sugalvoti, kaip tai 
padaryti. Labai jau sunkūs kaltinimai. 

— Kniaziau, aš tau sakau, jis ne tik su tais šunimis mongolais su- 
sidėjo, bet ir su tais plėšikais pagonimis lietuviais. Tas lietuvių šu- 
niukas pirklys buvo pas lietuvių kniazių Ivankojėje, kuris saugo kelią 
į Pskovą. Ir taip stipriai, kad mano žvalgai niekaip negali prasmuk- 
ti, - nerimo Mitrovičius, ir šie jo žodžiai, turėję tapti dar vienu sun- 
kiu kaltinimu Ochapkoms, virto vaško pirklio išsigelbėjimu. 

— Taip, tikrai buvo! - džiugiai šūktelėjo Srepanas Ochapka. — 
Bet lietuvių pirklys man sakė, kad lietuvių kniazius iškeliavo namo, 
nes jam taip liepė jų didysis kniazius Mindaugas! Dar tą dieną, kai 
ten buvo svetimšaliai pirkliai, lietuviai pradėjo ruoštis žygiui namo. 
Manau, kad Ivankojėje jų pėdsakai seniai ataušo, o bojarino kariai 
dar baidosi jų šešėlių ir vargu ar mėgino prisiartinti prie Ivankojės. 

Didžiūnai suūžė ir per jų triukšmą nebuvo girdėti, ką šaukia ka- 
laviją traukdamas bojarinas Mitrovičius. Kniaziaus gridnai puolę su- 
laikė jį, o Aleksandras, tramdydamas tarybą, kilstelėjo ranką: 

— Gerai, ramiai! Reikia skubiai „patikrinti pirklio žodžius, — 
tarė jis ir, pamatęs, kad bojarinas Fiodoras, jau kiek atlyžęs, linkte- 
lėjo, rodydamas, kad pasirūpins, papurtė galvą. - Ne tu, bojarine. 
Aš rau turiu kitą, daug rimtesnę užduotį. Aš greitai eisiu prieš ri- 
derius Jurjeve ir, kai ten pasirodysiu, jo ginti sulėks rideriai iš mūsų 
žemių, o tada aš juos vienoje vietoje priplosiu kaip muses. Nereikės 
visur gainiotis. Tu, bojarine, su savo žmonėmis pirmas skubėk prie 
Jurjevo. Ten gerai patriukšmauk, kad jie greičiau rinktųsi. Visas ži- 
nias siųsk man per žygūną, o aš skubėsiu kaip tik galėdamas. Pasi- 
skubink, bojarine, o ką pasiųsti į Ivankoję, aš rasiu, ne tokia ji da- 
bar ir svarbi. 

— O kaip bus su tuo išdaviku? - bojarinas Mitrovičius piktai 
linktelėjo į savo priešą ir pirklys pats puolė ieškoti savo ginklo, gri- 
dnai pasiskubino pakibti jam ant rankų ir lenkti prie žemės, o Alek- 
sandras pakėlė ranką, reikalaudamas tylos ir dėmesio. 

— Aš nemanau, kad pirklys ir jo sūnus — šnipai, bet, kad nieko 
nenutiktų, visą laiką, ir Novgorode, ir kai išeisiu į žygį, ir pirklys Ste- 
panas, ir jo sūnus Andriejus bus su manimi. Michailai, pasirūpink 
tuo, - paliepė kniazius gridnų vyresniajam. 

Michailas — milžiniško stoto jaunas karys - nusilenkė Aleksan- 
drui, mostelėjo savo vyrams ir po vieną gridną atsistojo šalia Stepano 
ir jo sūnaus, neužmiršdami atimti jų ginklų. 

— Bojarine Fiodorai, aš tavęs nebelaikau, - kniazius atsisuko į 
Mitrovičių, lyg stebėdamasis, ką tas čia dar veikia, ir bojarinas, parau- 
dęs kaip vėžys, nusilenkė ir skubiais žingsniais paliko menę. 

Aleksandras, luktelėjęs, kol gridnai uždarė duris, atsistojo: 

— Kylam, garbingieji Novgorodo žmonės. Labai daug sugaišome. 
Saulė aukštai, o mūsų dar laukia daug darbų. Miša, - pašaukė gri- 
dną. - Pasirūpink, kad pirklį ir jo sūnų nuvestų į mano kambarius. 

Didžiūnai, vis dar gausdami, iš lėto kilo nuo suolų ir grūdosi pro 
duris. Vieni su užuojauta, kiti su pykčiu žvelgė į vis dar menės vidu- 
ryje tebestovinčius Ochapkas. Menei baigiant tuštėti, gridnai ir jiems 
parodė eiti. 

Gridnai vedė juos per kiemą, pilną žmonių ir žirgų. Buvo šalto- 
ka, tačiau Stepanas Ochapka atsilapojo kailinius, nes prakaitas baigė 
jį kiaurai permerkti, paskui jam pavyko pasisemti saują švaraus snie- 
go ir jis su malonumu ištrynė veidą. Labai norėjosi ramiai pagalvoti, į 
kokį sūkurį nubloškė likimas, ir padrąsinti sūnų, bet nebuvo kada, — 


priekyje pro karius brovęsis gridnas nekantriai pamojo neatsilikti. 


(J 


- Šalin! - sodyba aidėjo nuo bojarino Mitrovičiaus balso ir visi 
stengėsi nepatekti jam į akis. Net ir Olgai nepasisekė paklausti, kas 
nutiko. 

— Šalin ir tu! — riktelėjo bojarinas, jai išpuolus priešais, paskutinę 
akimirką prarijęs keiksmą. — Marš į moterų galą ir sėdėk ten! 

Bojarinas Fiodoras ėjo per kiemą ir kambarius, spardydamas vis- 
ką, kas tik pasitaikė pakeliui. 

— Varlaaaaamai! - užbaubė ir griebė už kupros iš baimės dre- 
bantį ūkvedį. - Pasakyk kariams, kad ruoštųsi. Išjojam į žygį, šian- 
dien pat, tegul krauna roges. Supratai?! - ir Varlaamas skubiai pa- 
linksėjo, bet bojarinas jo nepaleido. Apsidairęs jau į ausį šnibžtelėjo: 

— Pasiųsi patikimą žmogų, kad pašauktų bojariną Daniilą ir Ti- 
motėjų, bet niekas jų neturi matyti. Mikliai! Viena koja čia, kita ten, 
ar supratai?! — bojarinas, papurtęs nediduką ūkvedį, kaip maišą bloš- 
kė jį šalin ir Varlaamas, vos nesuklupęs, skubiai pašoko ir nuturseno 
koridoriumi, o Mitrovičius trenkė savo menės duris. 

Kai Varlaamas, vis baugščiai dairydamasis aplinkui, atvedė boja- 
riną Daniilą ir pirklį Timotėjų, šeimininko pyktis jau buvo kiek at- 
lėgęs. Jis sėdėjo už stalo ir gurkšnojo vyną. Pamatęs atėjusius, liepė 
ūkvedžiui palikti juos vienus. 

— Ir žiūrėk, kad ten greičiau krautų roges, iki tamsos iškeliau- 
sim! - riktelėjo jam įkandin, o paskui paaiškino nustebusiam žentui 


ir pirkliui. - Tas šunytis Aleksandras mane siunčia prie Jurjevo. 

— O kaip su... — žiojosi bojarinas Daniila, bet uošvis jį pertraukė: 

— Olga! Tik apie moteris galvoji. Prapulsi vieną kartą per jas! 

— Ber juk tai tavo dukra, — šyptelėjo bojarinas Daniila ir Mitro- 
vičius nekantriai numojo: 

— Gausi, bet prieš tai judu su Timotėjumi turėsi man padaryti 
vieną darbą. Ir patys sau. Tie pagonys pirkliai, kurie buvo prisiglau- 
dę pas Ochapką, šiandien su tuo gyvatės išnara Foma iškeliavo į ko- 
relų žemę. Turėsi juos rasti ir nužudyti, nes jie per daug žino, o be to 
dar padėsi Timotėjui iš korelų žemių išvaikyti Ochapkos cholopus, 
kol dar neramūs laikai, paskui niekas neras siūlų galų. Timotėjus ten 
viską žino, pasakys, kas ir kaip. Kas dar neaišku? Na, keliaukit, grei- 
čiau! — ir bojarinas vėl abiem rankom pamojo iš apačios į viršų, kad 
svečiai judėtų. 

Daniila nesiginčijo. Pažinojo uošvį — neperkalbėsi, be to, čia ne 
Pskovas, su savo dviem dešimtimis karių nieko nepadarysi. Užgniau- 
žė pyktį ir apsisukęs žengė pro duris, o pirklys Timotėjus, žemai nu- 
silenkęs Mitrovičiui, išskubėjo iš paskos. 

Bojarinas, likęs vienas, griebė nuo stalo taurę ir užsivertė, steng- 
damasis viską, kas joje liko, išmaukti vienu gurkšniu, bet vynas pate- 
ko ne į tą gerklę įr Mitrovičius užsikosėjo. Net ašaros ištryško, o kiek 
atsigavęs tėškė taurę į židinį ir, sugniaužęs kumštį, pakratė jį ore: 


— Tu dar palauk, šunyti! 


VI, 


KORELŲ ŽEMĖJE 


| Pio ir Anapas ben Erachas paliko Novgorodą kaip iš gaisro 
gelbėdamiesi, iš padėjėjų pasiėmė tik Gaubą, o prekių - trečda- 
lį rogių, daugiausiai audinių ir papuošalų moterims, bet, galvodami 
apie kailius, daugiau vilčių dėjo į pinigus. 

Iš miesto iškeliavo dviem rogėm, vis apsidairydami, ar kas nesi- 
veja, ar neseka, ir pirmą dieną nerimas nepaliko jų. Pirkliai ir Fomą 
užkrėtė savo baime, nors tas, sustojus nakvynei, dar mėgino įtikin- 
ti bendrakeleivius, jog nėra ko bijoti - Timotėjus išsidangino, korelų 
žemėse liko tik vienas kitas jo žmogus. 

— Man ne Timotėjus rūpi, - numojo Einius. - Man atrodo, kad 
Daniila mus seka. Bepigu jam, kai toks oras, - jis apmaudžiai kryp- 
telėjo į dangų, kur pašaipiai mirkčiojo begalė žvaigždžių. 

— Aha, kad bent snigti pradėtų, - ir Anapas atsiduso, taip pat 
užvertęs galvą aukštyn. 

Foma irgi apsižvalgė, bet nieko neatsakė. Pavakarieniavę keliau- 
tojai sugulė, tačiau vidurnaktį Einius pabudo, pažadintas kažkieno 
balso. Sunerimęs kilstelėjo, bet pamatė prie laužo sėdintį sargyboje 
paliktą Gaubą ir apsiramino, o tada apsižvalgė, iš kur sklinda balsas. 

Greitai rado — atokiau nuo kirų sniege klupėjo Foma ir, užver- 
tęs aukštyn galvą, siūbuodamas kažką progiesmiu šnekėjo savo kal- 
ba. Einius sumetė, jog korelas meldžiasi ir, nenorėdamas jo trikdyti, 


tyliai susirangė savo patale ir užmigo. 

Kai vėl pabudo, pajuto, kaip ant jo veido leidžiasi ir laužo ši- 
lumoje tirpsta snaigės. Atsimerkė — dangų buvo uždengusios krin- 
rančios snaigės, jo bendrakeleiviai jau buvo atsikėlę, tad ir Einius 
pasiskubino atsistoti. Gaubas baigė ruošti pusryčius, ir Žybartaitis, 
su malonumu įkvėpęs maisto kvapą, prisiartino prie arkliams šieną 
kračiusio Fomos. į | 

— Prašei savo dievų sniego? — paklausė, pirštu parodęs aukštyn. 

— Prašiau Ilmareno, kad pasuktų savo Sampo ir primaltų snie- 
go, — atsiliepė korelas. 

— O kastas Ilmarenas ir Sampo? 

— Ilmarenas — mūsų didis protėvis, kalvis. Jis nukalė Sampo, ste- 
buklingą malūną, kuris viską gali malti: ir laimę, ir sniegą, ir visa kita, 
kd tik paprašysi. 

Einius dar norėjo kažko paklausti, bet Gaubas pakvietė pus- 
ryčiauti. 

— Eime, - pasakė ir pridūrė. - Būtų gerai, jei snigrų kelias dienas. 

— Sampo gali ilgai veikti, - šyptelėjo korelas. 

Atrodė, jog Fomai pavyko įkalbėti savo dievus — kone ištisai ver- 
tė sniegą, kitąsyk ir trumpa, bet arši pūga užklupdavo keliautojus jau 
pasiekus korelų žemę, tik vyrams sekėsi — baltoji visa jėga įsisukdavo 
tuomet, kai jie pasiekdavo pakeleivingą kaimelį. 

Labai sekėsi - kaimeliai buvo išsimėtę bekraštėse platybėse ir 
porą sykių teko po kelias dienas keliauti nuo vieno iki kito. Einius, 
įsisupęs į kailius rogėse, turėjo į valias laiko paganyti akis į rūstų ne- 
matytų vietų grožį. Jų maža vilkstinė brovėsi pro gūdžius miškus, 
važnyčiotojai šuoliais varydavo arklius per gausybę ledo sukaustytų ir 
sniego paslėptų ežerų, kad atsigriebtų už laiką, prarastą atsargiai vin- 
guriuojant tarp sniego kepurėmis pasipuošusių uolų, į kurių plyšius 
iš paskutiniųjų kabinosi sniego svorio lenkiamos pušys, o apačioje 
riaumodamos ir kunkuliuodamos iš įsiūčio veržėsi šalčio neįveiktos 
upės. Prireikdavo nemažai vargo ir laiko, kol aplenkdavo kurtinan- 


čius krioklius ir aplink juos iš suledėjusių krintančių vandens purs- 

lų sustingusias įstabiausias figūras, ar rasdavo patogią vietą persikelti 
per upę. Dažnai tekdavo tol traukti paupiu, kol nenuoramą praryda- 
vo lediniai ežero šarvai. Kiek Einius buvo keliavęs, panašius vaizdus 
tebuvo matęs tik per pirmą savo ir ben Erachu kelionę talavų žemėje 
ar kai su Uviu buvo žuvėdų žemėje, tik tada, abu kartus, buvo vasara 
ir gamta neatrodė tokia grėsminga bei bauginanti kaip žiemą!. 

Kelionės pradžioje neretai tarp korelų kaimelių užtikdavo rusų 
persikėlėlių kaimus. Kai kur — net su neseniai statytomis medinėmis 
cerkvėmis. Foma stengėsi neužsibūti juose, nebent jei arti nebūdavo 
korelų kaimų, bet juo toliau, tuo rusų sodybvietės rečiau pasitaiky- 
davo. Einius pasijuto lyg keliautų iš Rygos į Žemaitiją: juo arčiau na- 
mai, tuo retesnės vokiečių sodybos palei ordino pilis. Jis neiškentė ne- 
papasakojęs apie šį savo jausmą Fomai (mat pasistengė papulti į kore- 
lo važnyčiojamas roges). 

Apskritai, išvažiavus iš Novgorodo, beveik visą laiką pirklys malė 
liežuviu. Dėstė apie gyvenimą Lietuvoje ir Žemaitijoje, karus su ordi- 
nu ir mielai atsakinėjo į Fomos klausimus, nes jautė, jog taip greičiau 
įgys nelabai kalbaus ir atsargaus korelo pasitikėjimą. Jis neapsiriko — 
įpusėjus kelionei Foma pasidarė šnekesnis. Ypač padėjo nesiliaujan- 
tis Einiaus žavėjimasis korelų žemės grožiu, ir Foma atsiliepdavo pir- 
kliui į šneką įsukus kokį klausimą. 

Iškart, kai tik pirmąsyk pamatė, Žybartaitį sudomino korelų na- 
mai. Dalis jų buvo įleisti į žemę, stogai turėjo tik vieną nuolydį, o ilgas 
ir siauras koridorius vesdavo į didoką kambarį, kur nuolat liepsnoda- 
vo židinys. Apie jį sukdavosi visas šeimos gyvenimas. Patį kaimelį su- 
darydavo keturi — šeši tokie nameliai. 

— Tai dar nieko. Anksčiau mūsų namai buvo kitokie, — paaiški- 
no Foma, kai Einius pirmąsyk nakvojo korelų troboje. - Tikros že- 
minės. Tokioje aš užaugau. Aišku, dabartiniai namai geresni, bet aš 


ilgiuosi senųjų, o mano vaikai nei už ką negyventų žeminėje. 


1 Apie šias keliones skaitykite knygose „Šėtono legatas“ ir „Akmens kalba“. 

Einius korelų trobose paslapčia dairydavosi krikščioniškų kry- 
žių, tačiau užtiko tik vienoje kitoje ir turtingų šeimininkų, o aplink 
girdėjo skambant vien koreliškus vardus. Jis iškart pastebėjo, kad, jei- 
gu netoli būdavo rusai, korelai į Fomą kreipdavosi jo krikščionišku 
vardu, o jeigu ne — šaukdavo Jarviu. Žybartaitis iš paties korelo suži- 
nojo, jog tokį vardą jam davė tėvai. Ir dar žemaičiui krito į akis, kad, 
jeigu troboje ir kabėjo kryžius, vis vien nematė šeimynykščių prieš jį 
sustojant ir žegnojantis. 

— Novgorodiečiai atnešė mums savo dievus, - kartą kelyje, nuo- 
bodžiaujant nuo vieno kaimelio iki kito, Einiui pasmalsavus paaiški- 
no Foma-Jarvis. Laiko buvo į valias, ir korelas smulkiai papasakojo. 

Pasirodo, kai visas aplinkines žemes valdė vikingai, korelai sykiu 
su'kelių rusų žemių kariaunomis sukilę išvijo svetimšalius. Bet praė- 
jo daug metų, ir rusai užmiršo, jog su korelais petis petin kovėsi prieš 
bendrą priešą. Tiesa, korelai dar turi savo kariauną. Ne taip, kaip jų 
kaimynai veprai, tapę Novgorodo smerdais. Tik kas iš to — nori ar ne, 
Novgorodas liepia ir turi siųsti kariauną į kokį rusų sumanytą žygį. 

Anksčiau Novgorodas leisdavo korelams gyventi kaip jiems 
patinka. Persikėlėliai rusai buvo mandagūs. Prieš įsikurdami pa- 
klausdavo korelų, ar galima, o dabar lenda kur užsimano. Kerta 
ir degina miškus ir tose vietose augina duoną. Tiesa, ir korelai to 
ėmėsi, ir dabar medžiotojai į mišką eina ne mėsos, bet kailių. Jų rei- 
kia duoklėms. 

O tos duoklės! Seniau buvo sutartos vienos, dabar Novgoro- 
das reikalauja daug didesnių ir kirąsyk nebelaukia, kai korelai atveš 
į miestą. Siunčia kariaunos lydimus duoklės rinkėjus, o juos gi visus 
reikia maitinti. O jau paprastai tokie alkani, tik nešk ir nešk į stalą, ir 
nepamiršk duoti užsigerti, nes patys pasiims. Bloguoju. Ir dar sako, 
kad tai pačių korelų labui, jų žemei nuo svedų ginti, nes tie jos gvie- 
šiasi, o karas juk brangus malonumas! 

Brangus tai brangus, tačiau seniau korelai ir patys susitvarkyda- 


vo. Prieš keliasdešimt metų susirinkę net svedų vyskupo pilį sunaiki- 

no. Bet juo toliau, tuo daugiau svedų lenda į korelų žemę. Stato savo 
dievo namus, liepia korelams jį garbinti, paniekinti tėvų papročius. 
O rusai, kai išstumia svedus, daro tą patį. Anksčiau rusai tik patys 
vaikščiojo į savo dievo namus, bet prieš gerą dešimtį metų kiazius Ja- 
roslavas surinko daug korelų į vieną vietą ir jo popai juos pakrikšti- 
jo. Vyrams davė Fomos, o moterims — Marfos vardą. Korelai seniai 
būtų juos pamiršę, bet rusai neleidžia. Eik ir eik į tuos jų dievo namus 
ir atsiliepk tais vardais šaukiamas. Bet korelai nepamiršo senųjų die- 
vų ir savo artimuosius laidoja kaip seniau: stačius ir ežerų salose. 

— Mūsų mirusiųjų pasaulis toli toli, už vandenų, todėl mes mi- 
rusius ir laidojame salose, kad jiems būtų arčiau keliauti, - paaiškino 
Foma-Jarvis, o Einius neklausinėjo, kodėl mirusiems į kapą deda gin- 
klus bei indus su maistu, ir taip aišku. 

— Dar gerai, kad Novgorodas nebando mums siųsti savo vieti- 
ninko, — liūdnai pasiguodė korelas, ir Einius pasiskubino pritarti, 
jog tikrai. 

Jis juto, jog Foma-Jarvis vis labiau juo pasitiki, nes papasakojo, 
kad korelų žemė nuo Ladogos ežero iki Baltosios jūros toli šiaurė- 
je buvo laikoma bendra penkių genčių valda. Tačiau iš tikrųjų kie- 
kviena gentis valdė savo teritoriją, o pačios gentys dar dalijosi į gimi- 
nes, kurioms vadovavo seniūnai. Ir dar pirklį nustebino tai, jog kore- 
lai ėmė duoklę iš toli šiaurėje klajojusių saamių genčių ir kad tie ją, be 
kirų dalykų, mokėjo ir didelės kaip kelios šieno kaugės žuvies kaulu. 

Fomos-Jarvio giminė priklausė Karoličių genčiai. Jo kaimas Hir- 
juma buvo už trijų dienų kelionės nuo Ladogos ežero ir, kaip įverti- 
no Einius, įrengtas labai saugiai - ant aukštos kalvos nedidelio eže- 
ro įlankoje, į kalvos viršų galėjai užlipti tik vienu gana stačiu šlaitu, o 
pats kaimas (korelų akimis, jau miestelis, nes jį sudarė dvi dešimtys 
trobų) buvo apsuptas akmenine žmogaus aukščio tvora. 

Tik čia Einius patyrė, jog Foma — giminės seniūnas. Toliau 
vilkstinė nebekeliavo ir, kai sunkiai užsiropštė į kaimą, pasitikti ke- 


liautojų subėgo visi gyventojai. Jie graibstė Fomą-Jarvį už rankovių, 

klausinėjo, ką atvežė, ir atsargiai, iš tolo, apžiūrinėjo už spūsties ribų 
likusius pirklius, atsisuko tik kai Foma-Jarvis kažką pasakęs savo 
kalba, parodė į juos. Pirkliai vienų akyse pastebėjo smalsumą, kitų — 
nepasitikėjimą. 

— Kas nutiko? - sunerimęs Anapas paklausė prie jų prisiartinu- 
sio Fomos-Jarvio. į 

— Žmonės netiki, kad Ochapka tau leido pirkti kailius, jis gi toks 
šykštus, - paaiškino korelas. 

2 Taigi aš tą jo raštą turiu, ant beržo tošies, - subruzdęs karai- 
mas išlupo iš užančio pirklio Stepano Novgorode duotą raštą ir, pa- 
mojavęs juo, padavė Fomai-Jarviui, bet tas neskaitęs perdavė jį minios 
priekyje stovėjusiam senam korelui. 

+ — Tai Virolainenas, pats seniausias vyras kaime ir labiausiai ger- 
biamas. Jeigu jis pasakys „ne“, tai aš nieko negalėsiu padaryti, - Foma- 
Jarvis tyliai paaiškino pirkliams tuo metu, kai senasis korelas atidžiai 
apžiūrinėjo tošį, o kiti pagarbiai stebėjo jį. 

Galop Virolainenas, iškėlęs aukštyn raštą, kažką pasakė kai- 
mynams. 

— Ką jis sako? —- Einius neramiai paklausė Fomos-Jarvio, ir tas 
šyptelėjo: į 

— Sako, kad Ochapkos parašas tikras ir kad žmonės gali parda- 
vinėti jums kailius. 

Anapas su Einiumi patenkinti susižvalgė, o korelai suklego, ap- 
supo pirklius ir, papuošę savo veidus plačiomis šypsenomis, ėmė kaž- 
ką berti vienas per kitą. 

— Kojjie nori? — ben Erachas bejėgiškai atsisuko į Fomą-Jarvį ir, 
kai tas paaiškino, jog teiraujasi, kokių atvežė prekių ir kad kiekvie- 
nas giria savo kailius, pamojo. - Eikim, eikim prie rogių, patys pa- 
matysite. 

Karaimas, skirdamas minią, žengė pirmas, pasijutęs kaip žuvis 
vandenyje, paskui, atsistojęs prie rogių, garsiai šlovino savo prekes 


ir ragino korelus nešti kailius. Vieni paklusę skubėjo namo, kiti pir- 

miau norėjo pamatyti pirklio prekes, ir minios klegesys sklido virš 
sniegu uždengto miško, o sniegas, kad ir negausiai, nesiliovė kritęs 
iš pilko dangaus. 

Taip Anapas ir Einius pradėjo savo prekybą. Keturias dienas 
suplukę darbavosi, mokėjo ir pinigais, ir, ben Eracho nuostabai, jo 
atsivežtomis prekėmis (ne tik moterys, ir vyrai gerai pirko), net įsi- 
sukusi pūga nesutrukdė verslui - Anapas, kone dvigubai susilen- 
kęs nuo vėjo, iš paskutiniųjų yrėsi nuo trobos prie trobos, o Einius 
su Gaubu kaip skruzdės ropojo iš paskos, dar ir po sunkia kailių 
našta linkdami. 

Pagaliau, kai pirkliai sutarė, jog pakankamai prisirinko kailių 
ir galima keliauti atgal, pūga taip įsisiautėjo, kad porą dienų nie- 
kas nedrįso nosies iš trobos iškišti. Anapas visą tą laiką vartėsi ant 
kailių Fomos-Jarvio troboje, nesulaukdamas pūgos pabaigos. Šalia 
jo Žiovavo ir trynė nugulėtus šonus Einius. Jam be galo įkyrėjo ži- 
dinio dūmai ir, beklausydamas karts nuo karto apie medžioklę pa- 
svajojančio Fomos, kitąsyk pritardavo, jog būtų neprošal pravėdin- 
ti plaučius. 

Pūga pradėjo rimti trečios dienos popietę. Anapas, šiaip ne taip 
išsikapstęs pro sniego užverstas duris į lauką, nusprendė, kad jau 
vėlu iškeliauti, bus galima kitą rytą, tačiau Foma-Jarvis nenorėjo 
nei girdėti: susitarėm eiti į medžioklę, va grįšime ir kitą dieną galė- 
sime keliauti. 

— Jeigu tu nenori, tai neik, niekas nevaro, — nutarė Einius, kai 
Anapas išdrožė nei už ką neprisidėsiąs. - Galėsit su Gaubu suruošti 
roges ir atsargas kelionei. 

Ben Erachas, pamatęs, jog neperkalbės korelo ir žemaičio, nusi- 
leido ir smuko atgal į trobą, o Einius neskubėjo. Dar pasigrožėjo tuš- 
čiame akinamai melsvame danguje besiritinėjančia saule, sidabruo- 
ta, ežerą paslėpusia sniego platuma ir baltomis medžių kepurėmis, 
bet greitai pajuto skaudžius šalčio krimstelėjimus ir, paskutinį kartą 


įkvėpęs gaivaus oro, nėrė atgal į priplėkusią trobos prietemą. 

Nusigavęs į didįjį kambarį Žybartaitis atsisėdo arčiau židinio ir 
dar sykį apžiūrėjo negausius kelionės metu įsigytus pirkinius. Iš pra- 
džių ištraukė iš krepšio keletą kailių ir papurtė juos prieš ugnį, grožė- 
damasis, kaip liepsnos atšvaitai ritasi per neeilinio grožio plauką. To- 
kių ieškant Novgorodo turguje tektų ilgai paklajoti, o paskui iki už- 
kimimo derėtis su pardavėjais. | 

Atidėjęs į šalį kailius, pirklys iš paties krepšio dugno išžvejojo 
septynias figūrėles iš didelės žuvies kaulo. Pavartė delnuos, žavėda- 
masis meistrų darbu. Paskui atsiminė, jog netoli Ventės pilies gyve- 
na stalius, pjaustinėjantis vaikams iš medžio žvėrelius, ir parūpo, ar 
tas, jeigu nuvežtų didelės žuvies kaulą, sugebėtų iš jo ką nors gra- 
žaus išpjaustyti. O jeigu jam ir pavyktų, tai būtų galima rasti dau- 
giau meistrų. 

Pagalvojo ir tuojau save suniekino. Geriau vežti ne kaulą, o nema- 
tytų gyvūnėlių figūrėles. Kaip ten bebūtų, kelionė jam atsipirko. Juo- 
lab, kad ne viename kaime buvo sutaręs su medžiotojais, jog po metų 
grįš ir nupirks jų sumedžiotų žvėrelių kailius, pažadėjęs didesnę kai- 
ną, nei siūlydavo po korelų žemes zuję Novgorodo pirklių padėjėjai. 

Einius sukrovė pirkinius atgal į krepšį ir nuėjo pas senąjį Vaino- 
laineną. Tas irgi per kniaziaus Jaroslavo surengtas krikštynas buvo 
gavęs Fomos vardą, bet nei karto neatsiliepė taip pašauktas. Gyveno 
vienas, ir Žybartaitis tik iš Fomos-Jarvio patyrė, jog turėjo du sūnus, 
nes senis tešnekėjo apie prieš dešimt metų mirusią žmoną ir savo f- 
gūrėles. Pirklys, pirmą kartą pamatęs jas, net išsižiojo. Tokio grožio 
jam niekur nebuvo tekę maryti, tačiau Vainolainenas nei už ką nesu- 
tiko parduoti net vieną. 

— Sveikas, svetimšali, - senasis korelas pakėlė galvą nuo pjausto- 
mos figūrėlės. — Vėl prašysi? Sakiau — nesivargink. 

— Nieko, — nusijuokė Einius. - Liežuvis nenulūš, o aš dar sykį 


galėsiu pasižiūrėti į jūsų žvėrelius. 

— Žiūrėk, negi gaila, - Vainolainenas mostelėjo į ant lentynų iš- 
dėliotus dirbinius. 

Žybartaitis, gavęs leidimą, iš lėto slinko palei sieną, jau kelin- 
tą sykį susižavėjęs apžiūrinėdamas figūrėles. Šiuokart jo dėme- 
sį patraukė briedžiuko figūrėlė. Tas nebuvo toks tobulas, kaip ki- 
tos figūrėlės, ir vis tik jame slypėjo kažkas sunkiai nusakomo, bet 
kerinčio. 

Pirklys, pasidėjęs ant delno, ilgai žiūrėjo į žvėrelio pakeltą ir su- 
lenktą priekinę koją ir papūstas storas lūpas, kuriomis tas lyg taikėsi 
paliesti kažkokį jį sudominusį daiktą. 

— Tai mano vyresniojo sūnaus darbas. Padarė, kai jam buvo dvy- 
lika metų, — išgirdo už savęs balsą, kai padėjo briedžiuką į vietą. 

— Kaip tokiam vaikui — puikus darbas. Tavo sūnus labai gabus, — 
pagyrė Einius ir per vėlai susigriebė kvailai leptelėjęs. Jau rinko žo- 
džius atsiprašyti, bet Vainolainenas aplenkė jį: 

— Mano sūnus buvo geriausias raižytojas visose penkiose genty- 
se. Jam ilgai niekas negalės prilygti. O mano jaunesnysis sūnus buvo 
puikus medžiotojas. Visada pirma strėle paraikydavo voverei į akį. Jis 
žuvo kniauziaus žygio į Koporję metu. O vyresnįjį nužudė rusai. Pir- 
klio Ochapkos cholopai. Jie be mano leidimo apsigyveno prie Kreivo- 
jo ežero. Ėmė kirsti mišką, ruošti žemę ir medžioti. Sūnus nuėjo pa- 
sakyti, kad išsikeltų, o jie jį nužudė. Niekas nematė, kaip tai nutiko. 
Jie sako, jog sūnus puolė juos su peiliu, bet niekas netiki. Mano sūnus 
buvo labai ramus ir labai protingas, jis niekad nebūtų puolęs kelių sti- 
prių visados su ginklais vaikštančių vyrų. 

Vainolainenas, kaip nelauktai prabilo, taip ūmai ir nutilo, išdžiū- 
vęs jo kūnas sukumpo virš dirbinio, žilų palukų sruogos uždengė vei- 
dą ir Einius tematė, kaip kelis sykius krūptelėjo korelo pečiai. Pirklys, 
nors Vainolainenas jo ir nematė, pasijuto nejaukiai. Nusisuko į lenty- 


nas ir stovėjo, žiūrėdamas į hgūrėles. 

— Nieko nėra blogiau, kaip pergyventi savo vaikus, - pagaliau, po 
ilgos, slegiančios tylos išgirdo už nugaros senio balsą. 

— Taip sakydavo ir mano tėvas, - negarsiai atsiliepė Einius. — Jis 
jau miręs. Žuvo mūšyje su ordinu, bet visi jo vaikai gyvi. 

Šiuokart apie figūrėlių pardavimą pirklys neužsiminė. Atsisveiki- 


no ir paliko Vainolaineną rymantį prie nebaigto dirbinio. 

Kilo saulė. Šešėliai, krūpčiodami nuo stiprėjančių miško garsų, slė- 
pėsi tankumyne. Ant eglės šakos tupėjusi voverė triauškė iš žiemos 
atsargų atsineštus riešutus. Ji buvo tiek įsitraukusi, jog tik paskuti- 
nę akimirką pajuto svetimą triukšmą ir stryktelėjo. Bet spėjo: strėlė, 
čiūžtelėjusi jos kailiu, triukšmingai įstrigo į kamieną ir ilgai virpėjo, o 
mišku nusirito apmaudus Einiaus šūksnis. 

— Nurimk, Einiau, - Foma-Jarvis pagaliau atbrido prie priekin 
pabėgusio Žybartaičio. — Pats kalras. Nušovei vieną ir jau įsivaizdavai 
esąs nepaprastas medžiotojas. Brauniesi per mišką kaip tikra meška. 

Pirklys nesiginčijo. Ilgos klajonės miške ir dar nelabai jam įpras- 
tomis slidėmis gerokai nuvargino, ir dar koją pradėjo mausti, bet Fo- 
mos-Jarvio grobis — du sabalai ir trys voverės, ir visi pašauti į akį, - 
kaitino kraują. Jis pats teturėjo vieną voverę, bet strėlė kliuvo į galvą 
ir apgadino kailį. Taigi Einius, užsimojęs žūt būt grįžti bent su trim 
pašautais žvėrimis, brovėsi per mišką, nebelabai rūpindamasi tyla, o 
prapuldęs strėlę pajuto, kad iš tikrųjų pavargo, tad viltingai pašnaira- 
vo į šalia atsistojusį Fomą-Jarvį. 

— Nelengva nepratus, bet tu visai šauniai laikaisi, - tas pagyrė 
pirklį, o Žybartaitis šiaip ne taip įstengė tik šyprelti, nebuvo jėgų aiš- 
kinti, kad atprato, jau daug metų buvo praėję nuo paskutinio karto, 
kai su tėvu buvo medžioklėje. Koja degte degė, tačiau Einius neketi- 


no prisipažinti. 

— Ar čia ilsėsimės? 

— Ne, - papurtė galvą Foma-Jarvis ir mostelėjo pietų pu- 
sėn. — Ten Ochapkos cholopų sodyba. Pas juos atsipūsime, o pas- 
kui trauksime tiesiai namo. Manau, mums šitos medžioklės jau 
per akis. 

Einiui nebuvo ką daryti - linktelėjo ir paklusniai nusekė pas- 
kui korelą, taikydamas į jo išmintas vėžes. Čiuožė sukandęs dan- 
tis, bet, kai Foma-Jarvis grįžteldavo, ištempdavo šypseną, atseit, 
viskas gerai, krutėkime, sodyboje atsigausime. 

Jam vaidenosi, kad žygiui nebus galo. Jau buvo pametęs viltį, 
kai pajuto dūmų kvapą. Iškart įsivaizdavo, kaip bus gera atsirem- 
ti į karštą krosnį ir, paspartinęs žingsnį, užlėkė ant sustojusio Fo- 
mos-Jarvio nugaros. Žvilgtelėjo į jo susirūpinusį veidą ir atsitokė- 
jo, jog tas dūmų kvapas kažkoks keistas. Pernelyg stiprus. Grei- 
čiau degėsių, bet iš kur — vidury miško? 

Vyrai susižvalgė, paruošė ginklus ir nesitarę leidosi kvapo pu- 
sėn. Slinko apsižvalgydami ir įsiklausydami, bet niekas nežeidė 
miško rimties. Slinko, kol kelią rodęs Foma-Jarvis sustingo už ku- 
plios eglės. Atsargiai praskleidė šakas ir pamojo savo bendrui pri- 
siartinti. Tas paklusęs žvilgtelėjo iš už jo nugaros ir pamatė nedi- 
delėje plynėje dar rusenančius degėsius. Aplink juos nesimatė nie- 
ko gyvo, tik kūpsojo arklių ir karvių lavonai. 

Medžiotojai, vis dar žvalgydamiesi, prisiartino prie gaisravietės. 

— Ar čia rusų sodyba? — pasitikslino Einius. 

Foma-Jarvis linktelėjo ir, ūmai stabtelėjęs, parodė ranka į pa- 
juodavusiame sniege tysojusį žmogų. Jo nugaroje stirksojo strėlė. 

— Negyvas! — ištarė korelas, kai prisiartinęs apvertė žmogų ir 
pridėjo galvą prie jo krūtinės, bet tuoj atsitiesė, apsidairė ir, paste- 
bėjęs dar vieną kūną, nubrido prie to. 

— Negyvas! - blykšdamas atsilenkė nuo jo ir vėl suskato žings- 


niuoti, nes sniege skendėjo dar ne vienas kūnas. 

Kol jis puldinėjo, ieškodamas gyvų, Einius suskaičiavo dešimt la- 
vonų: septynis vyrus ir tris moteris. Daugelį pakirto strėlės, keli buvo 
sukapoti kalavijais. 

— Koreliška, - tarstelėjo Foma-Jarvis, ištraukęs strėlę iš vieno 
kūno, kažką piktai pasakė savo kalba ir papurtė galvą, pamatęs Ei- 
niaus žvilgsnį. — Ne, tikrai ne mano žmonių darbas. Ir ne svedų. Čia 
jų žvalgai dažnai maišosi, bet tikrai ne jų darbas, jie mūsų strėlėmis 
nesinaudoja. Rusai, greičiausiai, Timotėjus vėl atsibastė. Čia ir mums 
perspėjimas, kad jis nebejuokaus. Ir su Ochapka nori supykdyti, tam 
naudojo mūsų strėles. Tikrai, - pakartojo korelas. 

— Tikiu, — atsiliepė Žybartaitis, vartydamas rankose Fomos-Jar- 
vio paduotą strėlę. - Bet aš labai norėčiau tikėti, kad Timotėjus čia 
vienas, man kažko vaidenasi, kad ir Daniila su juo. 

— Kojam čia? - kilstelėjo antakius korelas. 

— Mūsų su Anapu galvų, - atsiduso Einius, dairydamasis į sude- 
gusią sodybą supusį nebylų mišką, o paskui pasipurtė, vydamas šalin 
išgąstį. — Tai ką dabar darysime? 

— Dabar? - pakartojo Foma-Jarvis. - Reikia palaidoti rusus. Aš 
pasirūpinsiu duobe, o tu kol kas sunešk lavonus prie degėsių. 

Žybartaitis be žodžių linktelėjo ir negaišdamas ėmėsi darbo: 
pūkšdamas vilko lavonus arčiau trobos likučių, o korelas, susiradęs 
apdegusį kastuvą, nužėrė į šoną žarijas ir ėmė toje vietoje kasti duobę. 

Srambus, sukapotas ruso kūnas buvo trečias, kurį pirklys taikėsi 
nešti, kilstelėjo jį ir pamatė sniege po kūnu žybtelėjusį peilį. Pakėlė ir 
pažino - tokius naudojo rusų kariai. 

— Jarvi! - pašaukė Einius, pašnairavęs į mišką, ir paslėpęs peilį 
rankovėje. — Padėk, labai didelis. 

Korelas sparčiai atbrido ir jau lenkėsi prie lavono. 

— Žiūrėk, — įsitikinęs, jog ramu, Žybartaitis atkišo korelui pei- 
lį. - Ar tik ne rusiškas? 

— Rusiškas, — pritarė korelas. - Bet ne Stepano cholopų ir net ne 


novgorodiečių, greičiau Pskovo meistrų darbo. 

— Sakiau — Daniila, - išsprūdo Einiui. 

— Gal tu ir teisus, — sutiko korelas. — Ir dar viena bėda — trūks- 
ta vieno cholopo. Mitiajaus, paties bjauriausio. Visą laiką susiraukęs 
kaip su skaudančiu dantimi vaikščiojo, pykdamas, kad Stepanas už 
kažkokį prasižengimą jį atsiuntė čia. Vis šnekėjo, kaip nori iš čia iš- 
trūkti, ir, kai Timotėjus pasisukdavo, vis jam meilikaudavo. Jeigu Ti- 
motėjus čia buvo ir Mitiajus iškeliavo su juo, tai paskui visiems aiš- 
kins, kad čia mūsų darbas. Jeigu ne šitas peilis, visi juo patikėtų. 

Pasakęs Foma-Jarvis dėkingas šyptelėjo ir paragino: 

— Geriau paskubėkim. Imam! - ir dviese su Einiumi palinko 
prie lavono, tačiau, kad ir kaip skubinosi, žuvusius baigė laidoti tik 
po pietų. 

— Kasmet gyvenimas vis sunkesnis ir sunkesnis, - atsiduso 
Foma-Jarvis, kai jiedu pagaliau užkasė duobę, ir sunkai užvirto ant 
į žemę įbesto kastuvo. — Rusai iš vienos pusės, svedai iš kitos. Ir vie- 
ni ir kiti lenda vis aršiau. Ir vieni ir kiti bruka savo dievą, aiškina, kad 
tik su jais gyvensime saugiau. Nieko sau „saugiai , vis kaip tarp dvie- 
jų kalavijų gyvename. 

— Suprantu, — atsiliepė Einius. — Ir mes taip gyvename. Papuo- 
lus tarp tokių kalavijų, viskas priklauso nuo to, koks stiprus tavo ka- 
lavijas. O jeigu jis nekoks, tai reikia gintis gudrumu. 

— Gerai sakai, pirkly, - sutiko Foma-Jarvis ir atsitiesė, nubraukęs 
nuo kaktos prakaitą. - Pasiskubinkime. Iki kaimo toloka, o mums, 
manau, dar šiandien reikėtų iškeliauti. 

Jie labai skubėjo, tačiau kaimelį pasiekė jau temstant. Sušaukęs 
žmones Foma-Jarvis trumpai pasakojo, ką matė miške, o Einius su 
Anapu ir Gaubu skubinosi krauti abejas roges. 

— Iškeliausime, kai sutems, - tarė Foma-Jarvis prisiartinęs. 

— Kodėl? - nesuprato Anapas. - Galėtume toli nukeliauti, kol 
dar šviesu. 

— Nepamiršk Daniilos, - priminė korelas. - Gali būti, kad jo 


žmonės stebi kaimą, o mano vyrų neužteks nuo jų apsaugoti. 

— O kam jie tas roges krauna? — Einius parodė į kelis korelus, su 
nešuliais besisukančius aplink dvejas dideles roges. 

— Keturi mano vyrai išvažiuos pirmi, jie keliaus svedų pusėn ne- 
slėpdami pėdsakų ir pasistengs paskui save nuvilioti rusus, o paskui 
pajudėsime mes. 

— Aišku, — linktelėjo Žybartaitis ir užvertė galvą į giedrą dan: 
gų. - Būtų gerai, kad vėl pasnigtų. 

— Gerai, - sutiko Foma-Jarvis ir atsiduso. - Bet, bijau, Sampo 
jau pavargo, juk jau pavasario metas. Eikime į trobą, pailsėkime ir pa- 
sistiprinkime, mūsų laukia ilga ir sunki naktis. 

Jis pirmas susilenkęs žengė į trobą, o pirkliai nusekė iš paskos. 
Kieme likę korelai lyg prieš mūšį susikaupę tylomis toliau krovė roges 


ir tik sniego gurgždesys po jų kojomis žeidė pavakario rimtį. 


VII. 


AUDRA ARTĖJA 


| T Ara ir tirštėjant sutemoms vis stiprėjo vėjas iš Peipuso 
ežero pusės. Jo gūsiai triukšmingai daužėsi į ant kalvos, prie 
Emos upės, iškilusią pilį, bet į vidų prasiskverbdavo tik silpnas ai- 
das, kurį slopino ne tik storos akmeninės sienos, bet ir raminantis 
židinio traškesys. 

Didelėje, ginklais nukabinėtoje menėje sėdėjo pilies komtūras 
Vilhelmas fon Siegrichas ir riteris Hermanas Brandė, o tarnai sku- 
bėjo rinkti nuo stalo vakarienės likučius, likusius po to, kai iš menės 
išėjo iš vyskupo, jo vasalų ir ordino pilių susirinkusios kariaunos vy- 
resnieji, kai kurie kiūtino net pilvus prilaikydami. 

— Palauk! - į sienas atsitrenkęs aidus komtūro šūksnis buvo skir- 
tas tarnui, kuris su dviem ąsočiais jau skubėjo durų pusėn. - Kur 
neši? Dėk čia! — ir Vilhelmas fon Siegrichas taip trinktelėjo į stalą, 
kad ant jo likę indai pašoko aukštyn. Tarnas, žinodamas sunkų rite- 
rio būdą, skubiai pakluso, o paskui su kitais pasišalino iš menės, ir ri- 
teriai liko vieni. 

Jie buvo kone vienmečiai - skaičiavo antrą penktos dešimties 
pusę, bet tuo vyrų panašumas ir baigėsi. Vilhelmas buvo aukštas ir 
išsaugojęs liauną storą. Jo tikrąjį amžių išdavė tik raukšlės aplinkui 
akis. Tiesa, norint jas pastebėti, reikėjo gerai įsižiūrėti, nes raukšles 
kirto ne vienas po kovų su lietuviais ar užkariautų Livonijos genčių 
sukilimo malšinimo likęs randas. 

Brolis Hermanas buvo puse galvos mažesnis ir kresnas. Jo rūs- 
čiai spinduliuojančiose tamsiai rudose akyse šokčiojo židinio lieps- 
nos atšvaitai, o trumpi, stori pirštai nekantriai maigė tuščią taurę, tar- 


si neatsistebėdami, kaip ta dar nesukiužo lyg kiaušinio lukštas. Me- 
tai, praėję nuo tos dienos, kai trečiasis Saksonijos grafo Brandės sū- 
nus Hermanas, prisijungęs prie būrio karių, keliavusių nešti pago- 
nims Dievo žodžio, tarp jų sutiko dar visai jaunurį Vilhelmą, leido 
jam jausti seno draugo susierzinimą. Tokią akimirką geriausia būd4- 
vo lukterti, kol komtūras pats prabils, juoba, kad fon Siegrichas nejį-. 
stengdavo ilgai savyje išlaikyti susikaupusių jausmų. 

— Už ką mus Dievas baudžia?! - ūmai išpyškino komtūras, ne- 
atsisukdamas į brolį Hermaną, bet šis neatsiliepė, - tebemaigė tau- 
rę, ir fon Siegrichas pašokęs dviem dideliais žingsniais pasiekė židi- 
nį, atstatė rankas į ugnį ir vėl prabilo. - Tokią jėgą buvome prieš porą 
metų surinkę, ir kur jinai dabar? Ištirpo kaip sniegas: danai, kai išgir- 
do, kad mongolai patraukė į vakarus, grįžo saugoti savo žemių, o kiti 
iškeliavo paskui juos. Ir ne vienas iš jų, kartu su keliais ordino broliais 
iš Prūsijos, žuvo lenkų karalystėje prie Lignicos, kaudamasis su mon- 
golais. O dabar mongolai grįžta ir tik vienas Dievas žino, kur jie pa- 
trauks. Gal nebeieškos tos savo paskutinės jūros, o nuspręs nukariau- 
ti žemes prie Baltijos. Tada nebebus svarbu, kas schizmatikas, o kas 
ne, o tiktai kaip atsilaikyti prieš mongolus. Juk ir Livonijos, ir vysku- 
pų pilyse liko nedaug riterių, ir turime galvoti apie pilių saugumą, o 
ne veltis į karą su schizmatikais. O dar tas pagonis Mindaugas prie 
mūsų sienų kaip žvėris tyko. Nežinia, ką dar sugalvos, bet vargu ar ką 
nors gero. Kam tada atšaukė savo karius iš Pskovo, Aleksandrui tiesų 
kelią į miestą atidarė, o mes neturime jėgos jam užtverti. 

— Tai gal teisūs tie, kurie sako, kad reikia taikytis su Novgorodu, 
jeigu negalime išlaikyti Pskovo? — pertarė jį brolis Hermanas. 

— Ne, - Vilhelmas fon Siegrichas, papurtęs galvą, atsisuko į 
prietemos, kurios neįstengė įveikti deglai ant sienų, slepiamą rite- 
rį (žvakės ant stalo jau buvo sudegusios). - Jeigu pasiūlysime taiką, 
tai tas jaunas rusų meškinas pagalvos, kad mes visai silpni ir tikrai 
puls ne tik Derprą, bet ir kiras mūsų pilis. Beje, ar tu mateisi su tuo 
rusų bojarinu? 

Vilhelmas klausė apie bojariną Fiodorą Mitrovičių, kuris su ka- 
riauna prieš kelias dienas pasirodė netoli miesto, bet, priešingai knia- 

ziaus Aleksandro valiai, laikėsi tyliai, tūnojo pasislėpęs miške ir per 
patikimą žmogų atsiuntė žinią broliui Hermanui. Per tą laiką riteris 
porą kartų matėsi su bojarinu. 

— Mačiausi. 

— Ir kaip, jis pasakė ką nors naujo? 

— Ne, tą patį - kad Aleksandras liepė triukšmauti ir laukti jo, 
bet iki šiol neatsiuntė žygūno, tai bojarinas nežino, kada kniazius iš- 
žygiuos, bet tikrai pajudės. Tokios didelės kariaunos jis negalės ilgai 
laikyti mieste. 

— Kiek ten, sakei, jis turi karių? 

— Maždaug dvi dešimtis tūkstančių. Tiesa, tarp jų daug valstie- 
čių, kuriuos jam atsiuntė tėvas. 

— Vis tiek labai daug. O mes kiek? Kelias šimtinės knechtų ir 
porą dešimčių landmeisterio duotų riterių, dar estų seniūnai nesi- 
skubina atvesti savo karių, bijo, kad, jeigu pralaimėsime, Aleksandras 
juos pakars kaip jų gentainius Koporjėje. 

— Tai ką darysime? 

— K? - pakartojo komtūras, ilgais pirštais gremždamas atsiki- 
šusį smakrą. — Jeigu norime išsaugoti bent dalį Dievo mums duo- 
tų laimėjimų, geriausia būtų pasiųsti kelias šimtines į Pskovą, o su 
kitomis užsidaryti Derpte ir gintis čia. Pats gi sakei, kad rusai jo- 
kių apgulos priemonių neturi. Tai ką jie gali padaryti - tik nusiaub- 
ti apylinkes. Reikia pasirūpinti, kad jie nerastų jokių atsargų. Tada, 
kai pradės griaužti medžių žievę, niekieno nevejami patys išsivilks 
namo. Ber Dievas mus baudžia - paseno mano vyskupas ir bijo savo 
šešėlio, o kai išgirdo, ką šneka tavo bojarinas, tai visai... - Vilhel- 
mas fon Siegrichas apmaudžiai numojo, pripuolęs prie stalo prisi- 
kliukino pilną taurę vyno ir vienu ypu ją ištuštino, o paskui tęsė. — 
Jam atrodo, kad, jeigu Aleksandras ateis, tai tikrai šturmuos Derp- 
tą, ir nori, kad aš jo neįleisčiau į vyskupijos valdas, būtinai, nes dar 
neaišku, kur pasuks mongolai. Tad aš nei vieno kario negaliu pa- 
siųsti į Pskovą. Atvirkščiai, dar kartą prašysiu, kad Tverdila duo- 
tų dalį savo kariaunos, nes, jeigu mums nepasiseks, ir Pskovui bus 
blogai, gal tiek vienąsyk tas kietasprandis supras. O paskui, kai nu- 

vysime novgorodiečius, pasiųsiu pusę kariaunos į Pskovą, kad gin- 
tų jį, nes ko gera Aleksandras, atsikandęs dantis į Derptą, mėgins 
bent jį paimti. 

Komtūras vėl atsiduso, dar sykį prisipildė taurę ir vėl išlenkė iki 
dugno, tada iš savo aukštybių pašaipiai žvilgtelėjo žemyn į riterį Her- 
maną ir uždėjo jam ant peties ranką: 

— Neišsigąsk — nepasidariau didelis gėrovas. Tiesiog ta nežinia 
labai vargina. Atsibodo laukti, — ištarė, o paskui įsiklausė lyg balan- 
dis ant šono pakreipęs galvą. — Vėjas, atrodo, iš vakarų. 

— Aha, bet tik vėjas, kad taip kas daugiau... — liūdnai šypte- 
lėjo brolis Hermanas. - Nes kai eis nuo Novgorodo, tai visa au- 
dra atūš... 

— Kaip nors, kaip nors atsilaikysime, - komtūras Vilhelmas pa- 
plekšnojo riteriui per petį, tačiau tam pasirodė, jog fon Siegricho bal- 
sas skamba ne taip tvirtai, kaip visada, ir nieko neatsakė — irgi įsi- 
klausė į vėjo stūgavimą už langų. 

Artėjo paskutinis pirmo pavasario mėnesio vidurnaktis, bet pūga 
siautėjo tarsi būtų buvęs dar tik pirmas žiemos pasisveikinimas. 

Pūga, užkabinusi Derptą, neaplenkė ir jau per Derpto vyskupo val 
domą estų žemę žygiavusios Aleksandro kariaunos. Popiet įsisuku- 
si ji paankstino sutemas. Žmonės ir arkliai pradėjo klimpti sniege, o į 
akis bloškiamos snaigės ir tamsa trukdė įžiūrėti kelią. 

Visi lengviau atsikvėpė, kai priekyje sumirgėjo kaimo žiburiai, ir 
kolonos gretomis nusirito kniaziaus įsakymas sustoti nakvynės. Ži- 
nia, trobose mažai kas tilpo. Daugelis karių kaip išmanydami taisė- 
si nakčiai prie aplinkiniuose laukuose uždegtų laužų, prieš tai pa- 
statę sargybinius. 

Kniazius Aleksandras su posadninku, tūkstantininku bei į žygį 
išėjusiais Gerųjų tarybos nariais užėmė didžiausią kaimo trobą. Tie- 
sa, keliolika vyrų vos tilpo už stalo, ant kurio cholopai dėliojo vaka- 

rienę. Tarp kitų vyrų ankštame kambaryje buvo ir pirklys Ochapka 
su sūnumi Andriejum, kurie vis negalėjo apsiprasti, kad prie jų šonų 
nėra kalavijų. 

Didelis vyrų būrys grūdosi prie stalo, pirštais graibė iš lėkščių 
maistą ir godžiai čepsėjo, sykiu aptardami per dieną nueitą kelią, gir- 
di, kažko mažokai nuo Novgorodo nukeliavo, kai ūmai į kambarį 
įvirto apšarmojęs šimtininkas. 

— Kniaziau, - nusilenkė, purtydamas nuo savęs sniegą. - Buvau, 
kaip tu liepei, Ivankojėje. Atleisk, kad sugaišau — tenykštis kniazius 
nenorėjo įsileisti. Turėjau ir gražiuoju įkalbinėti, ir tavo jėga, knia- 
ziau, grasinti, taip praradau keturias dienas, bet pagaliau įsileido. 
Ten nei lietuvių, nei vokiečių nei kvapo, o kniazius prašė pasakyti, 
kad pasiduoda tavo valiai. 

— Šaunuolis! — Aleksandras prišokęs tris kartus pabučiavo šim- 
tininką į skruostus. - Cholopai, mėsos ir vyno šauniam šimtinin- 
kui ir jo vyrams. Gerai pailsėkite, rytoj laukia ilgas kelias, - knia- 
zius, paslaptingai šypsodamasis, mostelėjo kariui eiti ir tas dėkoda- 
mas paliko kambarį, kuris jau aidėjo nuo jo atneštos žinios įaudrin- 
tų vyrų balsų. 

Visus buvo iškankinęs lėtas kariaunos žygiavimas, juolab, kad 
per tris dienas buvo nueita tiek, kiek labiau pasistengę ir per vie- 
ną galėjo nužygiuoti, o kniazius visą laiką arba tylėjo, arba apie 
Derprą šnekėjo, bet dabar, pamatę šimtininką, didžiūnai spėjo, 
jog Aleksandras lūkuriavo jo. Be to, jis pasivijo kariauną kaip tik 
kaime, kur susikirto du keliai: vienas - į Jurjevą-Derptą, kitas - į 
Pskovą. Ir dar su žinia, jog Ivankojėje nėra lietuvių ir kelias į Psko- 
vą laisvas, o jo gyventojai, kaip kad Ivankojės kniazius, vargu ar la- 
bai norės kautis už ordiną. O jeigu nepasiseks prie Jurjevo, tai ru- 
sams liks bent Pskovas. 

Vyrai šurmuliavo, bet tik jaunesnysis kniaziaus brolis Andriejus 
ryžosi tiesiai paklausti: 

— Tai eisime į Pskovą? 

— O kur daugiau, kai kelias laisvas? —- gudriai šyptelėjo Aleksan- 
dras, bene pirmą kartą gyvenime patenkintas broliu. 

Kniazius Jaroslavas dėl Andriejaus nemažai išgyveno. Buvo sil- 
pnas, toli gražu negalėjo lygintis su Aleksandru. Novgorodiečiai tą 
iškart pajuto, kai prieš keletą mėnesių Jaroslavas, jų prašytas, vietoj 
Aleksandro buvo atsiuntęs Andriejų. Nesusitvarkė ir teko atgal at- 
šaukti, bet juk tėvas negalėjo visą laiką jo laikyti po sparneliu. Pa- 
sinaudojo proga — turėjo kažkas pas Aleksandrą nuvesti suzdaliečių 
pulkus, tai Andriejų ir pasiuntė, lai šalia brolio įgauna patirties, kaip 
kažkada pats Aleksandras mokėsi iš tėvo, paimtas į žygį prieš ordiną. 

Bet kniaziaus Aleksandro džiaugsmas buvo trumpas, tuojau su- 
rimtėjo ir, kaip buvo pratęs ryžto reikalaujančiais momentais, ištiesė 
prieš save ant stalo sugniaužtus kumščius: 

— Iš pat ryto - į Pskovą. Dar neišaušus, kiek tik kojos neša. Tas 
miestas dabar mums kaip prinokęs obuolys į rankas nukris. Paim- 
sime jį ir prie Jurjevo. Viskas! - Aleksandras triukšmingai atsisto- 
jo iš už stalo, leisdamas ir kitiems suprasti, jog laikas ilsėtis. Didžiū- 
nai irgi tuoj subruzdo stotis, bet ūmai visą triukšmą nustelbė kažkie- 
no šauksmas: 

— Kniaziau! 

Aleksandras pakėlė akis ir greitai žvilgsniu surado, kas šaukė — 
pro didžiūnus, tramdomas gridno, bandė veržtis Andriejus; šalia jo 
susirūpinęs tūpčiojo pirklys Ochapka. 

— Kniaziau, išklausyk! - nerimo vaikinas ir jo skruostus iš įram- 
pos užplūdo kraujas. 

Aleksandras susierzinęs mostelėjo gridnui paleisti Andriejų ir 
tas, pagaliau pripuolęs prie kniaziaus, su trenksmu krito ant kelių. 

— Kniaziau, - meldė, užvertęs galvą aukštyn. - Leisk man būti 
tarp tų, kurie ims Pskovą. Leisk krauju nuplauti melo purvą. 

Aleksandras žiūrėjo į maldaujančias vaikino akis ir viena ausim 
girdėjo negarsų šurmulį didžiūnų spūstyje, bet jam nereikėjo dai- 
rytis, kad rastų, kas tokie - bojarino Mitrovičiaus draugai. Tačiau 
kniazius žinojo, jog čia, išėjus į karo žygį, jo žodis svarbiausias, ir pa- 
mojo Michailui: 

— Gerai, pasirūpink, kad Andriejui grąžintų jo ginklus. Jis eis su 
pirmuoju būriu. 

Dėkingas vaikinas puolė bučiuoti Aleksandrui ranką, bet tas ne- 
leido jam ilgai džiūgauti: 

— Viskas! - kaip kalaviju nukirto, ištraukdamas ranką. - Vi- 
siems ilsėtis, — ir didžiūnai, vis dar burbėdami, pagaliau ėmė grūstis 
pro duris. Su jais ir visas švytintis Andriejus su tėvu bei gridnu, turė- 
jusiu jam atiduoti ginklus. 

Pagaliau durys užsidarė, cholopai paklojo patalus kniaziui ir 
jo broliui. Andriejus atsigulė, o Aleksandras jau ir žvakėms už- 
gesus tebesėdėjo už stalo, kažką galvodamas, ir neatsiliepė brolio 
šnekinamas. 

Pūga nepasiekė korelų žemės. Nusileidusi naktis buvo tyli ir 
žvaigždėta. 

Pirmieji iš Hirjumos kaimo, triukšmingai palydėti gyventojų, 
dvejomis rogėmis išvažiavo keturi korelai. Jie nesislapstydami nu- 
čiuožė pakalnėn ir dingo tamsos pasiglemžtame miške, bet jų balsai 
dar ilgai girdėjosi. Vėliau, ilgokai luktelėję, pajudėjo ir pirkliai. 

Prieš tai iš tylios, tamsios korelų minios išniro Vainolainenas ir 
pagavo Einių už rankos: 

— Paimk, - jis ištiesė Žybartaičiui nedidelį maišelį, o tas, nesu- 
prasdamas, kas vyksta, įkišo vidun ranką, užčiuopė kaulines figūrė- 
les ir sumišęs pakėlė galvą: 

— Čia man? - o Vainolainenui linktelėjus galvą, dar labiau sutri- 
ko. - Bet palauk, aš dabar neturiu kuo užmokėti... 

— Tu jau užmokėjai! - nukirto senasis korelas. — Čia dovana, o 
kai vėl pas mus atkeliausi, ir dėl kirų galėsime pakalbėti. 

Einius suvokė, jog neperkalbės Vainolaineno, jis, vis dar neatsi- 
gaudamas, išsunkė keletą padėkos žodžių ir pažadėjo būtinai vėl at- 
važiuoti, dėl to dar labiau sutrikdamas, nes korelas jam labai primi- 
nė rikį Žybartą, kokį paskutinį kartą regėjo prieš žūtį Saulės mūšy- 
je. Žybartaitį vėl, kaip anąsyk, nusmelkė negera nuojauta, jog nebe- 

pamatys korelo gyvo. Jis per jėgą nurijo galugerklyje užstigusį gumu- 
lą, prisivertė šyptelti, dėkodamas už dovaną ir, paslėpęs maišelį rogė- 
se, įsiropštė į jas, nes Foma-Jarvis nekantriai mojo keliauti. 

Pajudėjo. Nuo kalno leidosi tarsi vagys: atsargiu žingsniu ir ban- 
dydami laikytis arčiau medžių šešėlių, apraišioję arkliams snukius, 
kad tie neprunkštų. Tik kai nusigavo tolokai nuo kaimo, suragino. 
arklius, kad lėktų sparčiau, kiek tik buvo galima mėnulio šviesoje, ir 
lengviau atsiduso, nematydami jokių persekiojimo požymių. 

Lėkė, vedami Fomos-Jarvio, pamiršę miegą - greičiau ir toliau. Ir 
vis dairydamiesi į dangų, ar dar jo neužtraukė debesys. 

Virš užsnigtos ir šalčio surakintos korelų žemės aušo rytas, tik miš- 


kas dar tylėjo, lyg ko išsigandęs. Greičiausiai keturių stovyklautojų 
palei ežerą. Vyrai kėlėsi, du iš jų krapštėsi palei laužą, ruošdami pus- 
ryčius, kiti du šėrė žirgus, ir visi kone vienu balsu klegėjo, mažai vieni 
kirų klausydamiesi, tarsi neatsidžiaugdami atėjusios dienos grožiu — 
nei vėjo, nei debesėlio danguje, ir šaltukas visai nepiktas. Klegėjo ir 
nejautė, kad juos kažkas stebi. 

Stebėjo — piktai ir apmaudžiai. Dviese, palindę po kuplia egle, 
karts nuo karto sniegu patrindami nuo kone nemiegotos nakties pa- 
vargusias akis. 

Timotėjus, Daniila ir jo kariai jau antrą naktį vijosi, kaip jie manė, 
pirklius. Nesitikėjo, kad tie taip ūmai paliks kaimą. Išžudę Ochap- 
kos cholopus, jie nutarė pailsėti, o prie Hirjumos paliko porą žvalgų. 
Užėjus nakčiai jau buvo sugulę, kai tie atskubėję pažadino - „pirkliai 
iškeliavo!“ Pašokę paskubomis susiruošė ir leidosi iš paskos, tačiau 
po kelių valandų, bijodami tamsoje pamesti pėdsakus, apsistojo nak- 
čiai. Vos išaušo, vėl galvotrūkčiais tarsi medžiokliniai šunys metė- 
si į kelią, nei akimirkos nepakeldami akių nuo pėdsakų ir nieko ap- 
linkui nepastebėdami. Kad tik greičiau pabaigtų su pirkliais, ir atgal: 
Timotėjus — su svetimšalių supirktais kailiais ir dar atsiimti iš boja- 

rino Mitrovičiaus atlygio už Ochapkos cholopus bei gyvą liudininką, 
kad juos išžudė korelai, bojarinas Daniila - atgauti žmonos ir namo, 
į Pskovą. Vis nerimavo, ar kniazius Aleksandras dar nepajudėjo, rei- 
kėjo gelbėti ne tik turtą, bet ir savo kailį. 

Per tą skubėjimą užslinkus antrai nakčiai nebesustojo - kad ir iš 
lėto, bet vis vien sekė mėnulio šviesoje įžiūrimomis sunkiai pakraurų 
rogių šliūžėmis, dėkodami dievui, kad nesninga. Pagaliau, prieš pat 
rytą, pajuto, kad persekiojamieji nebetoli, o užuodę laužo dūmų kva- 
pą bojarinas Daniila su Timotėjumi, lydimi kelių karių, nusėlino pa- 
sižvalgyti. Galvojo, apsižiūrės, kur pirkliai įsitaisė, kaip patogiau pri- 
eiti prie jų stovyklavietės ir užpulti, bet kur tau... 

Stovyklavietę rado greitai, ir ta puikiai tiko netikėtam užpuoli- 
mui — miškas siekė jos kraštą, jau norėjo siųsti karį atvesti kitų, bet 
tuo metu keleiviai ėmė keltis, ir bojarinas Daniila susigriebė, kad kaž- 
kas lyg ir ne taip. Dar luktelėjo spitrindamasis ir įsitikino, jog ne tuš- 
čiai — keliauninkų buvo keturi ir visi korelai. Iš pradžių tikėjosi, jog 
pirkliai, anksčiau atsikėlę, kur nors nuklampojo pasižvalgyti, bet lai- 
kas ėjo, o tie nesirodė, ir Daniilos bloga nuojauta vis labiau stiprėjo. 
Veidas tvinko iš įsiūčio ir, kai pirklys Timotėjus subruzdo, ko jis del- 
sia, reikia karius kviestis ir pulti, bojarinas griebė pirklį už apykaklės: 

— Tu ką, kvaily, ar dar nesupratai?! Mus gi kaip mažus vaikus ap- 
vyniojo aplink pirštą — kol paskui šituos sekėme, tie pagonys pirkliai 
paspruko, - bojarinas šniokštė, tarsi žaislą purtydamas nediduką Ti- 
motėjų, o paskui bloškė jį į sniegą. 

— Apgavo?! - pirklys, visu ūgiu išsitiesęs, iš apačios spoksojo į bo- 
jariną ir pašaipiai suraukė smailą nosį. - Tai pagaliau ir tu susiprotė- 
jai. O ką aš tau visą laiką sakiau — nėra ko jiems į svedų pusę trenk- 
tis. Bet garbingasis nenorėjo tikėti. Vis įsivaizduoja, kad sėdi pas save 
Pskove. O čia - korelų žemė, dera šiek tiek apie ją nusimanyti, o ne 
švaistytis kalaviju kur reikia ir kur ne! Gal sakau vieną kartą manęs 
paklausysite ir šitų korelų neliesite, nes paskui mums gali būti sun- 
ku iš čia ištrūkti. 

Dar šnekėdamas pirklys ėmė rangytis ir šiaip taip išsikrapštė iš 
sniego patalo, apmaudžiai šnairuodamas į bojariną. Timotėjus nepa- 

žinojo savo tikrųjų tėvų, jį, pamestinuką, augino vienas Pskovo pir- 
klys, tačiau ne kaip vaiką, o kaip tarną, ir vienintelė glamonė, kurią 
nuo mažens jautė, buvo įtėvio kumštis ar platus odinis diržas, tačiau 
išaugo nors ir nedidukas, bet pakankamai išvaizdus vaikinas. Tiesa, 
jam šiek tiek netiko smaila nosis, bet gelbėdavo gerai parištas liežu- 
vis, ir merginos kaip smiala prie jo lipo, tačiau Timotėjui rūpėjo įtėvio 
dukra. Ne kokia gražuolė, bet vaikiną viliojo jos tėvo turtai, o ir mer- 
gina Timotėjaus nestūmė į šoną. Visa bėda, kad sykį bučiuojantis pa- 
gavo įtėvis, iki mėlynumo prikūlė ir už bausmei įmetė į rūsį. Timo- 
tėjus, sulaukęs nakties, sugebėjo išsikrapštyti, o tada nusprendė pasi- 
pustyti padus, bet prieš tai be sąžinės graužimo patuštino įtėvio kap- 
šą. Po to Pskove jam nebebuvo vietos ir Timotėjus nutarė pamėgin- 
ti laimę korelų žemėse. Viliojo jų garsieji kailiai, tik ėjosi ne taip ge- 
rai, kaip jam norėjosi. Korelai turėjo sutartis su Novgorodo pirkliais 
ir nenorėjo jų pažeisti, mažai padėjo ir gąsdinimai, juolab kad vienas 
nieko negalėjo padaryti, o jeigu ir parduodavo, tai vis prastas atliekas, 
kurių neėmė kiti. Iš pelno už juos vos užteko duonai, tačiau ar dėl to 
reikėjo bėgti iš Pskovo? 

Jam pasirodė, kad pagaliau laimė teikėsi šyptelti, kai atsitiktinai 
susipažino su bojarinu Mitrovičiumi ir tas pažadėjo jam padėti. Davė 
pinigų, ginkluotų vyrų, bet, aišku, ne už ačiū — su jų pagalba Timo- 
tėjus turėjo išstumti iš korelų žemių pirklį Srepaną Ochapką. Kai Ti- 
motėjus išgirdo vardą, nepatikėjo savo ausimis, net nutirpo iš baimės, 
bojarinui pakartojus, jog neapsigavo — tą kalės vaiką Stepaną Ochap- 
ką, bet paskui atsigavo ir net pralinksmėjo: toks piešas — ne juokas, 
užtat pergalė bus šimtą kartų saldesnė, iš karto jam užtikrintų vietą 
tarp didžiųjų Novgorodo pirklių. 

Ir, regis, viskas neblogai sekėsi - pamatę jį, lydimą daugybės 
vyrų, korelai jau nuolankiai kalbėjo, ir kailių daugiau atsirasdavo. 
Bet velnias ir bojarinas Mitrovičius jam ant kaklo užkorė tą šuniūkš- 
tį Daniilą! Iš Pskovo atsiminė — jodavo gatve nosį užrietęs ir nieko 
savo kelyje nepastebėdavo, jeigu nespėjai pasitraukti — pats save kal- 
tink. Ir korelų žemėje jautėsi taip pat, jo žodis turėjo būti paskuti- 
nis, kad ir koks kvailas buvo! Sakė jam Timotėjus — nereikia lies- 

ti Ochapkos cholopų, užteks padegti sodybą, bet ne — užsispyrė ir 
baigta: visus kaip kiaules išskersim! Dar gerai, kad Timotėjui pavy- 
ko įkalbėti šaudyti jo parūpintomis korelų strėlėmis ir palikti gyvą 
jam ištikimą cholopą, kad paskui paliudytų, jog žudė korelai. Juk 
Daniilai kas - maus į Pskovą ir sėdės sau ramus, o Timotėjui rei- 
kės grįžti į Novgorodą, o jei tas ir korelus nužudytų, tai pirkliui kitą 
kartą jų žemėse reikėtų didelės kariaunos apsaugai. Jis lengviau atsi- 
duso, kai Daniila nusprendė nesiterlioti. 

— Eime, - nusispjovęs apsisuko. - Nėra ko čia gaišti, reikia grįž- 
ti iki korelų kaimo ir vytis tuos pagonis. Greičiau! — niuktelėjo į nu- 
garą po kojomis pasipainiojusį pirklį ir tas pasiskubino atšokti į šalį, 
kad neužstotų bojarinui kelio, o paskui jau stengėsi statyti kojas į jo 
paliktas pėdas, kad būtų lengviau, tik Daniila labai jau plačiai žengė, 
taikydamasis greičiau nusigauti iki paliktų karių ir žirgų. 

Greičiau, kol neįdienojo, kad būtų galima kuo toliau nukeliauti. 

Žengė, o Daniila nesiliovė mėgautis džiaugsmu, kurį patirs paga- 
liau pagavęs tuos nelemtus pirklius, pats savo rankomis jiems nukirs 
galvas. Iš to nekantrumo kaire ranka nepaleido kalavijo rankenos, o 
dešine plačiai mojavo, stengdamasis išlaikyti pusiausvyrą, nes kartais 
lyg ne sniege — vandenyje iki pusės brido. 

Smagi saulutė ropštėsi aukštyn, kaitindama skruostus ir ragindama 
nusimesti kailinius, bet prie Pskovo vartų budėjusiems sargybiniams 
to neleido padaryti griežtas posadninko Tverdilos įsakymas būti pa- 
siruošusiems bet kokiems netikėtumams. Mat miestą buvo pasiekusi 
žinia apie Aleksandro žygį, jo žvalgų pasirodymą prie Jurjevo ir kad 
priekiniai būriai maitinasi čiudų žemėse. 

Maža to, sklido gandas, kad kniazius, norėdamas apsisaugoti 
nuo Pskovo, liepė užtverti visus iš miesto vedančius kelius, nors jam 
niekas negrėsė — nedidelis vokiečių būrys jau seniai buvo išskubėjęs į 
Jurjevą, palikęs abu fogtus vos su keliais knechtais. 

Vokiečiai kalbino posadninką Tverdilą duoti dalį savo kariaunos, 
bet tas griežtai atsisakė. Girdi, ką gali žinoti - ims Aleksandras ir pa- 
suks į Pskovą, tada neužteks jėgų jam atremti. 

Tverdila mielai būtų laikęs miesto vartus visą laiką uždarytus, 
bet miestiečiai būtų pradėję niurzgėti. Be to, reikėjo kaupti atsargas 
iš aplinkinių kaimų apgulties atvejui, nes Tverdila, jeigu ateitų knia- 
zius Aleksandras, ruošėsi laikytis tol, kol ordinas, sukaupęs jėgas, at- 
skubės pagalbon. Aišku, jeigu norės išsaugoti Pskovo draugystę, nes 
posadninkas jautė, jog ne visi jo kariai turi ūpo kautis. 

Bet, norėdama ar ne, kariauna dar klausė Tverdilos. Ir, nepaleis- 
dami iš rankų iečių, sargybiniai stypsojo palei pakeltus vartus, pasi- 
ruošę akimoju juos nuleisti, jeigu tik iš netolimo miško išnertų Nov- 
gorodo raiteliai ar pasirodytų pėstininkai. Viskas, ką jie galėjo sau 
leisti - glaustytis šešėlyje palei vėsa atsiduodančius sienos akmenis. 

Kasdienis tuščias laukimas sęniai buvo išvarginęs ir arbukinęs 
sargybinius, nes be retų vilkstinių su malkomis, maistu ir šienu kelyje 
daugiau niekas dienų dienas nesirodė. Tad, kai iš miško išslydo pen- 
kios su kaupu šieno pakrautos rogės ir pričiuožė prie vartų, tik keli 
sargybiniai, nenoriai palikę išganingą šešėlį, lėtai prisiartino prie jų. 

— Ką vežate? — žiovaudamas ir gremždamas riebų pagurklį pa- 
klausė prie priekinių rogių atsistojęs sargybinis, pasiremdamas ieti- 
mi tarsi lazda. 

— Ką, ar nematai? - įžūliai atkirto važnyčiotojas, jaunas stambus 
vaikinas. Atrodė, kailiniai plyš jam keliantis. 

— Kaip šneki, smerde?! — sargybinio akys ėmė plėstis, bet jis 
nespėjo atsitokėti, kai vaikino rankose tarsi iš oro atsirado kalavi- 
jas ir jo ašmenys tapo paskutiniu dalyku, kurį savo gyvenime pama- 
tė sargybinis. 

— Pirmyn! — šūktelėjęs sušvilpė Andriejus. 

Jis pakėlė kalaviją ir puolė sargybinius, kad tie nespėtų nuleisti 
vartų. Sučežėjo draskomas šienas ir iš rogių pabiro kariai. Apsnūdę 
ir nespėję susivokti, kas vyksta, pskoviečiai per kelias akimirkas vie- 
nas po kito krito nuo ryžtingų ir gerai savo užduotį žinojusių novgo- 
rodiečių kalavijų kirčių. 

— Greičiau! — mostelėjo Andriejus, kai visi sargybiniai jau dryb- 
sojo negyvi. Kariai skubiai iš vienų rogių iškinkė arklį, pastūmė jas į 
šoną ir įkišo į šieną deglą. Ugnis godžiai lyžtelėjo sausą žolę ir lieps- 
nos stulpas šoktelėjo aukštyn. 

Šoktelėjo, ir iš miško lyg akmenys pakalnėn triukšmingai pabiro 
raiteliai, tarsi marga upė per baltą sniegą arūžė. Andriejaus kariai vos 
spėjo išstumdyrti į šalis roges, patraukti lavonus, o raiteliai jau garmė- 
jo pro vartus ir sklido po gatves. Klykaudami, šūkaudami, švilpdami 
ir sukdami virš galvų kalavijus jie sparčiai veržėsi Detinco pusėn. 

Raiteliai lėkė nežiūrėdami kelio, trypė nespėjusius atšokti mies- 
tiečius, o tie, kuriems pasisekė išlikti sveikiems, užsidarinėjo namuo- 
se ir slėpė vertingus daiktus, kol neįsilaužė paskui raitelius sekę pės- 
tininkai. Jie šaukė, jog ieško Pskovo karių, tačiau kažkodėl užtikda- 
vo vien ką tik šeimininkų paslėptus daiktus ir tempdavo juos laukan, 
šaukdami pavėlavusiems, kad nieko vertinga neliko, bet tie netikėjo ir 
veržėsi įsitikinti savo akimis. 

O raiteliai lėkė nesutikdami pasipriešinimo iki pat Detinco. Čia 
budėję sargybiniai irgi apstulbo juos išvydę, tačiau, skirtingai nei 
miesto vartų sargybiniai, spėjo atsitokėti. 

Kirstynės buvo trumpos, bet aršios ir nelygios. Vienam pskovie- 
čiui teko mažiausiai penki novgorodiečiai, sargybinių pulkelis aki- 
moju prapuolė po žirgų kanopomis ir veikiai pusė jų gulėjo apsipylę 
kraujais, o kiti, numetę ginklus, kėlė rankas. Bet, kol novgorodiečių 
vadai spėjo sulaikyti savo karius, dar ne vienas pskovietis krito nuo 
įsismaginusio raitelio kirčio. 

Apsvaigę nuo sėkmės raiteliai nušuoliavo toliau. Jie apsupo ka- 
reivines ir Pskovo kariauna, matydama, kad priešintis neverta, sudė- 
jo ginklus. Paskui raiteliai pasklido po miestą, jie gaudė Pskovo boja- 
rinus ir tempė juos į vėčės aikštę, kur jau gaudė varpas. Jie sučiupo ir 
abu fogtus ir, surištus bei permestus per arklius, taip pat atgabeno į 
aikštę, kur pėstininkai būriais varė miestiečius. 

Žmonės jau tirštai buvo užplūdę aikštę, kai į ją įjojo kniazius 
Aleksandras su palyda. Minia prasiskyrė, praleisdama raitelius į vi- 
durį, kur stovėjo suimti bojarinai ir fogtai. 

Aleksandras, nužvelgęs suimtuosius, pažino tarp jų posadninką 
Tverdilą ir pašaukė jį: 

— Tai ką, bojarine, priėjai liepto galą? Kiek kartų tau sakiau — pa- 
galvok, ką darai. 

Tverdila, jau pusamžis, kiek išdribusio kūno, nubrozdintu, kru- 
vinu skruostu, pamušta akimi, apdraskytais rūbais, nepatogiai, ma- 
tyt, dėl to, kad priešinosi, novgorodiečių už nugaros užlaužtomis su- 
rištomis rankomis, kiek galėdamas pasistengė oriai atsitiesti ir su pa- 
nieka žvilgtelėti į kniazių. | 

— O tuvis dar toks pat kvailas ir piktas šunytis, kuriam kol kas 
sekasi. Bet taip nebus visada. Tu vis galvoji, kad Pskovas - Novgoro- 
do cholopas ir privalo daryti tai, ką tas panorės, bet klysti. Šįkart tavo 
viršus, bet dar kartą sakau - visada taip nebus. 
+» — Purslokis, senas šunie, purslokis, tiek tegali, dantys tau jau iš- 
mušti, nebeįkąsi, - nusispjovė Aleksandras. - Priėjai liepto galą! 
Daug ką galima atleisti, bet tik ne susidėjimą su pikčiausiais pravos- 
lavijos priešais. 

— Kitąsyk tas, kurį vadini pikčiausiu priešu, tampa geriau- 
siu draugu, o tai, ką vadini išdavyste — išmintingo valdovo protin- 
gu žingsniu, - raukydamasis nuo kūną pjaunančių virvių iškvėpė 
Tverdila. 

— Gerai, senas šunie, užteks viauksėti. Tu - išdavikas, o išdavi- 
kus aš kariu. Visus. Tuojau pat. O vokiečius nugabenkite į Novgo- 
rodą, paskui juos iškeisime su ordinu į belaisvius, - mostelėjo Alek- 
sandras, ir gridnai puolė vykdyti įsakymo. 

Jiems nereikėjo vargti ieškant vietos, kur užmesti virves — 
aikštės kampe nuo seno stovėjo kartuvės. Tiesa, jos nebuvo pri- 
taikytos dideliam pasmerktųjų būriui, tačiau gridnai mikliai išsi- 
suko — šalia kartuvių augo seni medžiai ir jie permetė kelias vir- 
ves per jų šakas. 

Iš viso Aleksandro sargybiniai prie kartuvių atitempė dvylika 
bojarinų. Keli pasmerktieji mėgino priešintis, šaukė, bet tai jiems 
nepagelbėjo. Posadnininkas Tverdila tylėjo, su panieka dairėsi ap- 
linkui ir vis taikėsi sutikti kniaziaus Aleksandro žvilgsnį. 

Gridnai dirbo mikliai — vieną po kito surištus bojarinus užkėlė 
ant ešafoto ar pasodino ant po medžiais atvestų žirgų, užnėrė ant ka- 
klų virves ir pakorė, vieniems iš po kojų išspyrę suoliukus, o iš po kitų 
pavarę arklius. Matėsi, jog toks darbas jiems ne naujiena. 

Kai ore aprimo paskutinis kūnas, aikštėje įsivyravo grėsminga 
tyla. Minią supę asmeninės Aleksandro kariaunos kariai be įsaky- 
mo tvirčiau suspaudė ietis ir atsuko jas į žmones, o gridnai susiglaudė 
aplink kniazių ir jo palydą, kad būtų patogiau gintis. 

— Gal reikėtų pašaukti daugiau karių? — gridnų vyresnysis šnibž- 
telėjo Aleksandrui į ausį. 

— Nereikia, - papurtė galvą kniazius. 

Jis lengvai nušoko nuo žirgo, numetė gridnui pavadžius, keli mė- 
gino sekti jam iš paskos, kai kniazius bėgo ant ešafoto, bet Aleksan- 
dras liepė gridnams likti apačioje ir vienas sustingo palei pakartųjų 
kojas. Jis žvelgė į priešais vilnijančią tylią minią ir laukė, kol visos gal- 
vos atsisuks į jį, o tada prabilo ir žodžiai krito tarsi kirčiai. 

— Pskoviečiai, aš neturiu laiko ilgoms šnekoms. Šie žmonės, — 
Aleksandras neatsisukdamas mostelėjo į lavonus, - atidavė jūsų 
miestą pikčiausiems mūsų ir šventosios pravoslavijos priešams. 
Taip jie susitepė išdavystės nuodėme, o ją galima nuplauti tik mir- 
timi. Šitie gavo tai, ko nusipelnė. Bet ir pats Pskovas susiteršė padė- 
damas priešui ir turi savo nuodėmę išpirkti krauju. Aš imu Pskovo 
kariauną į žygį prieš ordiną. Čia palieku savo įgulą, kol Pskovo vy- 
rai sugrįš išpirkę savo kaltę ir, jeigu bus to verti, galės spręsti savo 
miesto reikalus vėčėje. Viskas. Grąžinkite Pskovo kariaunai gin- 
klus. Išžygiuojame tuojau pat, - Aleksandras, nekreipdamas dėme- 
sio į vėl sušurmuliavusią minią, greitai nubėgo nuo ešafoto ir, užšo- 
kęs ant žirgo, pavarė jį į priekį. 

Tik Aleksandro žirgas krustelėjo, gridnai tuojau sujudo ir, 
pliaukšėdami botagais, ėmė skinti kelią kniaziui ir jo palydai. Jiems 
teko kaip reikalas pasistengti, nes minia nelabai uoliai skyrėsi, o rūš- 
kani pskoviečių veidai liudijo, jog kniazius rizikuoja, išvesdamas 


Pskovo kariauną. 

Pagaliau po visų vargų, Aleksandro palyda prasibrovė į gatvę, ku- 
rią buvo užplūdę iš namo į namą zujantys ir grobio ieškantys kariai. 

— "Tuojau pat tai nutraukti, - mestelėjo per petį kniazius gre- 
ta jojusiam tūkstantininkui. - Nereikia, kad kariai apsikrautų ne- 
šuliais. Oras atšilo, keliai tuoj tuoj pažliugs. Neišbrisime, o juk tu- 
rime skubėti, todėl gurguolę paliksime čia. Ir neverta be reikalo er-- 
zinti pskoviečius. 

— O ką darysime su maistu? — susirūpino posadnininkas Stepa- 
nas Tverdislavičius. 

— Pakeliui rasime. Ir kariai tuščiais pilvais sparčiau žygiuos, kai 
tikėsis pakeliui pasirinkti, - atsiliepė Aleksandras ir apsidairęs ne- 
kantriai šūktelėjo. - Kur Domašas? 

— Čia, kniaziau! — aukštas jaunas dar kiek vaikiško veido jaunes- 
nysis posadninko brolis prasibrovė pro Aleksandro palydą. 

— Pasiimk savo vyrus, Tvėrės vaivadą Kerbetą su jo kariauna ir lė- 
kite prie Jurjevo. Pažiūrėk, kas ten dedasi, ar teisybę bojarinas Mitro- 
vičius man pranešinėja apie ordino kariauną. Lėk! - kniazius nekan- 
triai mostelėjo ir Domašas, plačiai nusišypsojęs nuo jo susirūpinusio 
žvilgsnio nenuleidžiančiam posadninkui, smagiai sukirto žirgui. 

— Gal reikėjo su jais pasiųsti ką nors labiau patyrusį? — tyliai iš- 
tarė Stepanas Tverdislavičius, akimis sekdamas gatve nušuoliuojan- 
tį brolį. 

— Nieko, nebe mažas. Kiek tu jį gali vedžioti už rankos, — šyp- 
telėjo Aleksandras ir paragino savo žirgą. - Paskubėkime. Saulė dar 
aukštai, reikia nužygiuoti kaip galima toliau. 

Paskui kniazių Aleksandrą ir jo palydą jau leidosi pirmosios rai- 
telių gretos, o gatvė aidėjo nuo pėstininkus rikiuojančių šimtinin- 
kų keiksmų. 

Novgorodo kariauna kaip sparčiai įsiveržė į miestą, taip dabar 
skubėjo palikti jį. Pro vartus į laukus sparčiai šliaužė vilkstinės gyva- 
tė. Jos priekis jau seniai buvo prapuolęs miške, o pėstininkų gretoms 
dar nesimatė galo. Ant sienų ir į jų bokštus saugoti miesto lipo Alek- 
sandro palikti kariai. 

Palikdama už savęs išmaltą sniegą, vokiečių kariauna tarsi gyvatė vin- 
guriavo miškais ir laukais rytų pusėn. Kariai ir jojo, ir pėsti žengė, vis 
labiau toldami nuo pirmojo susirėmimo su Aleksandro kariais vietos. 

Baigėsi jau antra para po mūšio, o visų atmintyje jis tebesiautėjo. 
Ausyse vis dar skambėjo sužeistų rusų maldavimai pribaigti ir galva 
svaigo nuo sniegą raudonai nudažiusio garuojančio kraujo kvapo. Ir 
pergalės džiaugsmo, nes kaip vytelę perlaužė rusų jėgą. 

Iš pradžių komtūras Vilhelmas fon Siegrichas kiek prisibijojo šio 
susirėmimo. Apie Derpto apylinkėse pasirodžiusį Domašo ir Ker- 
beto būrį broliui Hermanui pranešė bojarinas Fiodoras Mitrovičius. 
Jo žodžiais tariant, rusų buvo dešimt šimtinių. Fon Siegrichas turėjo 
maždaug tiek pat, visa bėda, kad pusę jo kariaunos sudarė mažai pa- 
tikimi estai, o tarp vokiečių buvo daug jaunų riterių ir knechtų. Tai 
labiausiai ir gąsdino komtūrą, tačiau sykiu ir ragino kuo greičiau su- 
siremti, kol jo neužsigrūdinę kariai pernelyg neįsibaimino laukdami 
mūšio ir kol estai neišsilakstė. 

Bojarinas Mitrovičius dar perdavė, jog kniazius Aleksandras lie- 
pė savo vadams nesivelti į mūšį, o vilioti vokiečius paskui save, bet tie, 
dar jauni vyrai, patyrę apie priešo dydį, pradėjo šnekėti, kad būtų ga- 
lima juos įveikti vieniems. Komtūras Vilhelmas per brolį Hermaną 
paprašė, kad bojarinas dar pakaitintų vaikinus, pasakydamas tai, kas 
labiausiai jį patį gąsdino — apie estų nepatikimumą ir karių jaunu- 
mą — ir neapsiriko: greitai bojarinas Fiodoras perdavė, kad abu rusai 
jau nesitveria kailyje iš noro susiremti. Išgirdęs tai, fon Siegrichas pa- 
siskubino išvesti iš miesto kariauną, kol Domašo ir Kerbeto karščio 
neatvėsino koks nors kniaziaus Aleksandro žygūnas. 

Antros žygio dienos ryte vokiečiai sutiko rusus netoli estų kai- 
melio. Apie rusų judėjimą komtūras Vilhelmas žinojo iš žvalgų, bet 
pasistengė nuduoti, kad pamiškėje, prie upės vingio, mūšiui pasiruo- 
šusi rusų rikiuotė jam buvo visai netikėta ir dar kad sunkiai sekasi 

iš žygio kolonos persirikiuoti į „kiaulę“ Ir sėkmingai, nes rusai kaip 
mat patikėjo savo sėkme, jų galvos apsisuko ir užuot laukę, jie klyk- 
dami puolė į priekį, tačiau žirgai ėmė skęsti sniege, kol pasiekė vokie- 
čius, rusų rikiuotė pakriko, o vokiečiai spėjo sustoti „kiaule“. Įsibėgė- 
ję rusai atsitrenkė tarsi banga į akmenį, jie nespėjo susivokti, o geleži- 
nė „kiaulė“ žvangėdama kaip peilis pajudėjo į priekį, tarsi rausdama 
gilią vagą ir šluodama viską savo kelyje. 

Pajudėjo ir visi komtūro nuogąstavimai prapuolė be pėdsako: iš- 
sikankinę po laukimo Derpte ir jauni jo riteriai, ir knechtai ir net es- 
tai pajuto sėkmę ir puolė, nesižvalgydami atgal. Veržėsi priekin, tar- 
si nuo kraujo kvapo apdujusi vilkų ruja, o rusai, supratę, kad jie pa- 
smerkti, bandė gelbėtis bėgdami, tačiau retam pasisekė. Nepraėjo nei 
valanda, ir viskas buvo baigta. Fon Siegrichas dar leido savo kariaunai 
kiek pasigrožėti savo pergale, o paskui nusivedė ją į rytus. 

Ir kariai ėjo, vis dar apsvaigę nuo pergalės, apie kurią žinia lėkė 
kaip strėlė — per tą laiką, kuris praėjo nuo mūšio, kariauną pasivi- 
jo dar keli estų būriai ir dabar paskui Vilhelmą fon Siegrichą sekė 
kone trys tūkstančiai vyrų ir visų nuotaika buvo pakili. Visų, išsky- 
rus komtūro. Tik kariauna paliko mūšio lauką, jo džiaugsmą vėl pa- 
keitė rūpestis. Komtūro vyrai dar matė rusų lavonais nuklorą lauką, 
o fon Siegrichas = kitą mūšį, daug didesnį ir baisesnį. Matė, ir kom- 
tūrą vėl kamavo nerimas girdint jaunų riterių šnekas, kad dabar tik 
Novgorode sustos, o pakeliui ir Pskovą atsiims. 

Vilhelmas fon Siegrichas mieliau būtų atitraukęs kariauną į 
Derptą, bet negalėjo — vyskupas liepė jokiu būdu neįleisti Aleksan- 
dro į vyskupystės valdas. Teliko iš apmaudo graužti pirštus - bepi- 
gu seniui už storų Derpto pilies sienų; Vilhelmui teks plyname lauke 
kautis su rusų jūra, tik kur tas laukas? Komtūras nuo ryto iki vakaro 
dairėsi nuo žirgo aukštybės, bet nuolat teko nuo kaktos ginti rūpes- 
čio raukšlę - jei ir pasitaikydavo tinkama kariaunos išskleidimui ply- 
nė, tai žirgai sniege iki pilvų skendo, 

Nelemtas sniegas! Dėl jo raiteliai, buvę vienintele fon Siegricho 
viltimi, būtų tapę lengvu daugybės rusų pėstininkų grobiu. Vilhelmą 
išpildavo šaltas prakaitas, įsivaizdavus, kaip gali baigtis susidūrimas 

su Aleksandro kariauna tokiame lauke. Vienintelė tinkama vieta jam 
atrodė ežeras, nes ant pakeliui pasitaikiusių sniego sluoksnis būdavo 
plonesnis nei laukuose, tik jie vis būdavo per maži, kad ant jų išsitek- 
tų dvi kariaunos. Priekyje buvo ir didesnių, tačiau buvo vienas ma- 
žas „bet“ — kaip ant kurio nors vieno iš jų atsivilioti rusus? 

Tai ir buvo didžiausias komtūro Vilhelmo galvos skausmas, o 
kas po to bus — tai ką Dievas duos ir kaip jis panorės. Gal jis neleis 
vokiečių kariams ir ypač estams išsigąsti, pamačius rusų kariaunos 
dydį. Pačiam komtūrui darėsi negera, atsiminus bojarino Mitrovi- 
čiaus minėtą skaičių, kurį fon Siegrichas vengė paminėti savo būrių 
vadams, nes nėra nieko blogesnio, kai kariai, eidami į mūšį, žino, jog 
jų laukia keliolika kartų gausesnis priešas. Tada iš karto gali saky- 
ti, jog jis pralaimėtas, o kai nežino, tai mūšio lauke nebus laiko skai- 
čiuoti ir pradėti drebinti kinkas. 

Komtūras vedė savo vyrus į rytus ir pažvelgęs į jo veidą galėjai pa- 
galvoti, kad jų ten telaukia tik pergalė. 


* 


Balandis skaičiavo jau trečią savo dieną, bet žiema buvo žengusi atgal 
vos vieną kitą žingsnį. Tik kelyje iš po kojų sykiu su patižusiu sniegu 
tiško vanduo, o laukuose ir miškuose po nakties šalčio jis slėpėsi po 
ledo šarvais, kuriems saulė perdien mažai tepakenkdavo. 

Novgorodo kariai paskutiniais žodžiais keikė sniegą, nes tas 
trukdė jiems nusigauti iki čiudų kaimų, kur kniazius leido jiems pa- 
simaitinti. Be to, jei ir pasisekdavo, grobis būdavo menkas, žinia apie 
jų pasirodymą lyg strėlė skrido priekyje ir gyventojai spėdavo su ver- 
tingesniu turtu ir gyvuliais pabėgti į miškus. Teliko guostis, kad atsi- 
gaus įsibrovę giliau į vyskupo žemes. 

Kariai irzo, o kniazius Aleksandras nervinosi. Ėjo ketvirta die- 
na, kai kariauna paliko Pskovą ir į priekį nužygiavo posadninko bro- 


lis Domašas Iverdislavičius ir Iverės vaivada Kerbetas su tūkstančiu 


135 


vyrų susitikti su bojarino Fiodoro Mitrovičiaus kariais, paskui rasti 
pagrindines ordino jėgas ir vilioti paskui save, kol kniazius užtiks tin- 
kamą vietą mūšiui. 

Bet kur jos ieškoti, jeigu nuo Domašo su Kerbetu nei menkiau- 
sios žinios? Ir dar lyg tyčia aplink vieni miškai ir giliai po apledėjusiu 
sniegu pasislėpę laukai. Žirgas pastato koją — iki pilvo prasmenga, o 
paskui beviltiškai daužosi, mėgindamas išsikapstyti, bet vėl ir vėl at- 
siremia į sniegą pilvu. Kokios gali būti kautynės, kai raitelis turės žiū- 
tėti, kaip nenusiristi po savo žirgo kanopomis. 

Aleksandras buvo pasiuntęs priekin žvalgus, paskui kuriuos sekė 
trys priekinės šimtinės. Jeigu būtų pasirodęs priešas, šimtinės būtų 
sulaikiusios jį kiek galima ilgiau, kad kniazius spėtų išskleisti pagrin- 
dines jėgas. Išskleisti, bet tik ne čia, - rūškanas meldė Aleksandras, 
nematydamas aplinkui nei trupučio tinkamos vietos. 

Meldė, bet, atrodė, Dievas nuo jo nusisuko — kone pusė vilksti- 
nės buvo prapuolę miškingoje, sniegu užverstoje dauboje, kai knia- 
zius pastebėjo kiek įkerta atšuoliuojančius kelis raitelius. Nusikeikęs 
jis pavarė žirgą, skubėdamas greičiau išgirsti blogas naujienas. Grei- 
čiau, nes sumanė kuo sparčiau iš daubos bent jau kelias šimtines išva- 
ryti, kad tos kuo toliau nuo jos krašto susiremtų su vokiečiais, o knia- 
zius per tą laiką, kol jos kausis, galvojo spėsiąs didžiąja kariaunos dalį 
išrikiuoti ant kito krašto. Ten vis turės šiokį tokį pranašumą, - kol ri- 
deriai nustums priekines šimtines į daubą, kol per sniegą klampoda- 
mi užsiropš į kitą kraštą, gerokai paprakaituos ir uždus. Nebe tokie 
žvalūs bus, kai atsirems į rusų ietis. 

Aleksandras su raiteliais susitiko įkalnėje. 

— Na?! - iš tolo riktelėjo, bet tik sulaikęs žirgą pagaliau suprato, 
ką iš tolo modami visą laiką šaukė žvalgai. 

— Sutikome Domašo ir Kerbeto vyrus, o su jais — ir bojarinas Mi- 
trovičius, — dusdamas kartojo žvalgų vyresnysis, nedrįsdamas knia- 
ziaus akivaizdoje nusišluostyti veidu bliaukiančio prakaito. 

— O kur Domašas su Kerbetu?! - springdamas iš nekantrumo 
Aleksandrą aplenkė paskui jį atšuoliavęs posadninkas. 

— Domašas žuvo, o Kerbetas sužeistas, - nuleido galvą žvalgas, 
pastebėjęs, kaip pajuodo Tverdislavičiaus veidas. 

— Kur Kerbetas ir bojarinas Fiodoras? - nerimo Aleksandras, ir 
žvalgas paaiškino, jog netoli. Liko su kariais toje vietoje, kur susitiko 
su žvalgais, laukia kolonos ateinant. 

Kniazius negaišo — jis liepė žvalgams skubėti atgal ir pakeliui 
perduoti priekyje ėjusioms šimtinės, kad tos sustotų ten, kur ilsisi 
Kerbeto ir Mitrovičiaus kariai, pastatytų sargybą ir lauktų, kol at- 
eis visa kariauna. 

— Jojam, - Aleksandras mostelėjo palydai. — reikia išsiaiškinti, 
kas nutiko, o tada matysime, ką daryti. 

Didžiūnai, gridnų lydimi, pasileido keliu kiek tik nešė žirgai. 
Veikiai priekyje, baltoje plynėje, sujuodavo nedidelės figūrėlės, kurios 
greitai virto ant sniego sugulusiais kariais. Jų nuilsę žirgai stovėjo nu- 
korę galvas, kai kurie drybsojo nuvirtę ant šono. Keliose rogėse gulė- 
jo sužeistieji, o dar daug į jas netilpusių, bet įstengusių paeiti sužalotų 
karių dabar tysojo ant sniego, kur juos užklupo įsakymas sustoti. 

Pamatę Aleksandrą, kai kurie ištvermingesni kariai atsikėlė ir 
ėmė artintis prie jo. Tarp jų iš tolo puošniais šarvais išsiskyrė bojari- 
nas Fiodoras Mitrovičius ir kniazius pasuko žirgą prie jo. 

— Pasakok, bojarine! - paliepė, nekreipdamas dėmesio, kad toks 
jo skubėjimas įžeidė didžiūną. - Greičiau, bojarine, pasakok! 

— O ką pasakoti?! - piktai gūžtelėjo Mitrovičius. - Dariau, kaip 
buvai sakęs: nuėjau prie Jurjevo ir siautėjau, vaidindamas, kad mano 
kariauna didelė, tuoj, nelaukdamas tavęs, pulsiu miestą, o tu, nieko 
man nepasakęs, nuėjai į Pskovą, nors aš nuolat tau siunčiau žygūnus. 

— Gerai, bojarine, - nekantravo Aleksandras. - Aš - kniazius 
ir darau taip, kaip man reikia. Aš klausiu, kas nutiko Domašui su 
Kerbetu? 

— O kasjiems daugiau galėjo nutikti? — vėl gūžtelėjo pečiais boja- 
rinas Fiodoras, pagiežingai košdamas žodžius. - Tas, kas visada nu- 
tinka vyresniųjų neklausantiems pienburniams. Sakiau jiems, kad jei 
sutiks, be reikalo neerzintų ordino kariaunos, trauktųsi ir viliotų pas- 
kui save, nes vokiečiai surinko nemažai karių. 

— Kiek? - sviedė Aleksandras. 

— Gal šešias šimtines, - su abejonės gaidele balse ištarė bojarinas 
Mitrovičius. Tarp jų ir kelios dešimtys riderių. 

— Kiek?! - neatlyžo kniazius. 

— Gal trys - keturios dešimtys, — bojarinas, norėdamas pagąs- 
dinti kniazių, kiek padidino jų skaičių. 

— Ir kas buvo toliau? 

— Sakiau, nieko ypatinga. Kai Domašas su Kerbetu sužinojo, kiek 
ordinas turi karių, pagalvojo, kad su savo tūkstančiu nesunkiai juos 
įveiks. Sakiau — pienburniai! — neva apmaudžiai nusikeikė bojarinas. 

— Tai kas nutiko? - atkakliai kartojo kniazius. 

— Tai, kas ir turėjo būti. Netoli čiudų kaimo, koks ten jo vardas — 
Hamurastė! - atsiminė bojarinas Mitrovičius. - Tai prie to kaimo 
jie šusikovė su rideriais. Tie išsirikiavo ta savo geležine „kiaule“ ir su- 
traiškė Domašo bei Kerbeto karius, nežiūrint visos jų drąsos. Doma- 
šą užkapojo, Kerberą sunkiai sužeidė. Laimei, kariai jį ištempė, bet 
jis be sąmonės. 

— O kur tu pats buvai? - neatlyžo Aleksandras. 

— Kur, kur... — jau kelinrą kartą gūžtelėjo pečiais bojarinas, nors 
ir matė, kad tai siutina kniazių. - Aš nespėjau. Siunčiau kelis žygū- 
nus, kad lieptų to nedaryti, bet jaunystė - paikystė. Kai pasiekiau 
mūšio vietą, buvo vėlu. Visas laukas buvo nuklotas lavonais. Viskas, 
ką galėjau padaryti — surinkti keliasdešimt gyvųjų, kurie buvo išsi- 
lakstę po mišką, ir atvesti pas tave. 

Bojarinas Mitrovičius buvo sau prisiekęs, kad niekuo neišsiduos 
šnekėdamas su kniaziumi. Neparodys įsiūčio, kurį išgyveno sužino- 
jęs, kad Aleksandras nelauktai pasuko į Pskovą. Juolab, kad tai paty- 
rė ne iš kniaziaus žygūno, kurio tas taip ir nesiteikė atsiųsti, o iš bro- 
lio Hermano per jų susitikimą jau po Domašo ir Kerbeto sutriuški- 
nimo. Pačiam Hermanui apie Pskovo kritimą papasakojo iš ten pa- 
sprukęs bojarinas. Tiesa, šis taip greitai bėgo, kad nieko negalėjo pa- 
sakyti apie Pskovo posadninko ir jo artimųjų, tarp kurių buvo gerų 
Mitrovičiaus draugų, likimą. Bojarinui teliko silpna viltis, kad jiems 
pasisekė išnešti sveiką kailį, o žentas dar nebuvo grįžęs. 

Labai silpna, nes pernelyg gerai atsiminė, kaip tas išsišokėlis Ja- 
roslavo šunytis pasielgė su Koporjės didžiūnais, ir bojarinas visą ke- 
lią save ramino ir nusiteikinėjo save laikyti rankose, kai susidurs su 
Aleksandru, bet vienas dalykas — nusiteikinėti ir visai kas kita — 
matyti to savimi patenkinto šunyčio veidą! Ir dar tarp jo palydo- 
vų — pirklį Stepaną Ochapką, kuris su sūnumi, kaip spėjo sužino- 
ti iš žvalgų, atgavo kniaziaus pasitikėjimą ir vėl puikavosi puošniais 
kalavijais prie šono. 

Pamatė ir sukunkuliavo lyg puodas. Prireikė nemažai jėgų apsi- 
mesti, kad tas jo pyktis — iš nuovargio ir apmaudo dėl kvailo Doma- 
šo bei Kerbeto pralaimėjimo. Tiesa, ypatingo gailesčio dėl to mū- 
šio bojarinas nejuto, o kniaziaus tardomas ir išvis liovėsi jaudintis. 
Mat gerai suvokė, jog lengviausias kelias atsikratyti Aleksandro — 
kuo didesnės karinės nesėkmės. Tam prarasta viena kita šimtinė že- 
mųjų žmonių ne toks jau didelis nuostolis, tik gaila, kad vietoje Do- 
mašo buvo ne pats posadninkas - vis vienu kniaziui ištikimu šuni- 
mi būtų mažiau. 

Lengviausias tai lengviausias, tačiau bojarinui Fiodorui užteko 
karinės nuovokos atspėti, jog vargu ar šis žygis kniaziui baigsis liū- 
dnai. Ypač pamačius, kokias menkas jėgas pavyko surinkti vokie- 
čiams. Be to, tarp jų karių buvo nemažai nepatikimų čiudų pėsti- 
ninkų. Tiek užteko sutraiškyti Domašui ir Kerbetui, bet tam debe- 
siui, kurį vedėsi Aleksandras... O ordinui su vyskupu daugiau ne- 
bėra iš kur sukrapštyti. 

— Kur vokiečiai? —- nerimavo Aleksandras. 

— Seka mūsų pėdomis kaip šunys sužeistą žvėrį, - neiškentė ne- 
įgėlęs bojarinas Fiodoras. 

— Dar pažiūrėsime, kas čia sužeistas žvėris! - akimoju sureagavo 
Aleksandras, bet tuoj pamiršo pyktį. — Ar jie toli? 

— Maždaug už pusės dienos kelio, — pasvarstęs atsiliepė Mi- 
trovičius. 

Šiuokart jis sakė tiesą. Brolis Hermanas jam pasakojo, kad ordi- 
no kariauna nesiskubins. Girdi, lai kniazius suranda vietą mūšiui, o 
jiems tiks bet kokia. Bojariną labai nustebino toks vokiečio pasitikė- 

jimas, atseit, kas bebūtų, jie paims viršų. Tiesa, pasivaideno, kad bro- 
lis Hermanas lyg ir apsimetinėja, o gal pats save drąsina, Mitrovičius 
iki galo taip ir nesuprato, bet nusprendė, jog rideris žino, ką daro, ne 
koks pienburnis, nes lyg pro ausis praleido bojarino įkalbinėjimus ne- 
laukti, vėju ant Aleksandro užvirsti, jeigu nori tam šonus apskalbti ir 
nuo Derpto nuvyti, kad kniazius bent Pskovu pasitenkintų. 

— Sakai, pusdienis... — nutęsė susimąstęs Aleksandras, gremž- 
damas pasmakrę. — Iki pat Jurjevo per tą nelemtą sniegą nerasiu mū- 
šiui tinkamos vietos. Tuo labiau, kad iki susidūrimo su ordinu, kaip 
pats sakai, kelios valandos. Ką gi daryti? - rebegremždamas pasma- 
krę, kniazius atsisuko į tą pusę, kur tolumoje pasirodė pagrindinės 
kariaunos gretos. Aleksandro palydovai pasitraukė atokiau, leisda- 
mi jam susikaupti. 

Niekas iš jų negirdėjo, kaip keikėsi sužeistieji, besiklausydami 
Aleksandro šnekos su bojarinu Mitrovičiumi. 

- Jis, mat, skubėjo, parazitas, — nusispjovė karys, kurio galvą juo- 
sė kruvinas skuduras. — Vietoje trypė. Jo kariai sakė, kad liepė jiems 
ilsėtis, o pats su keliais cholopais žiūrėjo, kuo viskas baigsis. Paskui 
vaizdavo didelį geradarį, kai parūpino roges — va, koks aš geras, ne- 
palikau jūsų ordinui. 

Kniazius ilgai stovėjo mąstydamas. Pagrindinės kariaunos jėgos 
vis labiau artėjo, ir didžiūnai pradėjo nerimauti. Jie šnabždėjosi, žval- 
gydamiesi į Aleksandrą ir į žygiuojančius karius. Pagaliau kniazius 
pamojo palydai prieiti: 

— Bojarine Fiodorai, kelk ir vesk savo karius, - paliepė didžiū- 
nams prisiartinus. - Kolonos nestabdyti. Nėra kada ilsėtis. Trauksi- 
me prie Čiudo ežero. Ten ieškosime vietos. 

Bojarino Fiodoro Mitrovičiaus ir Kerbeto kariai sunkiai kėlėsi. 
Pasiremdami ietimis jie lėtai vilko kojas, stodami į gretas. Kol jie pa- 
galiau išsirikiavo, prošal jau žengė kolonos priekis ir joje ėjusiųjų vei- 
duose viltį keitė apmaudas, paaiškėjus, kad poilsio nebus. 

— Greičiau, greičiau vilkit savo užpakalius! - aidėjo šimtininkų 
balsai, ir kariai ėjo, sukandę dantis, nes gretas apskriejo žinia, jog vo- 
kiečiai nebetoli. 

Aleksandras kiek pastovėjo, stebėdamas savo karius, kurių kolo- 
nai nesimatė galo, bet jis jo ir nelaukė — paragino žirgą ir nušuoliavo, 
lenkdamas koloną, o jam iš paskos skubėjo palyda. 


„ 


Pavasaris laužėsi, parversdamas žiemą, ir pirmiausia išvijo ją iš dan- 
gaus. Net ir naktimis, kai žiema dar atsigriebdavo, kąsdama iškli- 
busiomis šalčio iltimis, jų jau nebeužteko dangui. Jis likdavo gie- 
dras ir mirksėdavo galybe žvaigždžių. Ir Einius, ir ben Erachas, ir 
Foma-Jarvis meldėsi savo dievams, prašydami sniego, bet perniek, ir 
rytais ar kelionės metu iškart užguldavo sunkumas pažvelgus į ro- 
gių paliktas vėžes. 

Po kelių kelionės dienų bauginančią korelų žemės gamtą pagaliau 
pakeitė bekraščiai Novgorodo žemės miškai. Juose karts nuo karto 
pasitaikydavo laukymės, kai kada ir kaip grybai po sniegu sutūpusios 
snaudžiančių kaimų trobos, tačiau bėgliai vengė jų. Jiems nakvynei 
saugesnis atrodė miškas. 

Keliautojai rinkdavosi gūdesnes vietas, tarsi žvėrys, ir patys jautė- 
si lyg varovų gainiojami vilkai: kojos baigė virsti švininėmis ir it klam- 
pioje pelkėję skendo sniege, o, regis, už artimiausio medžio jau skali- 
jo šunys, nekantraudami suleisti dantis. 

Pirkliai keliavo, nutarę, kad jiems pavojinga užsukti į Novgoro- 
dą - kas žino, gal kaip į spąstus papuls, už miesto sienų bus saugu, 
bet Daniila galės ten jų laukti. Tiesa, Einius susirūpino, kaip bus su 
ben Ercaho padėjėjais, tačiau karaimas nuramino, kad nieko baisaus. 
Girdi, jie sutarė, kad, jeigu Anapas iki tam tikro laiko negrįš, padėjė- 
jai paliks miestą ir jie vėliau susitiks Vilniuje, o iš ten keliaus namo. 

Bėgliai taikė tiesiai į Derpto vyskupystės žemes, nusprendę, kad 
ten jiems bus geriausia, juolab, kad Foma-Jarvis geriau nei jie žino- 
jęs Novgorodo žemes, pasišovė juos palydėti iki sienos. Pats Novgo- 
rodas jau buvo likęs toli šone, bet, juo labiau artėjo vokiečių valdos, 
tuo labiau bėglius kamavo jausmas, jog Daniila su Timotėjumi lipa 


141 


jiems ant kulnų. Einius netgi pradėjo miške skaičiuoti medžius: nu- 
žiūrėdavo kokį vieną priekyje, krintantį į akis ir nutardavo, jei spės jį 
pasiekti, kol suskaičiuos iki dvylikos, viskas bus gerai. Einius steng- 
davosi skaičiuoti sąžiningai, bet kitąsyk, pajutęs, jog pavargęs arklys 
nespės, pasukčiaudavo — imdavo lėčiau dėti skaičius ir taip kaskart 
įtilpdavo į savo nustatytą laiko tarpą, tačiau nuo to sunkumas neprą- 
ėjo. Atvirkščiai, tik dar bjauriau pasijusdavo, kad žaidžia lyg vaikas, 
kai iš tikrųjų varžėsi su mirtimi. 

Anot korelo, jiems buvo likusi diena kelio iki Derpto vyskupystės 
sienos, kai vakaras pagavo juos persigavusius per ežerą. Bėgliai apsi- 
stojo nakvynės jo pakrantėje, kur užtiko jiems tinkamą tankų eglyną. 
Vėl, kaip buvo pratę, neuždegę laužo užkirto šalto maisto ir sulindo 
po kailiais, palikę Fomą-Jarvį saugoti. 

“Einius, regis, vos padėjo spengiančią iš nuovargio galvą, užmerkė 
nuo įtempto žiūrėjimo peršinčias akis, kai kažkas stipriai papurtė jį 
už peties, negailestingai išplėšdamas iš miego saldybės. 

— Negi jau laikas? - suniurnėjo, negalėdamas patikėti, kad jau 
laikas keisti Gaubą ir perimti sargybą. 

— Ne, — dar neatsimerkęs išgirdo savo padėjėjo balsą. - Kai ką 
noriu tau parodyti. 

Vos Gaubas ištarė, Einius puolė graibyti kalaviją ir dairėsi, nesė- 
kmingai mėgindamas ką nors įžvelgti nakties juodumoje. 

— Ne, ne čia, - ramindamas sušnypštė Gaubas. - Eime, paro- 
dysiu. 

Žybartaitis norėjo pažadinti ben Erachą, bet persigalvojo, nes iš 
padėjėjo elgesio suprato, jog pavojus jiems dar negresia. Jis išsiropš- 
tė iš guolio ir lyg pusaklis nusekė paskui Gaubą, kuris, nežiūrint jo 
drambloto storo, tarsi šešėlis slydo pro krūmokšnius, kol pasiekė eže- 
ro krantą. 

- Žiūrėk, — Gaubas ištiesė ranką, neišslysdamas į atvirą vietą. 

Einiui iš pradžių teko pavargti, kol susivokė, kur jis rodė, o pas- 
kui ir pats atsisuko į tą pusę. Iki skausmo prisimerkė, bet pagavo toli 
toli mirksintį šviesos taškelį. Kiek pagalvojęs sumetė, jog tai greičiau- 
siai laužas ir kitame ežero krante. 

— Ką tu galvoji, Gaubai? — iškvėpė, nearplėšdamas nuo jo akių. 

— Rusai, nes nesislapsto ir laužas didelis, nes kitaip jo nesimaty- 
tų. Bojarinas Daniila? — su abejone balse ištarė padėjėjas. 

— O kas dar? - atsiduso Einius. - Vakar nei vieno kaimelio ne- 
matėme. Nemanau, kad medžiotojai būtų taip toli nuklydę. 

Jie dar kiek pastovėjo, nenuleisdami akių nuo laužo, paskui Einius 
patapšnojo Gaubui per petį ir ženklu parodė grįžti. Nors per ežerą jie 
keliavo labai ilgai, iki nakvynės vietos pirkliai nusigavo kuo tyliausiai. 

- Anapai, pabusk, — Žybartaitis, susiradęs karaimą, papurtė jį. — 
Tik tyliai, ramiai, - perspėjo, matydamas, kad ir tas, kaip jis savo lai- 
ku, ieško kalavijo, bet, kol ben Erachas baigė kuistis, pabudo ir Foma- 
Jarvis. Einius trumpai abiem išklojo, ką matė, tačiau tie panoro patys 
pasižiūrėti, ir veikiai jau keturi vyrai stovėjo pakrantėje, įbedę žvilgs- 
nius į tamsoje tebespindintį žiburėlį. 

— Ar dar daug iki aušros? - pasmalsavo Anapas. 

— Hm, dar daugoka, - kiek paabejojęs ir žvilgrelėjęs į dangų ar- 
siliepė Foma-Jarvis. 

— Ką gi, nieko nepadarysi, atrodo, vis tiek laikas keliauti, — tarė 
karaimas ir apsisukęs pirmas nubrido per sniegą atgal į stovyklavie- 
tę. Likusieji nusekė iš paskos ir tylomis ėmėsi darbo — vieni kinkė ar- 
klius, kiti rinko ir krovė į roges daiktus. 

Einius, sutvarkęs kailius, iš kurių buvo pasidaręs savo patalą, pri- 
ėjęs patapšnojo per jau pakinkyto arklio šoną ir pajuto, koks tas lie- 
sas, paskui grįžo prie rogių ir žvilgsniu išmatavo jų krovinio aukštį. 

— Anapai, - pašaukęs pasivedėjo atokiau ben Erachą. - Gal meta- 
me kailius, - kuo tyliau ištarė, šnairuodamas į Fomą-Jarvį ir Gaubą. 

— O kodėl? — tamsoje blykstelėjo balti karaimo dantys. 

— Arkliai labai nusilpę. Daniila lengvai mus gali pavyti. 

— Ar tu pašėlai? Tokį turtą mesti? — atrodė, Anapas nesuprato, 
kas jam sakoma, ir Einius pyktelėjo: 

— Įdomu, kaip tu šėlsi, kai Daniilos vyrai tau kailį dirs?! 

— Na, tu ir juokdarys, - nusikvatojo Anapas, ir Einius nespėjo 
sumoti, ką atsakyti, kai išgirdo nekantrų, bet tylų Gaubo šūksnį: 

— Kiek jūs ten gaišite? 

— Ateiname, — atsiliepė ben Erachas ir paplekšnojo Einiui per 
petį. - Keliaujame, dar kiek, ir būsime visiškai saugūs. 

Žybartaitis žinojo neperkalbėsiąs seno draugo ir nuskubėjo prie 
savo rogių, kraipydamas iš nuostabos galvą. Veikiai po vėžėmis su- 
girgždėjo sniegas, tačiau nerimas nepaleido Einiaus. Jam teliko guostis, 
kad Daniila pavargo ir ryte ilgai neišsijudins, tačiau nelabai tuo tikėjo. 

Pirklys atsidusęs suragino arklį. Tai buvo nebe prekybinė kelio- 
nė, o lenktynės su mirtimi, lenktynės, kurių vienokia ar kitokia pa- 
baiga.buvo nebetoli. Kad ir kaip buvo baisu, Einius jautėsi toks pa- 
vargęs, jog jam tesinorėjo, kad viskas kuo greičiau baigtųsi. Ir net ne- 
svarbu, kaip. 

Jis važiavo, žvelgdamas į tamsą, kur lyg kariai rikiuotėje sustin- 
gę juodavo medžiai ir vis žvairuodamas į pašaipiai danguje mirksin- 
či4s žvaigždes. Plataus, kone virš miško kabančio mėnulio veido ne- 
temdė nei menkiausia debesies skiautė, ir Einiui vaidenosi, kad sun- 
kiai dejuodamos rogės ne per sniegą — per jo kūną šliuožia, palikda- 
mos širdyje gilias, aiškiai matomas vėžes. Pirklys iki skausmo kan- 
džiojo lūpas ir aistringai dėjo žodį prie žodžio, prašydamas Perkū- 
no atsiųsti sniegą. 

Nežinojo, kad to paties prašė ir jo bendrakeleiviai. Visi. Išskyrus 
vieną —- Anapą ben Erachą. 


O 


Saulė krypo vakarop. Ji jau rėmėsi į medžių viršūnes ir ant sniego tįso 
šešėlių ietys. 

Ant aukšto į prataką tarp Čiudo ir Pskovo ežerų įsirėžusio Var- 
nų pusiasalio viršaus stovėjo Aleksandras su savo palyda. 

— Čia kausimės, - kniazius ranka lyg sėdamas mostelėjo prieš 
save į sniegu uždengtą ledo plynę. - Geresnės vietos nematau. Čia 
lygu ir sniego daug mažiau, nei laukuose. Neįklimpsime. Bojarine 
Fiodorai, - pašaukė, nekreipdamas dėmesio į pradėjusius šnibždėtis 
didžiūnus. 

— Klausau, kniaziau - Mitrovičius prasibrovė į priekį. 

— Lėk pas karius ir vesk juos čionai. Kuo greičiau ateis, tuo daugiau 
turės laiko pailsėti ir bus stipresni kaudamiesi. Skubėk, bojarine, ne- 
gaišk, - nekantriai pamojo Aleksandras, ir bojarinas Fiodoras nusilen- 
kęs pasileido nuokalne žemyn, kur apačioje laukė cholopai su žirgais. 

Kniazius luktelėjo, kol bojarinas, užsėdęs ant žirgo, su keliais 
savo kariais prapuolė iš akių, o tada atsisuko į likusius. 

— Na, kur kausimės, aišku, bet kaip kausimės, a? 

Didžiūnai, užklupti jo klausimo, dairėsi vieni į kitus ir laukė, ku- 
ris pirmasis ryšis ką nors pasakyti. 

— Na, ko tylite? —- nerimo Aleksandras. - Juk ordinas eis kaip vi- 
sada — išsirikiavęs geležine „kiaule“, lyg koks ežys atstatęs spyglius, 
nes tai kone visada jiems padeda laimėti, bet mums reikia tam ežiui 
nulaužti spyglius. Tik kaip tai padaryti, a? 

— Kaip? - dar sykį pakartojo kniazius, nužvelgęs savo palydą, bet 
didžiūnai dairėsi vieni į kitus, tuščiai ieškodami, kuris pirmas išsi- 
žios, Aleksandrui teko atsakyti pačiam sau. — Juk lapė sugeba ežiui 
kailį nudirti, ar ne taip? 

Didžiūnai vėl susižvalgė, bandydami susivokti, ką bendra turi 
lapė, ežys ir ordino geležinė „kiaulė“, ir Aleksandras, sumetęs, kad iš 
jų nebus naudos, ėmė dėstyti tai, ką, matyt, buvo seniau sumanęs: 

— Klausykite atidžiai: rytoj iš pat ryto išrikiuosite karius čia, prie 
rytinio pratakos kranto, ant ledo, veidu į vakarus, iš kur ateis vokiečiai. 
Viduryje stovės kaktos pulkas. Jam vadovaus tūkstantininkas. Pasiimsi 
su savimi visus pėstininkus, tūkstantininke. Iš šonų stovės kairės ir de- 
šinės rankų pulkai. Juos sudarys Novgorodo ir Suzdalės raiteliai. Prie- 
kyje pastatysime nedidelį raitelių - lankininkų pulką. Jie pirmieji pa- 
sitiks ordiną. Savo kariauną paslėpsiu čia, miške, už Varnų akmens, — 
Aleksandras mostelėjo į tą pusę, kur laukė cholopai su žirgais. 

— Kniaziau, ar aš tave gerai supratau? Tu man atiduodi tik pėsti- 
ninkus? — pagarbiai, bet nepatikliai paklausė tūkstantininkas ir, kai 
Aleksandras patvirtino, jog neklysta, susirūpino. - Kaip taip galima? 
Juk kaktos pulkas turi būti stipriausias, sudarytas iš geriausiai gin- 
kluotų raitelių. O pėstininkus mes, kaip ir mūsų protėviai, statome 

į kairės ir dešinės rankos pulkus, kad tie padėtų laimėti kaktos pul- 
kui. Jeigu tu dabar padarysi jį tokį silpną, aš tikrai neatlaikysiu vokie- 
čių „kiaulės“ smūgio. Jie mane tarsi tuščią riešutą sutraiškys. 

— Tūkstantininke tūkstantininke, —- atsiduso kniazius Alek- 
sandras. - Esi senas karys ir man nejauku tau tokius paprastus da- 
lykus aiškinti. Juk vokiečiai negudraus. Jie eis savo „kiaule, bandy- 
dami sutraiškyti kaktos pulką ir taip sėkmingai baigti mūšį, nes pa- 
prastai silpni kairės ir dešinės rankos pulkai tokiu atveju nieko ne- 
gali padėti, kai „kiaulė“ atsuka į juos savo spyglius. Betgi „kiaulės 
tik priekis toks stiprus, o šonai, užpakalis ir vidurys silpni tarsi ežio 
papilvė. Juk juos sudaro iš cholopų surinkti pėstininkai. Jie netu- 
ri nei patirties, nei gerų ginklų, nei šarvų. Priekinio pulko raite- 
liai pirmieji pasitiks „kiaulę“ ir pamėgins ją suardyti. Bent jau pasi- 
stehgs pašauti kiek galima daugiau vokiečių, kad bent kiek aplaužy- 
tų „kiaulei“ spyglius ir tie ne taip skaudžiai badytų kaktos pulką. Be 
to, priekinis pulkas turi paslėpti nuo ordino mano kariaunos išsi- 
dėstymą ir tada kairės ir dešinės rankos pulkų smūgiai jam bus ne- 
tikėti. O kaktos pulkas turi stovėti kaip į žemę įkaltas, kad „kiaulė“, 
eidama per jį, atidengtų savo minkštą papilvę, o tada kairės ir de- 
šinės rankos pulkai tarsi medžiokliniai šunys įsikibs į ją ir draskys, 
kol paleis žarnas-— išblaškys pėstininkus saugančius riderius ir juos 
visus sutryps, o iš pasalos atlėkusi kariauna baigs supti bėgančius 
vokiečius. Va taip! - kniazius baigė piešti sniege iš gridno pasisko- 
linta ietimi ir stipriu smūgiu įbedė ją į „kiaulės vidurį 

— Puiku, - po spengiančios tylos, nors ir liūdesio slegiamas, vis 
tik pirmasis atsitokėjo posadninkas. - Manau, turėtų pasisekti, - o 
paskui jį ir kiti suskato kartoti, jog tikrai turėtų, vienas tūkstantinin- 
kas nepatikliai kraipė galvą. 

— Na, kas dar tau nepatinka? - pastebėjo jį Aleksandras, ir tas 
atsikrenkštė: 

— Tu jau man atleisk, Jaroslavičiau. Matyt, nuo daugybės nugyven- 
tų metų mano galva nebe tokia aiški ir joje knibžda daugybė abejonių. 

— Trumpiau, tūkstantininke, — nekantriai spirgėjo Aleksandras, 
ir tūkstantininkas klusniai linktelėjo: 

— Gerai, kniaziau. Man neramu, ar vokiečiai dar sykį eis ant ledo, 
kai tavo tėvas vieną kartą juos jau panašiai išmaudė žiemą upėje. 

— O kodėl ne? Jie jau seniai tai užmiršo. Be to, pamėgink su žirgu 
nuo ledo į krantą užjoti. Iškart iki pilvo prasmegsi. O dar ir rideriai, 
ir jų žirgai apsikaustyti sunkiais šarvais ir kai prasmegs — nepajudės. 
Jie gi puikiai supranta, kad tada mano kariai galės juos plikomis ran- 
komis paimti. Geresnės vietos mūšiui šiuo metu niekur nerasime, o 
po ilgos žiemos jiems ledas dar atrodys storas. 

— Atrodys? - sukluso tūkstantininkas, ir kniazius šyptelėjo: 

— Taip, ežero ledas dar labai storas, bet, kai viskas taip užversta 
sniegu, rideriai nesusiprotės, jog čia prataka, o ne ežeras, - Aleksan- 
dras tebesišypsodamas pamojo prieiti visą laiką atokiau stovėjusiam 
kariui. - Netoli Varnų akmens buvo mūsų įtvirtinimas — Oziornojė, 
bet vokiečiai jį sudegino. Čia Olegas, jis buvo įtvirtinimo viršininkas 
ir gerai pažįsta šias vieta, ar ne, Olegai? 

- Žinau, kniaziau, — smulkutis senyvas karys nusilenkė kniaziui 
Aleksandrui ir didžiūnams, o paskui mostelėjo į ledą po Varnų akme- 
niu. — Čia sūkuringos vietos ir ledas daug plonesnis, negu ežere. 

— Atrodo, gali tekti išsimaudyti, - niūriai šyptelėjo tūkstan- 
tininkas. 

— Mums - vargu bau, o rideriams su jų šarvais —- visko gali 
būti, - nesiliovė džiūgavęs Aleksandras, o paskui, atsiminęs, kad ne- 
labai dera tokią minutę, surimtėjo. - Gerai, nutarta. Dabar svarbiau- 
sia - gerai pailsėti. Nakvosime šiame krante, - jis parodė į mišku ap- 
augusį krantą už Varnų akmens ir žengė jų išmintu taku prie žirgų, o 
jo palydovai vorele pasileido paskui. 

Patižęs sniegas ir vanduo žliugsėjo po kojomis, bet retsykiais pasi- 
girsdavo ir ledo traškėjimas — pavakario gaisai baigė degti ir darė- 
si vis šalčiau. Virš skubančios kolonos kabojo garo šydas, kurį baigė 


juodinti tirštėjančios sutemos. 


147 


Kariai skubėjo. Iki ežero buvo nebetoli, o sykiu ir iki nakvynės 
kirame krante. Bus galima susikurti laužus, išsivirti karštimo, nes po 
dienos žygio, kai teko užkandžiauti einant, pilvuose pjovėsi alkani 
vilkai. O dar bus galima iš pušies ar eglės šakų pasitaisyti guolį ir iš- 
tiesti maudžiančius kaulus. 

Pro kelkraštyje ant žirgo sėdėjusį bojariną Mitrovičių ir kelis jo 
sargybinius kariai ėjo taip greitai, kiek įstengė jų pavargusios kojos. 
Bojarinas žiūrėjo į prošal linguojančias gretas, kol paskutinė praėju- 
si ėmėtolti, bet ir tada nesijudino. Jo kariai sunerimę ėmė žvilgčioti į 
bojariną, otas stiklinėmis akimis vis žiūrėjo į tą pusę, iš kur atėjo rusų 
kariai ir kur kiekvieną akimirką galėjo pasirodyti ordino žvalgai. 

Kariai žvilgčiojo, tačiau nedrįso šnekinti bojarino Fiodoro. Tik kai 
kažkuris nekantriai timptelėjo žirgo vadžias, tas skardžiai sužvingo ir 
bojarinas krūptelėjo. Jis apsižvalgė, pamatė, kad kolona tirpsta tolu- 
moje, susiliedama su pilku horizontu, o tada pamojo savo kariams: 

— Jokite. Aš tuoj, — ir, pamatęs, jog tie abejodami dairosi, pykte- 
lėjo. - Kiek turėsiu kartoti?! Jokit, greitai pasivysiu. 

Šiuokart to užteko: kariai apsuko žirgus ir pavarė juos neskubia 
risčia. Bojarinas Mitrovičius, luktelėjęs, kol jie kiek nutolo, išsitraukė 
iš užančio beržo tošies skiautę ir anglies nuolaužą. Jis šiaip ne taip iš- 
lygino skiautę ant gūnios, dengusios arklio nugarą ir brūkštelėjo kelis 
žodžius: „Jis lauks prie Varnų akmens rytoj ryte“. 

Baigęs nusviedė į sniegą nebereikalingą anglį, susuko tutelėn tošį, 
o tą, pavaręs žirgą, įkišo į iš anksto nužiūrėtą drevę storame palei ke- 
lią nuogas šakas kėtojusiame ąžuole. Tada išsitraukė kalaviją ir atsive- 
dėjęs vienu mostu nurėžė šaką šalia drevės. Net aiktelėjo iš įrampos, 
po to atsikvėpęs įsikišo kalaviją atgal į makštis, paragino žirgą ir nu- 
šuoliavo tuščiu kojų ir kanopų išmaltu keliu. 


( 


Brėško. Kylančios saulės spinduliai jau blaškė sutemas. Nutilo pasku- 


tinės rytinės maldos giesmės, riteriai traukė iš sniego ir kišo į makš- 

tis kalavijus, kurių rankenos jiems tarnavo vietoj kryžių, ir ryto tylą 
težeidė vien žirgų prunkštimas, laužų spragsėjimas bei aidus per- 
nakt sušalusio sniego traškesys po karių batais. Jie skubėjo prie lau- 
žų. Knechtai ir čiudų pėstininkai dar bandė spėti ką nors pasišildyti 
pusryčiams, o tarnai pylė riteriams ką tik išvirtą sriubą ir jos kvapas 
sklido po stovyklavietę, erzindamas nosis. 

Komtūras Vilhelmas fon Siegrichas, regis, neskubėdamas valgė, 
bet pirmas padėjo į šalį tuščią dubenį. Po to atsistojo, nužvelgė ratu 
susėdusius ir tebevalgančius riterius ir, ženklu paliepęs jiems nesikel- 
ti, tik brolį Hermaną Brandę pasivadino sekti paskui jį. 

Riteriui Vilhelmui buvo bepigu savo ilgomis kojomis žirkloti 
per sniegą, o brolis Hermanas žengė lyg jūreivis laivo denyje jūrai 
stipriai banguojant, kaire ranka įsitvėręs kalavijo rankenos, o deši- 
ne plačiai mojuodamas, kad išlaikytų lygsvarą. Rūsčiai spinduliuo- 
jančios tamsiai rudos akys be paliovos naršė palei laužus valgiusius 
knechtus ir riterius, o kakta raukėsi, kai komtūras ženklu sodinda- 
vo pašokusius sveikintis. 

— Ne tai dabar svarbu, — tarstelėjo, pajutęs Hermano nepasiten- 
kinimą. — Lai ramiai pavalgo. Kam neužteks jėgų, tam šiandien gali 
tekti atsistoti prieš mūsų Viešpaties akis. 

— Manai, tokių bus daug? 

— Ner ir sėkmingiausias mūšis neapsieina be aukų, — fon Siegri- 
chas išsisuko nuo tiesaus atsakymo, nes jie jau artėjo prie savo kelio- 
nės tikslo — vietos, kur prižiūrimi jauno riterio keli estų kariai mėgi- 
no prakirsti ežero ledą. 

— Kaip sekasi, broli Johanai? - komtūras užkalbino riterį ir tas 
žvaliai išsitempė. 

— Prastai. Jie jau iškapojo duobę sulig puse kalavijo ilgio, o van- 
dens dar nei ženklo, - išpyškino skardžiu balsu ir mostelėjo estams 
pasitraukti nuo duobės. 

— Tai kaip tik geros naujienos, - nuramino jį Hermanas ir, pa- 
matęs, kad jaunuolio akys išsiplėtė iš nuostabos, paaiškino. — Juo le- 


das storesnis, tuo drąsiau galėsime ant jo kautis. 

— Gerai, broli Hermanai, neaušink tuščiai burnos, — pertarė jį 
komtūras Vilhelmas ir pamojo jaunajam riteriui vesti karius į sto- 
vyklą, o pats su Brande prisiartino prie duobės, į kurią nuspyrė ne- 
menką ledo nuolaužą ir ta, pasišokėdama bei blykčiodama sidabru, 
nučiuožė žemyn. 

— Va taip ir mes pračiuošime pro tuos schizmatikus juos traišky- 
dami, —- neiškentė brolis Johanas. 

Riteris Hermanas norėjo kažką atsakyti, bet nutylėjo, o fon Sie- 
grichas darsyk pamojo jaunuoliui eiti. 

— Ko gero, pagalvojo, kad mes su tavimi — seni ištižėliai, - liū- 
dnai šyptelėjo Brandė, kai riteris Johanas lengvais žingsniais nutolo 
tiek, kad nebegalėjo jų girdėti. 

— Ir mes tokie buvome, kai čia arplaukėme, atsimeni? — paklausė 
komtūras, ir brolis Hermanas palingavo galvą: 

— Buvome, tik mums čia šiek tiek apipešiojo plunksnas. 

— Berir mes daug kam nurovėme plunksnas, ir dabar čia Švento- 
sios Mergelės žemė, — atrėmė komtūras. — Ir bus visada, tik nereikia 
nerimtai Žiūrėti į priešą! 

— Nereikia, bet ką mes galime padaryti su dviem dešimtimis rite- 
rių? — pasišiaušė brolis Hermanas. 

— Sakiau - geriausia būtų gintis Derpte, - fon Siegrichas ge- 
ležimi apkaustyta bato nosimi apmaudžiai nustūmė į duobę dar 
vieną ledo nuolaužą. - O dabar telieka daryti tai, ką liepė vysku- 
pas — atmušti Aleksandrui norą lįsti į vyskupijos žemę ir, jeigu 
pasiseks, atsiimti Pskovą. Bet - jeigu! Užteks, jeigu pasiseks iš- 
vyti rusus. Aš nemanau, kad tu pritari tų pienburnių, kurių pas 
mus užtenka, šnekoms, kad lengvai nueisime iki pat Novgorodo 
if jį paimsime. 

— Aišku, kad ne! Ir taip per jėgą teko prieš tą bojariną vaidin- 
ti, kad mums nieko nereiškia sutvarkyti jų kniazių, — irzliai samur- 
mėjo brolis Hermanas ir atsikvėpė, tolumoje pamatęs kelis raitelius, 
nes galėjo nukreipti šneką nuo jam pradėjusios nebepatikti temos. Jis 
mielai būtų pritaręs tokioms jaunų riterių šnekoms, bet per ilgus me- 
tus sukaupta patirtis neleido užsimiršti. 

Raiteliai artėjo, ir greitai abu riteriai išvydo, kad tie gena savo žir- 
gus šuoliais, bet nei vienas nesigriebė ginklų, kaip ir ramiai prie laužų 
tebesėdintys kariai. Jie tik stojosi, būriavosi, bet nedrįso priartėti prie 
raitelių, kurie sustabdė savo žirgus prie fon Siegricho ir Brandės. 

Vienas raitelis nusiėmė šalmą ir, kaire ranka atmetęs atgal ant 
jauno veido krintančius ilgus ugniaspalvius plaukus, nusilenkė, sė- 
dėdamas balne. | 

— Kalbėk, broli Sebastianai, - paragino komtūras. 

— Rusai išsirikiavę mūšiui ten, kur sakė brolis Hermanas, - dar 
uždusęs nuo skubėjimo išpyškino riteris. 

— Parodyk, - fon Siegrichas, daugiau nebeklausinėjęs, mostelėjo 
neištrypto sniego pusėn. 

Riteris nušoko nuo žirgo, išsitraukęs kalaviją žengė ten, kur 
rodė komtūras ir, karts nuo karto trumpam stapreldamas, kad ge- 
riau atsimintų, ginklo galu nupiešė sniege vietovės, kur buvo išsiri- 
kiavę rusai, planą. Komtūras Vilhelmas, palinkęs prie riterio, dar 
uždavė kelis klausimus, aiškindamasis jam abejonių sukėlusius da- 
lykus, o po to patenkintas paplojo broliui Sebastianui per petį: 

— Šaunuolis, broli, gerai padirbėjai. Dabar eik ir su savo vy- 
rais gerai pasistiprinkite. Greitai žygiuosime. Broli Hermanai, su- 
rink vadus. 

Brandė ženklu pasikvietė trimitininką ir veikiai į jo instru- 
mento garsą atskubėjo būrių vyresnieji. Jie ratu apstojo žvalgo pie- 
šinį sniege ir komtūras jiems trumpai paaiškino, kas ir kaip jame 
pavaizduota. 

— Regis, viskas paprasta ir aišku. Smogiame į patį rusų vidu- 
rį. Svarbiausia - kuo greičiau nusigauti iki kranto ir pakeliui paklo- 
ti kuo daugiau rusų. Kartoju — kiek galima daugiau. Kai perkirsime 
rusų rikiuotę, pasuksime pakrante ir sunaikinsime tuos, kuriuos at- 
kirsime nuo kranto. Į patį krantą jokiu būdu neiti. Ypač raiteliams. 
Ten mes bejėgiai. Mūsų pergalė bus tuo didesnė, kuo daugiau nu- 
kausime schizmatikų. 

— O tada - į Novgorodą! - pasigirdo būryje jaunas balsas, ir fon 
Siegrichas neieškojo, kas pasakė. 

— O tada - į Pskovą, jeigu nukausime daug rusų. Novgorodas 
palauks. Viskas. Žygiuosime šiuo krantu. Kitoje Varnų akmens 
pusėje išsirikiuojame ir, su Dievo pagalba, - pirmyn. 

Riterių būrelis išskydo. Veikiai vėl suskardeno trimitas ir rite- 
riai, knechtai bei estų pėstininkai išsirikiavę patraukė paskui kolo- 
nos priekyje įsitaisiusius fon Siegrichą ir Brandę. Prieš juos, rody- 
damas kelią, jojo brolis Sebastianas. 

Stovyklavietė ištuštėjo. Laužai geso, ir jos pakraštyje, atsar- 
giai uosdamas vis dar maisto kvapu pritvinkusį orą, šmėstelėjo al- 
kanas vilkas. 


VIII. 


MŪšIS ANT LEDO 


4 
Ų vito, ir trumpėjo nakties šešėliai, traukdamiesi į miško gilumą, 


savo balsus bandė paukščiai. Per sniegą, sekdama kiškio pėdsa- 
kais, liuoksėjo lapė įkritusiu pilvu, tačiau net ir alkis neįstengė už- 
migdyti jos budrumo. Rudoji iš tolo pagavo įtartiną triukšmą, tik ba- 
das neleido pasitraukti toli nuo gundančių pėdsakų - šmurkštelėjo 
po kupliašake egle ir tik smailus jos snukutis kyšojo iš po šakų, kai 
vos už keliolikos žingsnių sunkiai pragirgždėjo dvejos rogės. 

Lapė luktelėjo, kol jų dejonė nutolo ir, išnirusi iš po eglės, vėl su- 
sirado zuikio pėdas, tačiau nespėjo toli nubėgti, kai jos kailis vėl pasi- 
šiaušė, pajutus artėjant naują pavojų. Ji vėl puolė į vieną pusę, metėsi 
į kitą, apsuko kelis ratus, tačiau pėdsakai ilgauodegę laikė lyg pririš- 
tą ir ji vėl šmukštelėjo po ta pačia egle. Virpėdama prigludo prie snie- 
go ir budriai dairėsi, vis labiau pasišiaušdama. Jau galėjai atskirti gar- 
sus — šuoliuojančių žirgų šnopavimą, ginklų žvangesį, ir lapę nuo be- 
vilriško puolimo į šalį sulaikė tik tai, kad nesigirdėjo šunų amsėjimo. 
Ji dar kiek luktelėjo ir pro eglę, raškydami sniegą, pradundėjo dvi de- 
šimtys raitelių. Eglė krūptelėjo, aprėkšta sniegu, bet lapė iškentė ne- 
krustelėjusi, tik dar labiau susigaužė. Luktelėjo, kol raiteliai dundėjo 
ir nudundėjo, ir tik tada, vėl išnirusi, susirado kiškio pėdas ir nekan- 
triai pasileido jomis. 

O raiteliai taip pat lėkė sekdami pėdomis — paskui giliai į snie- 
23 įpjautas rogių vėžes, kai kur net užtikdami į sniegą atsirėmusių ro- 
gių dugno žymę. 

Sniegas tądien pirkliams virto tikra nelaime. Maža to, kad dan- 
gus, kiek griebė akys, liko iki skausmo giedras, tai dar jie buvo pir- 

mieji po nežinia kiek laiko ir pūgų keliavę šiuo suvis po pusnimis 
prapuolusiu keliu. Be to, karts nuo karto pasitaikydavo gilios dau- 
bos, kur arkliai kone iki pilvo skendo ir vyrams tekdavo vos ne pa- 
tiems ant rankų išnešti roges, padedant iš įstangos besidaužantiems 
ir garų debesyse prapuolusiems arkliams. Nuo tada, kai paliko na- 
kvynės vietą, du sykius keitė arklius, bet tai mažai gelbėjo — regis, lė- 
čiau už sraigę judėjo. 

Tačiau, kad ir kaip lėtai, bet judėjo: išstumdavo iš daubos roges, 
suplukę, neatgaudami kvapo suvirsdavo į jas ir plakdavo arklius, kad 
bristų sparčiau. Sparčiau, kol tie vėl prapuldavo sniege ir vyrai, prisi- 
laikydami už rogių kraštų, tarsi į vandenį panirdavo. 

Sunkiausia buvo Einiui, tačiau jis stengėsi neišsiduoti. Lygiai su 
kitais pūškavo, iš sniego tarsi iš klampynės plėšdamas roges, o sy- 
kiu ir savo nerimą, bet tas, skirtingai nuo rogių, nenorėjo pasiduo- 
ti. Atvirkščiai, vis didesniu akmeniu gulė ant krūtinės, atimdamas ir 
taip menkas Žybartaičio jėgas. 

Pirkliai įveikė nežinia kelintą daubą, kai Einius vos beįstengė 
įvirsti į roges ir kaip pakirstas išsitiesė, palikęs Gaubą važnyčioti. 
Gulėjo užsimerkęs, bandydamas atgauti kvapą, kai lyg pro sapną iš- 
girdo pačia pažeme lekiantį tolimą žirgo žvengimą. Išgirdo ir aki- 
moju atsisėdo, ištempęs ausis, tačiau nebandė apgaudinėti savęs, jog 
pasivaideno. 

— Anapai! - atsiklaupęs ant kelių giliai įkvėpė ir riktelėjo, mo- 
damas priekinėms rogėms, o kai karaimas atsisuko, parodė atgal. — 
Girdžiu žirgus! Jie tuojau mus pavys! Sakau —- metam tuos nelem- 
tus kailius, išsikinkom arklius ir sprunkam raiti. Tai mūsų vienin- 
telė galimybė! 

— Tu nori, kad aš, Anapas ben Erachas, dar kartą mesčiau savo 
prekes?! Niekada, tie laikai praėjo! - kvatodamas riktelėjo karaimas, 
ir Einius susmuko, neišmanydamas nei ką begalvoti. Atrodė, jo drau- 
gui visai aptemo protas, ir Žybartaitis tik skėstelėjo rankomis, pama- 
tęs klausiamą Gaubo žvilgsnį. 

Tačiau jis negalėjo ramiai sėdėti. Juolab kad klausa pasidarė lyg 
šikšnosparnio ir vėl pagavo silpną arklių žvengimo aidą. Be to ir Gau- 

bas jį išgirdo, ir vaikino akyse šmėkštelėjo išgąstis. Kažkam reikė- 
jo skubiai ryžtis, ir Einius vėl įkvėpė, ketindamas dar kartą pašaukti 
ben Erachą, tačiau ūmai karaimo ir korelo rogės prapuolė iš akių. 

Žybartaitis su padėjėju nustebę susižvalgė, bet nespėjo dorai iš- 
sigąsti, kai vos neiškrito iš aukštai šoktelėjusių rogių. Paskutinę aki- 
mirką abu spėjo įsitverti į rogių šonus ir apsižvalgę pamatė, kad jų 
vos praeinamas kelias atsirėmė į kitą, daug platesnį ir kietai ištryp- 
tą daugybės kojų, kanopų ir rogių. Juo pirklių rogės sklydo lengvai ir 
ben Erachas su Foma-Jarviu jau buvo nuskubėję toli į priekį. Einiui su 
Gaubu teliko juos vytis, kiek nešė arklio kojos. 

— Atrodo, čia praėjo didelė kariauna. Kaip manai, kieno - rusų 
ar vokiečių? — paklausė Gaubas, nepaliaudamas raginti arklio. 

— Nesvarbu, — numojo Einius, neatsidžiaugdamas, kad medžiai 
prošal lekia it pabaidyti. - Vieni ar kiti - mums vis vien saugiau, nei 
patekti į Daniilos letenas, nes bus kaip cholopams. Varyk! 

— Varyk! — ir Gaubas nepaliovė pliauškinęs vadelėmis. Pirkliams 
žybtelėjo viltis ir jie negailėjo iš įstangos trūkčiojančių arklių, o rogės 
šokčiojo sutryptu keliu tarsi valtelės nuo bangos ant bangos. 

Švito ir iš tamsos lyg iš vandens kilo ant ledo po Varnų akmeniu išsi- 
rikiavusių rusų gretos. Nuo iškyšulio į juos ir į tolumą, kur turėjo pa- 
sirodyti vokiečiai, žvelgė kniazius Aleksandras, jį lydėję didžiūnai ir 
gridnai. Už jų plytėjo miškas, kur kariai išmynė takus, keliaudami į 
stovyklavietę ir grįždami iš jos. Ten liko paslėpta nauja gurguolė, kuri 
spėriai atsirado bežygiuojant iš Pskovo, kai kariai į pakelėje atimtas 
kaimiečių roges kraudavo prisiplėštą grobį. 

Atrodė, kad kniazius Aleksandras be kol kas tuščios ežero plynės 
nieko daugiau nematė, tačiau vis vien akies kraštu pagavo, kaip prie gri- 
dnų vyresniojo prisiartinęs karys ėmė kažką šnibždėti jam į ausį. 

— Miša, kas? — atsisukęs nekantriai metė kniazius. 

— Sargyba netoli gurguolės sulaikė kažkokius pirklius, — nusi- 
lenkęs atsiliepė Michailas. 

Aleksandras vėl žvilgrelėjo į ežerą, bet ten, kaip ir anksčiau, be 
sniego nieko daugiau nesimatė, ir paliepė: 

— Eime, pažiūrėsime. 

Jis pirmas puolė takeliu žemyn, o palyda nugužėjo iš paskos. Ne- 
ilgai užgaišę jie pasiekė miško pakraštį, kur spietėsi karių būrys. Pa- 
matę kniazių, kariai pasklido į šonus, sykiu atidengdami dvejas ro- 
ges, prie kurių liko stovėti keturi vyrai. Aleksandras, permetęs juos 
žvilgsniu, jau norėjo paklausti, kai pro palydą į priekį prasibrovė bo- 
jarinas Mitrovičius. 

— Va, štai jis, tas mongolų šnipas! - riktelėjo, pirštu rodydamas 
į tamsiagymį vyriškį, kurio juodos akys pašaipiai blykstelėjo, o bo- 
jarinas nesiliovė purslojęsis. — Jis tų šnipų, kurie piešė Novgorodą, 

"viršininkas. 

* Kniaziaus veidą uždengė rūsti kaukė. Jis jau dairėsi Michailo, bet 
tuo metu šnipu pavadintas pirklys žengė į priekį ir, atsirėmęs į gridnų 
atstatytas ietis, kone dvilinkas susilenkė prieš Aleksandrą: 

— Sklinda gandas, kad garbingiausias kniazius moka mongoliš- 
kai, ar ne taip? 

Tai buvo tiesa. Rusų žemėse dar mažai kas buvo girdėję apie 
mongolus, o kniazius Jaroslavas, atspėjęs, kad tie ateis iki jų, surado 
savo sūnui mongolų pirklį, kuris turėjo išmokyti jį savo kalbos. Pir- 
klys buvo prastokas mokytojas, tačiau Jaroslavas nepasidavė ir jo sū- 
nui, tada dar berniukui, teko išlieti daug prakaito ir net ašarų, bet 
kalbos jis pramoko, tačiau susapnuoti negalėjo, kad tų žinių prireiks 
prieš pat mūšį su vokiečiais. Jis vos vos linktelėjo galvą ir Anapas ben 
Ercahas toliau kalbėjo mongoliškai: 

— Gal maloningasis kniazius leis man prieiti arčiau ir kai ką pa- 
rodyti. Tai paneigs visus kvailus prasimanymus, kad pirklys Anapas 
ben Erachas iš Kaifos — šnipas. 

Kniazius susidomėjęs palinko į priekį ir paliepė gridnams at- 
vesti pirklį. Tas prisiartinęs praskleidė savo rūbus ir, iš po jų išsi- 
traukę nedidelę ant grandinės pakabintą lentelę, parodė ją Alek- 
sandrui. Kniazius paėmė ją į rankas ir žvilgtelėjo į lentelėje išrėž- 
tą skriejantį sakalą. 

— Peicza? — su abejone balse ištarė, pakėlęs akis į pirklį, ir tas vėl 
pagarbiai nusilenkė: 

— Garbingasis kniazius tikrai daug žino. 

Aleksandras paleido lentelę ir ta atsitrenkė į karaimo krūtinę. 

Kniazius iki tol nebuvo regėjęs peiczos. Tik buvo girdėjęs, kad 
tokią gali gauti tik iš paties Batijaus rankų ir keliauti kur tik nori 
po mongolų valdas. Kiekvienas privalo tau padėti, o jei nuskriaus — 
skriaudiką pastatys ant galvos, prilenks kojas prie žemės ir, perlaužę 
stuburą, paliks mirti. 

— Na ir kas toliau? - kruopščiai parinkęs sunkius mongoliškus 
žodžius (pats nusistebėjo, kad dar atsimena) Aleksandras paragino 
Anapą ben Erachą. 

— Aš ne šnipas, —- pakartojo pirklys. - Aš - Visatos Užkariau- 
tojo žmogus ir vykdau jo valią. Visatos Užkariautojas daug girdėjo 
apie jaunąjį kniazių Aleksandrą, tačiau ne visada gali tikėti atsitik- 
tiniais žmonėmis ir jų kalbomis. Jis nusprendė, kad aš turiu būti jo 
akys bei ausys ir iš arčiau pažiūrėti bei paklausyti jaunojo kniaziaus ir 
pamatyti Didįjį Novgorodą, o paskui viską teisingai papasakoti Vi- 
satos Užkariautojui. Man jau laikas skubėti, nes mano valdovas grįž- 
ta iš žygio ir laukia manęs. O jeigu nesulauks, jis labai nusimins. La- 
bai, - žemai nusilenkęs, Anapas tyliai ir švelniai, bet atkakliai pabrė- 
žė paskutinį žodį. 

Aleksandro akys piktai žybtelėjo: 

— Sakai, tu ne šnipas. O kas tada buvo tie du tavo padėjėjai, kurie 
piešė Novgorodą ir kaip pasiutę priešinosi, kai juos pagavo mano ka- 
riai, taip, kad jų nepavyko paimti gyvų? 

— Jie žuvo? - sunerimo karaimas. - Oi, blogai, maloningasis 
kniaziau, jie irgi turėjo peiczą, ir jei Visatos Užkariautojas sužinos, 
kad ji jų neišgelbėjo, tai jo pyktis bus didelis. Bet gal maloningasis 
kniazius klysta. Gal mano padėjėjai iškeliavo iš Novgorodo, kaip aš 
jiems buvau liepęs, ir prapuolė kažkur ordino žemėje, per kurią turė- 
jo keliauti? - pirklys žemai nuleido galvą. 

Aleksandrui teko kaip reikalas susiimti, kad nepratrūktų: kaž- 
koks svetimšalis prekeivis tyčiojasi iš didžiojo kniaziaus sūnaus jo 

karių akivaizdoje. Palengvėjo prisiminus, kad niekas, be jo, nesu- 
pranta mongoliškai, be to, pirklys kalbėjo taip tyliai, kad niekas 
daugiau jo negirdėjo. 

— O ką tu gali pasakyti apie lietuvį? 

— O ką? - gūžtelėjo pečiais karaimas. Jis nekreipė dėmesio į už 
kniaziaus nugaros pradėjusius šnibždėtis didžiūnus ir toliau kalbė- 
jo mongoliškai. - Garbingas pirklys. Mano senas pažįstamas. Kai 
užsukau pas jį į Vilnių ir pasakiau, kad keliauju į Novgorodą, pa- 
noro prisidėti. 

— Tai gal jis - Mindaugo šnipas? - Aleksandro balse pagaliau 
nuskambėjo susierzinimo gaidelė. 

— Ne, maloningasis kniaziau. Einius - pirklys ir garbingo knia- 
ziaus, žuvusio mūšyje su vokiečiais, sūnus. Girdėjau, garbingojo knia- 
ziaus laukia mūšis su ordinu, ir tikiu, kad tavo dievas padovanos tau 
didelę pergalę, kuria didžiuosis ir tavo anūkai. 

— Gerai jau gerai, - mostelėjo Aleksandras ir burbtelėjo sau pa- 
nosėje: prakeiktas saldžialiežuvis, sykiu pagalvojęs, su kokiu ma- 
lonumu išrautų jam liežuvį. Paskui atsisuko į didžiūnus ir prašne- 
ko rusiškai: 

— Šie pirkliai ne šnipai. Tegul keliauja. Miša, - kniazius norėjo 
dar kažką pasakyti, bet jį pertarė bojarinas Fiodoras Mitrovičius: 

— Kaip tai keliauti?! Su korelų žemėje vogtais kailiais?! - jis dai- 
rėsi, išvertęs akis, ir viduje džiūgavo, girdėdamas tarp palydos jam 
pritariantį niurnėjimą. 

— Didžiai gerbiamas bojarinas apsirinka. Mes nieko nevogėme, o 
nupirkome iš pirklio Srepano Ochapkos jo teisę iš korelų pirkti kai- 
lius, — iš ben Eracho veido neprapuolė ramybė. 

Kniazius akimis susirado tarp didžiūnų Ochapką ir tas linktelėjo: 

— Tikrai, pardaviau. Ir sutartį surašėme. 

— Aš ją su savimi turiu, tuoj rasiu, - karaimas pasuko prie rogių, 
tačiau Aleksandras numojo ir pakartojo: 

— Tegul keliauja. Miša, liepk, kad dvidešimt raitelių juos apvestų 
ratu aplink ordino kariauną ir palydėtų, kol sutems. Tegul žiūri, kad 
nei vienas plaukelis nenukristų nuo jų galvų. 

Tai išgirdę pirkliai negaišo. Anapas stumtelėjo prie rogių vis į jį 
akis sproginusį Einių ir tas, prieš įsiropšdamas, dar apkabino savo 
daiktus susirinkusį ir su Ochapka pasiliekantį Fomą-Jarvį: 

— Ačiū tau už viską. Dar pasimatysime, - sukuždėjo, plekšnoda- 
mas korelui per nugarą. 

Paskui korelą į savo didelį glėbį pagavo Gaubas, o Anapas pasiten- 
kino skubiu rankos paspaudimu ir įsiropštė į priekines roges. Einius, 
kiek pasvyravęs, atsisėdo į kitas. Karaimo akys žybtelėjo, bet jis nuty- 
lėjo ir, paraginęs arklį, nusekė paskui Michailo paskirtus gridnus, ku- 
rie turėjo palydėti juos per stovyklą ir rasti apsaugai raitelius. 

Kniazius Aleksandras paskutinį kartą žvilgtelėjo į tolstančias ro- 
ges ir jau sukosi Varnų uolos pusėn, nes jo nei akimirkai nepaliko 
mintis apie artėjančią ordino kariauną, tačiau tuo metu iš už medžių, 
modamas rankomis, išniro karys. 

— Raiteliai! Artėja raiteliai! - šaukė jis. Gridnai akimoju apsupo 
kniazių, ginklus griebė ir pamiškėje sargybą ėję kariai. 

— Ar daug?! — riktelėjo Aleksandras, nekantriai prasibraudamas 
pro gridnus. 

— Gal kokie du tuzinai! — atsiliepė karys, braukdamas nuo kak- 
tos prakaitą, ir kniazius nusijuokęs pirmas pasileido į pamiškę, ten 
užsiglaudė už medžio ir nužvelgė lauką priešais mišką. 

Tikrai — iš tolumos sparčiai artėjo raitelių būrys. 

— Michailai! - pašaukė Aleksandras. - Įsileisime juos į mišką, o 
tada su savo vyrais užkirsi jiems kelią pirmyn, o kareiviai — atgal, ir 
pasaugos iš šonų. Skubėkit! 

Gridnų vyresnysis linktelėjo, ir kariai pabiro tarp medžių, už- 
imdami savo vietas. Nereikėjo ilgai laukti — raiteliai ant sunkiai šno- 
puojančių žirgų paniro į mišką ir tuoj jo rimtį perskrodė skardus Mi- 
chailo balsas: 

— Stot!!! 

Raiteliai nespėjo apsidairyti, o aplink juos išniro gridnai ir karei- 
viai. Raiteliai vos spėjo įtempti pavadžius, kad ant jų neužlėktų, bet, 
jeigu kuris ir griebėsi ginklo, tuojau pat nuleido, nes jų buvo daug ma- 
žiau, nei juos užpuolusių karių. 

Aleksandras žengė į priekį, nužvelgė raitelius ir ūmai nušvito, už- 
kliuvęs už vieno: 

— Aba, mus teikėsi aplankyti pats bojarinas Daniila. Man tavęs 
Pskove labai trūko. Mano gridnai tau net virvę buvo parūpinę, ji iki 
šiol tavęs verkia. 

Bojarino veidas akinioju liko sniego baltumo. Jis bandė kažką pa- 
sakyti, tačiau tik bejėgiškai žioptelėjo, o bojarinas Mitrovičius paban- 
dė užstoti žentą: 

— Kniaziau, aš gi tau ne kartą sakiau — bojarinas Daniila nieka- 
da nebuvo Novgorodo priešas. 

— Tai ir puiku, - šypsena Aleksandro veide vis platėjo. - Jis da- 
bar turės puikią progą tai įrodyti su ginklu, o jeigu turi kokių nuodė- 
mių — galės nuplauti savo krauju. Varykite juos visus į kaktos pulką, 
varykite! - pakartojo, nekreipdamas dėmesio į supratusio ką tai reiš- 
kia, bojarino Mitrovičiaus šūksnius, ir raitelius apsupęs karių ratas 
ėmė mažėti, stumdamas juos ežero pusėn. 

— Palaukit! — ūmai iš raitelių būrelio pasigirdo dar vienas šūks- 
nis. - Aš ne karys! Aš pirklys iš Pskovo, Timotėjus! 

Kniazius žvilgsniu susirado iš susijaudinimo raudoną smailia- 
nosį pirklį: 

— O tu pravoslavas? 

— Aha, - nieko nesuprasdamas linktelėjo pirklys, ir Aleksandras 
nukirto prieštaravimo nepripažįstančiu balsu: 

— Šiandien kiekvieno pravoslavo vieta mūšio lauke. 

Pasakė ir apsisukęs kone tekinas pasileido prie Varnų uolos, 
norėdamas atsigriebti už sugaištą laiką, pakeliui dar riktelėjęs va- 
dams skubėti prie savo būrių. Kol pasiekė viršūnę, kniaziaus pa- 
lyda kone sutirpo ir be gridnų bei kniaziaus į ją įsiropštė viso labo 
keli didžiūnai. 

— Eina, — tyliai iškvėpė Aleksandras, neatplėšdamas akių nuo 
horizonto, kur sutemos dar slėpė kitą, Sigovicos, krantą, tačiau jį visi 
išgirdo. Didžiūnai ir gridnai žengtelėjo arčiau iškyšulio krašto, įsi- 
žiūrėjo — tolumoje ritosi juoda bangelė ir spėriai kilo, virsdama dide- 
le ir užgriebdama vis daugiau horizonto platumos. 

Banga ritosi artyn ir iš už miško lendančios saulės spinduliuos 
skleidėsi jos spalvos. Grėsmingai žybčiojo į priekį atstatytos ietys, si- 
dabru blykčiojo šarvai. Pačiame „kiaulės“ priekyje plevėsavo ordino 
vėliava. Ant baltų vėjo pakeltų ir kedenamų brolių apsiaustų krauju 
blykčiojo kryžiai. 

— Daug garbingų vyrų šiandien padės savo galvas, - susimąs- 
tęs lyg sau neatitraukdamas akių nuo artėjančios „kiaulės“ prata- 
rė kniazius Aleksandras. - Labai daug tokių, kurių aš vėliau pasi- 
gesiu. Kas žino, kas jie bus. Gal posadninkas. Gal tūkstantininkas. 
Gal pirklys Ochapka. Gal bojarinas Mitrovičius. Būtų labai gaila, 
jeigu bojarinas Fiodoras negrįžtų. Jis nebe tos jaunas, nebelabai ga- 
lės savimi pasirūpinti mūšio įkarštyje. Lyg tyčia, dar jo sūnus išsi- 
narino koją, turėjau palikti jį saugoti gurguolę. 

Kniazius Aleksandras trumpam nutilo, o paskui pamojo gridnų 
vyresniajam: 

— Miša, tu visada padarai, ko prašau. Pasirūpink, kad bojarinas 
Fiodoras grįžtų sveikas ir gyvas. Tu mane supranti? 

Michailas linktelėjo. 

— Padarysiu, kniaziau. Pasiųsiu Glebą — jis pats geriausias. 
Glebai! - pašaukė, ir iš gridnų gretos atsiskyrė dramblotas vaiki- 
nas. Michailas pasistiebęs kažką pašnibždėjo jam į ausį, o tas iš- 
klausęs linktelėjo ir, išsitraukęs kalaviją, kuris jo rankoje atrodė tar- 
si žaisliukas, pasileido prie žirgų. 

O kniazius pasakė ir pamiršo. Jam jau niekas be prasidedan- 
čio mūšio neberūpėjo. Puikiai suprato, jog vienintelė jo viltis - at- 
sivestų karių gausa. Prieš tris ordino tūkstantines kniazius Alek- 
sandras sugebėjo pastatyti dvi dešimtis tūkstančių savo karių. Tik 
visa bėda, kad daugelis jų buvo labai prastai ginkluoti. Ypač Nov- 
gorodo ir Suzdalės šauktiniai: smulkūs pirkliai, amatininkai ir 
bojarinų atsivesti pėsti cholopai. Retas iš jų turėjo skydą, šarvuo- 
tus marškinius ar šalmą. 

Marga buvo ir jų ginkluotė. Vienoje gretoje stovėję vyrai 
buvo apsiginklavę kas ietimi, kad kalaviju, o kas, dažniausiai, 
buože ar kirviu. 

Labiausiai Aleksandras graužėsi, kad mažai turi gerai ginkluo- 
tų raitelių. Be to, tarp jų buvo daug tokių, kurie įsigyti ginklams tu- 
rėjo pinigų — bojarinai, turtingi pirkliai ir amatininkai, bet daugeliui 
jų stigo to, ką gali tik už kraują gauti- sugebėjimo kautis. Tokio, kokį 
turėjo jo asmeninė pasaloje tūnojusi kariauna. 

Daugelį jos vyrų Aleksandras pažinojo nuo vaikystės. Kartu su 
jais mokėsi karybos gudrybių ir karas buvo vienintelis dalykas, kurį 
tie vyrai gerai išmanė. Jeigu kniazius būtų turėjęs bent tris tūkstan- 
čius tokių karių, jis būtų buvęs ramus dėl mūšio baigties. Deja, tai 
buvo tik svajonė, tad Aleksandrui teliko stypsoti ant Varnų akmens 
ir gniaužyti kalavijo rankeną, stebint ordino „kiaulę“. Šiuokart jis ne- 
galėjo lėkti kariaunos priekyje, kaip mūšyje su svedais prie Nevos. 
Tada buvo svarbu kaip galima greičiau parblokšti priešą, dabar — at- 
laikyti ordino smūgį. 

Atlaikyti, o po to laiku smogti kairės bei dešinės rankos pulkais 
ir pasiųsti atakon pasalos pulką. Laiku, nei per anksti, nei per vėlai, 
duoti ženklą pulkų vadams. Ir, kad nepražiopsotum tos trumpos aki- 
mirkos, turi stypsoti ir iš viršaus stebėti, kaip apačioje miršta tavo ka- 
riai. Stebėti ir lyg nematyti, nes, kuo daugiau apie tai galvosi, tuo dau- 
giau jų padės savo galvas, ir pasigailėjęs jų, gali ne laiku mesti į mūšį 
kitus pulkus, taip pražudydamas juos visus. 

Ne, reikia laukti, ir Aleksandras, išsitraukęs iš makščių kalaviją, 
įsmeigė jį prieš save, tada atsirėmė ir žvelgė apačion. 

Komtūras Vilhelmas fon Siegrichas ir brolis Hermanas Brandė su 
dar vienu riteriu jojo antroje „kiaulės“ gretoje, paskui du stipriausius 
ordino brolius. Trečioje gretoje buvo penki riteriai, vienas jų nešė vė- 
liavą. Už šios turėjo būti dar viena septynių brolių greta, bet komtū- 
ras tiek negalėjo skirti, likę riteriai iš šonų dengė paskui trečią gretą 
per sniegą risnojusius knechtus ir estų pėstininkus. Po žirgų kanopo- 
mis aidėjo ledas, tarsi vėduoklė tiško sniegas. Geležinė „kiaulė“ veržė- 
si priekin, taikydamasi savo kelyje nušluoti viską, kas gyva. 

Pirmiausia jau pasipainiojo negili, bet gana tanki raitų lankinin- 
kų rikiuotė. Jie laikė pakėlę įremptus lankus ir laukė, bet jų vadas su- 
klydo — rusai spėjo iššauti tik sykį. Strėlės tarsi bičių spiečius nuz- 
vimbė pasitikti „kiaulės“, bet daugelis, atsitrenkusios į šarvus, krito 
ant sniego ir lūžo po žirgų kanopomis. 

Lankininkai dar rengėsi antram šūviui, kai „kiaulė įsirėžė į jų ri- 
kiuotę, bet ši nekruscelėjo. Raiteliai, metę lankus, griebė kardus ir pa- 
sistengė kuo brangiau atiduoti savo gyvybes. Juos bloškė į sniegą sun- 
kios riterių ietys, trypė žirgai, kapojo atskubėję knechtai, bet nei vie- 
nas nepasitraukė — liko ten, kur juos užklupo mirtis. 

Kai jo greta prasiveržė pro rusus, komtūras grįžtelėjo atgal. Ri- 
teriai ir knechtai baigė žudyti paskutinius lankininkus. Komtūro 
akyse vienas nuo žirgo nublokštas rusas įsigudrino išsisukti nuo jį 
puolusių dviejų knechtų, šoko ant prošal jojusio vėliavininko ir nu- 
tempė jį nuo žirgo. 

Fon Siegrichas nespėjo šūktelti - kitas riteris pakėlė vėliavą, o 
knechtai paviję užkapojo rusą. Komtūras dar pastebėjo, kad nevykėlis 
vėliavininkas keliasi, sunkiai įveikdamas šarvų svorį, ir nusisuko, kilste- 
lėjęs kruviną ietį - nebuvo kada dairytis, „kiaulė“ lėkė į kitą rusų pulką. 

Lėkė ir pakeliui skubiai tvarkė savo apardytas gretas, palikdama už 
savęs kruviną sniegą ir jį į įtryptus lavonus. Artėjo kaip sniego griūtis, ir 
priekinės rusų gretos nebeatlaikė įtampos. Komtūras matė, kaip riks- 
mas iškreipė barzdotus rusų veidus ir jie patys puolė pasitikti riterių. 

Aleksandras tebestovėjo kaip stovėjęs, atsirėmęs į kalaviją, ir nekrus- 
telėjo, kai „kiaulė“, regis, per kelias akimirkas nušlavė priekinį pulką. 
Jeigu ne ordino kariaunos kelyje likę lavonai, būtų galėję pasirodyti, 
jog to išvis nebuvo. 

Kniazius pajuto, kaip pabalo jo pirštai, kai vokiečiai beveik ne- 
stabtelėję sutrypė lankininkus. Atrodė, jau buvo beištraukiąs kalavi- 
ją, kai priekinės kaktos pulko gretos pačios metėsi pasitikti „kiaulę“ ir 
buvo tuoj parblokštos. 

Atrodė, ber susilaikė ir vėl palinko ant kalavijo, stebėdamas įsi- 
siautėjusį Mūšį. 

Stovėjusieji ant Varnų akmens gerai girdėjo sunkių iečių džerž- 
gesį, kalavijų, kirvių ir peilių žvangesį, tiems atsitrenkus į skyrus ar 
šarvus. Girdėjo ir, ne sykį buvę mūšiuose, juto, kaip kalavijas skro- 
džia kūną ir traška jo užkliudyti bei laužomi kaulai. Aidėjo kovos 
šūksniai ir prakeiksmai, ir, retai, laukinio džiaugsmo klyksmai ri- 
teriui krintant nuo žirgo. Kai taip nutikdavo, riteris iškart prapul- 
davo po supuolusių pribaigti rusų pėstininkų krūva. Tik neilgam, 
nes tolyn besistumianti „kiaulė“ nušluodavo ją, tačiau ne visi rite- 
riai įstengdavo atsikelti. O jei ir atsikeldavo, ne kiekvienas rasda- 
vo savo žirgą. Rusams nukauti riterio žirgą buvo ne ką mažesnė sė- 
kmė, kaip nugalabyti patį raitelį, nes be jo žmogus virsdavo sunkiai 
pajudančiu geležies kalnu. 

Stovėję ant Varnų akmens mūšį regėjo lyg ant delno. Grum- 
tynės jiems priminė meškos medžioklę žiemą. Didžiulis iš miego 
pakeltas ir iš irštvos išgintas žvėris brovėsi priekin, apspistas ru- 
jos šunų, tie amsėjo, šokinėjo aplinkui ir taikėsi įsikibti rudajai į 
šoną, kad bent kailio kuokštą išplėštų. Šokdavo ir krisdavo meškai 
letenos smūgiu perlaužus jiems nugarkaulį, bet vis vien šliaužda- 
vo iš paskos, taikydamiesi bent įsikabinti į koją. Rodos, vietoj vie- 
no sužaloto šokdavo trys sveiki ir ratas sukdavosi toliau. Tačiau, 
kad ir kaip šunys stengėsi, meška savo pasiekė — vokiečiai prasi- 
mušė iki kranto. 

Prasimušė, perskrodę kaktos pulką, bet šis padarė savo darbą — 
ištampė „kiaulę . Riterių grandinė suiro, ir pėstininkai jau kovėsi 
prieš knechtus bei estus. Neretai vienam ordino kariui teko grum- 
tis su keliolika rusų ir jį gelbėjo geresni kovos įgūdžiai bei ginklai, 
o kaktos pulko likučiai tirpte tirpo. Dar kiek, ir iš jo būtų likę tik 
prisiminimai. 

Didžiūnai nekantriai žvalgėsi į ant kalavijo teberymantį kniazių 
Aleksandrą. Buvo tas sunkiai apčiuopiamas momentas, kai „kiaulė“ 
pagaliau atidengė savo minkštą papilvę, tik reikėjo mikliai suktis, kol 
ta neatsikvošėjo ir nepaslėpė jos po savo dygliais. 

Komtūras Vilhelmas fon Siegrichas timprelėjo atgal į krantą žengu- 
sį savo žirgą. Netoliese į sniegą iki pusės grimzdo keliolika nuo ledo 
nustumtų rusų pėstininkų. Jie sunkiai brido, stengdamiesi susibur- 
ti į krūvą. Taip, petys petin, jie jautėsi drąsesni ir kažką šaukė vokie- 
čiams, piktai kratydami ginklus. Kas ietį, kas kirvį, o kas viso labo 
peilį. Daugelis buvo sužeisti ir kraujas sunkėsi į jų sudraskytus kaili- 
nius, tačiau kariai to nejuto. 

Fon Siegrichas šyptelėjo ir nusisuko — tie buvo nepavojingi. Jam 
reikėjo kuo greičiau nuspręsti, į kurią pusę pasukti savo karius, kar- 
tu užlopant plyšius „kiaulės“ šonuose. Jų buvo pernelyg daug. Perne- 
lyg, nes komtūrui kažkas nedavė ramybės, tik per mūšio karštį nie- 
kaip negalėjo suvokti, kas. 

Čia buvo kažkokia klasta, nes iki tol, kiek fon Siegrichui teko 
grumtis su rusais, tie į vidurį statydavo geriausius karius. Jis dar ne- 
spėjo perkasti, kokia čia gudrybė, bet seno kario patirtis jau kuždė- 
jo, jog reikia kuo skubiau gelbėtis, nėra kada pasiduoti ūmai užplūdu- 
siam pykčiui, kad jį apgavo. 

Riteris Vilhelmas žvilgsniu susirado trimitininką ir veikiai virš 
mūšio lauko nuskardeno signalas, raginęs ordino karius suglaus- 

Komtūras dar dairėsi trimitininko, o kniazius Aleksandras, atsilen- 


ti gretas. 


kęs nuo kalavijo, pamojo gridnui, kad tas duotų ženklą pulti kairės ir 
dešinės rankos pulkams. Gridnas metėsi prie skardžio krašto ir ėmė 
mojuoti ietimi, prie kurios galo buvo pririšta raudona vėliavėlė. 

Ta dar plaikstėsi ore, o apačioje lyg dvi šunų rujos nutrūko nuo 
grandinių ir metėsi prie meškos. Vokiečiai nespėjo suglausti gretų ir į 
plyšius įsirėžė gerai ginkluoti rusų raiteliai. 

Vilhelmas fon Siegrichas spėriai sumojo, kad, jeigu taip ir toliau, 
tai „kiaulė“ greitai bus suskaldyta į kelias dalis ir lengvai sunaikinta. 
Vėl suskardeno trimitas ir kniazius su palyda iš viršaus puikiai matė, 
kad vokiečiai ima trauktis Sigovicos pusėn, kartu stengdamiesi su- 
glausti gretas. 

Jiems neblogai sekėsi; nors ne taip, kaip norėjosi komtūrui. 
Mat „kiaulė“ turėjo grįžti tuo pačiu keliu, kuriuo ėjo į priekį, jai 
teko ropštis per lavonų kalnus ir tuo pačiu metu atrėminėti abie- 
jų rankų pulkų spaudimą. Atrodė, kad „kiaulė“ tuoj nebeatlaikys ir 
sutrukinės tarsi kiaušinio lukštas. 

Tačiau vokiečiai laikėsi ir traukėsi. Dabar jų rikiuotė iš vir- 
šaus priminė sužeistą, kraujuojančią mešką, kuri, visa aplipusi šu- 
nimis, šliaužia į savo irštvą. Visai nebedaug trūksta, kad ją sė- 
kmingai pasiektų, tačiau sykiu tiek mažai tereikia, jog šunys pa- 
leistų meškai žarnas. 

Ir vis atrodė, kad „kiaulei“ viskas baigsis gana sėkmingai, kad ir 
apipešiota, bet kailį ji išneš. Ji jau buvo pasiekusi priekinio pulko žū- 
ties vietą, o jos kelią atgal žymėjo naujos lavonų krūvos. 

— Ištrūks! - didžiūnai vėl skausmingai žvairavo į kniazių 
Aleksandrą. | 

Matyt, ir tas panašiai galvojo. Jis pasikvietė dar vieną gridną, prie 
kurio ieties galo buvo pririšta mėlyna vėliavėlė, kažką jam pašnibždė- 
jo ir gridnas nuturseno prie kito skardžio krašto, kur jį galėjo matyti 
pasaloje tūnojusi asmeninė Aleksandro kariauna. 

Gridnui nereikėjo ilgai mojuoti - ledu, aplenkdama mūšio 
lauką ir taikydamasi užlėkti „kiaulei už nugaros, nušuoliavo ilga 

Komtūras Vilhelmas fon Siegrichas dabar kovėsi nebe „kiaulės“ 


raitelių vora. 


priekyje, o gale, mėgindamas atlaikyti rusų spaudimą. Buvo labai 
karšta — vienam tekdavo kirstis su keliais ne ką prasčiau ginkluo- 


tais rusų raiteliais. Jį ir dar kelis vyresnius riterius gelbėjo patirtis, 

juolab, kad ne vienas rusas toli gražu negalėjo pasigirti geru kalavi- 
jo valdymu, tačiau jiems padėjo gausa ir ne vienas jaunesnysis brolis 
jau buvo palytėjęs galvą. 

Komtūrui teko guostis, kad žuvę riteriai ras danguje užtarnau- 
tą ramybę ir sukti galvą, kaip padaryti, kad kuo mažiau gyvųjų iške- 
liautų paskui juos. Jam buvo aišku, jog mūšis pralaimėtas. Visa, kas 
buvo fon Siegricho jėgoms — pasirūpinti, kad jis nevirstų visišku su- 
triuškinimu. Svarbiausia, kad rusai nepralaužtų riterių grandinės 
aplink sumažėjusią „kiaulę“ ir spėti užkamšyti atsiradusius plyšius. 
Ir, atrodė, vokiečiams tai neblogai sekėsi. 

Sekėsi tol, kol „kiaulės“ priekyje pastebėjo vėduokle besisklei- 
džiančią ir, regis, tuoj tuoj kelią į Sigovicą perkirsiančią Aleksan- 
dro kariauną. 

— Mus supa!!! - per „kiaulės gretas nuvilnijo siaubo kupinas 
šūksnis. 

— Supa! - ir jaunesni riteriai nebeištvėrė. Jie suragino žirgus ir pa- 
sileido šuoliais, kiek tų kojos nešė, kol kelias dar buvo laisvas. Knech- 
tai ir estai, pasijutę palikti, irgi leidosi bėgti. 

— Kur?! Bepročiai! — riktelėjo fon Siegrichas, bet jo balsas pra- 
puolė mūšio triukšme. Jis apsidairė trimitininko, tačiau to niekur 
nesimatė. 

— Vilhelmai! - jis vos spėjo pagauti brolio Hermano šūksnį, at- 
sisukti ir užsidengti nuo rusų raitelio kirčio, o paskui savo kalavijo 
smūgiu išvertė tą iš balno. 

— Prie manęs! — šūktelėjo, šaukdamas visus riterius, kurie jį gir- 
dėjo, burtis šalia jo. - Už Šventąją Mergelę! 

Senasis karys suprato, jog viskas, ką jis gali padaryti — tai su ke- 
liais netoliese besikaunančiais riteriais sustoti ratu kaip tie rusų pės- 
tininkai krante, ir grumtis kiek įmanoma ilgiau, kad bėgantys turėtų 
daugiau laiko ir galimybių išsigelbėti. 

— Prie manęs! — pakartojo jis, iškėlęs kalaviją, ir riteris Herma- 
nas pagavo jo šūksnį: 


— Prie brolio Vilhelmo! 


167 


O 


Kniazius Aleksandras pagaliau atsitiesė nuo kalavijo ir stovėjo tik uždė- 
jęs ranką ant jo rankenos. Didžiūnai suprato, jog jis patikėjo pergale. 

Nuo Varnų akmens matėsi, kaip pasileido bėgti dalis ordino rite- 
rių, kai Aleksandro kariauna ėmė supti „kiaulę“, tačiau nespėjo — įsi- 
rėžė į rusų gretas. Apsupties žiedas užsidarė. 

Kai kurie vokiečiai, nusprendę nesitraukti ir brangiai atiduoti savo 
gyvybes, kovėsi vietoje, bet daugelis bandė prasiveržti. Riteriai ir knech- 
tai — pavieniai ar būriais - pralauždavo apsupties žiedą ir, pamatę aplink 
save tuščius ežero plotus, tapdavo nebevaldomi. Parikėdavo, jog viskas 
baigra, tik reikia kuo toliau nubėgti, ir pasileisdavo, pamiršę rusus, o tie 
mesdavosi paskui ir kapodavo, kapodavo, kapodavo bėgančius. 

Greitai mūšis taip nutolo, kad nuo Varnų akmens buvo sunku ką 
nors įžiūrėti. 

— Jojam, — paliepė Aleksandras, kišdamas kalaviją į makštis, ir 
pasileido prie žirgų. Gridnai jo nestabdė — ir jiems buvo aišku, jog 
novgorodiečių viršus. Visi nugarmėjo paskui kniazių, bet, Aleksan- 
dro galva, jo palyda ilgai gaišo, rankiodama savo žirgus, ir jis bambė- 
jo, tramdydamas savąjį: 

— Greičiau, kerėplos! Mikliau krapštykitės! 

— Greičiau! — ir nebelaukė paskutiniųjų. Kniazius paragino žir- 
gą ir tas pasileido šuoliais. 

Iš pradžių raiteliai mėgino aplenkti kaktos pulko žūties vietą, bet 
lavonai užėmė tokį didelį plorą, kad teko joti ieškant vietų, kur buvo 
mažiau žuvusiųjų. Žirgai prunkštė, baidydamiesi lavonų ir dar ga- 
ruojančio kraujo kvapo. Vienos lavonų krūvos viršuje kniazius paži- 
no bojariną Daniilą, šalia jo, plačiai atmetęs į šoną rankas, gulėjo pir- 
klys Timotėjus. 

Padėkit! — tiesė rankas sunkiai sužeistieji. Lengviau sužalotieji 
klibikščiavo patys, pasiremdami ginklais arba, sėdėdami kruviname 
sniege ar ant lavonų, tvarstėsi savo žaizdas. 

Keli sveikesni, užtikę riterio lavoną, draskė nuo jo šarvus ir gin- 
klus. Juo toliau jojo Aleksandras ir jo palyda, tuo dažniau regėjo, kaip 
rusų pėstininkai, pamiršę viską, paskubomis plėšia riterių ir knechtų 
lavonus, kol negrįžo vokiečius persekioję raiteliai. 

Jie jojo ir jojo, o aplink tesimatė lavonai, pagalbos šaukiantys su- 
žalorieji ir po raudoną sniegą braidantys lengvai sužeistieji ar vienas 
kitas sveikas pėstininkas, bet jų buvo skaudžiai mažai, palyginus su 
įvairiomis pozomis išguldytais lavonais. Aleksandras, žiūrėdamas į 
juos, sumetė, jog vienam žuvusiam vokiečiui tenka virš tuzino rusų, 
tik nuo tos vietos, kur į „kiaulę“ įsikibo kairės ir dešinės rankos pul- 
kai, padaugėjo ir užmuštų vokiečių. Vienoje vietoje žiojėjo įlūžęs le- 
das, juodavo vanduo ir pusiau paskendęs plūduriavo baltas apsiaustas 
su jame išsiuvinėtu raudonu kryžiumi. 

Kniazius su palyda pasiekė tą vietą, kur rusams buvo pavykę ap- 
supti „kiaulę. Lavonų kalnai žymėjo vietas, kur vokiečiams buvo pa- 
vykę prasilaužti. Ir čia sužeistieji šaukėsi pagalbos. Vieni lengvai su- 
žeisti jų draugai padėjo jiems išlįsti iš po lavonų ir perrišinėjo žaiz- 
das, kiti vėl skubėjo plėšti vokiečių karių lavonų. Atokiau, ant sutryp- 
to sniego, saugomi kelių rusų raitelių, sėdėjo ar gulėjo keliolika su- 
žeistų knechtų ir estų. 

Aleksandro dėmesį patraukė žiauriai sužalotas puošniais šar- 
vais pasipuošusio riterio lavonas. Aplink jį tysojo keliolikos rusų rai- 
telių kūnai. Kniazius pavarė arčiau savo žirgą ir paliepė gridnams ar- 
vesti kokį nors belaisvį. Tie mikliai atirempė aukštą, ilgaveidį vokie- 
tį sužeistą galva. 

— Kas jis toks? — paklausė Aleksandras, parodęs į riterį. 

Knechtas, gridnų raginamas ietimis, prisvirduliavo prie lavonų 
krūvos, kilstelėjo riterio antveidį ir įsižiūrėjo į senyvą veidą. 

— Brolis Vilhelmas, Derpto komtūras, - pagaliau iškvėpė su- 
svirduliavęs. 

— Aha, nukirtom šitai gyvatei galvą, - patenkintas šyptelėjo 
kniazius ir pavarė žirgą. 

Toliau jie jojo keliu, kuriuo bandė bėgti iš apsupties prasiveržę 
vokiečiai. Šiuokart kryptį rodė kone vien ordino karių lavonai. Dau- 

gelis gulėjo veidu į sniegą, užklupti rusų raitelių kirčių į nugarą. Tik 
kai kur, kur keli knechtai, sumoję, jog bėgdami nebeišsigelbės, susto- 
davo ratu ir garbingai pasitikdavo neišvengiamą lemtį, sniege tysoda- 
vo ir rusų lavonai. 

Iš pradžioj tai būdavo vien knechtai ir estai, vėliau pasitaikyda- 
vo ir riterių lavonų. Juo toliau jojo kniazius Aleksandras ir jo paly- 
da, tuo daugiau matė lavonus plėšiančių rusų. Pastebėję Aleksan- 
drą jie pašokdavo ir sveikindavo kniazių su šaunia pergale, o po to 
skubėdavo grįžti prie savo nutraukto užsiėmimo. Aleksandras tik 
šypsojosi ir jojo nesustodamas. Jo pasitikti pėsti ir ant arklių traukė 
sužeisti kariai. Kai kurie, sveikesni, varė prieš save vieną ar du pa- 
gautus vokiečius. Aleksandras pastebėjo ir tris riterius su jau nu- 
plėštais šarvais. 

Pagaliau toli priekyje sujuodavo ir ėmė artėti raitelių debesis. 
Kniazius, paraginęs žirgą, nulėkė pasitikti. Gridnai, paruošę ginklus, 
pasileido jam įkandin. 

Veikiai paaiškėjo, kad jų atsargumas buvo nereikalingas — tai buvo 
atgal skubanti Aleksandro kariauna ir abiejų rankų pulkų likučiai. 

— Pergalė! Pergalė! - iš tolo šaukė raiteliai. 

Kai abi grupės susitiko, Aleksandras nušoko nuo žirgo ir jo pasi- 
tikti puolė posadninkas su tūkstantininku. 

— Viskas! - apkvaitęs iš džiaugsmo šaukė žilas, kresnas po- 
sadninkas. - Nei vienas nepaspruko. Visus iškapojome arba pa- 
gavome! 

— Ačiū jums. Didysis Novgorodas nepamirš jūsų! - kniazius 
Aleksandras, apsikabinęs tris kartus pabučiavo posadninką, o vėliau 
tūkstantininką. 

— Šlovė, šlovė! — šaukė raiteliai. 

— Atleisk man, kniaziau! - stambus gridnas, prasibrovęs pro mi- 
nią, krito ant kelių prieš Aleksandrą. - Aš neįstengiau įvykdyti tavo 
valios. Neišsaugojau bojarino Fiodoro! Garbingasis bojarinas žuvo 
apsuptas šunų riderių. Jų buvo tiek daug, kad negalėjau prie jo prasi- 
mušti ir jam pagelbėti. Bojarinas kaip didvyris žuvo! 

— Blogai, cholope, tu mane nuvylei, - Aleksandras suraukė anta- 
kius. - O bojarino Mitrovičiaus mes niekada neužmiršime. Kaip ir 
visų kitų, padėjusių galvas už šventąją pravoslaviją! Šlovė jiems! 

— Šlovė! Šlovė! — vėl pagavo jo šūksnį kariai. 

— Vesk mus į Jurjevą, kniaziau! Dabar jis mums kaip nunokęs 
obuolys į rankas nukris, - riktelėjo prasibrovęs pro karių tankynę 
Andriejus Ochapka. 

— Jurjevą?! - Aleksandras iš viršaus žvilgtelėjo į vaikino gal- 
vą, kuri buvo aprišta krauju persisunkusiu skuduru, paskui atsisto- 
jo kilpose ir apžvelgė mūšio lauką, kur per lavonus ir kraują nesima- 
tė sniego baltumo. 

— Kokį dar Jurjevą? — tyliai pakartojo ir tik arčiau jo buvę didžiū- 
nai teišgirdo. — Mes ką, plikais nagais jo akmenines sienas graušime? 
Ir iš kur tie nagai? Beveik visų pėstininkų nebėra. Išvis, nebėra dau- 
giau kaip pusės kariaunos. O kiek dar sužeistų? Kitą kartą. Jurjevas 
niekur nepabėgs. Šlovė jums, šaunieji mano kariai! — vėl šūktelėjo, 
pamatęs, kad kariai sunerimę ima tilti, ir tie dar sykį atsiliepė: 

— Šlovė! 

— Šlovė! — iš visų jėgų, negailėdamas gerklės, baubė Andriejus, 
skubėdamas išpirkti nevykusio raginimo kaltę ir pasijuto it danguje, 
kai Aleksandras šyptelėjęs palinko ir geležine pirštine nubraukė per 
jo skruostą nutįsusį kraujo upelį. 

— Šaunuolis, — ištarė. - Matau, gerai man pasitarnavai. Ne- 
užmiršiu. 

Atokiau nuo džiūgaujančios minios kūprinosi keliolika krauju iš- 
sitepusių, nuo žaizdų ir nuovargio sukumpusių knechtų. 

— Judam, judam, - sargai ietimis paragino belaisvius, kai visa ka- 
valkada pajudėjo atgal prie Varnų akmens. Jos kelyje lavonų plėšimas 
vyko visu smarkumu - pavėlavusieji skubėjo atsiimti savo dalies. 

— Užteks jiems! - paliepė kniazius Aleksandras, kai pasiekė 
krantą ir nužvelgė lavonais užverstą pakrantę. - Tegul verčiau pasi- 
rūpina Žuvusiais. 

Buvo vidurdienis, tačiau ir sutemus, deglų ir laužų šviesoje, rusai 
teberinko savo draugų kūnus. 

Saulės nušviesta balto sniego dykuma lėkė dvejos rogės. Pirkliai jau 
buvo išsiskyrę su kniaziaus Aleksandro skirta apsauga. Dabar jie va- 
žiavo keliu, kuriuo savo laiku buvo praėjusi ordino kariauna, ir rogės 
skriejo tarsi ant sparnų. Saulė jau slydo žemyn, kai priekinės ūmai su- 
stojo. Iš jų išsiritęs ben Erachas nežiūrėdamas nutėškė vadžias ir per iš- 
tryptą sniegą nukrypavo prie antrųjų rogių, kurios taip pat sustingo. 

— Na, - teištarė, įsmeigęs akis į Einių. - Klok, nelaikyk savyje! 

— Gaubai, - Žybartaitis atsisuko į savo padėjėją. — Pasirū- 
pink arkliais. 

"Vaikinas negaišo — dėbtelėjo į karaimą ir išlipęs pirmiausia nuėjo 
prie ben Eracho rogių, leisdamas pirkliams vieniems pasikalbėti. 

— Na, - pakartojo Anapas, Gaubui nutolus tiek, kad jau nebega- 
lėjo jų girdėti, bet Einius, kurio galvoje iki tol sukosi šimtai minčių, 
pasimetė, ūmai užkluptas. Jis ne taip įsivaizdavo jų šnekos pradžią, be 
to, manė, kad karaimas nedrįs į jį pakelti akių, tačiau tas žvelgė tiesiai 
į Žybartaitį ir jo juodose akyse nesimatė nei krislelio kaltės. 

— Kaip tu galėjai? - pagaliau prisivertė ištarti Einius, vis dar kaip 
reikalas neatsipeikėdamas. 

— Okąaš, tavo galva, galėjau padaryti? Kai prie Maskvos patekau 
į mongolų rankas, mane išgelbėjo jų kalbos mokėjimas, nes kitaip jie 
būtų mane arba nužudę, kaip daugelį pagautų rusų, arba pavertę ver- 
gu. Tiesa, buvo sunku juos įtikinti, kad aš - pirklys, nes buvau plikas 
kaip tilvikas. Keli žemiečiai išgelbėjo - kai pasakiau, kad esu iš Kai- 
fos, juos atvedė į mane pažiūrėti ir pasakyti, meluoju ar ne. Aš kele- 
tą metų nebuvau namie, girdėjau gandus, kad Kaifą paėmė mongolai, 
bet netikėjau, o pasirodo teisybė. Tie žemiečiai mane pažino ir vėliau 
papasakojo, kad Kaifai labai pasisekė. Mat paprastai mongolai mies- 
tus, kurie priešinasi, sulygina su žeme ir toje vietoje padaro ganyklas 
savo bandoms, o žmones išžudo. Neretai taip pasielgia ir su geruoju 
pasidavusiais miestais, bet būna, kad nieko nedaro, tik paskelbia, jog 

miestą dabar valdo jie, o vyrus paima į savo kariuomenę ir jų artimų- 
jų gerovė priklauso nuo to, kaip jie tarnauja. Taip buvo ir man. Ne- 
galėjau saviškiams kelti pavojaus, bet žinai, koks iš manęs karys. Ge- 
rai, kad mongolams užteko mano pirkliškų žinių, iš pradžių rusų že- 
mių žinojimo, o paskui... 

Palengva, Anapui kalbant, jo ryžtas blėso, ir karaimo kalba darė- 
si panaši į prasižengusio vaiko pasiaiškinimą. Einių pradėjo imti gai- 
lestis, tačiau jis nenorėjo pasiduoti, juolab kad neleido ben Eracho ne- 
baigtas sakinys. 

— O kas paskui? 

— Paskui? —- pakartojo Anapas ir, kiek padvejojęs, atsiduso. — 
Paskui, kai jūs privertėte grįžti prie Lietuvos sienų žygiavusius mon- 
golus Batu-chanas liepė Saitu, taip taip, Saitu, jis nojonas, mongolų 
didžiūnas ir iš tikrųjų aš jam tarnavau, o ne jis man. Tai jam chanas 
liepė atnešti žinių apie Lietuvą, tačiau paskui persigalvojo. Iš pra- 
džių turėjome keliauti į prūsų ir lenkų žemes, nes į tą pusę žygia- 
vo dalis Batu-chano kariaunos, paskui liepė sukti į Lietuvą ir Nov- 
gorodo žemes. 

— Tai paskui mongolai eis į Lietuvą ir į Novgorodą? — Einius su- 
nerimęs įsisiurbė akimis į karaimą. 

— Žadėjo, - linktelėjo tas. — Bet, atrodo, nebetesės. Vis tik žygis 
į vakarus buvo labai sunkus, be to, mirė jų didysis chanas. Jie turi iš- 
sirinkti naują valdovą ir atgauti jėgas. 

— Bet tavo atneštos žinios neprapuls, nors Saitu ir nebegy- 
vas? - spaudė Einius ir, matydamas, kad Anapas dvejoja, neatly- 
žo. - Ar ne taip? 

— Taip, - pagaliau atsiliepė jis. 

- Ir ką tu pasakysi grįžęs? 

— Tai, ką Batu-chanas ir taip jau žino jūsų dėka: kad Mindaugo 
kariai drąsūs ir stiprūs ir kad Lietuvos žemėse nėra to, dėl ko jo ka- 
riams verta guldyti galvas — nei turtingų miestų, nei plačių pievų jų 
arkliams ir avims. 

— Bet kaip tu galėjai... - Einius paspringo, nerasdamas tinkamų 
žodžių, ir Anapas padėjo jam: 

— Šnipinėti savo draugus ir dar pasinaudoti tavimi? 

Žybartaitis linktelėjo ir karaimas pagaliau nuleido akis. 

— Taip, tai negerai, — tarė jis. — Bet aš norėjau, kad Saitu pamaty- 
tų tai, ką aš jam parodysiu, o ne keliautų, kur pats užsigeis, tad sten- 
giausi jį vesti miškais, o kad matė Vilnių... Kas tas Vilnius. Jo su Sai- 
tu matytais miestais nepalyginsi. Galvojau, Batu-chanas išgirdęs pa- 
sirinks daug turtingesnį Novgorodą, o tave kalbinau prisidėti atsimi- 
nęs, kad pats sakei, jog nori aplankyti Novgorodą, o šiuokart tau su 
manimi keliaujant joks pavojus negrėsė, mano peidcza mus saugojo. 
Be to, - ben Erachas pakėlė galvą ir jo veide šmėkštelėjo lengvas šyps- 
nys, — regis, ir tu keliaudamas ne vien tik savo reikalus tvarkei? 

Dabar jau atėjo Einiaus eilė nudelbti akis ir abu su Anapu stovėjo 
vienas prieš kitą, neišmanydami, ką bepasakyti. Zybartaitis juto, kad 
jo pyktis baigia išgaruoti ir kad lyg vanduo jį semia nuovargis po pas- 
kutiniųjų dienų įtampos bei išgyvenimų. Einiui prireikė nemažai pa- 
stangų mostelti ranka ir šyptelti: 

— Tai gal užteks tų šnekų. Keliaujame? 

— Keliaujame, - linktelėjo karaimas. Jis lyg ir norėjo dar kaž- 
ką pridurti, tačiau iškentė, tik šyptelėjo ir numojęs nurisnojo prie 
savo rogių. 

Einius įsirito į savąsias. Jis luktelėjo, kol prie jo prisidėjo Gaubas, 
ir paragino arklį, sekdamas paskui Anapo roges. Jis dar negalėjo pa- 
tikėti, kad jie laimingai ištrūko ir kad jų kelionė jau eina į pabaigą. Ir 
dabar Žybartaitis jau tvirtai galėjo pasakyti, kad ji ilgai neduos ramy- 
bės dėl Anapo ben Eracho ir Olgos. 

Jau ir taip ant širdies sunkumo dėl visų nutikimų buvo per akis, 
o dar, lyg tyčia, Olga vis nėjo iš galvos. Einius pats nesuprato kodėl, 
bet buvo įsitikinęs, kad dar pamatys ją, tačiau su džiaugsmu plūdo ir 
skaudus liūdesys. Labai skaudus, ir pirklys stengėsi pamiršti šią naštą 
bei galvoti apie ką nors kita. 

Jis atsiminė, kad kišenėje guli Vainolaineno dovanotos statulėlės 
ir, kyštelėjęs ranką, pirštais apčiuopė jas, paskui šyptelėjo, įsivaizda- 
vęs, kaip džiūgaus jas pamatę Uvio vaikai, ir suragino arklį. 


Iki Vilniaus dar buvo ilgas kelias. 

Istorinėje apysakoje veiksmas vyksta XIII amžiuje. Šaunūs kariai trau- 

Tai turėjo būti įprasta, pelninga Einiaus ir jo seno draugo. 
Anapo ben Eracho kelionė į turtingąjį Didįjį Novgorodą. 
Tačiau pirkliai į kelią išsirengė neramiųjų 1242-ųjų žiemą. 
Jau dvejus metus tęsėsi Novgorodo ir Ordino karas, kurį 
abiem pusėm rūpėjo kuo greičiau užbaigti. Ir vieni, ir kiti 
nerimavo, kur pasuks iš žygio į Vakarus grįžtantys mon- 
golai, bet visi siekė pergalės, regzdami įvairias intrigas. 

Į patį jų sūkurį netikėtai pateko ir pirkliai. Jų kelionė 
virto lenktynėmis su mirtimi, galop atvedusiomis juos 
ant Čiudo ežero, kur susigrūmė Novgorodo ir Ordino 
kariuomenės. 


... anot metraštininko, tai buvo žiauri pjūtis, ant ežero 


nebesimatė ledo, viską užliejo kraujas. 
S. Solovjovas. Rusijos istorija 1054 - 1462. 

